(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ςΑ΄

Τετάρτη, 12 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού Α. Δεληκάρη. , σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 8ο Πειραματικό Σχολείο Αγίας Βαρβάρας, το 1ο Δημοτικό Σχολείο Σχηματαρίου, το 4ο Γυμνάσιο Κοζάνης, το Γυμνάσιο Νεμέας, το 4ο Γυμνάσιο Πολίχνης Θεσσαλονίκης, το Γυμνάσιο Ερμιόνης, το Γενικό Λύκειο Νέας Κυδωνίας Χανίων και από το Γενικό Λύκειο Νίκαιας Λάρισας., σελ.   
4. Αναφορά για την Παγκόσμια Ημέρα της Γυναίκας., σελ.   
5. Κατάθεση Εκθέσεως Ειδικής Μόνιμης Επιτροπής: Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής Αρχής για την χορήγηση άδειας άσκησης ποινικής δίωξης κατά Βουλευτών., σελ.   
6. Ο Πρόεδρος της Βουλής διατυπώνει μομφή εναντίον του Βουλευτή της "Νίκης" κ. Νίκου Παπαδόπουλου για αντικοινοβουλευτική συμπεριφορά, ο οποίος βανδάλισε έργα που έχουν εκτεθεί στην Εθνική Πινακοθήκη και του επιβάλλεται με την έγκριση της Ολομέλειας η περικοπή του ενός δευτέρου της μηνιαίας αποζημίωσης του. , σελ.   
7. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Παιδείας, Θρησκευμάτων και Αθλητισμού:  
 i. με θέμα: «Η πολιτεία οφείλει έστω και καθυστερημένα να τερματίσει τις κατάφωρες διακρίσεις σε βάρος αναπληρωτών εκπαιδευτικών», σελ.   
 ii. με θέμα: «Επιτακτική προτεραιότητα η ενίσχυση του Πανεπιστημίου Δυτικής Μακεδονίας», σελ.   
 iii. με θέμα: «Εκπαιδευτικός τέθηκε σε δυνητική αργία, λόγω της συνδικαλιστικής της δράσης και της συμμετοχής της σε κινητοποίηση», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής: η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εξωτερικών «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής»., σελ.

Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΟΙ ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της επετειακής γιορτής για την Παγκόσμια Ημέρα της Γυναίκας:  
  
  
 ΑΣΗΜΑΚΟΠΟΥΛΟΥ Σ. , σελ.   
 ΑΧΤΣΙΟΓΛΟΥ Ε. , σελ.   
 ΓΕΩΡΓΑΝΤΑΣ Γ. , σελ.   
 ΔΑΓΚΑ Π. , σελ.   
 ΔΗΜΗΤΡΙΑΔΗΣ Π. , σελ.   
 ΚΕΦΑΛΑ Γ. , σελ.   
 ΚΟΝΤΟΤΟΛΗ Μ. , σελ.   
 ΚΟΥΡΟΥΠΑΚΗ Α. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΣΠΥΡΙΔΑΚΗ Α. , σελ.   
 ΧΑΤΖΗΙΩΑΝΝΙΔΟΥ Μ. , σελ.   
  
Β. Επί της μομφής ενταντίον του Βουλευτή της "Νίκης" κ. Νίκου Παπαδόπουλου:

ΚΑΚΛΑΜΑΝΗΣ Ν. , σελ.   
  
Γ. Επί διαδικαστικού θέματος:

ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΚΑΚΛΑΜΑΝΗΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
  
Δ. Επί των επικαίρων ερωτήσεων:

ΑΜΠΑΤΙΕΛΟΣ Ν. , σελ.   
 ΗΛΙΟΠΟΥΛΟΣ Α. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΜΑΚΡΗ Ζ. , σελ.   
  
Ε. Επί του σχεδίου νόμου: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής»

**Βουλευτές - Υπουργοί**   
  
 ΑΝΑΓΝΩΣΤΟΠΟΥΛΟΥ Α. , σελ.   
 ΒΕΛΟΠΟΥΛΟΣ Κ. , σελ.   
 ΔΕΛΗΣ Ι. , σελ.   
 ΔΟΥΡΟΥ Ε. , σελ.   
 ΕΥΘΥΜΙΟΥ Ά. , σελ.   
 ΖΑΜΠΑΡΑΣ Μ. , σελ.   
 ΖΕΡΒΕΑΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΟΝΤΗΣ Ι. , σελ.   
 ΚΩΤΣΗΡΑΣ Γ. , σελ.   
 ΛΙΟΥΤΑΣ Α. , σελ.   
 ΜΑΝΤΖΟΣ Δ. , σελ.   
 ΝΑΤΣΙΟΣ Δ. , σελ.   
 ΠΑΦΙΛΗΣ Α. , σελ.   
 ΠΟΛΑΚΗΣ Π. , σελ.   
 ΡΟΥΝΤΑΣ Γ. , σελ.   
 ΦΩΤΟΠΟΥΛΟΣ Σ. , σελ.   
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΑ**΄**

Τετάρτη 12 Μαρτίου 2025

Αθήνα, σήμερα στις 12 Μαρτίου 2025, ημέρα Τετάρτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

Εισερχόμαστε στην αναφορά για την Παγκόσμια Ημέρα της Γυναίκας.

Ξεκινούμε με την ομιλία του Προεδρεύοντος κ. Γεωργίου Γεωργαντά, Β΄ Αντιπροέδρου της Βουλής.

Αξιότιμοι συνάδελφοι, κυρίες και κύριοι, σήμερα η Βουλή των Ελλήνων τιμά την Παγκόσμια Ημέρα της Γυναίκας, μια ημέρα αφιερωμένη στην αναγνώριση της πολύπλευρης προσφοράς της γυναίκας στην κοινωνία μας, μια ημέρα που μας υπενθυμίζει τους αγώνες που έδωσαν οι γυναίκες για τα αυτονόητα δικαιώματά τους και τονίζει τη σημασία της συνεχούς προόδου για την ισότητα.

Η γυναίκα αποτελεί βασικό θεμέλιο της κοινωνικής και οικογενειακής συνοχής. Είναι η μάνα που αγωνίζεται για το μέλλον των παιδιών της, που προσφέρει αδιάκοπα, χωρίς να περιμένει αντάλλαγμα, η εργαζόμενη που ισορροπεί μεταξύ επαγγελματικών και οικογενειακών υποχρεώσεων, πάνω απ’ όλα όμως είναι η ελεύθερη γυναίκα η οποία δεν ορίζεται από τα πρέπει της κοινωνίας αλλά από τα θέλω της δικής της ψυχής.

Είναι σημαντικό να θυμόμαστε ότι οι γυναίκες, όσο και οι άνδρες, έχουν το δικαίωμα να επιλέγουν τις πορείες τους στη ζωή, να ορίζουν το μέλλον τους και να απολαμβάνουν την ίδια αποδοχή και σεβασμό.

Σήμερα οι γυναίκες έχουν κατακτήσει και συνεχίζουν να κατακτούν τομείς που εκτείνονται από την εκπαίδευση, την επιστήμη και την εργασία μέχρι την πολιτική και τις τέχνες. Ο ρόλος της σύγχρονης γυναίκας είναι πολυδιάστατος. Η Πολιτεία οφείλει όμως να δώσει στις γυναίκες ακόμα περισσότερες δυνατότητες εργασίας, ακόμα περισσότερες δυνατότητες εξέλιξης, αλλά και περισσότερες δυνατότητες οικογενειακής στήριξης.

Στις 8 Μαρτίου κάθε χρόνο σε όλον τον πλανήτη η Παγκόσμια Ημέρα της Γυναίκας εορτάζεται ώστε να μας θυμίζει τους αγώνες γνωστών και άγνωστων γυναικών που οδήγησαν στην εδραίωση αυτού του πολυδιάστατου ρόλου τους στη σύγχρονη κοινωνία. Ωστόσο η ημέρα αυτή δεν επιτρέπεται να θεωρείται απλώς μια ημέρα εορτασμού για τις κατακτήσεις του παρελθόντος. Αντίθετα, πρέπει να μας θέτει σε εγρήγορση.

Παρά τη μεγάλη πρόοδο που έχει επιτευχθεί, η θέση της γυναίκας στη σύγχρονη κοινωνία παραμένει μια από τις πιο δυναμικές και αμφιλεγόμενες συζητήσεις. Η ουσιαστική ισότητα των φύλων εξακολουθεί να παραμένει ένα ζήτημα που χρειάζεται συνεχή προσοχή και δράση. Οι γυναίκες σήμερα βρίσκονται αντιμέτωπες με σοβαρότατες προκλήσεις. Η έμφυλη βία λαμβάνει ανεπίτρεπτα σοβαρές διαστάσεις. Η παρατηρούμενη αύξηση των γυναικοκτονιών μάς τρομάζει και μας καλεί με επιτακτικό τρόπο να λάβουμε άμεσες και αποτελεσματικές δράσεις για την προστασία γυναικών των οποίων η ζωή βρίσκεται σε κίνδυνο.

Προς τούτο είναι αναγκαίο να ξεριζώσουμε σκοτεινά στερεότυπα και παρωχημένες αντιλήψεις του παρελθόντος για τη θέση της γυναίκας στην κοινωνία και να συμβάλουμε στην εμπέδωση μιας κοινωνικής πραγματικότητας ίσων ευκαιριών. Απαιτείται να λάβουμε μέτρα για την άρση εργασιακών δυσκολιών, για την αποκατάσταση μισθολογικών ανισοτήτων και για την αύξηση της εκπροσώπησης των γυναικών σε ηγετικές θέσεις.

Είναι ζωτικής σημασίας βέβαια να αντιληφθούμε ότι η καταπολέμηση των ανισοτήτων σε βάρος των γυναικών δεν αφορά μόνο τις γυναίκες. Αφορά την κοινωνία στο σύνολό της. Η ισότητα των φύλων είναι μια υπόθεση που μας αφορά όλους, γιατί όλοι μας κερδίζουμε σε έναν κόσμο που είναι πιο δίκαιος και πιο ίσος.

Στην προσπάθεια αυτή μεγάλο μέρος πέφτει και σε εμάς, στα μέλη της Βουλής των Ελλήνων. Έχουμε ευθύνη, συνάδελφοι, να αναδεικνύουμε φαινόμενα ανισοτήτων σε βάρος των γυναικών και να εξασφαλίζουμε την καταπολέμησή τους. Πρωτίστως όμως οφείλουμε να πολιτευόμαστε με τρόπο που αποδεικνύει έμπρακτα τον σεβασμό στην ισότητα των φύλων.

Όσον αφορά το Προεδρείο -και εκφράζω τόσο τον Πρόεδρο της Βουλής Νικήτα Κακλαμάνη όσο και τους υπολοίπους συναδέλφους Αντιπροέδρους- θέλω να σας διαβεβαιώσω ότι η ισότητα, η ίση αντιμετώπιση και τα ίσα δικαιώματα όλων των συναδέλφων κατά την άσκηση των κοινοβουλευτικών τους καθηκόντων, ανεξαρτήτως φύλου, αποτελούν αδιαπραγμάτευτη συνθήκη.

Κυρίες και κύριοι συνάδελφοι, η σημερινή επετειακή συνεδρίαση μάς υπενθυμίζει πως η πραγματική ισότητα δεν έρχεται μόνο με νόμους και διακηρύξεις. Απαιτεί αληθινή αλλαγή στην κοινωνική και πολιτισμική νοοτροπία, η οποία με τη σειρά της προϋποθέτει σημαντική συλλογική και ατομική προσπάθεια. Ας εργαστούμε, λοιπόν, όλοι μαζί για έναν κόσμο όπου οι διακρίσεις και οι ανισότητες θα είναι παρελθόν. Είναι χρέος μας να υποστηρίξουμε τις γυναίκες, να τους δώσουμε τις ίδιες ευκαιρίες και να δημιουργήσουμε έναν κόσμο όπου οι προσπάθειές τους θα αναγνωρίζονται και θα ανταμείβονται όπως τους αξίζει, έναν κόσμο όπου κάθε γυναίκα μπορεί να ζήσει ελεύθερη από φόβο και περιορισμούς και όπου τα δικαιώματά της θα είναι σεβαστά και αναγνωρισμένα από όλους.

Σας ευχαριστώ πολύ.

(Χειροκροτήματα)

Τον λόγο έχει τώρα εκ μέρους της Κυβέρνησης η κ. Κατερίνα Παπακώστα, Υφυπουργός Κοινωνικής Συνοχής και Οικογένειας.

Όλοι οι ομιλητές έχουν από πέντε λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, η Βουλή των Ελλήνων τιμά σήμερα την Παγκόσμια Ημέρα της Γυναίκας, μια ημέρα η οποία προβάλλει πρωτίστως ως ευκαιρία να τιμήσουμε άξιες γυναίκες και που ακτινοβολεί τον κοινό μας σκοπό, σε ένα από τα ελάχιστα κράτη στον κόσμο που έχει κατακτήσει την πλήρη ισότητα γυναικών και ανδρών απέναντι στον νόμο.

Σήμερα τιμούμε όλοι μαζί την εφευρετικότητα όλων των γυναικών στην επιστήμη που, από τις διακρίσεις στη θεωρητική φυσική μέχρι τις πειραματικές θεραπείες για την αντιμετώπιση του καρκίνου, επεκτείνουν καθημερινά τις ανθρώπινες δυνατότητες, αυξάνοντας την πίστη μας στο ανέφικτο.

Σήμερα τιμούμε τον δυναμισμό και την αποφασιστικότητα όλων εκείνων των σπουδαίων γυναικών που αγωνίστηκαν για μια θέση στην πολιτική και σε εισηγητικές αποφάσεις, καθορίζοντας με τις ενέργειές τους το μέλλον των εθνών τους.

Σήμερα τιμούμε το «Σημείο Αναγνωρίσεως» της Κικής Δημουλά και το μεγαλείο της σκέψης της Ελένης Γλύκατζη - Αρβελέρ που με την ακτινοβολία τους, τη λαμπρότητα του πνεύματός τους δόξασαν μαζί με τη διανόηση τη χώρα μας στα πέρατα του κόσμου.

Πάνω από όλα όμως, τιμούμε τις ηρωίδες που έσπασαν τις αλυσίδες της σιωπής, που με το κεφάλι τους ψηλά κατήγγειλαν τους κακοποιητές τους και έγιναν πρότυπα θάρρους, αξιοπρέπειας και δύναμης. Η αποφασιστικότητά τους είναι για εμάς οδηγός. Όλες εκείνες που πέρασαν, επέμειναν, αγωνίστηκαν, ώστε τα ζητούμενα του παρελθόντος να γίνουν τα κεκτημένα του σήμερα, αλλά και εκείνες που θα έρθουν ώστε να βρουν έναν πιο ισότιμο, πιο προσβάσιμο κόσμο.

Κυρίες και κύριοι συνάδελφοι, η Παγκόσμια Ημέρα της Γυναίκας όμως δεν είναι απλώς ένα τελετουργικό νεύμα στους αγώνες του παρελθόντος, αλλά μια δήλωση, μια δήλωση της ακλόνητης δέσμευσης της παρούσας Ελληνικής Κυβέρνησης για τη διαμόρφωση ακριβώς αυτού του κόσμου.

Έχουμε ευθύνη στις γυναίκες του σήμερα, αλλά και του αύριο να φτιάξουμε έναν δρόμο ουσιαστικής ισότητας, τον οποίο περήφανα θα περπατάμε όλες και όλοι μαζί, σε μια χώρα που, τιμώντας την ένδοξη ιστορία της, δεν θα πιστέψει μόνο σε όλα εκείνα τα συγκριτικά πλεονεκτήματα της παρουσίας τους σε κάθε έκφανση της κοινωνικής και οικονομικής ζωής, αλλά θα επενδύσει σε αυτά, επενδύοντας παράλληλα σε έναν πιο ισόρροπο, πιο δίκαιο μέλλον.

Αναλαμβάνουμε αυτήν την ευθύνη στο ακέραιο με το Εθνικό Σχέδιο Δράσης για την Ισότητα των Φύλων, την επαναλειτουργία του Εθνικού Συμβουλίου Ισότητας και του Εθνικού Συμβουλίου για τον Ρατσισμό και τη Μισαλλοδοξία, με εργαλεία, όπως το «Fair Pay», προκειμένου να γεφυρώσουμε το μισθολογικό χάσμα, και με προγράμματα όπως οι «Νταντάδες της γειτονιάς», να διαμοιράσουμε τα οικογενειακά βάρη που δυσανάλογα επιφορτίζονται οι γυναίκες.

Αναλαμβάνουμε αυτήν την ευθύνη με σχέδια Νόμου, όπως η ενσωμάτωση της Οδηγίας 2022/2381, με το Ταμείο Ισότητας των Φύλων, με έργα όπως το «Diversity» και το «Σήμα Ισότητας», προκειμένου να εισέλθουν περισσότερες γυναίκες στην εταιρική διοίκηση και οι πολιτικές ισότητας στους χώρους εργασίας να επιβραβεύονται, ενώ εισάγουμε την οπτική του φύλου στους δημόσιους προϋπολογισμούς και στις πολιτικές με προγράμματα, όπως «Gender Mainstreaming».

Είμαστε εκεί για τις ευάλωτες γυναίκες, δημιουργώντας ένα ακόμη Συμβουλευτικό Κέντρο Γυναικών και Γραφείο Οικογένειας στο Σωφρονιστικό Κατάστημα Ελαιώνα Θηβών, ενώ με την πολύτιμη συνεργασία του Κέντρου Ερευνών για Θέματα Ισότητας εκπονούνται σημαντικές μελέτες και δράσεις για τις γυναίκες που υφίστανται πολλαπλές διακρίσεις.

Αναλαμβάνουμε την ευθύνη με ένα ολοκληρωμένο δίκτυο εξήντα πέντε δομών, με εμβληματικά έργα, όπως το «Panic Button» και το «Risk Tool» και με μνημόνια συνεργασίας με τους δικηγορικούς συλλόγους της χώρας για παροχή δωρεάν νομικής βοήθειας, για να προστατεύσουμε τις ηρωίδες που πίσω από κλειστές πόρτες και πολλές φορές κλειστά στόματα βιώνουν τη βία και την κακοποίηση.

Αναλαμβάνουμε, τέλος, περήφανα την ευθύνη με γονικές άδειες, το επίδομα παιδιού ύψους 2.000 ευρώ, την αύξηση του αφορολόγητου κατά 1.000 ευρώ ανά τέκνο, την επέκταση του επιδόματος μητρότητας στις αγρότισσες και τους αυτοαπασχολούμενους. Με τα τόσα σημαντικά προγράμματα ενίσχυσης της γυναικείας επιχειρηματικότητας όσο ταυτόχρονα με την ευαισθητοποίηση και την ενημέρωση ενδυναμώνουμε κάθε γυναίκα εκεί έξω, θυμίζοντάς της πόσα πολλά μπορεί να πετύχει απλά και μόνο πιστεύοντας στον εαυτό της.

Αγωνιζόμαστε καθημερινά να κάνουμε αυτήν τη μέρα αφετηρία μιας νέας εποχής, μιας εποχής όπου δεν θα επευφημούμε πια την ανθεκτικότητα απέναντι στις ανισότητες, αλλά θα γιορτάζουμε την αυτονόητη κατάργησή τους, μια εποχή όπου οι ίσες ευκαιρίες δεν θα αποτελούν εξαίρεση, αλλά κανόνα.

Σε αυτόν τον αγώνα με πολύτιμους συμμάχους την κοινωνία των πολιτών, την τοπική αυτοδιοίκηση, αλλά και όλους εμάς, αλλά και την εταιρική κοινωνική ευθύνη θα κερδίσουμε. Θα την κερδίσουμε ως μια μάχη δίκαιη, ως μια μάχη εθνική, ως μια μάχη βαθιά πατριωτική.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Θα λάβουν τώρα τον λόγο οι συνάδελφοι Βουλευτές που έχουν οριστεί από τις Κοινοβουλευτικές τους Ομάδες.

Από τη Νέα Δημοκρατία, τον λόγο έχει η κ. Μαρία - Νεφέλη Χατζηιωαννίδου, Βουλευτής Επικρατείας.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ήταν μόλις εβδομήντα δύο χρόνια πριν όταν η πρώτη γυναίκα Βουλευτής, η Ελένη Σκούρα, στάθηκε σε αυτό το Βήμα και μόλις εξήντα εννέα χρόνια πριν, όταν η Λίνα Τσαλδάρη έγινε η πρώτη γυναίκα Υπουργός στην κυβέρνηση του Κωνσταντίνου Καραμανλή το 1956. Από τότε υπήρξαν πολλές πρώτες γυναίκες που έσπασαν τα στερεότυπα και διεκδίκησαν για τη καθεμία από εμάς αυτά που πολλές φορές σήμερα θεωρούμε αυτονόητα.

Οι εποχές όμως αλλάζουν και οι γυναίκες επαναπροσδιορίζονται και αυτός είναι τελικά και ο λόγος που έχουμε τις παγκόσμιες ημέρες. Είναι ένας λόγος για να κάνουμε μια ανασκόπηση του τι καταφέραμε, αλλά και πού πρέπει να φτάσουμε.

Όταν η Πολιτεία στηρίζει τις γυναίκες, οι γυναίκες ευημερούν και όταν οι γυναίκες ευημερούν, τότε οι κοινωνίες ευημερούν. Σήμερα μπορούμε με περηφάνια να λέμε ότι είμαστε μια χώρα η οποία νοιάζεται για την ευημερία των γυναικών. Διότι η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης από το 2019 προωθεί πρωτοβουλίες που αντιμετωπίζουν τις ανισότητες σε επίπεδο κοινωνικό, επαγγελματικό, αλλά ακόμα και σε θέματα δημόσιας υγείας.

Αξίζει να μιλήσουμε συγκεκριμένα για κάθε πολιτική, για κάθε πρωτοβουλία και για κάθε δομή που υπάρχει για να στηρίξει εκεί έξω τις γυναίκες. Να μιλήσουμε για τη μητρότητα και την οικογένεια, έναν ρόλο από τους σημαντικότερους που θα κληθεί να αναλάβει μια γυναίκα, εφόσον -και τονίζω το «εφόσον»- το επιθυμεί η ίδια. Η Κυβέρνηση της Νέας Δημοκρατίας το γνωρίζει αυτό καλά, καθώς μέσα από τις πολιτικές της δείχνει την έμπρακτη στήριξη στις γυναίκες οι οποίες παλεύουν να κάνουν ένα παιδί, στις γυναίκες που αποβάλλουν ή υιοθετούν, στις γυναίκες που μεγαλώνουν παιδιά με αναπηρίες, στις μονογονεϊκές οικογένειες, στις γυναίκες που προσπαθούν να τα ισορροπήσουν όλα.

Για όλες αυτές τις γυναίκες θεσμοθετήσαμε τις γονικές άδειες, το επίδομα του παιδιού, την αύξηση του αφορολόγητου, την επέκταση του επιδόματος μητρότητας σε αγρότισσες και αυτοαπασχολούμενες, στις «Νταντάδες της γειτονιάς», στο Ολοήμερο Σχολείο, αυξήσαμε τα voucher και άλλες τέτοιες πρωτοβουλίες.

Ξέρετε, οι μελέτες δείχνουν ότι εμείς οι γυναίκες πολλές φορές φροντίζουμε όλους τους υπόλοιπους, αλλά παραμελούμε τον εαυτό μας και κυρίως, την υγεία μας. Οι γυναίκες γίνονται φροντίστριες των παιδιών τους, των συντρόφων τους ακόμα και των γονιών τους.

Πρώτη φορά λοιπόν στην ιστορία της χώρας μας η Κυβέρνηση της Νέας Δημοκρατίας έρχεται με ένα εθνικό σχέδιο πρόληψης για όλες τις γυναίκες γύρω από ασθένειες που μπορούν να τους κοστίσουν την ίδια τους τη ζωή. Από το τεστ Παπανικολάου για τα νεαρά κορίτσια, αλλά και όχι μόνο, μέχρι τις δωρεάν μαστογραφίες, άλλους ελέγχους που αφορούν άλλες μορφές καρκίνου, τα καρδιαγγειακά νοσήματα, το κράτος βρίσκεται και εκεί δίπλα στις γυναίκες.

Ας μιλήσουμε λίγο και για την οικονομική ανεξαρτησία της γυναίκας, καθώς η επαγγελματική εξέλιξή της μάς αφορά προσωπικά. Γιατί παρόλο που στη χώρα μας οι δείκτες μορφωτικού επιπέδου στις νέες γυναίκες με πανεπιστημιακή μόρφωση υπερτερούν αυτές των ανδρών, συνεχίζουμε να βλέπουμε γυναίκες που δεν φτάνουν εν τέλει σε υψηλές θέσεις λήψης αποφάσεων. Και μην ξεχνάμε και ένα τεράστιο μισθολογικό χάσμα το οποίο οφείλουμε να γεφυρώσουμε.

Για πρώτη φορά όμως βλέπουμε τα ποσοστά ανεργίας των γυναικών να μειώνονται, να υπάρχουν προγράμματα ενίσχυσης της γυναικείας επιχειρηματικότητας και πριν μόλις δύο εβδομάδες εδώ θεσμοθετήσαμε και την αύξηση της ποσόστωσης στην εκπροσώπηση των γυναικών σε διοικητικά συμβούλια.

Σε αυτό το σημείο δεν μπορεί να λείπει από τη συζήτησή μας η έμφυλη και ενδοοικογενειακή βία, από την παρενόχληση στον δρόμο μέχρι τις γυναικοκτονίες. Και εδώ, όμως, έχουν γίνει τεράστια βήματα και θέλω να αναφερθώ στα σαράντα τέσσερα συμβουλευτικά κέντρα, στους είκοσι ξενώνες μέσα στη χώρα, στα εξήντα τρία τμήματα ενδοοικογενειακής βίας μέσα στα αστυνομικά τμήματα, στη γραμμή «SOS 15900», στα «safe houses», το «Panic Button, στον εμπλουτισμό του νομικού μας πλαισίου με διατάξεις που θωρακίζουν τα θύματα καλύτερα, ενώ η Ελλάδα, όπως ανέφερε και η Υπουργός είναι μία από τις χώρες του κόσμου που προσφέρουν πλήρη νομική προστασία στις γυναίκες και ίσα νομικά δικαιώματα.

Γνωρίζουμε καλά ότι η έμφυλη βία θα εξαλειφθεί στο μέλλον, εάν μπορέσουμε να εκπαιδεύσουμε και να εστιάσουμε στην πρόληψη στη νέα γενιά. Γι’ αυτό κιόλας υπάρχουν σε όλες τις εκπαιδευτικές βαθμίδες δράσεις γύρω από αυτή την ενημέρωση. Όμως, όσο υπάρχει έστω και ένα κορίτσι που απειλείται online, μία γυναίκα που φοβάται να γυρίσει στο σπίτι της το βράδυ, μία γυναίκα που παρενοχλείται μέσα στο ίδιο της το σπίτι, πρέπει να συνεχίσουμε να προσπαθούμε.

Παρά τα σημαντικά βήματα, ο δρόμος προς την πλήρη ισότητα είναι μακρύς και προσπαθώ κάθε φορά που μιλάω για τις γυναίκες, να σκέφτομαι πάντα την πιο αδύναμη από εμάς. Αυτή που πλήττεται περισσότερο. Εκείνη που παλεύει να ισορροπήσει ανάμεσα στους ρόλους της και νιώθει συνεχώς τύψεις. Εκείνη που παλεύει πολλές φορές για τα αυτονόητα. Τις γυναίκες στις εμπόλεμες ζώνες, τη μακροχρόνια άνεργη, το νέο κορίτσι που πλοηγείται στα αχαρτογράφητα νερά των μέσων κοινωνικής δικτύωσης, εκείνη που είναι θύμα και ψάχνει πώς θα φύγει από την κακοποίηση που δέχεται.

Σκέφτομαι τις γυναίκες αυτές και θέλω να μεταφέρω σήμερα αλλά και κάθε μέρα ένα μήνυμα: Δεν είστε μόνες. Είστε όλες μαζί μας και όλοι είμαστε μαζί σας, ως άνθρωποι, ως Βουλευτές, ως Νέα Δημοκρατία, ως Κυβέρνηση και θα συνεχίσουμε να φτιάχνουμε ένα ακόμα δυνατότερο πλαίσιο, μέσα στο οποίο κάθε γυναίκα θα μπορεί να ζει με ασφάλεια, αλλά και να εργάζεται και να εξελίσσεται ισότιμα, μέχρι η Παγκόσμια Ημέρα της Γυναίκας να είναι πραγματικά μία ημέρα γιορτής για όσα έχουμε καταφέρει στην κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από το ΠΑΣΟΚ-Κίνημα Αλλαγής η κ. Αικατερίνη Σπυριδάκη, Βουλευτής Λασιθίου.

Παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Παγκόσμια Ημέρα της Γυναίκας δεν είναι μία επέτειος. Είναι μία ακόμα ημέρα αγώνα για την ισότητα, όπως χιλιάδες από αυτές που πέρασαν και χιλιάδες από αυτές που θα έρθουν, γιατί χρειάζονται περίπου εκατόν τριάντα χρόνια για να μπορέσουμε να μιλήσουμε για ισότητα μεταξύ άνδρα και γυναίκας. Είναι μία ακόμα ημέρα για το αυτονόητο δικαίωμα να μην κρινόμαστε για το ύψος μας, το φύλο μας, το βάρος μας, το χρώμα των μαλλιών μας, το μήκος τους, από το αν έχουμε παιδί ή αν είμαστε παντρεμένες ή χωρισμένες.

Άλλωστε και στην Ελλάδα έχουμε ακόμα πολύ δρόμο να διανύσουμε, αφού στον ευρωπαϊκό δείκτη ισότητας των φύλων η χώρα μας κατατάσσεται στην 25η θέση της Ευρωπαϊκής Ένωσης, δώδεκα μονάδες κάτω από τον ευρωπαϊκό μέσο όρο.

Το ποσοστό των γυναικών που εργάζονται σε καθεστώς πλήρους απασχόλησης είναι μόλις 36%, το δεύτερο χαμηλότερο στην Ευρωπαϊκή Ένωση. Οι περισσότερες γυναίκες εργάζονται σε θέσεις μερικής απασχόλησης, με χαμηλότερους μισθούς, λιγότερα εργασιακά δικαιώματα και μεγαλύτερη επισφάλεια. Το ποσοστό των γυναικών που ανακοινώνουν ανικανοποίητες ανάγκες για την υγεία αυξήθηκε από 13% σε 15% και είναι το υψηλότερο της Ευρωπαϊκής Ένωσης. Για τις γυναίκες με αναπηρία το ποσοστό αυτό μεγαλώνει και αγγίζει το 35%. Και φυσικά, οι γυναίκες εξακολουθούν να είναι υποεκπροσωπούμενες στην πολιτική. Μόλις το 23% των μελών της Βουλής είναι γυναίκες, τη στιγμή που ο μέσος όρος της Ευρωπαϊκής Ένωσης είναι στο 33%, ενώ μόλις το 25% των υπουργικών θέσεων καταλαμβάνονται από γυναίκες, δέκα μονάδες κάτω από τον ευρωπαϊκό μέσο όρο.

Αυτά τα δεδομένα δεν είναι επιτεύγματα εθνικής υπερηφάνειας. Είναι η απόδειξη ότι η ισότητα των φύλων στη χώρα μας παραμένει περισσότερο σύνθημα, παρά πραγματικότητα.

Κυρίες και κύριοι συνάδελφοι, μια γυναίκα μεγαλώνει λέγοντάς της πως πρέπει να προσπαθεί αρκετά, πρέπει να είναι καλή, πρέπει να εργάζεται σκληρά. Όμως, κανένας δεν μας προετοιμάζει εμάς τις γυναίκες για την ωμή αλήθεια, πως όσο καλή και αν είσαι, όσο σκληρά και αν εργαστείς, όσο σκληρά και αν προσπαθήσεις, υπάρχει ένα ανώτατο όριο, μία γυάλινη οροφή, που όταν τη φτάσεις, τα πράγματα αλλάζουν. Η οροφή αυτή δεν είναι από πέτρα ή σίδερο. Είναι φτιαγμένη από προκαταλήψεις, στερεότυπα και σιωπηλούς αποκλεισμούς. Μία οροφή που δεν τη βλέπεις, μέχρι να τη φτάσεις και μέχρι να χτυπήσεις πάνω της. Και τότε τι; Τότε τι κάνεις;

Όλες οι γυναίκες εδώ μέσα ξέρουμε την απάντηση. Συνεχίζεις, διεκδικείς, αμφισβητείς, όχι γιατί είναι εύκολο, αλλά γιατί είναι απαραίτητο. Γιατί δεν μπορούμε να δεχτούμε πως η θέση μιας γυναίκας είναι προκαθορισμένη από άλλους. Και δεν μπορούμε να δεχτούμε ότι τα όνειρα έχουν φύλο.

Η γυναίκα, κυρίες και κύριοι συνάδελφοι, είναι η μόνη που καλείται να επαναπροσδιορίσει τον εαυτό της ανάλογα με τη φάση της ζωής της. Όταν είναι μικρή, είναι η κόρη του μπαμπά. Μετά είναι η ατίθαση έφηβη. Είναι η εργαζόμενη. Είναι η επαναστάτρια. Είναι η καριερίστρια. Είναι η ανύπαντρη και τότε ακούει «θα μείνεις στο ράφι». Και αν παντρευτεί, γίνεται η σύζυγος κάποιου. Και αν κάνει παιδί, είναι μητέρα. Και αν χωρίσει, η χωρισμένη. Και αν χάσει τον σύντροφό της, η χήρα. Και αν μπει στην εμμηνόπαυση, η γυναίκα που γερνάει. Και σε όλα αυτά, ποτέ απλά δεν είναι η ίδια. Πάντα σε σχέση με κάτι ή κάποιον άλλο και πάντα παλεύει να πει «είμαι εγώ και αυτό αρκεί». Και όντως αυτό αρκεί.

Κυρίες και κύριοι συνάδελφοι, όταν μιλάμε για την Παγκόσμια Ημέρα της Γυναίκας δεν μπορούμε να μην αναφερθούμε και σε εκείνες που έφυγαν, σε εκείνες που δολοφονήθηκαν, επειδή κάποιος πίστεψε ότι του ανήκουν, επειδή κάποιος δεν άντεξε την ελευθερία τους.

Η λέξη γυναικοκτονία δεν είναι μία απλή λέξη. Είναι μία κραυγή. Είναι μία πληγή που δεν κλείνει αν δεν την αναγνωρίσουμε, αν δεν την αλλάξουμε και αν δεν μιλήσουμε ανοιχτά για την κουλτούρα που την επιτρέπει. Καμία γυναίκα δεν πρέπει να φοβάται να ζήσει. Καμία γυναίκα δεν πρέπει να γίνει ένα ακόμα όνομα στη μαύρη λίστα. Όταν το 37% των γυναικών έχουν βιώσει σωματική σεξουαλική βία από την ηλικία των δεκαπέντε ετών, αυτό δεν είναι αποδεκτό.

Η ιστορία της κάθε γυναίκας, η ιστορία μας, είναι γεμάτη αγώνες, από εκείνες που πάλεψαν για το δικαίωμα στην ψήφο, στην εργασία, στη μόρφωση, μέχρι εκείνες που παλεύουν σήμερα να ηγηθούν, να μην αμφισβητούνται και να διεκδικήσουν κάτι καλύτερο. Όμως, εάν υπάρχει ένα μήνυμα που πρέπει να στείλουμε και να μείνει είναι πως καμία γυναίκα δεν είναι μόνη. Γιατί όταν μία γυναίκα σπάει τη γυάλινη οροφή τότε δημιουργεί ρωγμές για να περάσουν και άλλες. Και όταν μια γυναίκα τολμά, δείχνει τον δρόμο για τις επόμενες. Αυτή η αλληλεγγύη δίνει ελπίδα.

Όμως, κυρίες και κύριοι συνάδελφοι, η αλλαγή δεν είναι υπόθεση μόνο των γυναικών. Είναι υπόθεση όλων. Ας μην δεχτούμε ποτέ ξανά την ανισότητα ως φυσιολογική. Ας μην συνηθίσουμε ποτέ να λέμε ότι «έτσι είναι τα πράγματα». Ας μην σταματήσουμε να διεκδικούμε, γιατί κάθε αλλαγή ήρθε από κάποιον που είχε το θάρρος να πει «Δεν το θεωρώ άλλο αυτό αυτονόητο. Δεν το αποδέχομαι άλλο αυτό».

Όσο, όμως, ακόμα συζητάμε για το αυτονόητο, σημαίνει πως τίποτα δεν είναι αυτονόητο. Όσο ακόμα νομοθετούμε για την προστασία των γυναικών, τότε σημαίνει ότι δεν τις προστατεύουμε. Όσο ακόμα μετράμε θύματα, σημαίνει ότι ο κόσμος δεν έχει αλλάξει. Έχει φορέσει απλά ένα προσωπείο, για να κρύψει τις ίδιες παλιές αδικίες.

Δεν χρειαζόμαστε περισσότερες νόμους. Χρειαζόμαστε έναν κόσμο, όπου οι νόμοι αυτοί δεν θα χρειάζονται. Χρειαζόμαστε έναν κόσμο, όπου δεν θα χρειάζονται ειδικές ημέρες να μιλήσουμε για την ισότητα των δύο φύλων και τη θέση της γυναίκας. Το χρωστάμε σε αυτές που έφυγαν, σε εμάς και στις επόμενες γενιές.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε, κυρία συνάδελφε.

Τον λόγο τώρα έχει από τον ΣΥΡΙΖΑ-Προοδευτική Συμμαχία η κ. Μαρίνα Κοντοτόλη.

Παρακαλώ, κυρία συνάδελφε, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ναι, 8 Μαρτίου, μία ημέρα που κάποιοι θα θυμηθούν, θα πουν δυο λόγια και μετά θα την ξεχάσουν. Για εμάς, όμως, δεν είναι μια ημέρα μνήμης. Είναι μια ημέρα υπενθύμισης της διαδρομής που έχουμε κάνει και της διαδρομής που έχουμε ακόμα μπροστά μας να κάνουμε.

Θα ξεκινήσω -και θα μου επιτρέψετε- με μια προσωπική μου εμπειρία, η οποία είναι βαθιά χαραγμένη. Πάντα τέτοια ημέρα, στις 8 Μαρτίου, θυμάμαι και έχω συγκεκριμένες εικόνες στο μυαλό μου από την παιδική μου ηλικία. Θυμάμαι τη μητέρα μου να επιστρέφει κουρασμένη από τη δουλειά και να συνεχίζει ακούραστα τις οικιακές της υποχρεώσεις. Η γυναίκα αυτή δεν είχε πολυτέλεια να σταματήσει. Εργαζόταν επτά ημέρες την εβδομάδα και παρά την κούρασή της, φρόντιζε το σπίτι και τα τέσσερα παιδιά της. Η υπερκόπωσή της από την πολλή δουλειά την οδήγησε σε σοβαρή ασθένεια, αναγκάζοντας εκείνη να σταματήσει και εμένα να αναλάβω την εργασιακή της υποχρέωση.

Παράλληλα, εργαζόμουν σε ένα ανθοκήπιο, για να εξασφαλίσω ένα χαρτζιλίκι, γιατί ο μισθός αυτός τον οποίο έπαιρνε η μητέρα μου πήγαινε στην οικογένεια.

Κάθε χρόνο στις 8 Μαρτίου πουλούσαμε λουλούδια στην Ανθοκομική Έκθεση της Κηφισιάς, στον πάγκο της αξέχαστης, αγαπημένης κυρά Φιλιώς. Εκεί, λοιπόν, γιορτάζεται η Ημέρα της Γυναίκας στις 8 Μαρτίου. Έτσι έμαθα τη σημασία της σκληρής δουλειάς και της αντοχής. Αυτό -και ακόμα περισσότερα- δεν το έχω κάνει μόνο εγώ, το έχουν κάνει χιλιάδες, εκατομμύρια γυναίκες. Δεν είμαι, δηλαδή, η μοναδική. Απλώς το ανέφερα, γιατί η συγκεκριμένη ημέρα είναι βαθιά χαραγμένη στη μνήμη μου και θυμάμαι κάθε χρόνο τις ίδιες εικόνες. Το να είσαι γυναίκα, δεν είναι απλά να αντέχεις, δεν είναι απλά να αντέχουμε.

Κυρίες και κύριοι συνάδελφοι, σήμερα δεν στεκόμαστε εδώ απλώς να τιμήσουμε το παρελθόν, στεκόμαστε να διεκδικήσουμε το μέλλον. Η ιστορία της 8ης Μαρτίου δεν ξεκίνησε ως γιορτή, ξεκίνησε ως ένας αγώνας για ίσα δικαιώματα, καλύτερες συνθήκες εργασίας και αξιοπρέπεια. Αν κοιτάξουμε γύρω μας θα δούμε ότι αυτός ο αγώνας δεν έχει τελειώσει και ακόμα συνεχίζεται και θα συνεχίζεται.

Οι γυναίκες αμείβονται χαμηλότερα από τους άνδρες για την ίδια ακριβώς εργασία. Οι γυναίκες μένουν πίσω στις προαγωγές, καθώς η μητρότητα θεωρείται εμπόδιο. Οι γυναίκες αντιμετωπίζουν παρενόχληση, βία και διακρίσεις. Δεν είναι θεωρία. Αυτή είναι η πραγματικότητα και το ξέρω, γιατί το έχω βιώσει και η ίδια.

Όταν χρειάστηκε να αναζητήσω επαγγελματικό χώρο, έφτασα στη συμφωνία με τον ιδιοκτήτη. Είδα το κατάστημα, κλείσαμε τη συμφωνία, μου έκανε, του έκανα. Ωστόσο, όμως, έγιναν πολλές προσωπικές ερωτήσεις, όχι για τις ικανότητές μου, για τη δουλειά που κάνω, αλλά για την οικογενειακή μου κατάσταση. Όταν ανέφερα ότι είμαι μονογονεϊκή μητέρα, με δύο κόρες, ο ιδιοκτήτης αρνήθηκε να μου παραχωρήσει τον χώρο. Μπορείτε να καταλάβετε σε τι θέση ήρθα ως γυναίκα μόνη με δύο παιδιά να παλεύω να ανοίξω την επιχείρησή μου και να εξαρτώμαι από το εάν είχα σύζυγο και τι δουλειά έκανε ο σύζυγός μου; Αυτό δεν ήταν η πρώτη φορά και δεν συνέβη μόνο σε εμένα. Αυτό και άλλα πόσα πράγματα τα βιώνουν καθημερινά χιλιάδες γυναίκες.

Κυρίες και κύριοι, πρόσφατα, μια τριαντάχρονη γυναίκα, εργαζόμενη σε μεγάλη εταιρεία μου περιέγραφε πως δέχτηκε μπούλινγκ στη δουλειά της, όχι γιατί δεν ήταν ικανή αλλά γιατί αρνήθηκε να γελάει με το αστείο του προϊσταμένου της. Αποκαλούσαν τις αντιδράσεις της υπερβολικές. Την προειδοποίησαν να μην κάνει φασαρία, γιατί θα της έρθει το κακό. Όταν κατήγγειλε τη συμπεριφορά, της έκαναν τη ζωή πιο δύσκολη, μέχρι να αποφασίσει να παραιτηθεί από μόνη της.

Κι αν κάποιος απορεί αν υπάρχει ακόμα ανισότητα, δεν έχει παρά να κοιτάξει τι συμβαίνει καθημερινά έξω αλλά και μέσα στη Βουλή. Αυτό είναι και θα είναι το πραγματικό πρόβλημα εάν δεν αλλάξουμε πραγματικά. Δεν πρέπει να είμαστε εδώ για να γιορτάζουμε. Πρέπει να είμαστε εδώ, ναι μεν για τα επιτεύγματά μας και για να απαιτήσουμε το μέγιστο, να λέμε τι καταφέραμε, να λέμε τι προσπάθειες και τι αγώνα έχει κάνει η κάθε μία, αλλά να παρακινήσουμε και άλλες γυναίκες. Αυτός είναι ο σκοπός μας. Αυτός πρέπει να είναι ο στόχος μας.

Θέλουμε μία κοινωνία, κυρίες και κύριοι συνάδελφοι, που η γυναικοκτονία θα αναγνωρίζεται ως έγκλημα μίσους. Ο ΣΥΡΙΖΑ-Προοδευτική Συμμαχία έχει καταθέσει τροπολογία για την αναγνώριση του όρου γυναικοκτονία και την ενσωμάτωσή του στην ελληνική έννομη τάξη. Η ποσόστωση φύλου θα είναι πραγματική ισότητα ευκαιριών. Ο ΣΥΡΙΖΑ έχει προτείνει την καθιέρωση ποσόστωσης 50-50 στις εκλογές, ώστε να εξασφαλιστεί η ισότιμη εκπροσώπηση των φύλων.

Η μητρότητα δεν θα είναι εμπόδιο στην εργασία, αλλά δικαίωμα προστατευμένο. Οι γυναίκες δεν θα φοβούνται, θα διεκδικήσουν, θα μιλήσουν και θα ηγηθούν. Ως εκλεγμένες γυναίκες δεν είμαστε εδώ να συγχαρούμε και να χειροκροτήσουμε η μια την άλλη, αλλά η παρουσία μας σε αυτό τον χώρο, η θέση μας εδώ πρέπει να είναι αυτοσκοπός και ευθύνη για τις άλλες γυναίκες. Γι’ αυτό πρέπει να δεσμευτούμε όλες και όλοι -ανεξάρτητα από τα ιδεολογικά μας πιστεύω και από τους χώρους που βρίσκει ο καθένας μας- πως θα σταθούμε δίπλα η μία στην άλλη, ότι με τη δουλειά μας, το παράδειγμά μας, τις πράξεις μας θα εμπνεύσουμε περισσότερες γυναίκες να βγουν και να τραβήξουν μπροστά. Διότι ο αγώνας μας δεν θα κριθεί από το τι έχει καταφέρει κάθε μία μας ξεχωριστά, αλλά από το πόσες γυναίκες θα τολμήσουν να διεκδικήσουν όσα τους ανήκουν μετά από εμάς.

Το μέλλον δεν θα περιμένει άλλα εκατό χρόνια. Το μέλλον είναι εδώ και το μέλλον είναι η γυναίκα.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το Κομμουνιστικό Κόμμα Ελλάδας η Βουλευτής του Β2΄ Δυτικού Τομέα Αθηνών, η κ. Δάγκα.

Παρακαλώ, κυρία συνάδελφε, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Η ιστορική αγωνιστική επέτειος της Παγκόσμιας Ημέρας της Γυναίκας που καθιερώθηκε το 1910 από τη δεύτερη Διεθνή Συνδιάσκεψη Σοσιαλιστριών Γυναικών για να τιμήσει τους αγώνες των εργαζόμενων γυναικών, αποτελεί και σήμερα πηγή έμπνευσης και διδαγμάτων. Φωτίζει πόσο πλούσια και δημιουργική γίνεται η ζωή στον αγώνα κόντρα στα σκοτάδια της εκμετάλλευσης, της βίας, της γυναικείας ανισοτιμίας. Η ακτινοβολία αυτής της αγωνιστικής φλόγας έλαμψε τις προηγούμενες μέρες με τις συγκλονιστικές απεργιακές συγκεντρώσεις για το έγκλημα στα Τέμπη σε κάθε γωνιά της Ελλάδας, τις κινητοποιήσεις του εργατικού λαϊκού κινήματος που ακολούθησαν. Όσο κι αν προσπαθήσει η Κυβέρνηση να μεταμφιέσει την αντιλαϊκή της πολιτική, η λαϊκή οργή που εκφράζεται στις μεγαλειώδεις κινητοποιήσεις δεν μπορεί να νοθευτεί.

Το σύνθημα «ή οι ζωές μας ή τα κέρδη τους» θα συνεχίσει να ακούγεται και στη σημερινή συγκέντρωση στη δίκη για το Μάτι. Θα ακουστεί δυνατά και στην αυριανή συναυλία των φοιτητικών συλλόγων. Αυτό το εργατικό λαϊκό ποτάμι μπορεί να σαρώσει το σάπιο εκμεταλλευτικό σύστημα που ζει και αναπνέει για το κέρδος των επιχειρηματικών ομίλων που πάνω σε αυτό το έδαφος αναπαράγονται οι κοινωνικές διακρίσεις σε βάρος της γυναίκας, μπορεί να σαρώσει το εχθρικό για τον λαό κράτος και τους μηχανισμούς της.

Ομολογουμένως, η Κυβέρνηση δεν είναι η μόνη οπαδός αυτού του κράτους που οδηγεί τις γυναίκες, τις εργατικές λαϊκές οικογένειες, τα νέα ζευγάρια σε νέα υποβάθμιση της ζωής και ανασφάλειας. Έχει παρτενέρ τα κόμματα της συστημικής αντιπολίτευσης, γιατί στο λεγόμενο επιτελικό κράτος ή κράτος δικαίου, οι γυναίκες και τα παιδιά μένουν απροστάτευτα απέναντι στην πολύμορφη βία, κυρίως στην εργοδοτική κρατική. Έρχονται αντιμέτωπες με την έλλειψη οικογενειακών δικαστηρίων, με τις πολυδάπανες και μακροχρόνιες νομικές διαδικασίες μέχρι την τελεσίδικη καταδίκη του δράστη κακοποιητή, την ώρα που εκδικάζονται με διαδικασίες fast track υποθέσεις για τις μπίζνες των επιχειρηματικών κολοσσών. Οι μηχανισμοί του αστικού κράτους είναι επιλεκτικά ανίκανοι να προστατεύσουν τις γυναίκες από αποτρόπαιες μορφές βίας που φτάνουν μέχρι τη γυναικοκτονία -ακόμα και όταν ζητούν βοήθεια έξω από τα αστυνομικά τμήματα, όπως η εικοσιοκτάχρονη Κυριακή- αλλά κινούνται αποτελεσματικά ενάντια στις εργατικές λαϊκές κινητοποιήσεις, σέρνοντας στα δικαστήρια συνδικαλιστές και συνδικαλίστριες. Αυτό το κράτος που βρίσκεται στην υπηρεσία του κέρδους, της εξουσίας των καπιταλιστών πρέπει να ανατραπεί και στη θέση του είναι ανάγκη να μπει το εργατικό κράτος, οι δικοί του θεσμοί με τον ενεργό ρόλο των εργαζόμενων, γυναικών και ανδρών, στη λήψη και στον έλεγχο υλοποίησης των αποφάσεων, σε μια ανώτερη όμως οργάνωση της κοινωνίας. Σε αυτή την κοινωνία υπάρχει επιστημονικό κεντρικό σχέδιο με κριτήριο την κάλυψη των κοινωνικών αναγκών και όχι οι σιδερένιοι νόμοι της καπιταλιστικής αγοράς. Σε αυτό το έδαφος μπορεί το τρένο της κοινωνικής εξέλιξης να κινηθεί στις ράγες των σύγχρονων κοινωνικών αναγκών, όπου η υγεία, η παιδεία, η ειδική αγωγή, η πρόνοια, οι μεταφορές, οι τηλεπικοινωνίες, η ενέργεια, η κατοικία, η γη, όλα αυτά παύουν να είναι εμπορεύματα και κατοχυρώνονται ως κοινωνικά δικαιώματα. Ξεριζώνεται κάθε μορφή κοινωνικής εκμετάλλευσης και γυναικείας ισοτιμίας.

Αυτή η προοπτική είναι το πραγματικό οξυγόνο για κάθε γυναίκα που ασφυκτιά από την εργασιακή ζούγκλα, με το χαμηλό εργατικό λαϊκό εισόδημα, με την τεράστια ακρίβεια στα είδη πλατιάς λαϊκής κατανάλωσης και στην ενέργεια, με τη δουλειά μέχρι τα βαθιά γεράματα στο όνομα της ενεργού γήρανσης. Και όλα αυτά που εξυπηρετούν την ένταση της καπιταλιστικής εκμετάλλευσης, δεν αποτελούν εκτροπή από τις κατευθύνσεις της Ευρωπαϊκής Ένωσης, αλλά την κανονικότητά της.

Και όσο και αν διαγκωνίζεται η Κυβέρνηση της Νέας Δημοκρατίας με τα κόμματα της συστημικής Αντιπολίτευσης, τίποτα δεν μπορεί να ξεπλύνει τη στρατηγική της Ευρωπαϊκής Ένωσης, που φτάνει να υπολογίζει πόσο κοστίζει στην καπιταλιστική οικονομία η βία κατά των γυναικών. Φτάνουν να μετράνε σε ευρώ πόσο κοστίζει στην καπιταλιστική εργοδοσία η χαμηλή παραγωγικότητα της κακοποιημένης γυναίκας.

Η 8η Μάρτη, οι λαμπρές σελίδες που έγραψαν οι γυναίκες στην ιστορία των σκληρών ταξικών αγώνων διδάσκουν. Η συμμετοχή στη συλλογική διεκδίκηση οπλίζει με αντοχή, κόντρα στην απογοήτευση, την ανυπομονησία να αλλάξει κάτι εύκολα και γρήγορα. Εκεί σπάει και ο δικαιολογημένος ατομικός φόβος για το μέλλον.

Είναι χαρακτηριστικά αναγκαία και σήμερα που η ανασφάλεια κάθε μητέρας, κάθε γυναίκας μεγαλώνει στην κινούμενη άμμο των ανελέητων ανταγωνισμών όχι μόνο μεταξύ ΗΠΑ και Κίνας για την πρωτοκαθεδρία, αλλά και μεταξύ των λεγόμενων «παραδοσιακών» συμμάχων, με την αντιπαράθεση ΗΠΑ και Ευρωπαϊκής Ένωσης να κλιμακώνεται.

Διέξοδος, λοιπόν, στην ανησυχία είναι ο αγώνας ενάντια στην εμπλοκή της χώρας μας στο ιμπεριαλιστικό μακελειό, ενάντια στην Κυβέρνηση και στα αστικά κόμματα, που στηρίζουν τις συμμαχίες ΝΑΤΟ-Ευρωπαϊκής Ένωσης, ενάντια στη στροφή στην πολεμική οικονομία.

Τα επιτελεία της Ευρωπαϊκής Ένωσης ετοιμάζονται να δώσουν άλλα 800 δισεκατομμύρια ευρώ για πολεμικές δαπάνες, την ίδια ώρα που επικαλείστε τα όρια αντοχών της καπιταλιστικής οικονομίας για να διατηρείτε παγωμένες τις συντάξεις, τους μισθούς, τα επιδόματα, τις ελλείψεις στους παιδικούς σταθμούς, την ειδική αγωγή, τη φροντίδα των ηλικιωμένων, φορτώνοντας την ευθύνη σχεδόν αποκλειστικά στους ώμους των γυναικών.

Στις μέρες μας, απέναντι στα αλλεπάλληλα εγκλήματα του καπιταλισμού, απαιτείται ένας νέου τύπου ηρωισμός, που αντλεί δύναμη στον δρόμο της γνώσης, της τόλμης, της αντοχής, του αγώνα. Είναι ένας ηρωισμός πολλές φορές αθέατος. Είναι η εργαζόμενη που απεργεί κόντρα στους εκβιασμούς της εργοδοσίας, η μαθήτρια και η φοιτήτρια που πάνε κόντρα στο ρεύμα της σήψης του καπιταλισμού, όπου όλα πουλιούνται και αγοράζονται, ακόμα και η σεξουαλικότητα. Είναι η μητέρα, η εκπαιδευτικός, που δίνει μάθημα ζωής στο παιδί της, παλεύοντας για το σχολείο των σύγχρονων αναγκών και δυνατοτήτων. Είναι η γυναίκα που δρα συλλογικά, οργανωμένα, κόντρα στο κυρίαρχο ρεύμα του ατομισμού, του εγωιστικού τρόπου σκέψης, στη χυδαία πολεμική απέναντι στην ταξικά οργανωμένη πάλη.

Αυτές τις ηρωίδες τιμά καθημερινά με τη δράση του το ΚΚΕ, για να ριζώσει το σύνθημα «δεν φεύγει ο θυμός, δεν σβήνει η οργή, δύναμη θα γίνει για την ανατροπή». Αυτή είναι η καλύτερη τιμή στην Παγκόσμια Ημέρα της Γυναίκας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα από την Ελληνική Λύση η κ. Ασημακοπούλου, Βουλευτής Β΄ Πειραιώς.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Παγκόσμια Ημέρα της Γυναίκας σηματοδοτεί τις θυσίες και τα επιτεύγματα των γυναικών όλου του κόσμου για πάνω από έναν αιώνα.

Σήμερα, λοιπόν, τιμούμε τη γυναίκα, τιμούμε τις ακούραστες γυναίκες όλου του κόσμου, τη γυναίκα που ξέρει να αγαπά και να μάχεται για ένα καλύτερο αύριο, τη γυναίκα που τολμά και κερδίζει. Η μέρα αυτή έρχεται να υπενθυμίσει τους αγώνες των γυναικών για τα δικαιώματά τους, την ανεξαρτησία τους και την αναγνώριση της προσφοράς τους στο κοινωνικό σύνολο. Η γυναίκα είναι το σύμβολο της ζωής και της οφείλουμε τον απόλυτο σεβασμό μας.

Η σημερινή μέρα θεσμοθετήθηκε για να αναδείξει τον ρόλο της στην κοινωνία μας. Ταυτόχρονα, όμως, υπενθυμίζει σε όλους μας ότι, αν και έχουν γίνει βήματα προς την κατεύθυνση της ισότητας των δύο φύλων, ίσως να είναι πολλά περισσότερα αυτά που θα πρέπει να γίνουν στο μέλλον. Για κάθε άνθρωπο, η κατάκτηση πολλών στόχων μαζί είναι συνήθως δύσκολη και επίπονη διαδικασία, πόσω μάλλον για μια γυναίκα που καλείται στη σύγχρονη κοινωνία να έχει τον ρόλο της συζύγου, της μητέρας, της κόρης, της αδελφής, αλλά παράλληλα, δεν θέλει να εγκαταλείψει τον κοινωνικό και πολιτικό της ρόλο και την επαγγελματική της καταξίωση.

Είναι διαρκώς παρούσες και αγωνίζονται καθημερινά για την προσωπική και οικογενειακή τους αξιοπρέπεια, σε πείσμα των ζοφερών καιρών, αποτέλεσμα των πολιτικών του παρελθόντος, αλλά και του παρόντος. Και τίποτα από όλα αυτά δεν έχει σημασία, αν όλοι μας ανεξαιρέτως δεν αντιληφθούμε τη δύναμη της γυναίκας στους πολλαπλούς ρόλους της. Όχι μόνο στις 8 του Μάρτη κάθε χρόνο, αλλά κάθε μέρα του χρόνου, κάθε μέρα πρέπει να λειτουργεί σαν μια υπενθύμιση. Υπενθύμιση ότι η συνεισφορά τους δεν καθορίζεται με όρια και δεν μπαίνει σε στεγανά. Υπενθύμιση για τον θεμελιώδη ρόλο της γυναίκας τόσο στην οικογένεια όσο και στη διαμόρφωση της κοινωνίας μας, αλλά και την πολυδιάστατη προσφορά της σε όλους τους τομείς. Υπενθύμιση της δύναμης της ανθεκτικότητας και της αδιάκοπης προσφοράς των γυναικών στην κοινωνία μας.

Η ανάγκη για γυναικεία ενδυνάμωση, αυτονομία και ισότητα είναι πιο επίκαιρη παρά ποτέ. Η γυναίκα αξίζει κάθε μέρα κάθε τιμή, σεβασμό, εκτίμηση και πάνω από όλα, αγάπη. Διότι η γυναίκα είναι εκείνη που διαμορφώνει τον κόσμο μας στο παρόν και στο μέλλον.

Εμείς, στην Ελληνική Λύση, τιμούμε την Ελληνίδα γυναίκα για τη ζωή της, τη γυναίκα μητέρα, τη γυναίκα σύζυγο, κόρη, αδερφή, εργαζόμενη ή όχι, συνταξιούχο και φυσικά, τη γυναίκα αγρότισσα. Τιμούμε τον πολλαπλό ρόλο της γυναίκας και τους διαχρονικούς αγώνες της για την αποδοχή των αρχών της ισότητας των δύο φύλων. Τιμούμε τον αγώνα και την προσπάθεια που κάνουν όλες οι Ελληνίδες για να μεγαλώσουν παράλληλα με όλα τα υπόλοιπα τα παιδιά μας σε έναν καλύτερο κόσμο. Εξυμνούμε την πολυδιάστατη προσφορά της σε όλους τους τομείς. Ο αγώνας για ουσιαστική συμμετοχή και εκπροσώπηση των γυναικών σε όλους τους τομείς της κοινωνικής δραστηριότητας πρέπει να είναι κομμάτι της καθημερινής μας προσπάθειας και σίγουρα, δεν τελειώνει σε μία μέρα.

Και θα κλείσουμε με το απόφθεγμα του Ντοστογιέφσκι: «Οι γυναίκες είναι ικανές από το μηδέν να κάνουν το παν».

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστούμε, κυρία συνάδελφε.

Τον λόγο τώρα έχει από τη Νέα Αριστερά η κ. Αχτσιόγλου, Βουλευτής Β2΄ Δυτικού Τομέα Αθηνών.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η 8η Μαρτίου δεν είναι γιορτή. Είναι ημέρα μνήμης και ημέρα τιμής στους αγώνες των γυναικών κάθε εποχής, γυναικών που αγωνίστηκαν για την άρση των ανισοτήτων, για την εξάλειψη κάθε είδους διακρίσεων, για τη χειραφέτηση στην κοινωνική, την οικονομική και την πολιτική ζωή.

Είναι και ημέρα ξεχωριστής τιμής στις πρωτοπόρες εκείνες γυναίκες, από τη Μάργκαρετ Φούλερ μέχρι τη Σιμόν ντε Μποβουάρ και από την Καλλιρρόη Παρρέν μέχρι την Ηλέκτρα Αποστόλου, που με τον λόγο και τις πράξεις τους έδειξαν ότι τα όρια υπάρχουν τελικά για να ξεπερνιούνται. Η 8η Μαρτίου είναι και μια ημέρα υπενθύμισης για τους αγώνες που πρέπει να δώσουμε για ουσιαστική ισότητα, για την εξάλειψη κάθε διάκρισης, για τη σύγκρουση με την πατριαρχία και τις βαθιές ρίζες που έχει στην ελληνική κοινωνία.

Σήμερα δεν συζητάμε για τους πολλαπλούς ρόλους της γυναίκας. Αυτή είναι μια συζήτηση που αρέσει πάρα πολύ να κάνουν τα μέσα μαζικής ενημέρωσης τέτοιες μέρες. Ήδη η συζήτηση αυτή για τους ρόλους της γυναίκας είναι μια συζήτηση υπό το ανδρικό βλέμμα. Σήμερα, αν θέλουμε να είμαστε πραγματικά ειλικρινείς με την ημέρα, συζητάμε για την πατριαρχική εξουσία.

Ας πούμε, λοιπόν, τι είναι πατριαρχική εξουσία. Πατριαρχική εξουσία είναι οι γυναίκες να πληρώνονται λιγότερο από τους άντρες για την ίδια δουλειά. Πατριαρχική εξουσία είναι οι γυναίκες να θεωρούνται κυρίως υπεύθυνες για τις δουλειές του σπιτιού και να ερωτώνται, μάλιστα, αν είναι και αρκετά τυχερές για να τους βοηθάει ο άντρας τους στο σπίτι. Πατριαρχική εξουσία είναι η γυναίκα να αντιμετωπίζεται ως σεξουαλικό αντικείμενο και να επιδοκιμάζεται ή να αποδοκιμάζεται για αυτό, όχι ως ένα ελεύθερο υποκείμενο, με δικές της επιθυμίες, με δικά της όρια, με δικές της ανάγκες.

Πατριαρχική εξουσία είναι ο βιασμός, η κακοποίηση και η κουλτούρα βιασμού. Πατριαρχική εξουσία είναι πρακτικές που είναι βαθιά εγγεγραμμένες στη γλώσσα, στο βλέμμα, συμπεριφορές που ενσωματώνουν τη διαρκή υποτίμηση της γυναίκας και δικαιολογούν την κουλτούρα βιασμού. Πατριαρχική εξουσία είναι το «mansplaining», ένας άντρας να εξηγεί προς μια γυναίκα με τρόπο πατερναλιστικό και υποτιμητικό κάτι που συνήθως η γυναίκα γνωρίζει καλύτερα.

Πατριαρχική εξουσία είναι να αναρωτιούνται συχνά για το θύμα της κακοποίησης «γιατί μιλάει τώρα, τι έκανε τόσο καιρό;», υπονοώντας ότι είχε κάποια σκοπιμότητα, ακριβώς επειδή η ανδρική εξουσία δεν θέλει να παραδεχθεί την πραγματικότητα του βιασμού και των κακοποιήσεων. Πατριαρχική εξουσία είναι το θύμα της κακοποίησης τελικά να νιώθει ενοχές και ντροπή, να είναι αυτή που αναλαμβάνει το ρίσκο, όταν μιλάει και όχι ο κακοποιητής όταν κακοποιεί.

Πατριαρχική εξουσία είναι στα διοικητικά συμβούλια των συνδικάτων να μην υπάρχουν γυναίκες, στα διοικητικά συμβούλια των συλλόγων να είναι πάντα μια ελάχιστη μειοψηφία, όχι γιατί δεν ενδιαφέρονται, αλλά γιατί δεν υπάρχει ισότητα ευκαιριών.

Πατριαρχική εξουσία είναι στη Βουλή να μην ξεπερνούν τις εβδομήντα οι Βουλεύτριες, ενώ οι άντρες μόλις τους διακόσιους τριάντα, και όχι γιατί δεν βρίσκονται γυναίκες, όπως μας είχε πει ο κ. Μητσοτάκης στην αρχή, αλλά γιατί δεν τους δίνεται η δυνατότητα να συμμετάσχουν με τους ίδιους όρους.

Αυτή είναι η συζήτηση σήμερα. Αυτή είναι η πραγματικότητα που πρέπει να αλλάξουμε. Αυτός είναι ο αγώνας που πρέπει να δοθεί. Και σήμερα ίσως τελικά να είναι η συζήτηση αυτή και ο αγώνας αυτός πιο επείγον απ’ ό,τι την τελευταία πεντηκονταετία.

Η άνοδος της ακροδεξιάς σε όλο τον κόσμο, η οποία προβάλλει την πιο συντηρητική ατζέντα για το φύλο, για τον αυτοπροσδιορισμό, για την αυτοδιάθεση των σωμάτων, καθιστά αυτόν τον αγώνα πιο επείγοντα από ποτέ. Μας φέρνει αντιμέτωπους και αντιμέτωπες με τη σκληρή διαπίστωση ότι τίποτα απ’ ό,τι έχει κατακτηθεί δεν πρέπει να θεωρείται δεδομένο, όπως η άρση του δικαιώματος άμβλωσης στις Ηνωμένες Πολιτείες που μας έφερε αντιμέτωπες με μια συγκλονιστική πραγματική οπισθοδρόμηση, να πρέπει να ξαναδιεκδικήσουμε το αυτονόητο, το δικαίωμα να αποφασίζουμε για το σώμα μας. Γιατί οι ελευθερίες και τα δικαιώματα τελικά δεν είναι δεδομένα, δεν είναι μια ευθύγραμμη πορεία αυτή, αλλά όλα καθορίζονται από μια διαπάλη μεταξύ των δυνάμεων της προόδου και της συντήρησης, της κοινωνικής απελευθέρωσης και της εκμετάλλευσης.

Σήμερα, από την εκλογή του Τραμπ στις ΗΠΑ, η οποία ανοίγει ξανά τον δρόμο για την περιστολή των δικαιωμάτων και των ελευθεριών, μέχρι την άνοδο της ακροδεξιάς στην Ευρώπη φαίνεται ότι στέλνεται ένα μήνυμα, οι γυναίκες να μην έχουν φωνή, να μην έχουν δικαιώματα, να μην έχουν θέση στη δημόσια σφαίρα.

Στην Ελλάδα οι γυναίκες παραμένουν σαφώς στοχοποιημένες, με διακρίσεις σε βάρος τους στην εργασία, στις αμοιβές, με τεράστια δυσκολία να μπορούν να συνδυάσουν την επαγγελματική και την οικογενειακή ζωή, κυρίως λόγω των ελλείψεων δομών κοινωνικής φροντίδας των ηλικιωμένων και των παιδιών. Κακά τα ψέματα, στην Ελλάδα του εικοστού πρώτου αιώνα η μητέρα θεωρείται ότι είναι η βασική υπεύθυνη για την ανατροφή των παιδιών και για τη φροντίδα του σπιτιού.

Παραμένουν όμως και στοχοποιημένες και μάλιστα με τρόπο που απειλεί την ίδια την ύπαρξη και τη ζωή τους. Οι γυναικοκτονίες πολλαπλασιάζονται. Η δικαιοσύνη και η πολιτεία εξακολουθούν να υποβαθμίζουν αυτές τις δολοφονίες. Αποφεύγει η Κυβέρνηση ακόμη και τον όρο «γυναικοκτονία». Η πατριαρχία δολοφονεί και το κράτος στέκεται παρατηρητής.

Κυρίες και κύριοι συνάδελφοι, σήμερα είναι μια μέρα που στέλνουμε όλοι το μήνυμα ότι καμία γυναίκα δεν είναι μόνη της. Ας είναι όμως και μια μέρα που περισσότερες και περισσότεροι θα πάρουμε την απόφαση να αγωνιστούμε για την ουσιαστική ισότητα ανδρών και γυναικών. Διότι η καταπολέμηση των διακρίσεων, ο αγώνας για την άρση των ανισοτήτων, η μάχη κατά του σεξισμού δεν είναι υπόθεση μόνο των γυναικών. Είναι υπόθεση ολόκληρης της κοινωνίας, υπόθεση μιας κοινωνίας σε επαγρύπνηση, μιας κοινωνίας που ελέγχει και διεκδικεί, μιας κοινωνίας που αγωνίζεται τελικά για την ελευθερία. Και είναι ένας αγώνας για το αυτονόητο, για την αυτονόητη, αλλά ριζοσπαστική μάλλον, ιδέα ότι οι γυναίκες είναι άνθρωποι.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τέσσερις μαθήτριες και μαθητές και δύο συνοδοί εκπαιδευτικοί από το 8ο Πειραματικό Σχολείο Αγίας Βαρβάρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η κ. Κουρουπάκη Βουλευτής Β1΄ Βορείου Τομέα Αθηνών από τη Νίκη.

Παρακαλώ, κυρία συνάδελφε.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, κάποιες λέξεις είναι καταδικασμένες να υπάρχουν. Είναι μια φράση που αποδίδεται στον Μανώλη Αναγνωστάκη, έναν από τους σημαντικότερους Έλληνες ποιητές της μεταπολεμικής γενιάς.

Και ποιος μπορεί να αρνηθεί ότι ανάμεσα στις λέξεις που είναι καταδικασμένες να υπάρχουν είναι οι λέξεις «μητέρα», «σύζυγος», «κόρη», «γιαγιά» και άλλες ακόμα, που αποτελούν μέρος μίας και μόνο έννοιας, της έννοιας της γυναίκας;

Πόσα συναισθήματα ξυπνάνε στον καθέναν από εμάς όταν φέρνει στο μυαλό του στιγμές από τα αγαπημένα του πρόσωπα: Το χάδι της μητέρας του, τη στοργή της συζύγου, την αγκαλιά της κόρης του ή αναπολώντας ακόμη τις ώρες που πέρασε συντροφιά με τα ροζιασμένα χέρια της γιαγιάς του.

Γυναίκα! Μία λέξη με τόσο πλούσιο περιεχόμενο που έχει εμπνεύσει βιωματικά τόσους και τόσους συγγραφείς, ποιητές, στιχουργούς! Κυρίως όμως δεν παύει και δεν θα πάψει να εμπνέει διαχρονικά όλες τις γενιές.

Η σημερινή εκδήλωση στο Ελληνικό Κοινοβούλιο έχει σκοπό να τιμήσει τον αγώνα της γυναίκας για ισότητα και δικαιοσύνη. Ίσως μας φαίνονται αυτονόητοι οι όροι αυτοί σήμερα, αλλά θα σας θυμίσω πως στην Ελλάδα, παρόλο που η καθολική ψηφοφορία καθιερώθηκε από το Σύνταγμα του 1864, αυτή θα αφορούσε μόνο τους άνδρες πολίτες για σχεδόν ενενήντα χρόνια ακόμα. Στις αναπληρωματικές εκλογές του 1953 συμμετείχαν πρώτη φορά οι γυναίκες και μάλιστα εξελέγη τότε η πρώτη γυναίκα Βουλευτής, η Ελένη Σκούρα.

Στην εφημερίδα «ΤΑ ΝΕΑ» της εποχής αποτυπώνεται πασίδηλα η άρνηση που υπήρχε ακόμα της αποδοχής αυτής της νέας πραγματικότητας. Αναφέρει, λοιπόν, σε φύλλο της η εφημερίδα: «Η υπόδειξις γυναικών είχε βεβαίως δυσαρεστήσει μια μερίδα ανδρών, οι οποίοι, μολονότι εδέχθησαν τη χορήγηση του δικαιώματος ψήφου εις τας γυναίκας, πάντως θεωρούν υπερβολικήν την ταυτόχρονον παραχώρησιν εις το ασθενές φύλο και του δικαιώματος του εκλέγεσθαι. Τούτο άλλωστε κατεφάνη και εκ της σημαντικής αποχής των ανδρών από την ψηφοφορίαν».

Οι πρώτες βουλευτικές, και όχι αναπληρωματικές, εκλογές που οι γυναίκες ψήφισαν μαζικά έγιναν μεταγενέστερα, τον Φεβρουάριο του 1956, ενώ εκλογικό δικαίωμα είχαν μόνο όσες Ελληνίδες είχαν κλείσει το τριακοστό έτος της ηλικίας τους και διέθεταν απολυτήριο δημοτικού.

Η αντιμετώπιση αυτή των γυναικών δεν συνάδει με την αναγνώριση του αγώνα και της προσφοράς τους σε όλους τους πολέμους που κλήθηκε να δώσει η χώρα μας για την απόκτηση της ελευθερίας που εμείς σήμερα απολαμβάνουμε.

Όταν αναφερόμαστε στο ιστορικά πιο πρόσφατο έπος του 1940 στο μυαλό μας έρχονται εικόνες, όχι μόνο με γυναίκες να μεγαλώνουν τα παιδιά της οικογένειας μόνες τους και σε καθεστώς ακραίας φτώχειας, αλλά και με εκείνες που μετέφεραν στην πρώτη γραμμή στα χιονισμένα βουνά της Πίνδου υποστηρικτικό υλικό για τους στρατιώτες μας.

Και ερχόμαστε στο σήμερα: Γυναίκες, μητέρες, εργαζόμενες, σύζυγοι, αγωνίστριες της ζωής, που όλο και συχνότερα βλέπουμε το νήμα της δικής τους ζωής να κόβεται άνανδρα, γιατί κάποιοι θεωρούν πως δεν τους ανήκει το δικαίωμά τους να αυτονομηθούν. Πρόκειται για κοινωνική μάστιγα της εποχής, που επιβεβαιώνει πως ο σεβασμός και η παιδεία πρέπει να εμπεδώνεται στα παιδιά πρώτα από τις ίδιες τις οικογένειες και μετά από το σχολείο.

Έχουν γίνει πολλά στο πέρασμα του χρόνου και μένουν ακόμα περισσότερα να γίνουν για την προστασία των γυναικών, που κάθε φορά καλούνται να αποδείξουν την αξία τους σε ένα περιβάλλον που είναι προκατειλημμένο απέναντί τους.

Έχει αναλογιστεί κανείς τον αγώνα που κάνει επιπλέον κάθε γυναίκα για να θεωρείται από πολλούς συμβατική υποχρέωση και αυτονόητη ικανοποίηση των απαιτήσεων ενός νοικοκυριού: Η ηθική και υλική στήριξη στα προβλήματα που παρουσιάζονται, η φροντίδα των παιδιών και το ξενύχτι στο προσκεφάλι τους όταν αυτά είναι άρρωστα και τόσα άλλα! Πόσο ηρωίδες είναι οι πολύτεκνες μητέρες που καλούνται να ανταποκριθούν στις ποικίλες ανάγκες των μελών της οικογένειας τους;

Ως πολύτεκνη μητέρα τεσσάρων παιδιών γνωρίζω πολύ καλά τη σπουδαιότητα και την ιδιαίτερη σημασία που έχει η έννοια της μητέρας, μιας μόνο από τις ιδιότητες που έχει η γυναικεία φύση, χωρίς αυτή να αποτελεί φυσικά στερεότυπο ή μοναδικό χαρακτηριστικό μιας γυναίκας.

Στη Νίκη, όπως είναι γνωστό, έχουμε ιδιαίτερη προσήλωση στα ιδανικά της φιλοπατρίας και της ελληνορθόδοξης παράδοσης και δεν μπορεί κανείς να μας ψέξει γι’ αυτό, γιατί οι αρχές μας δεν αποτελούν ένα συνονθύλευμα αφρόνων νεωτερισμών, αλλά είναι οι ίδιες αρχές που μεγάλωσαν τόσες και τόσες γενιές Ελλήνων.

Στην ορθόδοξη πίστη μας δεσπόζουσα θέση έχει η μητέρα του θεανθρώπου. Σε εκείνη καταφεύγει ο πιστός λαός, γνωρίζοντας τον σεβασμό και την αγάπη του Χριστού προς το πρόσωπό της. Τις τελευταίες ημέρες ζήσαμε τον απόλυτο εμπαιγμό και την επιδεικτική προσβολή της πίστης της πλειοψηφίας του ελληνικού λαού, όταν η Εθνική Πινακοθήκη φιλοξένησε έργα που δεν τιμούν τον ρόλο και την ιστορία της, καταφέρνοντας να εκτεθεί με την έκθεση. Αντιγράφοντας τις πρακτικές του γαλλικού περιοδικού «Charlie Hebdo», που προκάλεσε την παγκόσμια οργή των μουσουλμάνων, το μουσείο αποφάσισε να αντιταχθεί στο θρησκευτικό αίσθημα των χριστιανών, επικαλούμενο την ελευθερία της τέχνης, καλύπτοντας με την τέχνη της ασυδοσίας την ασυδοσία της τέχνης.

Το προηγούμενο διάστημα στο Κοινοβούλιο γίναμε μάρτυρες μιας υποτιμητικής και αήθους συμπεριφοράς συναδέλφου προς το πρόσωπο γυναίκας Προέδρου και ουσιαστικά προς όλες τις γυναίκες που ταυτίστηκαν μαζί της ως γυναίκες και ένιωσαν τον ίδιο θυμό και απογοήτευση. Μιας συμπεριφοράς που αυτονόητα καταδικάστηκε από όλο το Εθνικό Κοινοβούλιο και κανείς δεν τόλμησε να επικαλεστεί το θεμελιώδες δικαίωμα της ελευθερίας του λόγου για να τη δικαιολογήσει, αφού ξεπέρασε κάθε όριο. Πώς είναι δυνατόν, λοιπόν, να θέτουμε όρια κατά περίσταση στην ελευθερία του λόγου, αλλά να αφήνουμε ελαφρά τη καρδία να προσβάλλεται στο όνομα της ελευθερίας της τέχνης η Παναγία, που σέβονται και τιμούν τόσο οι Έλληνες;

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

Η άτεχνη τέχνη χωρίς ηθικούς φραγμούς δεν μπορεί να επιβάλλει ως αυτονόητη την αποδοχή του κόσμου σε κάθε δημιούργημα που θίγει τις θρησκευτικές του πεποιθήσεις. Ποιος, άραγε, ακόμη και άθεος ή αδιάφορος θεολογικά θα ανεχόταν τον εκχυδαϊσμό προσφιλών του προσώπων με τη δικαιολογία της έλλειψης ορίων στην τέχνη;

Σε λίγες ημέρες, την ημέρα του Ευαγγελισμού, αλλά και στις 15 Αυγούστου, κατακλύζονται οι ιεροί ναοί από ευλαβείς πολίτες που έχουν συναίσθηση της εορτής και της ιερότητας του τιμώμενου προσώπου. Δεν είναι οι ναοί ευκαιρία για κοινωνικές εκδηλώσεις προβολής και υποκριτικής παρουσίας πολιτικών που ανέχονται και ενθαρρύνουν την προσβολή θρησκευτικών συμβόλων και προσώπων.

Κυρίες και κύριοι Βουλευτές, ο ρόλος της γυναίκας είναι σύνθετος και διακριτός και αν κάτι μας κάνει ανθρώπους με αξίες, αυτό είναι ο σεβασμός και η αναγνώριση που οφείλουμε να δείχνουμε στην γενικότερη προσφορά της. Η γυναίκα δεν είναι το αδύναμο φύλο. Είναι η δική μας αδυναμία να αποδεχτούμε τη δύναμη ψυχής που διαθέτει και είναι χρέος μας να κάνουμε ό,τι μπορούμε για την καταξίωσή της στην ελληνική συνείδηση. Αποτελεί χρέος τιμής για τις γυναίκες του χθες, υπόσχεση στήριξης για τις γυναίκες του σήμερα και ουσιαστική δέσμευση για τις γυναίκες του αύριο.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τέσσερις εκπαιδευτικοί από το 1ο Δημοτικό Σχολείο Σχηματαρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από την Πλεύση Ελευθερίας η κ. Κεφαλά Γεωργία Βουλευτής Β2΄ Δυτικού Τομέα Αθηνών.

Παρακαλώ, κυρία συνάδελφε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Χαιρετώ τους συναδέλφους που βρίσκονται εδώ.

«Ακόμα και οι καουμπόισσες μελαγχολούν». Δεν ξέρω αν το θυμόσαστε αυτό το βιβλίο του Τομ Ρόμπινς, το οποίο το διάβασα γύρω στα δεκατέσσερα και για μένα ήταν πολύ σημαντικό, γιατί είχε ένα εξαιρετικό ανατρεπτικό χιούμορ ο συγγραφέας, που με έσωζε εκείνη την εποχή. Γιατί ένας μεγάλος αντίχειρας, από μία γενετήσια ανωμαλία που μπορεί να είναι, ξαφνικά γίνεται ένα όπλο που μπορείς να γυρίσεις όλον τον κόσμο.

Βέβαια πήρα πάρα πολύ σοβαρά τον συγγραφέα, όπως παίρνω όλους τους ανατρεπτικούς καλλιτέχνες πάρα πολύ σοβαρά. Έχει και μια φράση μέσα που μπορεί να μας φανεί χρήσιμη εδώ, στο Κοινοβούλιο. Λέει κάποια στιγμή το βιβλίο ότι «όπως η εποχή των παγετώνων μπορεί να χαλάσει ένα εκατομμύριο garden party, έτσι ακριβώς και η απόρριψη της μαγείας μπορεί να αναγκάσει κάποια φτωχή ψυχή να πιστεύει στις κυβερνήσεις και στις επιχειρήσεις».

Για εμάς, λοιπόν, μιλάει ο Τομ Ρόμπινς και για εμένα, που ήμουν ένα κορίτσι που προσπάθησε έστω -δεν ξέρω αν το πέτυχα ή όχι, δεν είναι εκεί το ζητούμενο κιόλας- να ανατρέψω όλα τα αναμενόμενα και όλα τα στερεότυπα. Γύρω στο 1985, λοιπόν, προσπάθησα να βρω τα πατήματά μου και να καταφέρω να σταθώ στα πόδια μου. Πόσο δύσκολο ήταν τότε και πόσο δύσκολο είναι ακόμα! Σχεδόν τίποτα δεν έχει αλλάξει, μην έχετε καμία αμφιβολία.

Η όμορφη γειτόνισσά μου, που έμενε πρόσφατα μόνη της στο πάνω διαμέρισμα, χαρακτηριζόταν ως πόρνη, μονόχνοτη, γεροντοκόρη, στέρφα, εγωίστρια, ό,τι θέλετε είχα ακούσει για αυτό το κορίτσι. Αλλά εκείνη αγέρωχα υποστήριζε την επιλογή της και άφηνε τους άλλους να μιλούν, και καλά έκανε. Όμως είναι πραγματικά επώδυνο. Δεν συνηθίζεται εύκολα και θέλει μεγάλη γενναιότητα να αποδεχθείς κάτι τέτοιο χωρίς να το αφήσεις να σε αλλάξει. Είναι δύσκολο να αποδεχθείς πως θα ζήσεις χωρίς την αποδοχή των άλλων.

Όταν άκουσα τη φράση του κ. Κυριαζίδη στη Βουλή, αισθάνθηκα απογοήτευση και σχεδόν φυσικό πόνο, αν μου επιτρέπεται να το πω αυτό. Θυμήθηκα τη μητέρα μου, που από την κλεισούρα στο σπίτι και από τα ακυρωμένα όνειρα είχαν πάθει τα νεύρα της και ο γιατρός τής είπε να κάνει και ένα τρίτο παιδί για να της περάσει. Αντρικές συμβουλές, πιστεύω, χωρίς καμία ενσυναίσθηση και χωρίς κανένα πραγματικό ενδιαφέρον για τον άνθρωπο που έχουν απέναντί τους. Αξιολόγηση της γυναίκας σύμφωνα με τα πρόσωπα που την περιστοιχίζουν και όχι με το ποια είναι η ίδια. Το δέος και ο φόβος για τη γυναίκα από τη μεριά των αντρών υπάρχουν ακόμα πάρα πολύ ζωντανά. Και φτάνουμε σε μία κοινωνία που το 64% των γυναικών πιστεύει πως δεν υπάρχει πραγματική ισότητα, στην Ελλάδα μιλάμε πάντα. Το 67,8% πιστεύει πως οι άνδρες ευνοούνται στις προσλήψεις. Το 77,9% πιστεύει πως οι άντρες έχουν περισσότερες ευκαιρίες και το 68% πιστεύει πως οι άνδρες πληρώνονται καλύτερα. Μύθος η ισότητα, λένε οι Ελληνίδες.

Δύο χρόνια βρίσκομαι στη Βουλή και οι εκφράσεις που έχουμε ακούσει από το Βήμα της Βουλής, αλλά και στους διαδρόμους της είναι ανήκουστες, «μαζεύτε την», «δεν ξέρεις τι σου γίνεται», «ευτυχώς που δεν έχεις παιδιά εσύ», «κάνε κανένα παιδί», «κακιά» και ένα σωρό άλλες προσωπικές και σεξιστικές επιθέσεις από ανθρώπους που ούτε καν γνωρίζουν τι είναι η σεξιστική επίθεση και βρίσκονται στην Εθνική Αντιπροσωπεία και αντιπροσωπεύουν τις Ελληνίδες.

Πώς, λοιπόν, θα μπορέσουμε να δείξουμε πραγματικό ενδιαφέρον, να μαζευτούμε στις επιτροπές μας και να νομοθετήσουμε όταν προσποιούμαστε το ενδιαφέρον για την ισονομία της γυναίκας, για την προστασία της από την ενδοοικογενειακή βία, την εργασιακή ανισότητα, το δικαίωμά της να μην παρενοχλείται σεξουαλικά στον δρόμο, στην εργασία ή όπου αλλού; Πότε θα σεβαστούμε το δικαίωμά της να αποφασίζει χωρίς να κρίνουμε τις επιλογές της με βάση το φύλο της, το αν θα κάνει ή όχι παιδιά, το αν θέλει να μπει σε έναν ανδροκρατούμενο χώρο με ίσους όρους ή όχι;

Η γυναίκα ακόμα είναι δέσμια της πατριαρχικής και θρησκευτικής προκατάληψης, της εμφανισιακής καταπίεσης, του ηλικιακού ρατσισμού και αποκλεισμού, της θεωρίας του αδύναμου φύλου. Πολύ φοβάμαι, κυρίες και κύριοι, ότι οι μισοί μέσα στο Κοινοβούλιο είναι αυτοί που συντηρούν αυτά τα στερεότυπα και προσπαθούν να κολλήσουν τις παραδοσιακές τους αρχές και τις πεποιθήσεις στη νέα εποχή που έρχεται χωρίς μεγάλη επιτυχία παρά τη θέλησή τους τελικά.

Υπάρχει πάντα ένα «αλλά». Η γυναίκα είναι ίση, αλλά πρέπει να τεκνοποιεί, πρέπει να είναι γλυκιά, πρέπει να φροντίζει τους πάντες, να είναι καλή νοικοκυρά. Ακριβώς το ίδιο συμβαίνει και στην τέχνη. Η τέχνη είναι απαραίτητη, αλλά πρέπει να έχει όρια, να μην προσβάλλει, πρέπει να συμπνέει με την αισθητική του καθενός. Οι άνθρωποι είναι ίσοι, αλλά.... Πάντα υπάρχει ένα «αλλά» που μας χαλάει τη δήθεν προοδευτική κοινωνία μας, το δήθεν προοδευτικό μας Κοινοβούλιο.

Ας κάνουμε τουλάχιστον μια αρχή μέσα στην υποκειμενικότητα που μας ταλαιπωρεί και ας αποδεχθούμε όλοι ομόφωνα πως η βία είναι η μόνη κατάσταση που αντικειμενικά δεν είναι αποδεκτή. Πως μπορούμε να έχουμε πολλές απόψεις, αλλά ανοχή στη βία δεν θα δείξουμε ποτέ. Πως η βία, λεκτική, εξαναγκαστική, καταστρεπτική, αποτρεπτική, φυλετική, ταξική, θρησκευτική, εξουσιαστική και τέλος η βία που αφαιρεί τη ζωή μεταφορικά στην τέχνη, στην ελευθερία της έκφρασης, στη συνύπαρξη και τέλος αφαιρεί τη ζωή κυριολεκτικά σε παιδιά, σε άντρες και κυρίως σε γυναίκες μέσα στα σπίτια τους και από οικεία πρόσωπα, αυτό πρέπει να τελειώσει κάποια στιγμή. Ας το παραδεχτούμε όλοι. Να δείξουμε μια εγρήγορση σε αυτό τουλάχιστον. Κάντε τη νομική αναγνώριση του όρου «γυναικοκτονία» πράξη και καταδικάστε τη βία χωρίς «αλλά», χωρίς εξαίρεση για μια φορά. Καταδικάστε τη βία απέναντι στα έργα τέχνης απερίφραστα επίσης.

Σε αυτό το σημείο θα ήθελα να μου δώσετε ένα λεπτό, κύριε Πρόεδρε, για να διαβάσω ένα μήνυμα της κ. Κωνσταντοπούλου, η οποία αυτήν τη στιγμή είναι στη δίκη του δολοφονημένου δεκαπεντάχρονου Αλέξανδρου Γρηγορόπουλου στο Μεικτό Ορκωτό Εφετείο Λαμίας, η οποία στέλνει ένα μήνυμα και μία πρόταση μαζί και αυτό θα ήθελα να το διαβάσω.

**ΠΡΟΕΔΡΕΥΩΝ (Γεώργιος Γεωργαντάς):** Λίγο σύντομα όμως παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Σύντομα, ναι, βέβαια.

«Ο αγώνας για τα δικαιώματα, για την ισότητα, για δικαιοσύνη, για την προστασία της ανθρώπινης αξιοπρέπειας και ελευθερίας, για τον σεβασμό κάθε ανθρώπινης ύπαρξης, ανεξαρτήτως φύλου, φυλής, εθνότητας, καταγωγής, σεξουαλικού προσανατολισμού, ταυτότητας φύλου, ασθένειας, αναπηρίας, θρησκευτικών ή άλλων πεποιθήσεων ή οποιασδήποτε εν γένει ιδιότητας είναι ένας αγώνας διαρκείας, ένας αγώνας που έδωσαν άλλες και άλλοι πριν από εμάς κατακτώντας με το αίμα τους, με τη ζωή τους, με την ελευθερία τους ανεκτίμητα δικαιώματα που μας κληροδότησαν και οφείλουμε να τα διαφυλάξουμε. Ένας αγώνας που δίνουμε και εμείς καθημερινά. Ένας αγώνας που δεν έχει να κάνει με λόγια αλλά με πράξεις.

Δεν είμαστε αυτά που λέμε, είμαστε αυτά που κάνουμε. Ο σεβασμός στη γυναίκα, ο σεβασμός και η αναγνώριση της ισότητας όλων των ανθρώπων προϋποθέτει το παράδειγμα του σεβασμού εδώ μέσα στη Βουλή, το παράδειγμα του σεβασμού από τις εξουσίες. Η Βουλή οφείλει να κάνει πολλά περισσότερα από μία επετειακή αναφορά στην Ημέρα της Γυναίκας για να αποκαταστήσει αυτά που καθημερινά πληγώνονται και καταπατώνται.

Η Πλεύση Ελευθερίας, το μοναδικό κοινοβουλευτικό κόμμα που έχει γυναίκα Αρχηγό, το μοναδικό κοινοβουλευτικό κόμμα με ίσο αριθμό ανδρών και γυναικών Βουλευτών, καταθέτει στην Ολομέλεια της Βουλής την πρόταση για διεξαγωγή προ ημερησίας διατάξεως συζήτησης για την ισότητα και τα δικαιώματα των γυναικών, την έμφυλη βία, για να τελειώνουμε με τους νταήδες, με τον σεξισμό, με τον μισογυνισμό.

Είμαστε και θα παραμείνουμε στην πρώτη γραμμή του αγώνα της υπεράσπισης της αξιοπρέπειας των γυναικών, στην προάσπιση της ισότητας όλων και σας καλούμε να έρθετε σε αυτήν τη μάχη».

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Βεβαίως, καταλαβαίνετε, ακούστηκε το αίτημά σας, ακούστηκε φραστικά, αλλά διαδικαστικά, όπως ξέρετε, υπάρχουν προϋποθέσεις οι οποίες δεν πληρούνται. Σε κάθε περίπτωση, εσείς είχατε την ευχέρεια να το διατυπώσετε, αλλά οι προϋποθέσεις του Κανονισμού δεν πληρούνται.

Ολοκληρώνουμε την επετειακή αναφορά με τους Σπαρτιάτες, με τον κ. Δημητριάδη, Βουλευτή Β΄ Θεσσαλονίκης, που είναι ο μοναδικός άνδρας που τοποθετείται σήμερα -όλες ήταν γυναίκες- από τα κοινοβουλευτικά κόμματα.

Παρακαλώ, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πάρα πολύ, κύριε Πρόεδρε.

Κυρίες Υπουργοί, κυρίες και κύριοι συνάδελφοι, πράγματι είμαι ο μοναδικός άνδρας που τοποθετείται σήμερα την Ημέρα της Γυναίκας. Βεβαίως, αυτό δεν είναι παράδοξο, διότι και εμείς οι άνδρες τιμούμε τις γυναίκες, τις αναγνωρίζουμε. Εξάλλου, όπως είπε και πολύ ποιητικά κάποτε ο Βίκτωρ Ουγκώ, «οι γυναίκες είναι το άλλο μισό του ουρανού». Έτσι το είχε πει. Οπότε εμείς το δεχόμαστε αυτό εδώ. Θεωρούμε ότι οι γυναίκες με το άλλο μισό της κοινωνίας και το άλλο μισό του εαυτού μας.

Θέλω, λοιπόν, να πω ότι σήμερα εμείς τιμούμε, πρώτα απ’ όλα, τις μητέρες, οι οποίες κυοφόρησαν εμάς. Όλοι εμείς έχουμε γεννηθεί από μία γυναίκα, μία γυναίκα μας κράτησε μέσα στα σπλάχνα της εννέα μήνες. Τιμούμε τις εργαζόμενες. Τιμούμε τις μονογονεϊκές οικογένειες, τις γυναίκες που είναι διαζευγμένες και δίνουν αγώνα και μάχη επιβίωσης πραγματικά ενάντια σε αντίξοες συνθήκες. Τιμούμε, επίσης, και τις γυναίκες οι οποίες διαχρονικά στην ελληνική ιστορία είχαν υπηρετήσει τους εθνικούς αγώνες, το 1821, η Μπουμπουλίνα, η Μαντώ Μαυρογένους. Επίσης, τιμούμε τις γυναίκες της Πίνδου, οι οποίες το 1940 βοηθούσαν τους στρατιώτες, κουβαλούσαν εφόδια και πυρομαχικά. Τιμούμε, επίσης, και τις γυναίκες που συμμετείχαν στην Εθνική Αντίσταση, όπως η αείμνηστη Λέλα Καραγιάννη που εκτελέστηκε μόλις δεκαεπτά ετών από τα γερμανικά στρατεύματα κατοχής. Όλες αυτές τις γυναίκες τις τιμούμε. Επίσης, τιμούμε και σήμερα τις καθημερινές ηρωίδες, τις γυναίκες οι οποίες δίνουν αγώνα, οι οποίες μεγαλώνουν παιδιά, οι οποίες συνδυάζουν μητρότητα και καριέρα και γενικότερα προσπαθούν, πολλές φορές μέσα σε αντίξοες συνθήκες, να κάνουν το καλύτερο δυνατό.

Εγώ ως άνδρας θα πω ότι θεωρώ πως οι γυναίκες είναι το ισχυρό φύλο. Κακώς τις λέμε το ασθενές φύλο. Για εμένα προσωπικά ήταν ένας ευφημισμός που τον δημιουργήσαμε εμείς οι άνδρες μόνο και μόνο για να κολακευόμαστε. Από την εμπειρία μου, οι γυναίκες είναι το ισχυρό φύλο. Οι γυναίκες είναι αυτές που είναι πιο ισχυρές, όχι οι άνδρες βασικά.

Φυσικά να πω ότι εμείς πιστεύουμε στην ισότητα των φύλων. Θεωρούμε ότι οι γυναίκες πρέπει να στηρίζονται εμπράκτως. Η ισότητα των φύλων είναι ένα ζητούμενο. Έχουν γίνει πάρα πολλά βήματα από το 1953 που εξελέγη η πρώτη Ελληνίδα Βουλευτής Ελένη Σκούρα, πρέπει όμως να υπάρξουν νέα βήματα. Εμείς θεωρούμε πως σήμερα η ελληνική κοινωνία θα πρέπει να στηρίξει τις μητέρες οι οποίες δίνουν μάχη πολλές φορές, τις διαζευγμένες γυναίκες, τις γυναίκες οι οποίες έχουν οικονομικά προβλήματα, τις γυναίκες οι οποίες προσπαθούν με νύχια και με δόντια να κάνουν μια καριέρα και να συνδυάσουν μητρότητα και καριέρα. Όλα αυτά εδώ θα πρέπει να τα στηρίξουμε. Διότι ξέρετε ότι εάν δεν στηριχθούν οι γυναίκες, που είναι για εμάς ο πυλώνας της κοινωνίας και της οικογένειας, θα έχουμε συνεχώς πρόβλημα. Και δεν είναι τυχαίο ότι ως κοινωνία, ως χώρα έχουμε δημογραφικό πρόβλημα. Δεν είναι τυχαίο αυτό εδώ. Δυστυχώς, οι γυναίκες δεν ενισχύονται όπως θα έπρεπε.

Επίσης, θα ήθελα να κάνω και μια αναφορά και να πω και το εξής. Δεν είναι τυχαίο, ξέρετε, ότι στην Ελλάδα είμαστε χριστιανοί ορθόδοξοι -στην πλειοψηφία τουλάχιστον- και τιμάται ως επί το πλείστον η Παναγία, μία μητέρα, η μητέρα του Χριστού. Θα δείτε ότι η Ελλάδα είναι γεμάτη από ξωκλήσια και ναούς προς τιμήν της Παναγίας, μιας γυναίκας, μιας γυναικείας μορφής. Πιο πολύ τιμάται η Παναγία παρά ο Χριστός, αν το δείτε. Δεν είναι τυχαίο αυτό. Ενδόμυχα και υποσυνείδητα οι Έλληνες και οι Ελληνίδες αναγνωρίζουμε ότι η μητέρα του Χριστού, μια γυναικεία μορφή είναι πολύ σημαντική. Και μάλιστα δράττομαι της ευκαιρίας να πω ότι καλό θα είναι να μην προβάλλουμε την Παναγία με έργα τέχνης. Εντάξει, ναι μεν η τέχνη είναι καλή, όχι όμως να προσβάλλει θρησκευτικές πεποιθήσεις. Φαντάζομαι πως εάν αφορούσε άλλη θρησκεία, θα γινόταν χαμός τώρα. Αυτό το λέω για να ξέρουμε πού βρισκόμαστε.

Τέλος, θα ήθελα να πω λίγο το εξής, πως για εμάς προσωπικά θα πρέπει να δοθούν αγώνες νομοθετικοί και γενικότερα κοινωνικοί, ώστε οι γυναίκες να διεκδικήσουν τη θέση τους στην κοινωνία, να είναι ισότιμες, να έχουν ισάξιο ρόλο και κυρίως να έχουν έναν ρόλο αγωνιστικό και να λειτουργήσουν στην προαγωγή της κοινωνικής ειρήνης, αλλά και της εθνικής κοινωνίας. Για εμάς, λοιπόν, οι γυναίκες είναι αναντικατάστατο τμήμα της κοινωνίας μας, βοηθάνε πάρα πολύ και στην επιβίωση του ελληνικού έθνους, αλλά και των Ελλήνων και των Ελληνίδων. Για εμάς είναι οι γυναίκες οι οποίες θα πρέπει να βγουν μπροστά και να τις στηρίξουμε για να βοηθήσουμε την ελληνική κοινωνία να πάει μπροστά. Ξέρετε, χωρίς στήριξη των γυναικών, κατά την άποψή μας, η ελληνική κοινωνία θα έχει τεράστιο πρόβλημα. Δεν θα μπορέσει να επιβιώσει.

Αυτά είχα να πω και ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για τη συνέπεια στον χρόνο.

Κυρίες και κύριοι, συνάδελφοι ολοκληρώθηκε η αναφορά στην Παγκόσμια Ημέρα της Γυναίκας.

Έχω την τιμή να ανακοινώσω προς το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής».

Προχωρούμε στην ανακοίνωση των αναφορών.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η ανακοίνωση των αναφορών.

Τον λόγο έχει ο κύριος Πρόεδρος.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΟΣ (Νικήτας Κακλαμάνης):** Αγαπητοί συνάδελφοι, περιήλθαν εις γνώση μου τα εξής:

Πρώτον, ανακοίνωση της Εθνικής Πινακοθήκης, σύμφωνα με την οποία: «Σήμερα, Δευτέρα 10 Μαρτίου 2025 και ώρα 11.35, η Εθνική Πινακοθήκη-Μουσείο Αλεξάνδρου Σούτσου δέχθηκε επίθεση από τον Βουλευτή του κόμματος «ΝΙΚΗ» κ. Νίκο Παπαδόπουλο. Με τη συνδρομή ετέρου ατόμου επιτέθηκε σε τέσσερα έργα τέχνης του Χριστόφορου Καστριώτη με τίτλους «Εικόνισμα 1ο», «Εικόνισμα 16ο», «Εικόνισμα 17ο» και «Άγιος Χριστόφορος». Τα έργα εκτίθενται στο μεσοπάτωμα, στο πλαίσιο του προγράμματος «Ενδιάμεσος χώρος», στην έκθεση με τίτλο: «Η σαγήνη του αλλόκοτου». Οι ανωτέρω τα απέσπασαν βίαια από τον τοίχο και τα πέταξαν στο δάπεδο με συνέπεια τη θραύση τους».

Δεύτερον, ανακοίνωση του Διοικητικού Συμβουλίου της Εθνικής Πινακοθήκης- Μουσείο Αλεξάνδρου Σούτσου, συγκληθέντος εκτάκτως, σύμφωνα με την οποία: «Ο θεσμικός ρόλος της Εθνικής Πινακοθήκης συνίσταται στη συλλογή, την προστασία, την ανάδειξη και την τεκμηρίωση της καλλιτεχνικής δημιουργίας. Στο πλαίσιο αυτό και με σεβασμό στην ελεύθερη έκφραση της τέχνης, το διοικητικό συμβούλιο εκφράζει την εμπιστοσύνη του στη διεύθυνση και υποστηρίζει το εγκεκριμένο καλλιτεχνικό της πρόγραμμα, διασφαλίζοντας τον διάλογο μεταξύ διαφορετικών τάσεων, ρευμάτων και καλλιτεχνικών απόψεων. Καταδικάζουμε απερίφραστα κάθε πράξη βανδαλισμού, βίας και λογοκρισίας, που πλήττει τη συνταγματικά κατοχυρωμένη ελευθερία της καλλιτεχνικής έκφρασης».

Τρίτον, σχετική ειδησεογραφία, σύμφωνα με την οποία ο συνάδελφός μας Βουλευτής κ. Νίκος Παπαδόπουλος αφέθηκε ελεύθερος λίγο μετά τις 5 το απόγευμα της Δευτέρας, 10ης Μαρτίου 2025, καθώς οι ανωτέρω ενέργειές του δεν αποτελούν κακούργημα.

Εν προκειμένω, τα πειθαρχικά μέτρα που μπορούν να ληφθούν για την παραβίαση της υποχρέωσης προάσπισης του κύρους της Βουλής από τον Βουλευτή κ. Νικόλαο Παπαδόπουλο, που αποτελεί υποχρέωση όλων των Βουλευτών του Ελληνικού Κοινοβουλίου, είναι η μομφή για αντικοινοβουλευτική συμπεριφορά με εφαρμοστέες τις ρυθμίσεις του άρθρου 80 του Κανονισμού της Βουλής, όπως τροποποιήθηκε στις 8-9-2023 (ΦΕΚ 148Α).

Σε αυτή την περίπτωση, με την απόφαση του Προέδρου της Βουλής, που διατυπώνει μομφή εναντίον του Βουλευτή για αντικοινοβουλευτική συμπεριφορά, μπορεί να επιβάλλεται περικοπή μέχρι και του 1/2 της μηνιαίας αποζημίωσης του Βουλευτή. Υπενθυμίζω ότι πριν την τροποποίηση του Κανονισμού το 2023, η αυτοδίκαιη περικοπή λόγω μομφής για αντικοινοβουλευτική συμπεριφορά εξαντλούνταν στο 1/4 της μηνιαίας αποζημίωσης του Βουλευτή. Πιστεύω ότι έχω την έγκρισή σας για την περικοπή του 1/2 της μηνιαίας αποζημίωσης του Βουλευτή.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Το Σώμα συνεφώνησε ομοφώνως.

Τέλος, θέλω να σας ενημερώσω, για να μην υπάρχουν παρεξηγήσεις, ότι με βάση, επίσης τον Κανονισμό, η συμπεριφορά του Ανεξάρτητου Βουλευτή κ. Δημήτρη Κυριαζίδη την Παρασκευή 7 Μαρτίου θα είχε αντιμετωπιστεί με τον ίδιο ακριβώς τρόπο, εάν στην Ολομέλεια δεν είχε ζητήσει συγγνώμη για τη συμπεριφορά αυτή.

Σας ευχαριστώ πολύ.

Κύριε Αντιπρόεδρε, έχετε τον λόγο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Έχω την τιμή να ανακοινώσω προς το Σώμα ότι με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 12 Μαρτίου 2025, οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 622/8-3-2025, 634/10-3-2025 και 637/10-3-2025 επίκαιρες ερωτήσεις, που θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η πρώτη επίκαιρη ερώτηση, η οποία θα συζητηθεί, μετά από παραχώρηση του κ. Κουκουλόπουλου, είναι η τρίτη με αριθμό 637/10-3-2025 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλουπρος τον Υπουργό Παιδείας, Θρησκευμάτων και Αθλητισμούμε θέμα: «Η πολιτεία οφείλει έστω και καθυστερημένα να τερματίσει τις κατάφωρες διακρίσεις σε βάρος αναπληρωτών εκπαιδευτικών».

Θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

Κύριε συνάδελφε έχετε τον λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε. Να ευχαριστήσω και τον συνάδελφο για την παραχώρηση.

Κυρία Μακρή, να σας ευχηθώ και περαστικά, γιατί ξέρω ότι είχατε μια επέμβαση. Ελπίζω να πήγαν όλα καλά και να είστε καλά στην υγεία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Η συγκεκριμένη συζήτηση προκύπτει μετά από μια καταγγελία μιας αναπληρώτριας, η οποία, δυστυχώς, περνά για δεύτερη φορά καρκίνο. Θεωρώ ότι αναδεικνύει μια κρίσιμη έλλειψη που υπάρχει στο νομοθετικό πλαίσιο για τα δικαιώματα που έχουν οι αναπληρωτές εκπαιδευτικοί, οι οποίοι μπορεί να έχουν ανίατες ή πολύ βαριές ασθένειες.

Εν προκειμένω, με αφορμή καταγγελία διαμαρτυρίας αναπληρώτριας εκπαιδευτικού με την ειδικότητα της θεατρολόγου ανακύπτει ο απαράδεκτος τρόπος με τον οποίο το αρμόδιο Υπουργείο δηλώνει τη θεσμική του ανεπάρκεια απέναντι σε άτομα με ανίατα ή δυσίατα νοσήματα. Ο Πανελλήνιος Επιστημονικός Σύλλογος Θεατρολόγων και ο Σύλλογος Εκπαιδευτικών «Δημήτρης Γληνός» στηλιτεύουν την απαράδεκτη μεταχείριση της αναπληρώτριας εκπαιδευτικού, η οποία δοκιμάστηκε για δεύτερη φορά από καρκίνο και αντιμετωπίζει με τον πιο αποκρουστικό τρόπο την πραγματικότητα που υφίστανται χιλιάδες αναπληρωτές και αναπληρώτριες εκπαιδευτικοί.

Εν έτει 2025 και εν μέσω διθυράμβων για το ψηφιακό κεκτημένο των δημοσίων υπηρεσιών, η απάντηση που δόθηκε στο αίτημα της αναπληρώτριας εκπαιδευτικού να πραγματοποιήσει ηλεκτρονικά την ανάληψη της υπηρεσίας, ώστε να μην κληθεί να επιλέξει μεταξύ του να χάσει τη θεραπεία της ή επτά ημερομίσθια –γιατί αυτό ήταν το συγκεκριμένο δίλημμα που είχε η εκπαιδευτικός, ή να κάνει τη θεραπεία της που δεν υπάρχει επιλογή να χάνεις τη θεραπεία σου, ή να χάσει επτά ημερομίσθια- η απάντηση ήταν «δυστυχώς, δεν υπάρχει κάποια πρόβλεψη για όσους νοσούν από δυσίατα και ανίατα νοσήματα». Το αρμόδιο Υπουργείο θα έπρεπε να είναι συμμέτοχος και όχι αντίπαλος στον αγώνα των αναπληρωτών εκπαιδευτικών για αξιοπρεπή ζωή και εργασία.

Κατόπιν αυτών, τα δύο συγκεκριμένα ερωτήματα που θέλουμε να καταθέσουμε είναι: Ποιο είναι το παρόν νομικό και θεσμικό πλαίσιο που δεν επιτρέπει την ηλεκτρονική ανάληψη υπηρεσίας σε αναπληρωτές και μόνιμους εκπαιδευτικούς για εξαιρετικές περιπτώσεις –και νομίζω ότι θα συμφωνήσετε ότι συζητάμε μία εξαιρετική περίπτωση όταν συζητάμε για νόσηση με καρκίνο- και με δεδομένο ότι η παρούσα περίπτωση αναδεικνύει τις θεσμικές πλημμέλειες αναφορικά με τη δυνατότητα απουσίας από την εργασία αναπληρωτών με ανίατα ή δυσίατα νοσήματα; Ληφθέντος υπ’ όψιν ότι το ζήτημα αυτό επεκτείνεται και στην ανάγκη λήψης αναρρωτικής εν γένει άδειας χωρίς την απώλεια του ημερομισθίου, πώς προτίθεστε να θεραπεύσετε την εν λόγω πλημμέλεια του θεσμικού πλαισίου;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα απαντήσω στο πρώτο ερώτημα του συναδέλφου στην πρωτολογία και στο δεύτερο, κύριε συνάδελφε, στη δευτερολογία για λόγους και χρόνου, δεν θα έχω το περιθώριο και στα δύο.

Στο πρώτο, λοιπόν, ερώτημα για την ηλεκτρονική ανάληψη υπηρεσίας, οι εκπαιδευτικοί που διορίζονται στη δημόσια εκπαίδευση ως μόνιμοι πρέπει να παρουσιαστούν στον διευθυντή εκπαίδευσης ή στον περιφερειακό διευθυντή εκπαίδευσης της περιοχής του διορισμού τους και να αναλάβουν υπηρεσία με φυσική παρουσία. Είναι ο γενικός κανόνας.

Οπωσδήποτε όμως δείξαμε την απαραίτητη ευαισθησία για ειδικές περιπτώσεις και συγκεκριμένα: Οι νεοδιόριστοι που δεν μπορούν να μετακινηθούν στην περιοχή διορισμού, είτε για σοβαρούς λόγους υγείας είτε λόγω εγκυμοσύνης ή λοχείας μπορούν να παρουσιαστούν και να αναλάβουν υπηρεσία στη διεύθυνση εκπαίδευσης που βρίσκεται κοντά στον τόπο κατοικίας τους.

Σε ό,τι αφορά στους αναπληρωτές εκπαιδευτικούς, ήδη από την προηγούμενη θητεία της Κυβέρνησης Μητσοτάκη έχουμε επιδείξει την απαραίτητη ευαισθησία και έχουμε ρυθμίσει και τα θέματα της πρόσληψης και της τοποθέτησης των αναπληρωτών εκπαιδευτικών. Αυτές οι ρυθμίσεις έχουν διευκολύνει πάρα πολύ τη διαδικασία ανάληψης υπηρεσίας τόσο για τους αναλαμβάνοντας αναπληρωτές όσο και για τις διευθύνσεις εκπαίδευσης.

Συγκεκριμένα, οι αναπληρωτές ενημερώνονται για την περιοχή πρόσληψής τους από την επίσημη ιστοσελίδα του ΥΠΕΘΑ, επίσης και με γραπτό μήνυμα στο κινητό τηλέφωνο. Μετά την πρόσληψή τους δηλώνουν με ψηφιακό τρόπο τις σχολικές μονάδες της περιοχής πρόσληψης, στις οποίες επιθυμούν να τοποθετηθούν. Στη συνέχεια, τοποθετούνται σε σχολική μονάδα με βάση τη δήλωση και τα μόρια τους. Όλη αυτή η διαδικασία –το ξαναλέω για να μην την επαναλάβω- γίνεται αποκλειστικά ηλεκτρονικά και χωρίς φυσική παρουσία.

Όταν ολοκληρωθεί η τοποθέτηση του αναπληρωτή σε σχολική μονάδα, οι αναπληρωτές ενημερώνονται και πάλι με μήνυμα στο κινητό τηλέφωνο και τους δίνεται περιθώριο δύο έως τριών ημερών για να παρουσιαστούν απευθείας στη σχολική μονάδα που τοποθετήθηκαν και να αναλάβουν υπηρεσία.

Αυτό, κύριε συνάδελφε, σημαίνει ότι για την πρόσληψη, την τοποθέτησή τους σε σχολική μονάδα δεν μετακινούνται οι αναπληρωτές. Αντίθετα, όλη η διαδικασία γίνεται ηλεκτρονικά. Έχουν και στη διάθεσή τους εύλογο χρονικό διάστημα να προετοιμαστούν και να μεταβούν κατευθείαν στη σχολική μονάδα που τοποθετήθηκαν και να αναλάβουν υπηρεσία και δεν ταλαιπωρούνται, όπως ταλαιπωρούνταν παλαιότερα να πάνε στη διεύθυνση εκπαίδευσης, να κάνουν τη δήλωση προτίμησης με φυσική παρουσία, να παρουσιαστούν στη σχολική μονάδα τοποθέτησης που μπορεί να βρισκόταν σε άλλη περιοχή, ακόμη και σε άλλο νησί. Επίσης, οι συμβάσεις εργασίας των αναπληρωτών γίνονται ψηφιακά και ψηφιακά γίνεται και η επιβεβαίωση ανάληψης υπηρεσίας στο «myschool».

Θα πρέπει, επίσης, να τονίσω και να διευκρινίσω ότι κατ’ εξαίρεση και για λόγους ανωτέρας βίας, όπως είναι μια φυσική καταστροφή, προβλέπεται η ανάληψη υπηρεσίας να γίνεται στη διεύθυνση εκπαίδευσης της περιοχής πρόσληψης του αναπληρωτή και όχι στη σχολική μονάδα.

Σε έκτακτες περιπτώσεις, όπως ήταν η περίοδος της πανδημίας, σε έκτακτες καιρικές συνθήκες που έπληξαν συγκεκριμένες περιοχές, βγάζαμε διευκρινιστικές οδηγίες. Με τις οδηγίες αυτές οι αναπληρωτές διευκολύνθηκαν και είχαν τη δυνατότητα, ανάλογα με την περίπτωση, είτε να αποστείλουν μήνυμα ηλεκτρονικού ταχυδρομείου και να δηλώσουν ότι δεν μπορούν να προσεγγίσουν τη σχολική μονάδα πρόσληψης λόγω των φυσικών καταστροφών είτε να αναλάβουν υπηρεσία στη διεύθυνση εκπαίδευσης του τόπου διαμονής τους, όχι στον τόπο πρόσληψής τους που είχε πληγεί από φυσικές καταστροφές. Τεχνικά δηλαδή αναλάμβαναν υπηρεσία και παρέμεναν στον τόπο διαμονής τους.

Επίσης, με βάση διευκρινιστική εγκύκλιο του Υπουργείου μας, οι αναπληρώτριες που αποδεδειγμένα αδυνατούν να αναλάβουν υπηρεσία στην περιοχή πρόσληψης λόγω εγκυμοσύνης ή λοχείας μπορούν να αναλάβουν σε διεύθυνση εκπαίδευσης που βρίσκεται κοντά στον τόπο κατοικίας.

Τη δεύτερη ερώτηση, κύριε συνάδελφε, στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σας ευχαριστώ, κύριε Πρόεδρε.

Κυρία Υπουργέ, είπατε ότι το Υπουργείο δείχνει την απαραίτητη ευαισθησία. Εγώ σας ανέφερα μια συγκεκριμένη περίπτωση εργαζόμενης με καρκίνο, η οποία ζητώντας κάποια διευκόλυνση, ζητώντας αν μπορεί να κάνει ηλεκτρονική ανάληψη υπηρεσίας γιατί έπρεπε να κάνει τη θεραπεία της όχι γιατί είχε κάποιο χόμπι ή κάποια δραστηριότητα –νομίζω ότι όλοι θα συμφωνήσουμε σε αυτή την Αίθουσα ότι ένας άνθρωπος που κάνει θεραπεία για καρκίνο δεν έχει επιλογή, δεν μπορεί να επιλέξει- η επίσημη απάντηση που πήρε από το Υπουργείο ήταν «δυστυχώς δεν υπάρχει κάποια πρόβλεψη για όσους νοσούν από δυσίατα και ανίατα νοσήματα».

Αυτή είναι επίσημη απάντηση. Δεν αμφισβητήσατε ότι αυτή ήταν η επίσημη απάντηση. Συγχωρέστε με, αλλά αυτή η απάντηση δεν δείχνει τη μέγιστη ευαισθησία. Δείχνει ότι εδώ υπάρχει μια τρύπα. Δεν αμφισβητώ αυτά τα οποία είπατε, αλλά εγώ σας ρωτώ για κάτι συγκεκριμένο, στο οποίο, δυστυχώς, το Υπουργείο απάντησε με τον τρόπο που απάντησε.

Και επιτρέψτε μου να σας διαβάσω μερικά αποσπάσματα από την επιστολή που έστειλε η εκπαιδευτικός –και θα το καταθέσω μετά γιατί νομίζω ότι υπάρχει μια αξία να υπάρχει στα Πρακτικά- αφού αναφέρεται για τον πρώτο καρκίνο που είχε περάσει, που είχε διαγνωστεί στις 14 Δεκεμβρίου 2022.

Γράφει η εκπαιδευτικός: «Θα ακουστεί περίεργο αλλά αυτό που μου δυσκόλεψε πραγματικά τη ζωή και την ψυχολογία σε εκείνη την περίοδο ήταν ο ακατανόητος, ο μη συμπεριληπτικός νόμος για τις αναπληρώτριες και αναπληρωτές εκπαιδευτικούς σε τέτοιες περιπτώσεις. Είκοσι δύο μέρες δυσίατου νοσήματος. Αυτά και αν θες. Διαφορετικά, υπάρχει «επιλογή» -εντός εισαγωγικών η λέξη επιλογή- να εξαντλήσεις τις κανονικές άδειες στις οποίες χάνεις μεροκάματο. Α, υπήρχε και η επιλογή, όπως με ενημέρωσε ο φιλεύσπλαχνος προϊστάμενος μου, να βγω σε τρίμηνη άδεια άνευ αποδοχών». Δεν μπορείς να λες σε εργαζόμενο με καρκίνο «βγες σε τρίμηνη άδεια άνευ αποδοχών», δεν εργάζονται από χόμπι.

Έρχομαι τώρα στη δεύτερη περίπτωση, όπου διαγνώστηκε δεύτερη φορά με καρκίνο, 23 Απριλίου 2024. «Μέχρι τα τριάντα δύο μου χρόνια, λοιπόν, έχουμε διπλό καρκίνο και ένα Υπουργείο Παιδείας να συμπεριφέρεται στις/στους αναπληρώτριες/αναπληρωτές εκπαιδευτικούς ως εργαζόμενους δεύτερης κατηγορίας. Τέλη Αυγούστου προσλήφθηκα σε τρία σχολεία στην Αθήνα, 5 και 6/9 οφείλαμε να αναλάβουμε υπηρεσία, μέχρι τις 11/9 όμως εγώ έπρεπε να βρίσκομαι στη Θεσσαλονίκη για τις θεραπείες μου.

Είναι πολύ συγκεκριμένο αυτό το οποίο σας λέω. Δεν υπάρχει κανένας νόμος, καμιά υπουργική απόφαση που να προβλέπει την ηλεκτρονική ανάληψη υπηρεσίας για αναπληρώτριες, αναπληρωτές με δυσίατο ή ανίατο νόσημα. Για ποιο εκσυγχρονισμένο κράτος και σύστημα παιδείας καυχιέστε, κύριε Πιερρακάκη; Έπειτα, η «εξυπηρέτηση» -εντός εισαγωγικών πάλι- στην περίπτωσή μου, ήταν να αναλάβω υπηρεσία 12/9 χάνοντας αυτονόητα επτά μεροκάματα». Δεν μπορούμε να ζητάμε από έναν εργαζόμενο αναπληρωτή ή αναπληρώτρια εκπαιδευτικό με καρκίνο ότι θα διαλέξεις ανάμεσα στο ημερομίσθιο και ανάμεσα στο να κάνεις τις θεραπείες σου.

Και κλείνει και θέλω να το ακούσετε με προσοχή, κυρία Υπουργέ: «Αγαπητό Υπουργείο Παιδείας, ένας καρκίνος εν γένει δεν σου ακυρώνει τη ζωή, όμως οι μη αξιοπρεπείς οικονομικές εργασιακές και κοινωνικές συνθήκες μπορεί να σου ακυρώσουν καθημερινά την ύπαρξή σου».

Νομίζω ότι αναφέρω ένα πολύ συγκεκριμένο παράδειγμα που υπάρχουν κενά, υπάρχουν νομοθετικά κενά και θέλω να πιστεύω ότι όλοι κατανοούμε ότι αυτά τα νομοθετικά κενά είναι άδικα και μπορούν να διορθωθούν. Και θέλω να το ακούσετε με προσοχή, κυρία Υπουργέ.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, παρακαλώ για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Πράγματι, κύριε συνάδελφε, άκουσα με πολλή προσοχή αυτά που είπατε, που εσείς γνωρίζετε πολύ καλά ότι δεν περιλαμβάνονται στην ερώτηση και σας τιμά ότι η ερώτηση είναι γενική και δεν είναι συγκεκριμένη και δεν φωτογραφίζει τους εκπαιδευτικούς. Και το λέω γιατί δεν συμβαίνει πάντοτε. Είμαι στη διάθεσή σας –εννοώ το Υπουργείο είναι στη διάθεσή σας- αυτές τις ειδικές περιπτώσεις να τις δούμε και αν υπάρχουν κενά, να καλυφθούν. Σας ανέφερα, ως είχα υποχρέωση, με βάση την ερώτησή σας τι ισχύει γενικώς και αντιλαμβάνεστε ότι το πνεύμα είναι αυτές οι περιπτώσεις να διευκολύνονται.

Επειδή υποθέτω ότι σε μια συνάντηση κατ’ ιδίαν θα μπορέσω να δω και τα συγκεκριμένα περιστατικά που αναφέρετε –γιατί δεν νομίζω ότι έχει νόημα στον δημόσιο διάλογο να αναφέρουμε ονόματα και λεπτομέρειες που είναι και ευαίσθητες και προσωπικά δεδομένα- θα σας απαντήσω, βεβαίως, και στην ερώτηση για το τι προβλέπεται για τις αναρρωτικές άδειες.

Να διευκρινίσουμε εξαρχής ότι οι αναπληρωτές εκπαιδευτικοί καλύπτουν ειδικές εκπαιδευτικές ανάγκες και θέλω να σας πω με τον απόλυτο σεβασμό στις ειδικές τους ανάγκες, στα δικά τους προβλήματα υγείας, στις οικογενειακές τους ανάγκες να μην ξεχνούμε ότι υποχρέωση της πολιτείας είναι να διδάσκει τα παιδιά, δηλαδή και τα δικά τους θέματα, βεβαίως, έχουν τη σημασία τους, την ευαισθησία τους και πρέπει η πολιτεία να τα προσέχει, αλλά δεν θα παραβλέπουμε ποτέ ότι και τα παιδιά πρέπει να έχουν τον εκπαιδευτικό τους. Καλύπτουν, λοιπόν, οι αναπληρωτές ένα έκτακτο κενό που δημιουργείται από κύηση ή από ασθένεια.

Και θα σας εξηγήσω τα δικαιώματά τους για τις αναρρωτικές άδειες. Οι αναπληρωτές εκπαιδευτικοί πληρώνονται όπως ξέρετε και μέσω ΕΣΠΑ και για να πληρωθούν και να είναι επιλέξιμο το κονδύλιο θα πρέπει να έχουν υπηρετήσει και στη συγκεκριμένη θέση. Οι αναπληρωτές εκπαιδευτικοί που έχουν σχέση εργασίας ιδιωτικού δικαίου ορισμένου χρόνου έχουν αναρρωτική άδεια ίδια με την άδεια που χορηγείται σε οποιαδήποτε άλλη κατηγορία υπαλλήλων που υπηρετούν στο δημόσιο με σύμβαση εργασίας ορισμένου χρόνου. Εφαρμόζονται, δηλαδή, τα άρθρα 657 και 658 του Αστικού Κώδικα και αν συντρέξει σπουδαίος λόγος που εμποδίζει την παροχή εργασίας χωρίς την υπαιτιότητα του εργαζόμενου, τότε ο εργαζόμενος με σχέση εργασίας ορισμένου χρόνου δικαιούται αναρρωτική άδεια μετ’ αποδοχών.

Επειδή οι αναπληρωτές εκπαιδευτικοί έχουν μέγιστη κατά νόμο διάρκεια σύμβασης όσο είναι το διδακτικό έτος από τον Σεπτέμβριο μέχρι τον Ιούνιο, η αναρρωτική άδεια είναι δεκαπέντε ημέρες με αποδοχές.

Επιπρόσθετα, σε όσους πάσχουν από δυσίατα νοσήματα χορηγείται αναρρωτική άδεια διάρκειας δεκαπέντε ημερών επιπλέον της προβλεπόμενης από τις ισχύουσες διατάξεις. Και αυτός ο χρόνος είναι και αμειβόμενος και θεωρείται ως χρόνος πραγματικής διδακτικής υπηρεσίας. Άρα, η αναρρωτική άδεια που δικαιούται ένας αναπληρωτής που πάσχει από δυσίατο νόσημα είναι δεκαπέντε ημέρες αναρρωτική, δεκαπέντε ημέρες λόγω δυσίατου νοσήματος, δηλαδή τριάντα ημέρες μετ’ αποδοχών. Υπάρχει το θεσμικό πλαίσιο και μπορούν να λάβουν την αναρρωτική άδεια χωρίς να χάσουν τις αποδοχές.

Εκτός αυτών, υπάρχει ειδική άδεια που προβλέπεται για όσους πάσχουν από νόσημα που απαιτεί τακτικές μεταγγίσεις αίματος, χρήζει περιοδικής νοσηλείας, ή έχουν ποσοστό αναπηρίας 50% και άνω. Ξεκινώ με τους μόνιμους εκπαιδευτικούς που τη δικαιούνται και στη συνέχεια θα προχωρήσω στους αναπληρωτές. Οι υπάλληλοι που έχουν αυτά που προανέφερα προβλέπεται να μπορούν να πάρουν άδεια με αποδοχές είκοσι δύο ημερών κατ’ έτος. Οι μόνιμοι υπάλληλοι αν έχουν ποσοστό αναπηρίας 50% και πάνω και δεν υπάγονται στις κατηγορίες που ανέφερα προηγουμένως δικαιούνται ειδική άδεια με αποδοχές έξι ημερών κατ’ έτος. Για τους αναπληρωτές και όσους απασχολούνται με ανάλογης νομικής μορφής σχέση εργασίας ειδικές άδειες των είκοσι δύο και των έξι ημερών αντιστοίχως δίνονται για χρονικό διάστημα η διάρκεια του οποίου υπολογίζεται κατ’ αναλογία με τη διάρκεια σύμβασης.

Σας είπα ότι είναι μια δύσκολη εξίσωση, η επιβεβλημένη ευαισθησία στους εκπαιδευτικούς που έχουν τα πρόσθετα αυτά προβλήματα από τη μια και η ανάγκη τα παιδιά να έχουν τον εκπαιδευτικό τους από την άλλη.

Σε κάθε περίπτωση, δηλώνω ξανά στη διάθεσή σας για τις δύο συγκεκριμένες περιπτώσεις που αναφέρατε να τις δούμε και αν τυχόν υπάρχει είτε εκ μέρους των υπηρεσιών κάποια αβλεψία είτε κάποιο κενό, να το αντιμετωπίσουμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα οκτώ μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Κοζάνης.

Η Βουλή σάς καλωσορίζει, όπως και οι Βουλευτές του νομού, που είναι παρόντες!

(Χειροκροτήματα από όλες τις πτέρυγες της Βουλής)

Τώρα θα συζητηθεί η πρώτη με αριθμό 622/8-3-2025 επίκαιρη ερώτηση πρώτου κύκλου του Βουλευτή Κοζάνης της Κοινοβουλευτικής Ομάδας του «ΠΑΣΟΚ – Κινήματος Αλλαγής» κ. Παρασκευά Κουκουλόπουλου προς τον Υπουργό Παιδείας, Θρησκευμάτων και Αθλητισμού με θέμα: «Επιτακτική προτεραιότητα η ενίσχυση του Πανεπιστημίου Δυτικής Μακεδονίας». Θα απαντήσει η Υφυπουργός Παιδείας, Θρησκευμάτων και Αθλητισμού, η κ. Ζέττα Μακρή.

Ορίστε, κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, ευχόμενος και εγώ με τη σειρά μου περαστικά και σιδερένια, θεωρώ υποχρέωσή μου να ξεκινήσω την επίκαιρη ερώτησή μου για το Πανεπιστήμιο Δυτικής Μακεδονίας -και τύχη αγαθή να ακούν και τα παιδιά και οι εκπαιδευτικοί από ένα γυμνάσιο της πατρίδας μου, παρουσία και ενός συναδέλφου εδώ, του κ. Παπαδόπουλου- από κάτι που είναι σημαντικό, δεν το κάνω για αντιπολιτευτικούς λόγους αλλά για να βάλουμε έναν κοινό τόπο στη συζήτησή μας.

Είμαι, πράγματι, εντυπωσιασμένος από το έργο αυτό το οποίο καταφέρατε να δρομολογήσετε εδώ στην Κοζάνη, το πρόπλασμα ενός υπερσύγχρονου campus και τα στοιχεία τα οποία μας παρουσιάσατε, κύριε Πρύτανη, είναι πράγματι εντυπωσιακά: Ο Πρωθυπουργός κ. Μητσοτάκης στις 13 Φεβρουαρίου 2023, στα εγκαίνια του campus του πανεπιστημίου και δεκατέσσερις μήνες μετά σε μια από τις κυριακάτικες αναρτήσεις στο Facebook που κάνει κάθε Κυριακή ο Πρωθυπουργός λέει ότι «με ικανοποίηση πληροφορήθηκα ότι ένα άλλο πανεπιστημιακό ίδρυμα, το Πανεπιστήμιο Δυτικής Μακεδονίας, θα προσφέρει δύο αγγλόφωνα προπτυχιακά προγράμματα σπουδών για φοιτητές από το εξωτερικό. Το Πανεπιστήμιο Δυτικής Μακεδονίας είναι ένα από τα πιο δυναμικά και ταχύτατα αναπτυσσόμενα περιφερειακά πανεπιστήμια που συμβάλλει στο εθνικό εγχείρημα ενίσχυσης της εξωστρέφειας και της διεθνοποίησης των ελληνικών ΑΕΙ, ενισχύοντας ταυτόχρονα τις τοπικές κοινωνίες».

Αυτές τις αναφορές τις αξίζει, πραγματικά, το Πανεπιστήμιο Δυτικής Μακεδονίας, γιατί και μόνο να δει κανείς πώς εξελίσσεται στη διεθνή κατάταξη των πανεπιστημίων πανευρωπαϊκά και παγκόσμια, αντιλαμβάνεται ότι αυτές τις αναφορές όντως τις δικαιούται.

Το ζήτημα είναι ότι υπάρχει μια μεγάλη απόσταση, κυρία Υπουργέ, από αυτές τις διαπιστώσεις και την πράξη που θα έπρεπε να είναι η ενίσχυση και η προώθηση αυτών των δυνατοτήτων. Τουναντίον, όπως εκθέτω στην ερώτηση και θα είμαι εντελώς επιγραμματικός, υπάρχουν πολύ σοβαρά προβλήματα τα οποία δημιουργούν τουλάχιστον προβληματισμό, για να είμαι όσο γίνεται πιο ήπιος, για την περαιτέρω εξέλιξη ενός ιδρύματος που πραγματικά μοχθεί και προσπαθεί.

Τα προβλήματα αφορούν πρώτα από όλα την υποστελέχωσή του -ενδεικτικά σημειώνω και το ξέρετε ότι έχουμε τη χειρότερη σχέση διδασκόντων και διδασκομένων- την υποχρηματοδότησή του τακτική και έκτακτη, την καθυστέρηση του κτιριολογικού προγράμματος στην εξέλιξή του, προβλήματα στον διεθνή χαρακτήρα, στα αγγλόφωνα που τόνισε ο Πρωθυπουργός, αλλά και κομβικής σημασίας ζητήματα όπως η Εταιρεία Αξιοποίησης και Διαχείρισης της Περιουσίας του που έχουν άλλα ιδρύματα. Μια υπογραφή είναι, δεν έχει κανένα δημοσιονομικό κόστος. Θα λειτουργήσει, όμως, αυτή η εταιρεία καθοριστικά τόσο στη συντήρηση των εγκαταστάσεων όσο και πολύ περισσότερο στο αναπτυξιακό πρόγραμμα του πανεπιστημίου.

Κατόπιν αυτού, το ερώτημα είναι αν όλα αυτά που εκθέτω -αναλυτικότερα κάπως στην ερώτηση- έχουν κάποιες απαντήσεις από την πλευρά του Υπουργείου, έτσι ώστε να μειώσουμε την απόσταση ανάμεσα στα λόγια και τα έργα που διαπιστώνει κάθε καλόπιστος, χωρίς καμία εμπάθεια κομματική, βλέποντας αφ’ ενός μεν τις δηλώσεις και διαπιστώσεις του Πρωθυπουργού και από την άλλη την πράξη η οποία πόρρω απέχει από αυτές τις εξαγγελίες και διαπιστώσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Θα ζητήσω, όμως, την ανοχή σας γιατί, πραγματικά, η ερώτηση του συναδέλφου είναι πολύ λεπτομερής και θα απαντήσω αναγκαστικά και με νούμερα.

Δεν αμφισβητώ το γνήσιο ενδιαφέρον, κύριε συνάδελφε και θα σας πω και κάτι: Το ίδιο ενδιαφέρον δείχνει και ο κ. Παπαδόπουλος, τα ίδια πράγματα, τις ίδιες διαπιστώσεις κάνει και εκείνος. Προτάσσει όμως και την ανοδική πορεία και αναδεικνύει και τον ρόλο συνεργάτη και συμβούλου που έχει το Πανεπιστήμιο της Μακεδονίας στη μετά την απολιγνιτοποίηση εποχή και για το Υπουργείο μας και για άλλα Υπουργεία.

Θέλω να πω ότι καλή είναι η πίεση -και εγώ Βουλευτής επαρχίας είμαι και μάλιστα, κατάγομαι και από τα Γρεβενά- αλλά καλό είναι να αναγνωρίζουμε και την προσπάθεια που γίνεται από την Πολιτεία.

Και με συγχωρείτε, κύριε Παπαδόπουλε, αναφέρθηκα σε εσάς χωρίς την άδειά σας.

Σε ό,τι αφορά, λοιπόν, το ανθρώπινο δυναμικό, για το ακαδημαϊκό έτος 2019-2020 εγκρίθηκαν πεντακόσιες θέσεις μελών ΔΕΠ σε ανώτατα εκπαιδευτικά ιδρύματα, είκοσι εννέα για το Πανεπιστήμιο Δυτικής Μακεδονίας.

Στη συνέχεια, με το άρθρο 65 του ν.4610/2019 και το άρθρο 1 του ν.4590/2019 ορίστηκε ότι οι προσλήψεις μελών ΔΕΠ όπως και όλες οι προσλήψεις του πάσης φύσεως τακτικού και εποχικού προσωπικού φορέων της Γενικής Κυβέρνησης, διενεργούνται σύμφωνα με πολυετή και ετήσιο στρατηγικό προγραμματισμό.

Σύμφωνα με αυτόν τον προγραμματισμό, οι θέσεις καθορίζονται με ΠΥΣ, με Πράξη του Υπουργικού Συμβουλίου και εκεί δεν εμπλέκεται μόνο το Υπουργείο το δικό μας αλλά και το ΥΠΕΣ και το ΥΠΟΙΚ που ρυθμίζουν τον αριθμό των θέσεων με βάση τα δημοσιονομικά δεδομένα.

Θα θυμίσω εδώ παρενθετικά -γιατί το έχουμε συζητήσει πολλές φορές στη Βουλή- ότι η διαδικασία διορισμού των μελών ΔΕΠ είναι μια σύνθετη διοικητική διαδικασία και απαιτεί ένα αρκετά μεγάλο χρονικό διάστημα για να ολοκληρωθεί.

Επανέρχομαι, λοιπόν, με βάση τους νόμους που ανέφερα, εκδόθηκαν ΠΥΣ και εγκρίθηκαν για όλα τα ΑΕΙ της χώρας θέσεις μελών ΔΕΠ ως εξής: Για το έτος 2020 εγκρίθηκαν διακόσιες θέσεις, για το 2021 εγκρίθηκαν τριακόσιες πενήντα θέσεις, για το 2022 εγκρίθηκαν τετρακόσιες θέσεις, για το 2023 εγκρίθηκαν τετρακόσιες έξι θέσεις, για το 2024 εγκρίθηκαν τριακόσιες εξήντα θέσεις, για το 2025 εγκρίθηκαν επτακόσιες πενήντα τέσσερις θέσεις. Δηλαδή, για πρώτη φορά μετά από δεκαετίες διπλάσιος αριθμός μελών ΔΕΠ σε σχέση με τον αριθμό των αφυπηρεσάντων.

Από το σύνολο των θέσεων που ανέφερα, δηλαδή από τις δύο χιλιάδες τετρακόσιες εβδομήντα, οι εβδομήντα πέντε θέσεις είναι για το Πανεπιστήμιο Δυτικής Μακεδονίας. Αυτή τη στιγμή το Πανεπιστήμιο Δυτικής Μακεδονίας αριθμεί διακόσια είκοσι ένα μέλη ΔΕΠ. Τρέχουν ήδη οι διαδικασίες εκλογής για δεκαεννιά θέσεις και έχουν κατανεμηθεί για το 2025 άλλες τριάντα δύο θέσεις. Έτσι, αν αφαιρέσουμε και τις επτά αφυπηρετήσεις που θα γίνουν τον Αύγουστο του 2025, την επόμενη ακαδημαϊκή χρονιά το πανεπιστήμιο θα έχει διακόσια εξήντα πέντε μέλη ΔΕΠ.

Για την πρόσληψη έκτακτου εκπαιδευτικού προσωπικού κατανεμήθηκαν για το ακαδημαϊκό έτος 2019 - 2020 διακόσιες ογδόντα τέσσερις θέσεις, δεκαενιά για το Πανεπιστήμιο Δυτικής Μακεδονίας. Για το 2020 - 2021 κατανεμήθηκαν διακόσιες ογδόντα τέσσερις και δεκαοκτώ για το Πανεπιστήμιο Δυτικής Μακεδονίας και για το ακαδημαϊκό έτος 2021 - 2022 έχουμε διακόσιες ογδόντα δύο θέσεις, δεκαεπτά για το Πανεπιστήμιο Δυτικής Μακεδονίας.

Επίσης, κατανεμήθηκαν στα ΑΕΙ διακόσιες ογδόντα δύο θέσεις εντεταλμένων διδασκόντων για κάθε ακαδημαϊκό έτος, δηλαδή από το 2022 μέχρι και το 2025. Και από τις θέσεις αυτές δεκαεπτά, δεκαεπτά και δεκαέξι ανά έτος αντίστοιχα αφορούν στο Πανεπιστήμιο Δυτικής Μακεδονίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Όσον αφορά το Ειδικό Τεχνικό Εργαστηριακό Προσωπικό, το Εργαστηριακό Διδακτικό Προσωπικό και το Ειδικό Εκπαιδευτικό Προσωπικό, κατανεμήθηκαν στα ΑΕΙ εξήντα οκτώ θέσεις για το έτος 2023 και τριάντα για το έτος 2025. Από αυτές, τέσσερις και μία αντίστοιχα αφορούν στο Πανεπιστήμιο Δυτικής Μακεδονίας.

Σε ό,τι αφορά στο διοικητικό προσωπικό, εντάσσεται στον ετήσιο προγραμματισμό προσλήψεων που ισχύει για όλο τον δημόσιο τομέα. Έτσι, στην ΠΥΣ για την έγκριση προγραμματισμού προσλήψεων για το έτος 2025 περιλαμβάνεται μία θέση προσωπικού ΙΔΑΧ κλάδου ΠΕ Διοικητικού-Οικονομικού για το Πανεπιστήμιο Δυτικής Μακεδονίας. Άρα, η κατάσταση συνεχώς βελτιώνεται και αυτό δεν είναι δική μας αυτάρεσκη διαπίστωση αλλά το διαπιστώνει και ο Πρύτανης στη γραπτή ενημέρωση που έχει στείλει στο Υπουργείο για να απαντήσω στην ερώτησή σας.

Έρχομαι τώρα στους εισακτέους φοιτητές. Οι εισακτέοι φοιτητές καθορίζονται, σύμφωνα με τη νομοθεσία, με απόφαση του Υπουργού Παιδείας μετά από τη γνώμη των σχολών και των τμημάτων των ΑΕΙ. Οι υποψήφιοι εισάγονται στις σχολές με βάση τα μόρια που συγκεντρώνουν στις πανελλαδικές εξετάσεις και με την προϋπόθεση ότι έχουν πετύχει την ελάχιστη βάση εισαγωγής. Και για την ελάχιστη βάση εισαγωγής ρόλο στη διαμόρφωση έχουν βεβαίως οι σχολές και τα τμήματα των ΑΕΙ. Αν δεν πετύχουν την ΕΒΕ, την ελάχιστη βάση εισαγωγής ή δεν δηλώσουν προτίμηση σε κάποιες από τις σχολές ή στα τμήματα, μπορούν να μείνουν κενές θέσεις.

Ειδικότερα, η Διεύθυνση Εξετάσεων του ΥΠΑΙΘΑ για το έτος 2024 στο Πανεπιστήμιο Δυτικής Μακεδονίας μάς ενημέρωσε ότι ορίστηκαν τέσσερις χιλιάδες εξήντα τέσσερις θέσεις εισακτέων και καλύφθηκαν οι δύο χιλιάδες οκτακόσιες ογδόντα επτά περίπου. Οι υπόλοιπες χίλιες εκατόν εβδομήντα θέσεις έμειναν κενές. Θυμάστε, κύριε Παπαδόπουλε, ότι το είχαμε συζητήσει. Άρα, εδώ θα πρέπει να λάβουμε υπ’ όψιν ότι η όποια συζήτηση για ενδεχόμενη αύξηση θέσεων θα πρέπει να ανταποκρίνεται και στη ζήτηση των σχολών του πανεπιστημίου, ενός πανεπιστημίου που, όπως κι εσείς είπατε και συμφωνούμε όλοι, έχει ανοδική πορεία και πρέπει να πληρούνται οι προϋποθέσεις αυτές που υπάρχουν για την ελάχιστη βάση εισαγωγής.

Όμως, εδώ θα τονίσω κάτι που νομίζω ότι έχει εξαιρετικό ενδιαφέρον. Ήδη ο Υπουργός κ. Πιερρακάκης έχει εξαγγείλει ότι το ποσοστό των εισακτέων με κατατακτήριες εξετάσεις θα αυξηθεί. Μέχρι τώρα είναι 12% με βάση τον αριθμό των εισακτέων μέσω πανελληνίων εξετάσεων. Τώρα θα υπάρχει το περιθώριο τα πανεπιστήμια να παίρνουν μέχρι και 20% του αριθμού των εισακτέων μέσω πανελληνίων εξετάσεων. Αυτό θα το ορίζει κάθε πανεπιστήμιο μόνο του και θέλω να πιστεύω ότι τα περιφερειακά πανεπιστήμια και το Πανεπιστήμιο Δυτικής Μακεδονίας θα το εκμεταλλευτούν αυτό, προκειμένου να αυξήσουν τους εισακτέους και τους φοιτητές της σχολής.

Σας ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, ήταν αναγκαία αυτή η ανοχή.

Ορίστε, κύριε συνάδελφε, έχετε τον λόγο για τη δευτερολογία σας.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρία Υπουργέ, φοβάμαι ότι δεν έγινε αντιληπτό το νόημα της ερώτησης. Εγώ δεν αμφισβητώ τίποτα από αυτά που είπατε. Μάλιστα, όλα αυτά τα γνωρίζω, γιατί έχω μία σχέση κυριολεκτικά ζωής με το πανεπιστήμιο από τα πρώτα βήματά του και τα παρακολουθώ εκ του σύνεγγυς και διαρκώς ακόμα και όταν δεν ήμουν καν Βουλευτής επί πολλά χρόνια, από τον χρόνο της δημαρχίας μου. Όλα αυτά, λοιπόν, που απαντήσατε τα ξέρω πολύ καλά.

Όμως, το νόημα της ερώτησής μου είναι άλλο. Τα πανεπιστήμια σε όλο τον κόσμο διαχρονικά είναι ναοί της γνώσης, είναι χώροι ελεύθερης διακίνησης όπου διακονείται η ελεύθερη διακίνηση ιδεών, αλλά είναι και συντελεστές ανάπτυξης. Ιδιαίτερα στις μέρες μας που η γνώση και η καινοτομία είναι η κινητήρια δύναμη της ανάπτυξης είναι πολυσήμαντος ο ρόλος του πανεπιστημίου γενικά, πόσο μάλλον σε μια χώρα όπως η Ελλάδα όπου η υστέρηση μας, δυστυχώς, στην καινοτομία είναι μία καθυστέρηση που μας τραβάει πίσω ως χώρα.

Ακόμα περισσότερο και σε υπερθετικό βαθμό για την οποιαδήποτε χώρα και βέβαια για την Ελλάδα ισχύουν αυτά για τα πανεπιστήμια και τις σχέσεις τους με την ανάπτυξη, τη συμβολή τους στην ανάπτυξη, όταν αναφερόμαστε σε περιφερειακά ιδρύματα, ιδιαίτερα σε περιοχές που δεν τις αγγίζει ο τουρισμός. Διότι η Ελλάδα που δεν την αγγίζει ο τουρισμός συρρικνώνεται και παρακμάζει. Εδώ, λοιπόν, είναι καταλυτικός ο ρόλος των πανεπιστημίων ως πυλώνες ανάπτυξης, πόσο μάλλον όταν μιλάμε για την περιοχή που κρατάει τα πρωτεία στην περιφερειακή Ελλάδα της συρρίκνωσης που ονόμασα νωρίτερα και η δυτική Μακεδονία. Η δυτική Μακεδονία είναι μια περιοχή σε μετάβαση.

Όσον αφορά τις χρηματοδοτήσεις που ανακοίνωσε ο ίδιος ο Πρωθυπουργός και ήταν γύρω στα 7,5 δισ., αναζητούνται και βρίσκουμε περίπου το 1/5 αυτών. Από τις δεκαέξι εμβληματικές επενδύσεις που ανακοινώθηκαν, οι τέσσερις έμειναν στον δρόμο και τελικά μόνο η μία συνεχίζει και μακάρι να υλοποιηθεί. Στο όνομα αυτών των προσδοκιών που δημιούργησαν οι εξαγγελίες της Κυβέρνησης πριν από τρία, τέσσερα χρόνια έχουν μείνει πίσω όλες οι υποδομές.

Κατόπιν αυτού, πήρα μια πρωτοβουλία που έχει βρει εύφορο έδαφος σε όλη την περιφέρειά μας και γίνεται σιγά-σιγά κοινός τόπος όλων μας, να νομοθετηθεί η ρήτρα δίκαιης μετάβασης, για την οποία πρώτη έχει μιλήσει η Κυβέρνηση, αλλά δεν την εφάρμοσε ποτέ.

Το ερώτημά μου, λοιπόν, κυρία Υπουργέ, είναι ουσιαστικά ένα και είναι το εξής: Τι είναι η ρήτρα δίκαιης μετάβασης; Είναι η υποχρέωση της πολιτείας να αποκαταστήσει τις συνέπειες που προκάλεσε με αποφάσεις δικές της χωρίς καμία συμμετοχή και διαβούλευση. Ακόμη και για τα φωτοβολταϊκά που σπέρνει ούτε διαβουλεύεται ούτε δίνει συμμετοχή στην τοπική κοινωνία. Το θέμα είναι ότι αυτό δεν εμπίπτει στην αρμοδιότητά σας.

Το ερώτημα, λοιπόν, είναι ένα: Εμείς θα συνεχίσουμε αυτόν τον αγώνα για τη ρήτρα. Το Υπουργείο Παιδείας σκοπεύει, προγραμματίζει να δώσει μία προτεραιότητα στα ζητήματα του Πανεπιστημίου Δυτικής Μακεδονίας, γιατί όλος ο πυρήνας που συγκροτούσε το περιφερειακό ΑΕΠ, δηλαδή το εισόδημα της περιφέρειας, έχει καταρρεύσει αφενός λόγω του λιγνίτη και αφετέρου τα τελευταία τρία χρόνια μετά την εισβολή στην Ουκρανία από τη γούνα. Έχει κατεπείγοντα χαρακτήρα η ανόρθωση, η ταχεία βελτίωση όλων των παραμέτρων που αφορούν το πανεπιστήμιο, ούτως ώστε να καταστεί ένας δυναμικός πυλώνας ανάπτυξης για να στηρίξει πραγματικά όλη αυτήν τη διαδικασία μετάβασης. Αυτό είναι το πολιτικό ζήτημα. Το έχει συνειδητοποιήσει το Υπουργείο Παιδείας; Αυτό είναι κάτι που πρέπει να γίνει πολύ πριν και πέρα από το αν και πότε θα νομοθετηθεί η ρήτρα δίκαιης μετάβασης. Έχετε ιερή υποχρέωση να την εφαρμόσετε, πόσο μάλλον εσείς που γνωρίζετε καλά τον τόπο μας και είστε και Βουλευτής Περιφέρειας, αλλά έλκετε την καταγωγή σας κατά το ήμισυ από τον τόπο μας.

Έδωσα ιδιαίτερη έμφαση στην Αναπτυξιακή Εταιρεία Γρεβενών, στο έργο του Όρλιακα στα Γρεβενά, στο Τεχνολογικό Πάρκο και το Delta Center, το πράσινο, στην Κοζάνη, έργα καινοτόμα που βλέπουν μπροστά και θα δώσουν άλλον αέρα και στο πανεπιστήμιο, αλλά και σε ολόκληρη την περιοχή. Δεν έχουν κανένα δημοσιονομικό κόστος. Έχουν προχωρήσει όλα και περιμένουν. Άλλα πανεπιστήμια έχουν αυτό το εργαλείο. Είναι δυνατόν και να μην μας δίνετε προτεραιότητα, αλλά και να μας στερείτε εργαλεία τα οποία έχουν άλλα πανεπιστήμια κι εμείς τα στερούμαστε; Αυτό είναι το θέμα. Αυτό είναι το θέμα για το οποίο σας ρωτάω. Δεν είναι μόνο η εταιρεία. Ωστόσο, θα πρέπει να δώσετε προτεραιότητα και στο θέμα του προσωπικού. Τουλάχιστον δεσμευθείτε ότι από την επόμενη ακαδημαϊκή χρονιά θα συγκλίνουμε με τον μέσο όρο της χώρας όσον αφορά τη σχέση διδασκόντων και φοιτητών. Δεσμευθείτε τουλάχιστον γι’ αυτά τα δύο απλά πράγματα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, με συγχωρείτε, αλλά πριν σας δώσω τον λόγο, θα ήθελα να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και τρεις συνοδοί εκπαιδευτικοί από το Γυμνάσιο Νεμέας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε και σας παρακαλώ να δείξετε την ίδια ανοχή.

Ξέρετε, κύριε συνάδελφε, ακούω με πολύ ενδιαφέρον αυτά που είπατε και διάβασα και με πολύ ενδιαφέρον και προσοχή και την ερώτηση. Δυστυχώς εγώ δεν έχω την πολυτέλεια να τοποθετούμε θεωρητικά, γιατί μετά θα μου λέγατε ότι αρνήθηκα να απαντήσω στα συγκεκριμένα ερωτήματα που βάλατε σε μια πολύ πυκνογραμμένη και αναλυτική ερώτηση. Θα πω ότι συμμερίζομαι την αγωνία σας και δεν τη δαιμονοποιώ, κάτι που είπα και στην πρωτολογία μου. Ωστόσο, δυστυχώς, βαρετά και τεχνοκρατικά εγώ πρέπει να απαντήσω σε αυτά τα οποία με ρωτήσατε. Μεταξύ των άλλων, λοιπόν, με ρωτάτε και για τα κτιριακά ζητήματα.

Η Πρυτανεία, λοιπόν, μας ενημερώνει ότι το κτίριο της Σχολής Καλών Τεχνών στη Φλώρινα έχει έτοιμη μελέτη και εξετάζουμε τη δυνατότητα χρηματοδότησης σε συνεργασία με τα συναρμόδια Υπουργεία. Για τα έργα συντήρησης βγάλαμε την προηγούμενη βδομάδα πρόσκληση ύψους 27 εκατομμυρίων ευρώ για τη συντηρήσεις στα ΑΕΙ, από τα οποία στο Πανεπιστήμιο Δυτικής Μακεδονίας αντιστοιχούν 800.000 ευρώ.

Με ρωτάτε για την αύξηση του τακτικού προϋπολογισμού. Θέλω να σας πω ότι σύμφωνα με την ενημέρωση που έχουμε από τη Γενική Διεύθυνση Οικονομικών Υπηρεσιών του Υπουργείου μας, η επιχορήγηση μέσω τακτικού προϋπολογισμού για την κάλυψη των λειτουργικών εξόδων στο Πανεπιστήμιο Δυτικής Μακεδονίας έχει αυξηθεί σημαντικά τα τελευταία χρόνια και έχει επιχορηγηθεί ανά οικονομικό έτος ως εξής: Το 2020 με 3.496.000 ευρώ, το 2021 με 4.462.000 ευρώ, το 2022 με 5.176.000 ευρώ, το 2023 με 5.122.000 ευρώ, το 2024 με 5.213.000 ευρώ. Για το οικονομικό έτος 2025 έχει εκδοθεί απόφαση καθορισμού επιχορήγησης συνολικού ύψους 5.269.000 ευρώ.

Στο εθνικό σκέλος του Προγράμματος Δημοσίων Επενδύσεων του Υπουργείου μας έχουν ενταχθεί έργα για το Πανεπιστήμιο της Δυτικής Μακεδονίας συνολικού προϋπολογισμού σχεδόν 8,5 εκατομμυρίων ευρώ και έχω και τον σχετικό πίνακα για να τον καταθέσω στα Πρακτικά.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζέττα Μακρή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σας πω, επίσης, ότι με βάση το ετήσιο σχέδιο μεταρρυθμίσεων του ΥΠΑΙΘΑ, τα δημόσια πανεπιστήμια θα ενισχυθούν με ποσό πάνω από 1 δισεκατομμύριο ευρώ από όλα τα χρηματοδοτικά εργαλεία, δηλαδή τακτικό προϋπολογισμό, ΕΣΠΑ και Ταμείο Ανάκαμψης.

Με ρωτάτε για την Εταιρεία Αξιοποίησης και Διαχείρισης Περιουσίας. Το σχέδιο του προεδρικού διατάγματος γι’ αυτήν την εταιρεία έχει ήδη υπογραφεί από τον Υπουργό Παιδείας και τον Υπουργό Εσωτερικών και είναι τώρα για υπογραφή στον συναρμόδιο Υπουργό Εθνικής Οικονομίας και Οικονομικών. Η εταιρεία αυτή, όπως κι εσείς διαπιστώνετε, είναι ιδιαίτερα σημαντική για το Πανεπιστήμιο Δυτικής Μακεδονίας, γιατί είναι ο φορέας λειτουργίας για το Τεχνολογικό Πάρκο στην Κοζάνη και το Εκπαιδευτικό Αστρονομικό Πάρκο στα Γρεβενά.

Με ρωτάτε, επίσης, για τα ξενόγλωσσα προγράμματα σπουδών. Εκεί ο νόμος είναι σαφής. Τα ξενόγλωσσα προγράμματα σπουδών απευθύνονται αποκλειστικά σε αλλοδαπούς πολίτες χωρών εντός ή εκτός της Ευρωπαϊκής Ένωσης. Μάλιστα, προβλέπεται ότι οι απόφοιτοι ξένων σχολείων που λειτουργούν στην Ελλάδα, για να μπορέσουν να ζητήσουν εισαγωγή σε ξενόγλωσσο πρόγραμμα σπουδών, πρέπει οι ίδιοι και οι γονείς τους να μην έχουν ελληνική υπηκοότητα και να έχουν παρακολουθήσει με πλήρη φοίτηση τουλάχιστον τις δύο τελευταίες τάξεις του λυκείου.

Αυτό είναι το μίνιμουμ των προϋποθέσεων που θέτουμε εμείς και κάθε πανεπιστήμιο βάζει τις ειδικότερες δικές του προϋποθέσεις, γιατί έχουν άλλωστε και το αυτοδιοίκητο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Ολοκληρώνω, κύριε Πρόεδρε, με τη διεθνοποίηση. Η αρμόδια Γενική Γραμματεία Ανώτατης Εκπαίδευσης επισημαίνει ότι υπάρχει έργο για επισκέπτες καθηγητές, επισκέπτες ερευνητές, με συνολικό προϋπολογισμό 6.724.000 ευρώ, σύμφωνα με το οποίο χρηματοδοτείται διακεκριμένο ακαδημαϊκό προσωπικό από ξένα πανεπιστήμια ή ερευνητικά κέντρα για να παράσχει διδακτικό και ερευνητικό έργο στα ανώτατα ΑΕΙ και πρόσκληση για τη διεθνοποίηση των εκπαιδευτικών υπηρεσιών των ΑΕΙ με συνολικό διαθέσιμο προϋπολογισμό 62.000.000 ευρώ.

Έτσι, δίνεται εξαιρετική ώθηση στην εξωστρέφεια των ελληνικών πανεπιστημίων, από την οποία δεν εξαιρείται το Πανεπιστήμιο Δυτικής Μακεδονίας, το οποίο και δικαίως το εκθειάσαμε.

Δεν τα ανέφερα όλα. Θα μπορούσα να αναφέρω και για τις φοιτητικές εστίες. Εν πάση περιπτώσει, δεν υπάρχει ο χρόνος. Προσπάθησα να απαντήσω με ειλικρίνεια και λεπτομέρεια και κατατοπιστικά στις ερωτήσεις που μου θέσατε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κυρία Υπουργέ.

Ακολουθεί η τελευταία ερώτηση που θα συζητηθεί και είναι η πρώτη με αριθμό 634/10-3-2025 επίκαιρη ερώτηση δεύτερου κύκλου του Βουλευτή Α΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Αμπατιέλου προς τον Υπουργό Παιδείας, Θρησκευμάτων και Αθλητισμού με θέμα: «Εκπαιδευτικός τέθηκε σε δυνητική αργία, λόγω της συνδικαλιστικής της δράσης και της συμμετοχής της σε κινητοποίηση».

Θα απαντήσει η Υφυπουργός Παιδείας Θρησκευμάτων και Αθλητισμού κ. Ζέττα Μακρή.

Ορίστε, κύριε συνάδελφε, έχετε τον λόγο για την πρωτολογία σας.

**ΝΙΚΟΛΑΟΣ ΑΜΠΑΤΙΕΛΟΣ:** Κυρία Υπουργέ, με την ερώτησή μας σήμερα φέρνουμε στη Βουλή μια πρωτοφανή απόφαση που μας γυρνάει πάρα πολλά χρόνια πίσω για να θυμηθούμε τέτοια αντίστοιχη, τον Υπουργό Παιδείας να θέτει σε δυνητική αργία εκπαιδευτικό και μέλος της ΕΛΜΕ Πειραιά για τη συνδικαλιστική της δράση, για τη συμμετοχή της δηλαδή σε κινητοποίηση ενάντια στην αξιολόγηση. Το τονίζουμε, για τη συνδικαλιστική της δράση!

Ξέρετε, στην αξιολόγηση αντιτίθεται και η ΟΛΜΕ και η ΔΟΕ και η ΕΛΜΕ Πειραιά που είναι μέλος η συγκεκριμένη εκπαιδευτικός, σωματεία και φορείς με χιλιάδες μέλη, από τα μεγαλύτερα στον δημόσιο και στον ιδιωτικό τομέα. Έρχεται, λοιπόν, αυτή η απόφαση του Υπουργού σε πλήρη αντίθεση με ένα τεράστιο κύμα συμπαράστασης, ένα κύμα κινητοποιήσεων και αλληλεγγύης προς την εκπαιδευτικό, αλλά έρχεται και απέναντι στην ίδια την ομόφωνη απόφαση του Πρωτοβάθμιου Πειθαρχικού Συμβουλίου της Περιφερειακής Διεύθυνσης Αττικής που με «πέντε – μηδέν» -αναφέρομαι στη σύνθεση του Συμβουλίου- αποφάσισε την αθώωσή της. Αυτήν την απόφαση ο Υπουργός τελικά δεν την έλαβε υπ’ όψιν του.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΙΩΑΝΝΗΣ ΠΛΑΚΙΩΤΑΚΗΣ**)

Απ’ αυτό το γεγονός και απ’ αυτήν τη δίωξη αποδεικνύεται ότι η αντιεκπαιδευτική πολιτική και συνολικά η αντιλαϊκή πολιτική δεν μπορεί να προχωρήσει πια με πειθώ μόνο και ενσωμάτωση, αλλά χρειάζεται και αυταρχισμό, διώξεις και καταστολή, γιατί στέρεψαν τα πολλά-πολλά επιχειρήματα με τα οποία μπορείτε να κάμψετε τις αγωνιστικές κινητοποιήσεις των εκπαιδευτικών για την υπεράσπιση του δικαιώματος στην εκπαίδευση για όλα τα παιδιά.

Άλλωστε, αυτή η δίωξη δεν είναι η μόνη, ιδιαίτερα και την περίοδο που μιλάμε. Είναι συνέχεια εκατοντάδων διώξεων αυτές τις μέρες εκπαιδευτικών της δευτεροβάθμιας, αλλά και της πρωτοβάθμιας εκπαίδευσης σε πανελλαδικό επίπεδο. Παραπέμπονται σε πειθαρχικά, επειδή υλοποιούν τις αποφάσεις των συλλόγων τους απέναντι στο χτύπημα των μορφωτικών δικαιωμάτων των παιδιών, στην κατηγοριοποίηση των σχολείων, κ.λπ.. Τι κάνει, δηλαδή, όλος αυτός ο κόσμος, αυτοί οι εκπαιδευτικοί; Αγωνίζονται και απεργούν. Και έχετε φτιάξει και εσείς, η Κυβέρνηση της Νέας Δημοκρατίας, μαζί με τις προηγούμενες, ένα νομικό πλαίσιο που δεν έχει μείνει απεργία για απεργία που να μην είναι παράνομη και καταχρηστική τελικά. Θυμίζουμε ακόμα και τους σιδηροδρομικούς και πριν τα Τέμπη και μετά τα Τέμπη που με αυτά που έλεγαν για την ασφάλεια του σιδηροδρόμου, η απεργία τους έβγαινε παράνομη και καταχρηστική, καθώς και πολλά ακόμα.

Σέρνετε αυτήν την περίοδο σε ΕΔΕ στα πειθαρχικά εκπαιδευτικούς που αναδεικνύουν και οργανώνουν τον αγώνα και αγωνίζονται για τα μεγάλα προβλήματα που υπάρχουν στα σχολεία. Συγκεκριμένα, πάλι στον Πειραιά έχουμε παράδειγμα εκπαιδευτικού σε ειδικό σχολείο, στο οποίο έθεσε πολύ συγκεκριμένα ότι δεν υπήρχαν σχολικές νοσηλεύτριες, υπήρχε μεγάλη υποστελέχωση και γι’ αυτό πέρασε ΕΔΕ και διώχθηκε. Αυτό συμβαίνει γιατί λένε τα προβλήματα, γιατί καλούν σε αγώνα για λύσεις. Δηλαδή, δεν σιωπούν ή δεν λένε: «Όλα καλά στα σχολεία, μια χαρά πάμε» και στους γονείς και στα παιδιά και μεταξύ τους.

Με βάση τα παραπάνω, λοιπόν, φέρνουμε σήμερα ερώτηση στη Βουλή και ζητάμε την απάντησή σας μετά απ’ όλες αυτές τις κινητοποιήσεις, μετά από όλον αυτόν τον κόσμο που βγαίνει στον δρόμο και υπερασπίζεται και τη συγκεκριμένη εκπαιδευτικό, αλλά και γενικά όσους διώκονται. Τι θα κάνετε για να παρθεί πίσω, να ανακληθεί η συγκεκριμένη απόφαση με βάση και την ομόφωνη απόφαση του Πρωτοβάθμιου Πειθαρχικού Συμβουλίου; Για όλους τους εκπαιδευτικούς που τώρα διώκονται, να σταματήσουν και να παρθούν πίσω.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αμπατιέλο.

Θα απαντήσει η Υφυπουργός Παιδείας, Θρησκευμάτων και Αθλητισμού κ. Μακρή.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα ξεκινήσω διευκρινίζοντας για πολλοστή φορά ότι η εφαρμογή ενός νόμου δεν είναι στη διακριτική ευχέρεια του πολίτη ούτε του εκπαιδευτικού. Είναι υποχρεωτική. Είναι κανόνας απαράβατος. Ξεκινώ μ’ αυτό.

Κατά δεύτερον, όλοι στη συμπεριφορά μας -γιατί εκτός από την ερώτηση που μου κάνετε, αναφέρετε παρενθετικά και διάφορες άλλες τις οποίες δεν τις περιλαμβάνετε στην ερώτηση δημιουργώντας εντυπώσεις, άρα, δεν έχω τα στοιχεία για να απαντήσω- ο καθένας στον κλάδο που υπηρετεί, στη δραστηριότητα που κάνει -και αυτό δεν εξαιρεί και εμάς τους Βουλευτές- έχει υποχρέωση συγκεκριμένης συμπεριφοράς. Επαναλαμβάνω, και οι εκπαιδευτικοί.

Πάμε, λοιπόν, στην ερώτηση που μου κάνετε. Ο Διευθυντής του 8ου Λυκείου Πειραιά -και θα πω, βεβαίως, όσα μπορώ να πω γιατί υπάρχουν και ευαίσθητα δεδομένα που δεν είναι καλό να ακουστούν εδώ πέρα- με έγγραφό του ενημέρωσε τη Διεύθυνση Δευτεροβάθμιας Εκπαίδευσης Πειραιά ότι στις 5-3-2024 είχε προγραμματιστεί να γίνει σύμφωνα με τον νόμο αξιολόγηση μιας εκπαιδευτικού από τον Σύμβουλο Εκπαίδευσης. Η εκπαιδευτικός ήταν νεοδιόριστη και κατά τον νόμο είναι υποχρεωτικό να αξιολογηθεί για να γίνει μόνιμη.

Η εκπαιδευτικός για την οποία μας ελέγχετε, με τις πράξεις της παρακώλυσε και παρεμπόδισε την υλοποίηση της αξιολόγησης της εκπαιδευτικού για την οποία μιλώ. Κι όχι μόνον αυτό, αλλά σύμφωνα με την ενημέρωση που έχουμε, προκάλεσε αναστάτωση στη σχολική μονάδα. Αποπροσανατολίστηκαν οι μαθητές και διεκόπη η εκπαιδευτική διαδικασία. Για να ομαλοποιηθεί η κατάσταση λόγω της φασαρίας, αναβλήθηκε η αξιολόγηση της εκπαιδευτικού, η κατά τον νόμο αξιολόγηση για να γίνει μόνιμη.

Στη συνέχεια, ο Διευθυντής Δευτεροβάθμιας Εκπαίδευσης Πειραιά έδωσε έγγραφη εντολή να γίνει ΕΔΕ, να διερευνηθεί η υπόθεση και να αποδοθούν τυχόν πειθαρχικές ευθύνες σε οποιονδήποτε εμπλεκόμενο. Από τα αποδεικτικά στοιχεία της ΕΔΕ προέκυψε ότι η εκπαιδευτικός διέπραξε πειθαρχικά παραπτώματα και προτάθηκε να ασκηθεί πειθαρχική δίωξη. Ο Διευθυντής Δευτεροβάθμιας Εκπαίδευσης παρέπεμψε την εκπαιδευτικό στο Πειθαρχικό Συμβούλιο της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης Αττικής, για να αποφανθεί το συμβούλιο εάν έχουν τελεστεί τα εξής πειθαρχικά παραπτώματα: της χαρακτηριστικώς αναξιοπρεπούς ή ανάρμοστης ή ανάξιας για υπάλληλο συμπεριφοράς εντός της υπηρεσίας, της παράβασης υπαλληλικού καθήκοντος που προσδιορίζεται από τις υποχρεώσεις που επιβάλλουν στον υπάλληλο οι κείμενες διατάξεις, εντολές και οδηγίες και της παράβασης καθήκοντος κατά τον Ποινικό Κώδικα. Εφαρμόστηκε, δηλαδή, η προβλεπόμενη κατά τον νόμο διαδικασία.

Γι’ αυτό τα ανέφερα όλα αυτά, λοιπόν, για να σας εξηγήσω ότι η παραπομπή στο Πειθαρχικό δεν σχετίζεται με τη συνδικαλιστική δράση ή τη συμμετοχή της σε λειτουργία, όπως λέτε εσείς, αλλά με συγκεκριμένα πειθαρχικά παραπτώματα, τα οποία ανέφερα. Το Πειθαρχικό είναι σε εξέλιξη και ούτε γνωρίζουμε, ούτε εμπλεκόμαστε και ούτε θέλουμε να γνωρίζουμε την εξέλιξη.

Ανεξάρτητα από αυτά, σύμφωνα με τον Υπαλληλικό Κώδικα, το Ανώτατο Μονοπρόσωπο Όργανο -στη συγκεκριμένη περίπτωση ο Υπουργός Παιδείας- μπορεί, για λόγους δημοσίου συμφέροντος, να θέσει σε δυνητική αργία τον υπάλληλο για συγκεκριμένους λόγους, στους οποίους περιλαμβάνεται και η άσκηση πειθαρχικής δίωξης, για παράπτωμα που μπορεί να επισύρει την ποινή της οριστικής παύσης.

Επειδή τα παραπτώματα που ανέφερα -να μην τα επαναλάβω- μπορούν να επισύρουν την ποινή της οριστικής παύσης, το ΥΠΕΘΑ -ως όφειλε- ζήτησε από το Πειθαρχικό Συμβούλιο να γνωμοδοτήσει, για τη θέση ή μη, σε δυνητική αργία της εκπαιδευτικού.

Να διευκρινίσω εδώ κάτι, που είμαι σίγουρη ότι το ξέρετε, ότι η γνώμη του Πειθαρχικού Συμβουλίου δεν είναι δεσμευτική, για τον Υπουργό. Ο Υπουργός αξιολογεί -ως έχει υποχρέωση, όχι μόνο νομική, αλλά και ηθική- τη βαρύτητα των πειθαρχικών παραπτωμάτων.

Στη συγκεκριμένη περίπτωση -παρά την αντίθετη γνωμοδότηση του Πειθαρχικού Συμβουλίου- ο Υπουργός εξέτασε, αξιολόγησε τα πραγματικά περιστατικά, σε σχέση με τα αποδιδόμενα πειθαρχικά παραπτώματα στην εκπαιδευτικό, τη βαρύτητα της τέλεσής τους και την έθεσε σε δυνητική αργία.

Το σκεπτικό της απόφασης και το αιτιολογικό; Ότι «η εκπαιδευτικός προκάλεσε αναστάτωση στους συναδέλφους της και στους μαθητές με φωνασκίες, θόρυβο και συνθήματα, προκειμένου να παρεμποδίσει τη διαδικασία αξιολόγησης και την ομαλή λειτουργία της σχολικής μονάδας. Ταυτόχρονα, παρεμπόδισε και την διαδικασία της αξιολόγησης έτερου εκπαιδευτικού, με την πρόκληση ταραχής και ψυχικής πίεσης, προτάσσοντας τη συνδικαλιστική της ιδιότητα, με αποτέλεσμα να διασαλευθεί η ομαλή και εύρυθμη λειτουργία της υπηρεσίας, καθώς και το κύρος της». Αυτή η συμπεριφορά, κατά τη δική μας γνώμη, δεν συνάδει.

Τελειώνω με αυτό που και στην αρχή είπα: O νόμος υπάρχει. Αντιλαμβάνομαι την ιδεολογική σας διαφοροποίηση, την έχω ακούσει πάρα πολλές φορές, έχω απαντήσει σε πάρα πολλές ερωτήσεις συναδέλφων -οι περισσότερες είναι του Κομμουνιστικού Κόμματος και σε κάθε περίπτωση, για εμάς ο νόμος υπάρχει, δεν θα τροποποιηθεί και θα εφαρμόζεται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υφυπουργό.

Παρακαλώ, κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Γι’ αυτό που ξεκινήσατε και γι’ αυτό που τελειώσατε.

Υπάρχει ο νόμος, όπως λέτε, για την αξιολόγηση και ένας μεγάλος αγώνας που γίνεται και στην ουσία τον έχει περάσει στο ντουλάπι ως «ανενεργό» στη μεγάλη πλειοψηφία των εκπαιδευτικών, με χιλιάδες να αγωνίζονται ενάντια σε αυτό.

Υπάρχει, όμως, και ο νόμος, που δεν ξέρουμε αν έχει καταργηθεί -να μας το πείτε εδώ- της ποινικοποίησης της συνδικαλιστικής δράσης; Δηλαδή, έχουμε τέτοιο καινούργιο, συλλήβδην; Γιατί για τέτοιο πράγμα μιλάμε στη συγκεκριμένη περίπτωση. Μιλάμε, όμως, και για τις άλλες περιπτώσεις, που υπάρχουν στο δεύτερο ερώτημα, που θέτουμε, για τα χιλιάδες πειθαρχικά και ποινές που είναι σε εξέλιξη.

Για το συγκεκριμένο θέμα, γιατί δεν το λέτε καθαρά ότι υπάρχει πολιτική στόχευση στο συγκεκριμένο θέμα; Στόχευση και σκοπιμότητα, να επικρατήσει απέναντι σε ένα κίνημα που αναπτύσσεται αυτήν την περίοδο, να επικρατήσει «σιωπητήριο» και να γυρίσουμε πριν.

Βγαίνει το Πειθαρχικό Συμβούλιο. Το Πειθαρχικό Συμβούλιο, το ξέρετε καλά εσείς, δεν είναι συνδικαλιστικό όργανο, δεν συμμετέχουν οι συνδικαλιστές.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Δεν είπα, εγώ, ότι είναι συνδικαλιστικό.

**ΝΙΚΟΛΑΟΣ ΑΜΠΑΤΙΕΛΟΣ:** Ναι, λέω: Το Πειθαρχικό Συμβούλιο, στο οποίο η Πρόεδρός του είναι Πρωτοδίκης και έχει πέντε μέλη, το συγκεκριμένο τι λέει για τη δυνητική αργία; Γιατί για τη δυνητική αργία είναι η ερώτηση. Τι εννοούμε, δηλαδή, όταν λέμε «δυνητική αργία»; Εννοούμε μέχρι να ολοκληρωθεί η υπόθεση και η εξέτασή της, εάν η συγκεκριμένη εκπαιδευτικός είναι «επικίνδυνη» -και το λέω, έτσι, χοντρά-χοντρά»- για να είναι στο σχολείο. Μέχρι να εκδικαστεί και να ολοκληρωθεί η υπόθεση, λοιπόν, στην τελευταία σελίδα -είμαι σίγουρος ότι το έχετε- λέει ότι: «Το Πειθαρχικό Συμβούλιο αποφασίζει ομόφωνα …» -όχι 3-2, όχι 4-1, αλλά 5-0- «…να γνωμοδοτήσει «κατά» της θέσης της εκπαιδευτικού τάδε σε δυνητική αργία, καθώς δεν συντρέχουν λόγοι επί τακτικού δημόσιου συμφέροντος».

Γνωμοδότηση είναι, έτσι; Συμφωνούμε. Έρχεται ο Υπουργός, ο κύριος Υπουργός από το γραφείο του, χωρίς την άμεση εικόνα της κατάστασης, την οποία περιγράφει η συγκεκριμένη απόφαση -όλα αυτά που είπατε, όλα τα γεγονότα που υπάρχουν και τα ντοκουμέντα, τα περιγράφει η συγκεκριμένη απόφαση- να ανατρέψει αυτήν την απόφαση και να την θέσει σε δυνητική αργία.

Τα λέμε αυτά -για να το πούμε κι αλλιώς- γιατί για εμάς όλα τα σχολεία είναι στο ίδιο κομμάτι σε όλη την Ελλάδα, αλλά ειδικά για τον Πειραιά που συζητάμε, να δώσουμε μια εικόνα: «Έχει χαθεί η μπάλα»! Και το έχετε καταφέρει αυτό -όχι εσείς, προσωπικά- όλοι οι πολιτικοί της Κυβέρνησης της Νέας Δημοκρατίας. Δεν είναι μόνο οι κομμουνιστές -μπροστά μπαίνουν οι κομμουνιστές- είναι όλο το Πέραμα στο «πόδι», ενάντια στα Ωνάσεια Σχολεία που κατάφεραν να ανακληθεί προσωρινά. Αγώνας που συνεχίζεται!

Στην Καλλίπολη -είχαμε φέρει και ερώτηση εδώ, αν θυμάστε- το 1ο Γυμνάσιο έγινε Πειραματικό κι όλοι ψάχνουν σχολείο πού θα πάνε τα παιδιά. Επιβεβαιώθηκαν όλα αυτά που κατήγγειλαν οι γονείς και οι εκπαιδευτικοί και το είχαμε φέρει και στη Βουλή, για την κατάσταση των κτιρίων, την υποχρηματοδότηση κ.λπ.. Στη Νίκαια ούτε χαρτί τουαλέτας δεν έχουν. Σας έχουμε κάνει τόσες αναφορές. Στο Κερατσίνι δεν έχουν δοθεί χρηματοδοτήσεις, σε ένα σχολείο που είναι γενικότερα αρένα ανταγωνισμού, εξεταστικό κέντρο, που θρυμματίζει τα όνειρα των παιδιών και τις οικογένειες που πληρώνουν τόσα λεφτά, για να μπορέσουν να πετύχουν σε ό,τι καλύτερο μπορούν τα παιδιά τους.

Σε αυτή, λοιπόν, την κατάσταση σιωπητήριο σε γονείς, μαθητές, αλλά και εκπαιδευτικούς, δεν πρόκειται να βάλει κανείς. Είναι γελασμένος όποιος το νομίζει αυτό. Εμείς θα δώσουμε όλες μας τις δυνάμεις, για να ενισχυθεί αυτός ο αγώνας, για να παρθούν πίσω και όλες αυτές οι ποινές, αλλά κυρίως, για να δυναμώσει ο αγώνας για ένα σχολείο των σύγχρονων αναγκών. Και να ξέρετε, ότι ειδικά σε αυτήν την περίοδο που συζητάμε, με τον κόσμο στο δρόμο -και δεν ξέρω κατά πόσο το παίρνετε υπ’ όψιν, αλλά εμείς στριμωγμένη τη βλέπουμε την Κυβέρνηση- τέτοιες κινήσεις τροφοδοτούν ακόμα περισσότερο την οργή και τη δυσαρέσκεια. Εμείς, λοιπόν, θα κάνουμε ό,τι περνάει από το χέρι μας, για να μετατραπούν όλα αυτά σε ένα ορμητικό ποτάμι για ριζικές αλλαγές σε όλα στην κοινωνία και βεβαίως και στην παιδεία.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Η κυρία Υφυπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Όπως σας είπα και στην πρωτολογία και το ανέπτυξα αναλυτικά -να μην επανέλθω ούτε τώρα να πω και τις ποινές που προβλέπονται όταν κάποιος δεν συμμετέχει ή παρεμποδίζει την αξιολόγηση και κουράσω- αυτός είναι ο νόμος κι ο νόμος θα εφαρμοστεί. Σας ακούω, όμως, πάντοτε να λέτε και ίσως έχει καταντήσει και μονότονο, αλλά είναι κι απολύτως ανακριβές, γι’ αυτό το κύμα το οποίο θα ανατρέψει και για την αξιολόγηση και τις αντιδράσεις που υπάρχουν. Θέλετε να σας πω τους αριθμούς για τη Διεύθυνση Δευτεροβάθμιας Εκπαίδευσης Π, δηλαδή, γι’ αυτήν που συζητούμε; Υπάρχουν χίλιοι εκατόν είκοσι δύο εκπαιδευτικοί. Ξέρετε πόσοι αρνήθηκαν να αξιολογηθούν; Είκοσι επτά.

Δεν μπορώ, λοιπόν, να ακούω κάθε φορά εδώ για παλλαϊκό κύμα ή για κατάργηση, για τον τρόπο που σηκώνονται, για τους κομμουνιστές που είναι πρωτοπόροι. Από τους χίλιους εκατόν είκοσι δύο, οι είκοσι επτά. Η πλειοψηφία που είναι συντριπτικότατη, συμμετέχει στην αξιολόγηση. Την πιστεύει, την υποστηρίζει. Και σε ό,τι μας αφορά, αντιλαμβάνομαι τις ιδεολογικές διαφορές, το είπα και στην πρωτολογία, αλλά μέχρι εκεί. Η υποχρέωση να εφαρμοστούν οι νόμοι ισχύει για όλους και καλά θα κάνετε να εξηγήσετε στους συνδικαλιστές συναδέλφους σας, ότι έχουν -βεβαίως- το δικαίωμα να αντιδρούν, έχουν το δικαίωμα να κάνουν απεργίες, έχουν το δικαίωμα να διατυπώνουν την άποψή τους -αλίμονο, κανείς δεν τους δαιμονοποιεί ή κατηγορεί γι' αυτό- αλλά δεν έχουν το δικαίωμα να εμποδίζουν την εφαρμογή των νόμων.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υφυπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα επτά μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Κοζάνης (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Δεν θα συζητηθεί, λόγω κωλύματος του Βουλευτή, η δεύτερη με αριθμό 629/10-3-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας, κ. Εμμανουήλ Συντυχάκη, προς τον Υπουργό, Παιδείας, Θρησκευμάτων και Αθλητισμού, με θέμα: «Να σταματήσει άμεσα η παραπομπή στο Πειθαρχικό Συμβούλιο των τριών απεργών εκπαιδευτικών στο Ηράκλειο Κρήτης».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Βέβαια, προφανώς και θα υπάρχει κάποια μικρή ανοχή.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Θα ξεκινήσουμε με αντίστροφη κοινοβουλευτική σειρά. Τον λόγο έχει ο κ. Αλέξανδρος Ζερβέας από τους Σπαρτιάτες.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, το προσωπείο έπεσε και φάνηκε το αποκρουστικό πρόσωπο του τζιχαντισμού στη Συρία. Ο κ. Αλ-Τζολάνι άλλαξε όνομα, άλλαξε και ενδυμασία, αλλά -δυστυχώς- δεν άλλαξε και νοοτροπία.

Χιλιάδες οι άμαχοι θύματα, μεταξύ αυτών μικρά παιδιά, γυναίκες και ηλικιωμένοι. Και δυστυχώς οι αντιδράσεις, τόσο από το Ελληνικό Υπουργείο Εξωτερικών -τουλάχιστον οι πρώτες αντιδράσεις-, αλλά και από την υπεύθυνη Εξωτερικής Πολιτικής της Ευρωπαϊκής Ένωσης, την κ. Κάλλας, ήταν επιεικώς απαράδεκτες. Όσον αφορά το ελληνικό Υπουργείο Εξωτερικών ουσιαστικά με την πρώτη του ανακοίνωση εξισώνει τους θύτες με τα θύματα και η κ. Κάλλας αντιστρέφει την πραγματικότητα. Ουσιαστικά παρουσιάζει τους θύτες ως θύματα και τα θύματα ως θύτες.

Θεωρούμε ότι πρέπει επειγόντως η Ελληνική Κυβέρνηση να λάβει τις απαραίτητες πρωτοβουλίες για να τεθεί το ζήτημα αυτό στον Οργανισμό Ηνωμένων Εθνών και στην Ευρωπαϊκή Ένωση. Επίσης θεωρούμε ότι θα πρέπει να υπάρξουν κυρώσεις στο καθεστώς του κ. Αλ Σάρα σε διπλωματικό, οικονομικό και στρατιωτικό επίπεδο, όπως και στην Τουρκία του κ. Ερντογάν, καθώς υπάρχουν αποδεικτικά στοιχεία ότι ομάδες ελεγχόμενες από το καθεστώς Ερντογάν συμμετείχαν σε αυτές τις σφαγές. Πρέπει και ο κ. Ερντογάν, αλλά και ο κ. Αλ Σάρα, επειδή διέπραξαν εγκλήματα πολέμου, να λογοδοτήσουν στη διεθνή κοινότητα.

Έρχομαι τώρα στην ευρωπαϊκή άμυνα. Ο κ. Στάρμερ και ο κ. Μακρόν θέλουν να δημιουργήσουν ευρωπαϊκή άμυνα. Σε αυτό βεβαίως δεν είμαστε εμείς αντίθετοι. Είμαστε αντίθετοι όμως ως προς τον τρόπο που αυτοί επιθυμούν να δημιουργηθεί αυτή η ευρωπαϊκή άμυνα. Δεν είναι δυνατόν να δεχτούμε ως Ελλάδα μέλος αυτής της ευρωπαϊκής άμυνας να είναι η Τουρκία, μια Τουρκία η οποία κατέχει εδώ και πενήντα ένα χρόνια παρανόμως το έδαφος της Κύπρου, που είναι ευρωπαϊκό έδαφος και βεβαίως απειλεί εμάς ένα κράτος - μέλος της Ευρωπαϊκής Ένωσης με casus belli, εφόσον ασκήσουμε τα δικαιώματά μας, όσον αφορά την επέκταση των χωρικών μας υδάτων στα δώδεκα ναυτικά μίλια.

Θέση μας -και δεν αλλάζει με τίποτα- είναι ότι μόνο χώρες που ανήκουν στην Ευρωπαϊκή Ένωση θα πρέπει να συμμετάσχουν στη νέα δομή της ευρωπαϊκής άμυνας και θέλουμε κάποια στιγμή να τοποθετηθεί επί αυτού του θέματος και η Κυβέρνηση γιατί μέχρι στιγμής έχει μία ασαφή θέση επί του ζητήματος.

Τέλος, θα πρέπει να συνειδητοποιήσουν οι Ευρωπαίοι, αλλά και η Νέα Δημοκρατία, ότι μετά την εκλογή Τραμπ είτε σε κάποιους αρέσει είτε σε κάποιους δεν αρέσει -σε μας αρέσει- τα πράγματα έχουν αλλάξει ριζικά και οδεύουμε προς μία ειρηνική διευθέτηση του ζητήματος. Δυστυχώς οι Ευρωπαίοι δεν έχουν αυτήν την αντίληψη. Υπάρχουν οι πολεμοχαρείς κραυγές Μακρόν και κυρίως του κ. Στάρμερ από την Αγγλία, ο οποίος επιθυμεί να απελευθερώσει την Ουκρανία, τη στιγμή που δεν μπορεί να απελευθερώσει τις αγγλικές πόλεις από την ισλαμική κατοχή, αφού υπάρχουν ζώνες στην Αγγλία οι οποίες ελέγχονται από τη σαρία.

Εν πάση περιπτώσει, ο Ζελένσκι είναι παρελθόν. Πρέπει να απομονωθούν οι πολεμοχαρείς κραυγές. Πρέπει να δώσουμε μια ευκαιρία στην ειρήνη. Και όσον αφορά τη συμμαχία των «προθύμων», εάν κάποιοι επιθυμούν να δουν επιστροφή στρατιωτών σε φέρετρα είναι θέμα δικό τους. Εμείς ως Ελλάδα δεν πρέπει να έχουμε ουδεμία συμμετοχή στο ζήτημα της Ουκρανίας και θέση μας είναι ότι ούτε ένα ευρώ, ούτε μια σφαίρα, ούτε ένας στρατιώτης δεν πρέπει να βρεθεί στην Ουκρανία.

Τέλος, όσον αφορά τη συζητούμενη κύρωση, είμαστε υπέρ.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ζερβέα.

Τον λόγο έχει ο κ. Αλέξανδρος Καζαμίας, ειδικός αγορητής από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, τη στιγμή που πραγματοποιούνται τεκτονικές αλλαγές στο διεθνές σύστημα και στο άμεσο περιβάλλον της ελληνικής εξωτερικής πολιτικής, τη στιγμή που η κοινωνία βράζει με το ζήτημα της απονομής δικαιοσύνης για το έγκλημα των Τεμπών και την ώρα που η Βουλή θα έπρεπε να συζητάει πολύ πιο σοβαρά ζητήματα και αναφορικά με την εσωτερική και εξωτερική πολιτική, η Κυβέρνηση καταθέτει ένα νομοσχέδιο κύρωσης διεθνούς σύμβασης δέκα άρθρων για τη ρύθμιση των δικαιωμάτων των συζύγων και των συντρόφων των διπλωματών της χώρας μας που υπηρετούν στην Αργεντινή και των διπλωματών της Αργεντινής εδώ.

Υπάρχει μία οξύτατη αναντιστοιχία ανάμεσα στη σοβαρότητα της διεθνούς και εγχώριας πολιτικής συγκυρίας αφενός και στον τρόπο με τον οποίο λειτουργεί η Βουλή αφετέρου. Υπάρχει μία γενικότερη υποβάθμιση του τρόπου λειτουργίας της Βουλής, επειδή προφανώς αναμένεται τις τελευταίες μέρες ο ανασχηματισμός της Κυβέρνησης.

Η ομιλήτρια της Πλεύσης Ελευθερίας, η κ. Κεφαλά, στην επετειακή συνεδρίαση λίγο πριν για την Παγκόσμια Ημέρα της Γυναίκας πρότεινε να διοργανωθεί προ ημερησίας διατάξεως συζήτηση για την ισότητα των φύλων, για τα δικαιώματα των γυναικών και την έμφυλη βία και από το Προεδρείο έλαβε το μήνυμα ότι δεν προβλέπεται από τη διαδικασία κάτι τέτοιο.

Υπάρχει δηλαδή μια συστηματική προσπάθεια η Βουλή να ασχολείται με θέματα τα οποία δεν βρίσκονται στο επίκεντρο ούτε των εγχώριων, αλλά ούτε και των παγκόσμιων εξελίξεων που λαμβάνουν αυτήν τη στιγμή χώρα.

Η ίδια η σύμβαση που έχουμε μπροστά μας επιπλέον δείχνει τον πρόχειρο και επιφανειακό τρόπο με τον οποίο το Υπουργείο Εξωτερικών προσεγγίζει και τις διμερείς σχέσεις του. Έχουμε μια διμερή συμφωνία με την Αργεντινή η οποία προέκυψε από την επίσκεψη του πρώην Υπουργού Εξωτερικών, του κ. Δένδια, στις 6 -10 Φεβρουαρίου του 2023 -δηλαδή έρχεται με καθυστέρηση δύο και πλέον χρόνων εδώ, τώρα σκέφτηκε η Κυβέρνηση να τη φέρει- στις χώρες της Λατινικής Αμερικής, στη Βραζιλία, την Ουρουγουάη, την Παραγουάη, τον Παναμά, την Αργεντινή και την Τζαμάικα. Από τη στάση του στην Αργεντινή προέκυψε αυτή η συμφωνία δέκα άρθρων. Αυτό δείχνει και έλλειψη στρατηγικού οράματος στην εξωτερική πολιτική και έλλειψη δυνατότητας διεξαγωγής σχέσεων με τις χώρες της Λατινικής Αμερικής που να έχουν κάποιο βάθος. Ειδικά στην Αργεντινή έχουμε και μία μεγάλη ελληνική παροικία, που χρονολογείται από τα τέλη του 19ου αιώνα και το μόνο που έφερε μαζί του ο κ. Δένδιας ως Υπουργός Εξωτερικών πριν δύο χρόνια επιστρέφοντας από την Αργεντινή ήταν αυτή η σύμβαση. Πρόκειται για μια «χαμηλής πτήσης» συμφωνία η οποία θέλει να ρυθμίσει τη δυνατότητα των συζύγων και συντρόφων των διπλωματών και των προξενικών υπαλλήλων στις δύο χώρες, ούτως ώστε να τους επιτρέπει να δουλεύουν χωρίς να ζητήσουν άδεια εργασίας στην χώρα στην οποία υπηρετούν οι διπλωμάτες σύζυγοι αυτών.

Η έλλειψη στρατηγικής δεν φαίνεται μόνο σε αυτό και δεν θα το αναφέραμε με αυτόν τον τρόπο αν δεν επρόκειτο για μια συστηματική πρακτική.

Πριν τρεις, τέσσερις βδομάδες είχαμε πάλι μια διμερή σύμβαση στρατιωτικής συνεργασίας με την Πορτογαλία, η οποία ήρθε, απασχόλησε την επιτροπή για κάποιο διάστημα, απασχόλησε και την ολομέλεια για αρκετές ώρες και υποστηριζόταν με έναν προϋπολογισμό 9 χιλιάδων ευρώ, για να υπάρχει, λέει, συνεργασία στρατιωτική σε επίπεδο αξιωματικών ανάμεσα στην Πορτογαλία και την Ελλάδα.

Πριν από μερικούς μήνες είχαμε μια άλλη σύμβαση από άλλο ταξίδι του πρώην Υπουργού Εξωτερικών, του κ. Δένδια, στην Υποσαχάρια Αφρική και ήταν η σύμβαση αθλητικής συνεργασίας με τη Γκαμπόν. Αν αυτά δεν δείχνουν έλλειψη οράματος και στρατηγικής αντίληψης των θεμάτων της εξωτερικής πολιτικής δεν ξέρω τι είναι αυτό που το δείχνει.

Τώρα, σχετικά με τα άρθρα της σύμβασης αυτής, η σύμβαση έχει αρκετές ελλείψεις και δείχνει προχειρότητα. Πρώτον, ενώ εντάσσεται στο ευρύτερο πολυμερές πλαίσιο της συμφωνίας της Βιέννης του 1961 περί διπλωματικών σχέσεων αναφέρεται στη δυνατότητα των συζύγων και συντρόφων των προξενικών υπαλλήλων να εργάζονται, ενώ η σύμβαση στην οποία αναφέρεται αυτή η διμερής συμφωνία, η Διεθνής Σύμβαση του 1961, μιλάει για τις οικογένειες των διπλωματών και όχι μόνο για τους συζύγους και συντρόφους. Υπάρχει εκεί μια αναντιστοιχία και στη συγκεκριμένη περίπτωση δεν προβλέπεται τι θα γίνει με παιδιά διπλωματών και προξενικών υπαλλήλων τα οποία ενηλικιώνονται στη διάρκεια της υπηρεσίας τους. Αυτά δεν θα έπρεπε να περιλαμβάνονται στη σύμβαση, δεδομένου ότι μετά από κάποιο έτος θα έχουν τη δυνατότητα να ζητούν εργασία και να θέλουν να δουλέψουν στο κράτος στο οποίο υπηρετούν οι γονείς τους; Αυτό δεν προβλέπεται.

Επίσης, υπάρχει ασάφεια στα άρθρα 4 και 5 όσον αφορά το δικαίωμα της ετεροδικίας που προβλέπει αυτή η σύμβαση. Για τη διοικητική και αστική ετεροδικία υπάρχει σαφήνεια, αλλά όσον αφορά την ποινική ετεροδικία υπάρχει έντονη ασάφεια. Και αναφέρομαι συγκεκριμένα στο άρθρο 5 της σύμβασης όπου λέει ξεκάθαρα, σχετικά με την ποινική ετεροδικία του εν λόγω εξαρτώμενου ατόμου στο κράτος υποδοχής, ότι το αποστέλλον κράτος παραιτείται από αυτήν, εκτός –λέει- από ειδικές περιπτώσεις που το αποστέλλον κράτος θεωρεί πως μία τέτοια παραίτηση είναι αντίθετη με τα συμφέροντά του. Δηλαδή παραιτείται ή δεν παραιτείται; Και ποιες είναι οι περιπτώσεις στις οποίες το κράτος, η Αργεντινή στην προκειμένη περίπτωση ή η Ελλάδα, θα θεωρήσει ότι είναι αντίθετο με τα συμφέροντά του να παραιτηθεί από το δικαίωμα της ποινικής ετεροδικίας στην προκειμένη περίπτωση; Αυτό είναι ασαφές και θα πρέπει να ρυθμίζεται πιο καθαρά.

Επίσης υπάρχει ένα θέμα όσον αφορά την κοινωνική ασφάλιση αυτών των ατόμων. Δεν είναι πολλά τα άτομα, αλλά μιας και ρυθμίζεται με διμερή συμφωνία θα έπρεπε αυτό να προβλέπεται. Το θέσαμε στην επιτροπή χθες και ο κύριος Υφυπουργός μάς είπε ότι τα θέματα κοινωνικής ασφάλισης καλύπτονται από μία συμφωνία για τις κοινωνικές ασφαλίσεις που είχε υπογραφεί το 1984 και κυρώθηκε το 1986 ανάμεσα στη χώρα μας και την Αργεντινή.

Ανατρέξαμε σε αυτή τη συμφωνία. Η συμφωνία πράγματι ρυθμίζει ένα μέρος των ζητημάτων που προκύπτουν για την κοινωνική ασφάλιση των συζύγων και συντρόφων των διπλωματικών υπαλλήλων που θα εργάζονται στην άλλη χώρα, όμως υπάρχουν και κάποια κενά. Λέει ο νόμος του 1986 ότι σε περίπτωση που εργάζεται κάποιος στην ίδια προξενική αρχή ή στην πρεσβεία, η περίοδος εργασίας αυτού ή αυτής δεν αναγνωρίζεται ως συντάξιμη, οι εισφορές δεν αναγνωρίζονται. Και αυτό έρχεται σε σύγκρουση με αυτά που λέει στο άρθρο 6 η διμερής συμφωνία που κυρώνουμε σήμερα. Δηλαδή υπάρχει μια περίπτωση κατά την οποία σύζυγοι και σύντροφοι υπαλλήλων θα εργάζονται στην ίδια πρεσβεία ή στο ίδιο προξενείο, αλλά οι εισφορές τους δεν θα περιλαμβάνονται στα ένσημα που συγκεντρώνουν στην Ελλάδα και αντιστοίχως στην περίπτωση της Αργεντινής. Εκεί υπάρχει κενό, όπως επίσης υπάρχει και κενό στην περίπτωση -αυτό σχετίζεται με το άρθρο 8, κύριε Υφυπουργέ, γιατί αναφερθήκατε σε αυτή τη συμφωνία- της διμερούς συμφωνίας του 1986. Εκεί επίσης φαίνεται πως αν δουλέψει ένας Έλληνας σε μία ελληνική εταιρεία στην Αργεντινή η οποία όμως έχει βάση στην Ελλάδα, πάλι δεν αναγνωρίζονται οι εισφορές του, εκτός και αν περάσουν είκοσι τέσσερις μήνες, δύο χρόνια. Με άλλα λόγια, υπάρχει κι εδώ κίνδυνος να χαθούν οι εισφορές του συγκεκριμένου ατόμου.

Σας τα επισημαίνουμε αυτά για να τα δείτε. Νομίζω ότι χρειάζονται καλύτερη ρύθμιση.

Συνολικά η άποψή μας είναι ότι η σύμβαση αυτή διευκολύνει έναν πολύ μικρό αριθμό ατόμων, ενδεχομένως δέκα άτομα συζύγους και συντρόφους διπλωματών και προξενικών υπαλλήλων από τις δύο πλευρές. Από την άλλη, όμως, αυτό συμβαίνει με έναν πολύ πρόχειρο τρόπο. Η συμφωνία αυτή έχει κενά και δεν εναρμονίζεται επαρκώς με την προηγούμενη σύμβαση του 1986 ούτε με το πλαίσιο της συμφωνίας της Βιέννης του 1961 και συνολικά αντανακλά μία αντίληψη για τις διμερείς σχέσεις της χώρας μας με την Αργεντινή που είναι χαμηλών προσδοκιών και που υπολείπεται κάποιου στρατηγικού οράματος και ουσιαστικού περιεχομένου.

Γι’ αυτόν τον λόγο η Πλεύση Ελευθερίας θα ψηφίσει «παρών» στην εν λόγω σύμβαση.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καζαμία.

Τον λόγο έχει ο ειδικός αγορητής από τη Νίκη κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα τη σύναψη συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την παροχή δυνατότητας επικερδούς απασχόλησης στα εξαρτώμενα μέλη των διπλωματικών και προξενικών αρχών στις αντίστοιχες χώρες υποδοχής. Πρόκειται περί μιας διεθνούς πρακτικής η οποία προβλέπεται και από τη Σύμβαση της Βιέννης για τις διπλωματικές σχέσεις, την οποία και οι δύο χώρες έχουν υπογράψει.

Ειδικότερα προβλέπει ότι τα μέλη της οικογένειας του διπλωματικού και προξενικού προσωπικού απολαμβάνουν ορισμένα προνόμια και ασυλίες, αλλά η δυνατότητα εργασίας στις χώρες υποδοχής εξαρτάται από το Εθνικό Δίκαιο και τις εκάστοτε διμερείς σχέσεις και συμφωνίες. Αυτό, λοιπόν, το κενό καλύπτει η υπ’ όψιν συμφωνία με την Αργεντινή, μια χώρα με στενούς πολιτιστικούς και κοινωνικούς δεσμούς με την Ελλάδα.

Ένας σημαντικός παράγοντας που συνδέει και τις δύο χώρες είναι η ελληνική δυνατή κοινότητα στην Αργεντινή. Υπολογίζεται ότι περίπου τριάντα χιλιάδες άτομα ελληνικής καταγωγής ζουν σήμερα στη χώρα, με την πλειοψηφία τους να διαμένει στο Μπουένος Άιρες. Ιστορικά, Έλληνες μάλιστα έχουν διαδραματίσει ρόλο ακόμη και στην ανεξαρτησία της Αργεντινής και οι πολιτικές σχέσεις παραμένουν σταθερές, με έμφαση στη συνεργασία σε διεθνείς οργανισμούς και στην προώθηση κοινών πολιτισμικών, πολιτικών και κοινωνικών αξιών. Επιπλέον, υπάρχει πολιτιστική ανταλλαγή με εκδηλώσεις που προβάλλουν την ελληνική κληρονομιά στην Αργεντινή.

Η παρούσα συμφωνία θα εμβαθύνει τις φιλικές σχέσεις, όπως άλλωστε αναγράφεται και στην αιτιολογική έκθεση και θα ενισχύσει τις διπλωματικές σχέσεις. Αποτελεί μια καλή συνέχεια του καλού κλίματος μεταξύ των δύο χωρών σε διπλωματικά και πρακτικά ζητήματα. Να υπενθυμίσω και την κατάργηση των θεωρήσεων βίζας σε διπλωματικά και υπηρεσιακά διαβατήρια από το 1960 μεταξύ Ελλάδας και Αργεντινής.

Θα θέλαμε ενδεχομένως μια περισσότερη ανάλυση του όρου «επικερδής απασχόληση» και θα θέλαμε να είχαμε περισσότερη ενημέρωση για το αν έχουν διαπιστωθεί προβλήματα στο παρελθόν από άλλες παρόμοιες συμφωνίες. Ίσως θα ήταν καλύτερο να υπήρχε περισσότερη ανάλυση στο γιατί αναγράφεται ότι η συμφωνία δεν συνεπάγεται αναγνώριση πτυχίων, διπλωμάτων ή σπουδών μεταξύ των μερών, καθώς και γιατί δεν υπήρχε σχετική πρόνοια σε άλλες παρόμοιες συμφωνίες στο παρελθόν.

Καλό θα ήταν να ξέρουμε αν διαπιστώθηκαν τυχόν προβλήματα τα οποία επιβάλλουν την προσθήκη του συγκεκριμένου άρθρου σε αυτήν εδώ τη συμφωνία καθώς, απ’ ό,τι είδαμε στην αιτιολογική έκθεση, δεν αναγράφεται κάτι σχετικό.

Ίσως επίσης θα ήταν ωφέλιμο να επεκταθεί το ευεργέτημα αυτό της σύναψης συμφωνίας επικερδούς απασχόλησης και για εξαρτώμενα μέλη όλων των κρατικών λειτουργών, όπως παραδείγματος χάριν των στρατιωτικών που αποστέλλει το ελληνικό κράτος σε αποστολές στο εξωτερικό. Θεωρούμε ότι η επέκταση αυτή και σε άλλες κατηγορίες, ενδεχομένως, κρατικών υπαλλήλων είναι αναγκαία και θα έχει ευεργετικά αποτελέσματα, ποιοτικά και ποσοτικά, στην προσφορά του προσωπικού και κατ’ επέκταση στο όφελος της υπηρεσίας.

Σας ευχαριστώ.

Ευχαριστούμε τον κ. Ρούντα.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Αθανασία Αναγνωστοπούλου, ειδική αγορήτρια από τη Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Έχουμε μία συμφωνία, για την οποία συζητήσαμε χτες στην επιτροπή, ανάμεσα στην Ελλάδα και την Αργεντινή για να μπορέσουν να δουλεύουν άνθρωποι οι οποίοι είναι εξαρτώμενα μέλη -το «εξαρτώμενα» δεν μου αρέσει, το είπα και εγώ- διπλωματικών και προξενικών υπαλλήλων. Είναι απορίας άξιον ότι μέσα σε όλα αυτά που συμβαίνουν στο εσωτερικό και στο εξωτερικό της χώρας έχουμε μία συμφωνία η οποία είναι χρήσιμη υπό προϋποθέσεις για ανθρώπους οι οποίοι δουλεύουν είτε εδώ, στην Ελλάδα, από την Αργεντινή είτε στην Αργεντινή από την Ελλάδα, για το Υπουργείο Εξωτερικών δηλαδή, αλλά δεν ακουμπάει ούτε τις σχέσεις μας με την Αργεντινή -είδα γραμμένο ότι ενισχύει τις σχέσεις μας με την Αργεντινή-, δεν ακουμπάει ούτε αυτό το θέμα των σχέσεων των δύο χωρών, αλλά δεν ακουμπάει και κάτι σημαντικότερο, τα προβλήματα του Υπουργείου Εξωτερικών, για τα οποία έχουμε μιλήσει και μιλήσαμε στο τελευταίο νομοσχέδιο που ψηφίστηκε εδώ στη Βουλή, όπως και στον προϋπολογισμό.

Έχουμε λοιπόν μείζονα θέματα στο εσωτερικό. Βεβαίως το έγκλημα και η συγκάλυψη του εγκλήματος στα Τέμπη είναι το μείζον θέμα που απασχολεί την ελληνική κοινωνία και ενώ την απασχολεί αυτό, ενδιάμεσα παρεμβάλλονται και άλλα θέματα τα οποία θεωρούσαμε ότι ως κοινωνία τα έχουμε λύσει: Φαινόμενα σεξισμού, φαινόμενα μισαναπηρισμού, φαινόμενα βανδαλισμού. Νομίζαμε ότι τα είχαμε λύσει και εμφανίζονται πια εδώ μπροστά μας.

Υπάρχει όμως ένα άλλο μείζον θέμα, για το οποίο μιλήσατε χθες στην επιτροπή. Έχουμε αυτήν τη συμφωνία και, αντί η Επιτροπή Εξωτερικών και Άμυνας να συνεδριάσει πολλές φορές παρουσία και του Υπουργού Εξωτερικών και του Υπουργού Εθνικής Άμυνας για όλα τα μείζονα που συμβαίνουν σε διεθνές, ευρωπαϊκό, αλλά και της περιοχής μας επίπεδο, να μιλήσουμε για τα μείζονα θέματα, δεν έχουμε τίποτα.

Η Βουλή για τι είναι; Για να εκφέρουν άποψη τα κόμματα να μιλάνε να ακούγονται και να ενημερώνεται αυτή η κοινωνία από πολλές πλευρές. Γιατί εντάξει η προπαγάνδα επί δύο-τρία χρόνια για τη σωστή πλευρά της ιστορίας σε σχέση με το ουκρανικό, τη βλέπουμε τώρα τη σωστή πλευρά της ιστορίας, όπου η Ελληνική Κυβέρνηση πραγματικά έριξε όλα της τα χαρτιά εκεί, αλλάζει τώρα η σωστή πλευρά της ιστορίας. Εμείς δεν είχαμε τα περιθώρια να μπορούμε να εκφραστούμε, να ενημερώνονται οι πολίτες τι λένε και οι άλλοι.

Στο ουκρανικό λοιπόν, απούσα η χώρα μας, η οποία ήταν δυνατή και ισχυρή παντού, με μεγάλο διπλωματικό αποτύπωμα και λοιπά. Είδαμε ότι είναι απούσα από όλες τις συσκέψεις, τα τραπέζια, τα τραπέζια των προθύμων που στρώνονται και στο Λονδίνο και στο Παρίσι. Άλλους είδαμε να είναι σε αυτά τα τραπέζια που κάποτε η Κυβέρνηση μάς έλεγε ότι είναι απομονωμένη και εννοώ βέβαια την Τουρκία.

Έχουμε ένα άλλο μείζον θέμα, το ReArm Europe. Πού είναι η συζήτηση εδώ στη Βουλή; Εμείς το ζητάμε ως Νέα Αριστερά. Πρέπει να είναι Υπουργός Εξωτερικών και Υπουργός Εθνικής Άμυνας μαζί με όλη την επιτροπή, με όλα τα κόμματα για να μπορέσουν να συμφωνήσουν, να μιλήσουν. Το σχέδιο πολεμικής οικονομίας που προετοιμάζεται τώρα στην Ευρώπη, το οποίο θα πνίξει τους εχθρούς στο όνομα της μεγάλης απειλής, πρέπει να συζητηθεί. Η χώρα μας πού βρίσκεται σε όλα αυτά; Τι συμφέρει τον λαό μας; Πώς αυτό μπορεί κανένας να το προχωρήσει, το τι συμφέρει; Αυτά πρέπει να ακουστούν.

Δεν θα μιλήσω για τη Συρία. Βγάλαμε και ανακοίνωση ως Νέα Αριστερά, όταν έσπευσαν και η Ευρωπαϊκή Ένωση και εδώ η χώρα μας να πανηγυρίσει. Βεβαίως ήταν πάρα πολύ καλό πράγμα που έπεσε η τυραννία του Άσαντ. Κανένας δεν έχει αμφιβολία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το θέμα όμως είναι ότι το να βάζεις το θέμα της ειρήνης στη Συρία σε τζιχαντιστές με γραβάτα, με δύο ξένες δυνάμεις εκεί -δύο φανερές, όχι δύο, τέσσερις ξένες δυνάμεις, πέντε -, να γίνεται τώρα σφαγή και να έχουμε μια κατάπτυστη ανακοίνωση από την Ευρωπαϊκή Ένωση και μια ίσων αποστάσεων από τη δική μας, πρέπει να συζητηθεί.

Και μένει το παλαιστινιακό. Δεν μένει. Είναι το πρόβλημα το παλαιστινιακό, που εκτός από ζήτημα γενοκτονίας, εκτός από το ότι στον Νετανιάχου έχει βάλει πλάτη και η Ευρωπαϊκή Ένωση και η χώρα μας και οι πάντες, φτάνουμε τώρα σε ένα σημείο ειρήνης εθνοκάθαρσης. Είναι η γειτονιά μας. Είναι η γειτονιά μας και πρέπει να μιλήσουμε.

Επιμένω λοιπόν ως Νέα Αριστερά. Ζητάμε τη σύγκληση παρουσία της Επιτροπής Εξωτερικών και Ευρωπαϊκών Υποθέσεων. Δεν θα φτάσουμε 27 Μαρτίου με ένα πανηγυρικό εξοπλιστικό πρόγραμμα δεκαετές 28 δισεκατομμυρίων, που σημαίνει 2,5 με 4 δισεκατομμύρια τον χρόνο στον σβέρκο των Ελλήνων ούτε την πολεμική οικονομία με θριαμβευτικό τρόπο. Θα έχουμε συζητήσει, θα είναι ανοιχτές αυτές οι συνεδριάσεις και θα μπορούν να ενημερώνονται οι πολίτες από όλα τα κόμματα.

Όσο για τη συμφωνία, επειδή τα είπε ο κ. Καζαμίας και σήμερα, τα είπε ο κ. Δελής επίσης χθες σε ό,τι αφορά την ετεροδικία, εμείς θα ψηφίσουμε «παρών».

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αναγνωστοπούλου.

Τον λόγο έχει ο ειδικός αγορητής από την Ελληνική Λύση κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριοι Βουλευτές, θέλω να ξεκινήσω τη σημερινή ομιλία μου με ένα απαράδεκτο Tweet, το οποίο έκανε ο λογαριασμός του Υπουργείου Εξωτερικών και ο οποίος κρατάει ίσες αποστάσεις μεταξύ των δύο πλευρών στη Συρία και εξισώνει θύτες και θύματα, την ώρα που στη Συρία σφάζονται χριστιανοί, σφάζονται…

**ΕΙΡΗΝΗ (ΡΕΝΑ) ΔΟΥΡΟΥ:** Αριστεροί, άθεοι.

**ΣΤΥΛΙΑΝΟΣ ΦΩΤΟΠΟΥΛΟΣ:** Αριστεροί, άθεοι, έτσι ακριβώς. Δεν έχω κανένα πρόβλημα να το πω.

Μια άποψη βέβαια με την οποία δεν συμφωνεί ο αρμόδιος Υπουργός Εθνικής Άμυνας, ο κ. Δένδιας, ο οποίος σε αντίθεση με εσάς, έκανε retweet το tweet του Αμερικανού Υπουργού Εξωτερικών, ο οποίος ήταν καυστικός και είπε τα πράγματα με το όνομά τους. Αυτό δεν θα μας απασχολούσε, αν ήταν απλά ένα εσωτερικό θέμα της Νέας Δημοκρατίας. Δεν είναι όμως έτσι. Μιλάμε για διάσταση απόψεων μεταξύ του Υπουργού Εξωτερικών, του Υπουργείου Εξωτερικών και του Υπουργείου Εθνικής Αμύνης.

Κι έρχομαι τώρα στη σημερινή κύρωση σχεδίου νόμου. Με το παρόν σχέδιο νόμου καλούμαστε να κυρώσουμε τη συμφωνία μεταξύ της Ελληνικής Δημοκρατίας και της Δημοκρατίας της Αργεντινής, σχετικά με την επικερδή απασχόληση εξαρτώμενων ατόμων και μελών διπλωματικής ή προξενικής αρχής.

Το γεγονός ότι οι σύζυγοι των μελών διπλωματικής ή προξενικής αρχής καθεμιάς από τις συμβαλλόμενες χώρες δεν έχουν τη δυνατότητα να εργαστούν δημιουργεί προβλήματα στην ομαλή οικογενειακή και επαγγελματική ζωή τους και αποτελεί αντικίνητρο κατά την επιλογή του προσωπικού για να υπηρετήσει τη χώρα.

Εδώ θα πρέπει να πούμε το εξής. Εχτές στη διάρκεια της συζήτησης στην επιτροπή μάς είπε η κ. Μπακογιάννη ότι είναι μια συμφωνία take it or leave it. Σωστά, έτσι είναι και έτσι ισχύει, ή την αποδέχεσαι ή δεν την αποδέχεσαι. Αυτό δεν σημαίνει όμως ότι δεν πρέπει να πούμε και τα στραβά της συμφωνίας και τα οποία αποδεικνύουν ότι είναι μια κύρωση που έγινε στο πόδι.

Θα περίμενε κανείς, όταν δίνετε κίνητρα στους ανθρώπους να έρθουν να εργαστούν, να μην τους δίνετε αντικίνητρα όπως είναι το φορολογικό. Θα περίμενε κανείς να έχετε προνοήσει, να έχετε υπογράψει τη σύμβαση αποφυγής διπλής φορολογίας μεταξύ της Ελλάδας και της Αργεντινής, ούτως ώστε οι σύζυγοι των ανθρώπων οι οποίοι υπηρετούν στις προξενικές και διπλωματικές αποστολές να μην αναγκάζονται να φορολογούνται για το παγκόσμιο εισόδημά τους και στις δύο χώρες. Αυτό καταδεικνύει ότι κάτι δεν έχετε κάνει καλά.

Εμείς ως Ελληνική Λύση πρεσβεύουμε ότι το διπλωματικό σώμα και τα στελέχη του Υπουργείου Εξωτερικών διαθέτουν τις γνώσεις, την πείρα και την ετοιμότητα να διαδραματίσουν ρόλο συμβούλου, συντονιστή και εφαρμοστή της εξωτερικής πολιτικής, καθιστώντας την Ελλάδα σήμερα υπολογίσιμη διεθνή παρουσία.

Αμφιβολίες ωστόσο διατηρούμε και διατυπωμένες επιφυλάξεις έχουμε εκφράσει για το αν η εξωτερική πολιτική εδράζεται σε ένα ευρύτερο σχέδιο εθνικής στρατηγικής και αν συνδέεται με όλους τους παράγοντες εθνικής ισχύος, όπως είναι η πολιτική ασφάλειας και άμυνας, η οικονομική κατάσταση και βεβαίως, η δημογραφική δυναμική.

Το να ισχυρίζεται η Κυβέρνηση ότι η εξωτερική πολιτική της Ελλάδας είναι η εξωτερική πολιτική μιας χώρας μέλους της Ευρωπαϊκής Ένωσης είναι προφανώς ανεπαρκές. Διότι πρώτον, υπάρχει κρίση ταυτότητας της δυτικής πολιτικής, κρίση ταυτότητας της πολιτικής των Ηνωμένων Πολιτειών, αλλά και κρίση προσανατολισμού της Ευρωπαϊκής Ένωσης, λόγω και του πολέμου στην Ουκρανία.

Η αλλαγή του πολιτικού σκηνικού στην Αμερική ανατρέπει ένα βασικό δεδομένο της ευρωπαϊκής πολιτικής ασφάλειας που ισχύει από το 1918, οπότε και το ευρωπαϊκό πρόβλημα ασφάλειας γίνεται ανοιχτά ευρωαμερικανικό.

Επίσης, υπάρχει κρίση του ρόλου του ΝΑΤΟ λόγω των καταιγιστικών διεθνών εξελίξεων. Η ελληνική εξωτερική πολιτική είναι η πολιτική μιας χώρας στον ευρωπαϊκό νότο, μιας χώρας βαλκανικής, μιας χώρας μεσογειακής, μιας χώρας υπό συνθήκες βαθιάς και μακράς οικονομικής κρίσης και μιας χώρας στην πρώτη γραμμή των μεταναστευτικών και προσφυγικών ροών και κυρίως, μιας χώρας που έχει έναν βαρύ κατάλογο ανοικτών εθνικών θεμάτων που αναζωπυρώνονται συνεχώς.

Πρόκειται για έναν κατάλογο θεμάτων, όχι απλώς συμβολικού ή ιστορικού βάρους ούτε για ένα κατάλογο θεμάτων κυριαρχίας και κυριαρχικών δικαιωμάτων και άρα, εθνικής αξιοπρέπειας, αλλά πρόκειται για έναν κατάλογο θεμάτων εθνικής και περιφερειακής ασφάλειας και έναν κατάλογο θεμάτων συνδεόμενων με τις δυνατότητες αξιοποίησης φυσικών πόρων. Όμως, είναι αρκετά σύνθετη η περιγραφή της έννοιας «εθνικό θέμα» και δυστυχώς, η Κυβέρνηση δεν είναι σε θέση -ούτε είναι αρκετά ανεξάρτητη- ώστε να αναδείξει τη διεθνή θέση της χώρας μας σε όλους τους πυλώνες -στην οικονομία, στην ασφάλεια, στους πολιτικούς συσχετισμούς- και να προστατεύσει όλους τους πυρήνες του Ελληνισμού.

Ο Ελληνισμός υπάρχει και πέραν της γεωγραφικής επικράτειας του ελληνικού κράτους. Η επιβίωση των ελληνικών κοινοτήτων σε μια σειρά από περιοχές, αλλά και η ακτινοβολία και η δικτύωση του Ελληνισμού με ελληνορθόδοξους πληθυσμούς μέσω της Εκκλησίας, είναι ένα από τα στοιχεία εκείνα που αντικειμενικά προσδίδουν ισχύ στην Ελλάδα.

Τα τελευταία χρόνια βιώνουμε τη συρρίκνωση στα όρια του αφανισμού αυτών των πυρήνων του Ελληνισμού που άντεξαν μέσα στους αιώνες, επιβιώνοντας από πολέμους, διώξεις, πολιτικές αφομοίωσης. Οι πόλεμοι των τελευταίων ετών αφήνουν πίσω τους λιγότερη Ελλάδα με το κέντρο του Ελληνισμού, το ελληνικό κράτος, να δείχνει μνημειώδη αδιαφορία για τη στήριξη και προστασία αυτών των πληθυσμών που βρίσκονται για μια ακόμη φορά αντιμέτωποι με τη φονική δράση τζιχαντιστικών ομάδων υπό την καθοδήγηση της Τουρκίας.

Θα πρέπει εδώ να θυμίσουμε ότι αυτοί οι άνθρωποι δεν είναι απλά χριστιανοί, είναι οι πρώτοι χριστιανοί, είναι οι ρωμιοί της ανατολικής αυτοκρατορίας. Είναι οι άνθρωποι, οι οποίοι για χίλια τριακόσια χρόνια παραμένουν πιστοί στα πάτρια. Είναι οι άνθρωποι, οι οποίοι προσβλέπουν στο έθνος των Ελλήνων ανακούφιση και παρηγοριά. Παρέμειναν εκεί ακλόνητοι για χίλια τριακόσια χρόνια και δεν αλλαξοπίστησαν. Πέρασαν από πάνω τους όλες οι ισλαμικές αυτοκρατορίες και αυτοί επέμειναν. Έχουμε ηθική υποχρέωση απέναντί τους. Είναι ό,τι καλύτερο απέμεινε από το αυτοκρατορικό μας παρελθόν. Η Κυβέρνηση οφείλει να δράσει να τους φέρει πίσω, να τους σώσει αυτούς και τα παιδιά τους. Να σώσουμε οτιδήποτε μπορούμε έστω και την ύστατη στιγμή.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Φωτόπουλο.

Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Στη μεγάλη εικόνα, κυρίες και κύριοι, της διεθνούς κατάστασης της εξωτερικής πολιτικής -μιας που το ζήτημα, το οποίο απασχολεί σήμερα την Ολομέλεια αφορά στο Υπουργείο Εξωτερικών- βλέπουμε τις τελευταίες ημέρες να κυριαρχούν νέα εγκλήματα, νέες κτηνωδίες κυριολεκτικά κατά του συριακού λαού, ιδιαίτερα ενάντια στις εθνικές και θρησκευτικές μειονότητες από το καθεστώς των τζιχαντιστών που φόρεσαν κοστούμια και έγιναν και επίσημοι μάλιστα συνομιλητές της Δύσης, σε ένα καθεστώς το οποίο επιβλήθηκε με τη βοήθεια και του τουρκικού κράτους, αλλά και του κράτους του Ισραήλ -να μην το ξεχνάμε- και με την αμέριστη βεβαίως, στήριξη και των Ηνωμένων Πολιτειών και της Ευρωπαϊκής Ένωσης.

Αλήθεια, τι έχουν να πουν τώρα μετά από όλα αυτά όλα τα κόμματα του ευρωνατοϊκού τόξου; Δεν είναι μόνο η Κυβέρνηση, είναι όλα τα κόμματα που στηρίζουν την Ευρωπαϊκή Ένωση και το ΝΑΤΟ για τα εγκλήματα αυτά, όλοι εσείς που χαιρετίσατε τότε την πτώση της κυβέρνησης Άσαντ στηρίξατε ή δικαιολογήσατε αυτή την επέμβαση. Αποδεικνύεται, βεβαίως, για άλλη μια φορά και με αυτό το ζήτημα ότι η βαρβαρότητα είναι στη φύση αυτού του συστήματος του καπιταλιστικού και ότι ο καπιταλισμός πια τα ιστορικά του όρια τα έχει ξεπεράσει προ πολλού και γίνεται συνεχώς, ολοένα και πιο επικίνδυνος, για τους λαούς.

Τώρα σε ό,τι αφορά τη σύμβαση, η οποία μας απασχολεί, κανείς φυσικά δεν μπορεί να είναι αντίθετος με το δικαίωμα των εξαρτώμενων -δεν είναι και η καλύτερη έκφραση βεβαίως- ατόμων των διπλωματικών και των προξενικών υπαλλήλων στην εργασία, σε όποια χώρα του εξωτερικού κι αν βρίσκονται. Αλίμονο!

Είδαμε χθες στη συνεδρίαση της επιτροπής, ακόμη και κυβερνητικούς Βουλευτές, αλλά και τον ίδιο τον Υφυπουργό Εξωτερικών να αναγνωρίζουν τις μεγάλες οικονομικές δυσκολίες των ελληνικών οικογενειών των διπλωματικών αποστολών στο εξωτερικό, λόγω του υπέρογκου κόστους ζωής εκεί, καθώς και την εκτεταμένη υποστελέχωση των ελληνικών πρεσβειών και προξενείων, υπονοώντας ότι η σημερινή σύμβαση αποτελεί μια συμβολή στην επίλυση αυτών των προβλημάτων, κάτι που αναφέρεται και στην αιτιολογική έκθεση που τη συνοδεύει.

Αυτή η έκθεση, λοιπόν, ισχυρίζεται ότι έρχεται αυτή η σύμβαση να καλύψει μια ανάγκη, την ανάγκη εργασίας αυτών των ατόμων, των εξαρτώμενων συζύγων, συντρόφων, τέλος πάντων των μελών της διπλωματικής αρχής και της χώρας μας, αλλά και της αντισυμβαλλόμενης χώρας, της Αργεντινής.

Ωστόσο -το είπαμε και χθες, θα το πούμε και σήμερα-, κοιτώντας κάποιος προσεκτικά αυτή τη σύμβαση του δημιουργούνται ορισμένα ερωτηματικά, κυρίως για το πέμπτο άρθρο αυτής, το οποίο αναφέρεται στην ποινική ετεροδικία. Συγκεκριμένα, στην παράγραφο 5 αναφέρεται ότι ναι μεν το αποστέλλον κράτος παραιτείται της ποινικής ετεροδικίας του εν λόγω εξαρτώμενου ατόμου από το κράτος υποδοχής, ναι μεν παραιτείται σχετικά με κάθε πράξη ή παράλειψη προερχόμενη από αυτήν την επικερδή απασχόληση από την εργασία δηλαδή.

Όμως, ακριβώς παρακάτω προσθέτει: Εκτός από ειδικές περιπτώσεις που το αποστέλλον κράτος θεωρεί ότι μια τέτοια παραίτηση είναι αντίθετη με τα συμφέροντά του.

Παραιτείται ή δεν παραιτείται; Διότι εμείς καταλαβαίνουμε ότι αυτό είναι στην κρίση του αποστέλλοντος κράτους, το οποίο ουσιαστικά, κύριε Υπουργέ, διατηρεί το δικαίωμα της ποινικής ετεροδικίας και δεν παραιτείται, όπως γράφεται αρχικά και όπως αποδεικνύεται, βεβαίως.

Στην αμέσως επόμενη παράγραφο, στη δεύτερη παράγραφο του άρθρου 5 -θα το διαβάσω αυτολεξεί- αναφέρεται ότι: Η παραίτηση από την ποινική ετεροδικία δεν εκλαμβάνεται ως εκτεινόμενη στην ασυλία εκτέλεσης της καταδικαστικής απόφασης, για την οποία απαιτείται ειδική παραίτηση. Σε αυτές τις περιπτώσεις το αποστέλλον κράτος εξετάζει σοβαρά το ενδεχόμενο παραίτησης από την ασυλία αυτή.

Εδώ, όμως, είναι φανερό ότι με αυτές τις διατάξεις, με τη συγκεκριμένη διατύπωση, προκύπτει ένα ζήτημα και ένα ερωτηματικό σχετικά με το αν αυτή η επικερδής απασχόληση -η εργασία, δηλαδή, του εξαρτώμενου ατόμου- μπορεί τελικά να συνδέεται ή και να υποκρύπτει και κρατικά συμφέροντα. Δηλαδή, να μην είναι τόσο προσωπικό ή ατομικό ζήτημα αυτή η εργασία ή η επικερδής απασχόληση των εξαρτώμενων μελών της διπλωματικής ή προξενικής αρχής. Μας προβληματίζουν φυσικά τα σημεία αυτά. Δεν τα θεωρούμε καθόλου αμελητέα.

Επίσης, μας απασχολεί ασφαλώς και η πολύ μεγάλη -σε ορισμένες μάλιστα περιπτώσεις τραγική- υποστελέχωση των ελληνικών πρεσβειών και των προξενείων στο εξωτερικό. Δημιουργούνται έτσι πολύ σοβαρά προβλήματα -όλοι το καταλαβαίνουμε- για την εξυπηρέτηση εκεί των Ελλήνων που ζουν στο εξωτερικό, οι οποίοι άνθρωποι ταλαιπωρούνται.

Επειδή, λοιπόν, οι προβληματισμοί που καταθέσαμε θεωρούμε ότι δεν είναι ασήμαντοι και δεν έχουν απαντηθεί μέχρι στιγμής, ψηφίζουμε «παρών» στη συγκεκριμένη σύμβαση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Δελή.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Πολίχνης Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από τον ΣΥΡΙΖΑ κ. Ρένα Δούρου.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Εξωτερικών για τη σχετική Κύρωση Συμφωνίας με την Αργεντινή, αλλά επιτρέψτε μου να σημειώσω κάτι με το οποίο θα συμφωνήσουμε όλοι. Δεν συζητάμε σε κενό χρόνου και εξελίξεων. Για τη συμφωνία αυτή και για την κύρωσή της για την ακρίβεια, συζητάμε σε ένα διεθνές περιβάλλον καταιγιστικών αλλαγών και ωσότου να ακουστεί το αίτημα και της Νέας Αριστεράς και του ΣΥΡΙΖΑ - Προοδευτική Συμμαχία για να έχουμε μία από κοινού -εννοώ του Υπουργού Εθνικής Άμυνας και του Υπουργού Εξωτερικών- σοβαρή συζήτηση στην αρμόδια επιτροπή, να μου επιτρέψετε να σας ζητήσω -και νομίζω μέχρι στιγμής έχει συμβεί- να αρθούμε στο ύψος των περιστάσεων και να μην κυρώσουμε, κάνοντας για παράδειγμα ότι δεν συμβαίνει τίποτα στο ουκρανικό μέτωπο.

Αναφέρομαι στην ανακωχή των τριάντα ημερών, τη συμφωνία μεταξύ Ηνωμένων Πολιτειών Αμερικής και Ουκρανίας, παρά τη φραστική σύγκρουση Τραμπ - Ζελένσκι, που δεν άφησε άναυδη μόνο την Amanpour. Άφησε άφωνη όλη την υφήλιο, αυτό που είδαμε εντός του Λευκού Οίκου. Βλέπουμε, λοιπόν, καταστάσεις να μεταβάλλονται μέσα σε λίγες ώρες, μέσα σε λίγες ημέρες. Ποιος θα περίμενε ότι μετά από αυτό το συμβάν στον Λευκό Οίκο θα είχαμε συμφωνία ΗΠΑ - Ουκρανίας;

Βλέπουμε ισορροπίες δεκαετιών να αλλάζουν, σε συμμαχίες να έρχονται τα πάνω-κάτω, σύνορα να αλλάζουν με τη βία, το Διεθνές Δίκαιο να αγνοείται, να είναι παρωνυχίδα, ουσιαστικά, και βεβαίως όλη η αρχιτεκτονική που προέκυψε από το τέλος του Β΄ Παγκοσμίου Πολέμου με τον ΟΗΕ στο επίκεντρο. Γι’ αυτό μια γαλλική πένα -και είμαι σίγουρη ότι κάποιοι και κάποιες θα το έχετε επισημάνει- συνοψίζει όλα αυτά με τη φράση: «Σήμερα ζούμε την επιτάχυνση της ιστορίας».

Προσέξτε, τώρα, η χώρα μας είναι σήμερα μη-μόνιμο μέλος του Συμβουλίου Ασφαλείας του ΟΗΕ. Παρά αυτής της ιδιότητας, παρά του γεγονότος ότι είναι ιδρυτικό μέλος της Ευρωπαϊκής Ένωσης, παρά του γεγονότος ότι είναι στον πυρήνα της Ευρωζώνης για καιρό, παρά του γεγονότος ότι ως μέλος του ΝΑΤΟ, έσπευσε η σημερινή Κυβέρνηση της Νέας Δημοκρατίας να εξοπλίσει με βαρύ οπλισμό το Κίεβο, φθάνοντας μέχρι του σημείου να αποδυναμώσει την αμυντική ικανότητα των συνόρων μας στο Ανατολικό Αιγαίο, με όρους, μάλιστα, κατά το Ινστιτούτου του Κιέλου -που δεν το λέει η Δούρου ούτε ο ΣΥΡΙΖΑ- πλήρους αδιαφάνειας σε σχέση με άλλες χώρες. Και όλα αυτά τα νέα τώρα εμείς να τα μαθαίνουμε και από το γραφείο του Ουκρανού Προέδρου, έναντι, βέβαια, μιας προκλητικής Τουρκίας, η οποία δεν κάνει για κανέναν λόγο βήμα πίσω από το αναθεωρητικό αφήγημα της «γαλάζιας πατρίδας», αμφισβητώντας τα τελευταία πολλά χρόνια συστηματικά την κυριαρχία και τα κυριαρχικά δικαιώματα της πατρίδας μας, παρ’ όλες τις υποχωρήσεις στις οποίες μόλις αναφέρθηκα. Εξ ου, λοιπόν, και το αποτύπωμα της χώρας μας στο διεθνές στερέωμα δεν είναι ισχυρό, όπως καυχιέται η Κυβέρνηση.

Ελπίζω ότι ένας νέος πολιτικός -όπως είναι ο σημερινός Υφυπουργός που παρίσταται εκ μέρους της Κυβέρνησης- να μην το να αναπαράξει και αυτός ότι είμαστε μια ισχυρή χώρα.

Είναι με πλήρη και αποκλειστική ευθύνη της Κυβέρνησης μη ανιχνεύσιμο το δικό μας αποτύπωμα τον τελευταίο καιρό, διότι είμαστε -όπως ήδη ειπώθηκε- απούσα ως χώρα από όλα τα κέντρα λήψης αποφάσεων. Ήμασταν απόντες και απούσες για το ουκρανικό από το Παρίσι και το Λονδίνο, όπου μετείχε Υπουργός της Τουρκίας, που -αυτό δεν άλλαξε- δεν είναι μέλος της Ευρωπαϊκής Ένωσης.

Ισχυριζόμαστε στον ΣΥΡΙΖΑ - Προοδευτική Συμμαχία ότι αυτό δεν είναι τυχαίο, δεν είναι κάτι συγκυριακό. Είναι εξαιτίας της αποκλειστικής -ξαναλέω- ευθύνης της σημερινής Κυβέρνησης, που κάνει εξωτερική πολιτική που νομίζαμε ότι την είχαμε ξεχάσει, με όρους άλλων δεκαετιών, που λειτουργεί εν τέλει σε βάρος των συμφερόντων και της πατρίδας μας και της περιοχής. Διότι μου τριβελίζει το αυτί μας, μας τριβελίζει το αυτί αυτά τα περί του δόγματος του δεμένου και προβλέψιμου σύμμαχου και του προκεχωρημένου φυλακίου της Δύσης. Και ποιας Δύσης κιόλας; Μιας Δύσης, η οποία δεν είναι ενιαίο μπλοκ. Είναι μια Δύση που βρίσκεται σε αποδρομή, όπου αναδύονται νέοι δρώντες -και δεν αναφέρομαι μόνο σε κράτη-, όπου αναδύεται ο παγκόσμιος Νότος και αλλάζει τις ισορροπίες.

Η πατρίδα μας σε αυτό το περίπλοκο, αβέβαιο, διεθνές περιβάλλον κινείται χωρίς καμιά στρατηγική και είναι περιθωριοποιημένη. Δεν έχει αναλάβει καμία πρωτοβουλία ως τώρα και για την Ουκρανία και για τη Μέση Ανατολή και έρχεται, βέβαια, σε ρήξη με την ενεργή πολυδιάστατη εξωτερική πολιτική της περιόδου Τσίπρα – Κοτζιά, όπου σήμερα εμείς παρουσιαζόμαστε να είμαστε μέρος των προβλημάτων και όχι της λύσης.

Το ίδιο έλλειμμα η Κυβέρνηση επιδεικνύει όσον αφορά τα Βαλκάνια και τη Μέση Ανατολή. Καμία μέχρι πρότινος πρωτοβουλία για τη γενοκτονία στη Γάζα. Παρακολουθεί τις δραματικές εξελίξεις στη Συρία με σφαγές αμάχων και επιμένω όχι μόνο των θρησκευτικών μειονοτήτων, αλλά των αριστερών, των άθεων. Και προσέξτε, εάν πάρω σοβαρά το τι γράφεται στα μέσα μαζικής ενημέρωσης, το παρακολουθεί, κύριε Υφυπουργέ, με δύο γραμμές. Με δύο. Η μία είναι αυτή που διαβάσαμε στην αρχική ανακοίνωση του Υπουργείου Εξωτερικών, όπου και υπηρετείτε. Η άλλη είναι το retweet του κυρίου Υπουργού Εθνικής Άμυνας, retweet εκείνο του ΥΠΕΞ της Αμερικής, του Μάρκο Ρούμπιο. Γίνονται και προσπάθειες να φανεί ότι είμαστε η εντύπωση της ομοφωνίας.

Άρα, συνοψίζοντας, κύριε Υφυπουργέ, και αφού πάρετε τον λόγο, θα ήθελα να εκμεταλλευτώ την παρουσία σας εδώ και ξαναλέω -να είμαστε στο ύψος των περιστάσεων, παρόλο που κυρώνουμε μία συγκεκριμένη συμφωνία-, να ενημερώσετε το Σώμα για τις θέσεις της Κυβέρνησης απέναντι στην πρόσφατη συμφωνία που αφορά στους Κούρδους της βορειοανατολικής Συρίας στο συριακό κράτος. Γιατί κατά κάποιους αναλυτές, που δεν έχουμε λόγο να μην τους λάβουμε υπ’ όψιν μας, ενδεχομένως επεκτείνεται η επιρροή της Τουρκίας στη Συρία και του Ιράκ σε βάρος της Τεχεράνης.

Κυρίες και κύριοι συνάδελφοι, μιλάμε πραγματικά για μια πάρα πολύ ρευστή κατάσταση στη Μέση Ανατολή και θα μπορούσα να πω το ίδιο και για τα Βαλκάνια. Θα μπορούσα να θέσω στον Υφυπουργό το θέμα με τις ευρωαμερικανικές σχέσεις και τη θέση της χώρας μας, που θα όφειλε -ξαναλέω- να τοποθετείται σε αμοιβαία επωφελή βάση ή για την ανάγκη για την οικοδόμηση κοινής εξωτερικής πολιτικής της Ευρωπαϊκής Ένωσης στη βάση ενός συστήματος αξιών, με έμφαση στο Διεθνές Δίκαιο και στην πολυμέρεια. Να ξαναθυμηθούμε τους ιδρυτές της, τον Αλτιέρο Σπινέλι και όχι να βλέπουμε τη Φον ντερ Λάιεν να μας λέει 800 δισ.. Απέναντι σε ποιον εχθρό; Και γιατί 800 δισ. και όχι 1 τρισ.; Και η Ελλάδα εκεί, που θα είναι; Θα είναι με την ΕΒΟ της; Θα είναι με την ΠΥΡΚΑΛ της;

Κάνω, όμως, οικονομία χρόνου, γιατί πραγματικά θέλω να απαντήσει ο κύριος Υφυπουργός και θέλω να επιστήσω την προσοχή ότι εδώ και έξι χρόνια η Ελλάδα παρατηρεί αντί να πράττει. Δεν έχουμε πάρει καμία απάντηση για την πρόταση του ΣΥΡΙΖΑ - Προοδευτική Συμμαχία να γίνει μια διάσκεψη των Αρχηγών των κρατών-μελών της Ευρωπαϊκής Ένωσης με τα κράτη της Ανατολικής Μεσογείου. Βέβαια, θα μπορούσαμε, επίσης, να πούμε πολλά, όπως είπαμε στον πλέον νόμο, όπως είπαμε για το Υπουργείο Εξωτερικών στο νομοσχέδιο, ότι, βεβαίως, θα σούρνεσαι πίσω από τη Φον ντερ Λάιεν και τα 800 δισ. για άμυνα απέναντι σε κάποιον εχθρό, αν δεν ασκείς σοβαρή εξωτερική πολιτική. Γιατί θες εξωτερική πολιτική να ασκήσεις για να μην χρειαστεί να είσαι μέρος των θηριωδιών και των πολεμικών συρράξεων.

Εμείς ξέρουμε ότι έχουμε ένα Υπουργείο με δεύτερο από το τέλος στον προϋπολογισμό του συνόλου των Υπουργείων. Ξέρουμε ότι δεν δίνουμε κανενός είδους κριτήρια για να έχουμε διπλωμάτες και προξένους που να τιμούν τα ιερά και όσια της χώρας και του Διεθνούς Δικαίου. Γι’ αυτό, θα έλεγα, ότι μια σημερινή σύναψη σαν και αυτή, με αρκετά προβλήματα, όπως επισημάναμε και εχθές στην αρμόδια επιτροπή, είναι απλά ένα λιθαράκι για να δημιουργήσει καλύτερες προϋποθέσεις για την άσκηση των καθηκόντων τους και την προώθηση των εθνικών συμφερόντων της χώρας. Γι’ αυτό, όπως σας είπα και εχθές κύριε Υφυπουργέ, εμείς θα την ψηφίσουμε.

Αλλά για όλα τα άλλα, για όλα τα άλλα, για το πώς σερνόμαστε, κυριολεκτικά, και για το πώς -ξαναλέω- στην καλύτερη έχουμε δυο γραμμές -αν δεν έχουμε καμία- και είμαστε δεδομένοι σύμμαχοι, θα ήθελα μία απάντηση.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Δούρου.

Τον λόγο έχει ο εισηγητής από το ΠΑΣΟΚ κ. Δημήτρης Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κύριοι συνάδελφοι, για την προς κύρωση διεθνή σύμβαση μιλήσαμε και εχθές και τοποθετηθήκαμε αναλυτικά στην αρμόδια επιτροπή. Πρόκειται για μία αναγκαία συμφωνία που ενισχύει την παρουσία ουσιαστικά των διπλωματικών υπαλλήλων και των οικογενειών τους στην αλλοδαπή. Επιτρέπει με το περιεχόμενό της την εργασία και την οικονομική δραστηριότητα και άρα, και την ελεύθερη ανάπτυξη της προσωπικότητας των συντρόφων των διπλωματών.

Με αυτόν τον τρόπο εξαλείφει, θα λέγαμε, ορισμένα, λίγα από τα πολλά αντικίνητρα που υπάρχουν για την επιλογή των διπλωμάτων και του λοιπού προσωπικού, να υπηρετήσουν στο εξωτερικό και μάλιστα, σε μια χώρα, όπως η Αργεντινή, όπου υπάρχει μακρόχρονη και αξιοσημείωτη, πράγματι, ελληνική παρουσία.

Ακούσαμε και σημειώσαμε και τις απαντήσεις του κυρίου Υφυπουργού εχθές στην επιτροπή σε σχέση με εύλογα ερωτήματα της Αντιπολίτευσης, όπως για τα ζητήματα της κοινωνικής ασφάλισης, της διπλής φορολόγησης. Συμφωνήσαμε στην ανάγκη να υπάρχουν και αναθεωρήσεις παλαιότερων συμφωνιών, να επικαιροποιηθούν παλαιότερες συμφωνίες για ορισμένα από αυτά τα ζητήματα. Τέθηκαν ερωτήματα και σήμερα. Θα έχει ενδιαφέρον να ακούσουμε τις απαντήσεις του κυρίου Υφυπουργού.

Είναι σαφές, προφανώς, ότι η διεθνής σύμβαση προς κύρωση εισαγόμενη, δεν μπορεί να αλλάξει. Ωστόσο, οι παρατηρήσεις της επιτροπής και του Σώματος μπορούν να είναι χρήσιμες για μελλοντικές διαπραγματεύσεις για ανάλογες συμβάσεις με άλλες χώρες, στο πλαίσιο της αμοιβαιότητας, καθώς και για τη συμπλήρωση των ήδη υφιστάμενων συμφωνιών.

Με αυτήν την έννοια και με αυτές τις υποσημειώσεις, αποσαφηνίζω εξαρχής ότι το ΠΑΣΟΚ - Κίνημα Αλλαγής υπερψηφίζει την προς κύρωση διεθνή σύμβαση. Φυσικά, όπως εκτέθηκε ήδη και στη χθεσινή συνεδρίαση της επιτροπής, με αφορμή αυτή τη συζητούμενη σύμβαση, οφείλουμε να προσεγγίσουμε ξανά την ανάγκη ενίσχυσης των διπλωματικών υπαλλήλων, των διπλωματικών αποστολών και των προξενικών αρχών της χώρας μας στην αλλοδαπή, που διαρκώς και –δυστυχώς- παραμένουν υποστελεχωμένες, με σοβαρές ελλείψεις σε διπλωματικούς υπαλλήλους, οικονομικούς και εμπορικούς ακολούθους, συμβούλους επικοινωνίας, μηχανικούς επικοινωνιών, διοικητικούς υπαλλήλους και όχι μόνο στη Νότια Αμερική, όπου βρίσκεται η Αργεντινή, αλλά και στην Ασία και στην Αφρική, με κόστος, προφανώς, άμεσο τη δυσκολία, τη ματαίωση σχεδόν υλοποίησης των στόχων στρατηγικής που θέτουν οι διπλωματικές μας αρχές σε ετήσια βάση.

Είπαμε και εχθές ότι οι σύντροφοι των διπλωματικών υπαλλήλων θα πρέπει να μπορούν να εργάζονται στην αλλοδαπή, αρκεί όμως να υπάρχουν διπλωματικοί υπάλληλοι στην αλλοδαπή. Όλα επιστρέφουν στο θεμελιώδες ζήτημα του ανεπαρκούς προϋπολογισμού του Υπουργείου Εξωτερικών. Επαναλαμβάνουμε ότι δεν μπορεί ο προϋπολογισμός της εξωτερικής μας πολιτικής να είναι στο 0,17% του ΑΕΠ, σύμφωνα με τον τελευταίο κρατικό προϋπολογισμό για μια χώρα με τη θέση, την ταυτότητα και την εκτεταμένη διασπορά της Ελλάδας.

Ο Γιάννης Βούλγαρης είχε γράψει ότι είμαστε έθνος γεωπολιτικό, η υπόσταση και η πρόοδος του κράτους μας σχετίζεται με τις διεθνείς συμμαχίες, με την ικανότητά μας να διαβάζουμε σωστά τις εξελίξεις στο διεθνές περιβάλλον. Πώς θα το πετύχουμε αυτό, αν δεν επενδύσουμε στη διπλωματία κατ’ αναλογία προς τις επενδύσεις στην άμυνα, που συνεχώς και διαρκώς αυξάνονται;

Και ναι, είναι αναγκαίο, προφανώς, να συζητήσουμε για την αμυντική πολιτική της χώρας σε επίπεδο μακροπρόθεσμο, για την αμυντική βιομηχανία, την ελληνική, την εθνική, που πρέπει να αναπτυχθεί, για τη συνάρτηση των αμυντικών δαπανών προς τις κοινωνικές δαπάνες, που διαρκώς συρρικνώνονται, δυστυχώς, εν όψει των αμυντικών. Όμως, πότε θα κάνουμε μια αντίστοιχη συζήτηση και για την εξωτερική μας πολιτική; Εκτός αν θεωρούμε ότι αυτή εξαντλείται στην αύξηση της σκληρής ισχύος και στην αποτρεπτική ισχύ των όπλων και όχι στην ενίσχυση της διεθνούς παρουσίας, των πολλαπλών ταυτοτήτων, του δικτύου διασποράς, στην ήπια ισχύ της χώρας.

Η ενίσχυση της διπλωματίας μας είναι εγγύηση ορθής εφαρμογής της εξωτερικής μας πολιτικής, με συνέπεια, συνέχεια και μακρά πνοή. Και η συνέχιση της μακράς διπλωματικής παράδοσης της χώρας μας προϋποθέτει ακριβώς την υπέρβαση των προβλημάτων που μας κρατούν στο χθες, την εγκατάλειψη των ευνοιοκρατικών όρων λειτουργίας του Υπουργείου Εξωτερικών, την αξιοκρατία παντού.

Καταλήγοντας, όλες τις προηγούμενες ημέρες, κυρίες και κύριοι συνάδελφοι, από μέρους της Κυβέρνησης, δυστυχώς, ακούστηκε επίμονα το επιχείρημα ότι η διεθνής ανασφάλεια επιτείνει τον κίνδυνο αποσταθεροποίησης και στο εσωτερικό, με αφορμή, προφανώς, την ολέθρια κυβερνητική διαχείριση του εγκληματικού δυστυχήματος στα Τέμπη. Επιχειρήθηκε από πολλούς συναδέλφους και από την Κυβέρνηση, αλλά και από την Πλειοψηφία, μια αντίστιξη της εξωτερικής πολιτικής με τη συζήτηση μεγάλων εσωτερικών ζητημάτων με όρους εργαλειοποίησης. Ούτε λίγο ούτε πολύ, ζητήθηκε σχεδόν να επιβληθεί σιωπητήριο εντός του Κοινοβουλίου, επειδή έχει ξεσπάσει πυρκαγιά εκτός των συνόρων.

Στα μάτια μας ισχύει το ακριβώς αντίθετο. Επειδή, ακριβώς, το διεθνές περιβάλλον γίνεται ολοένα και πιο ρευστό και επισφαλές, η λειτουργία των θεσμών ελέγχου της εξουσίας στο εσωτερικό είναι ακόμα πιο αναγκαία για την υπεράσπιση της ίδιας της δημοκρατίας. Γι’ αυτό είναι αναγκαίο να υπάρξει ενημέρωση για την εξωτερική μας πολιτική και την υψηλή στρατηγική της χώρας στη Βουλή, νηφάλια συζήτηση, χωρίς απόπειρα δημιουργίας εντυπώσεων για εσωτερική χρήση.

Επαναλαμβάνω όχι μόνο για την αμυντική πολιτική, αποκομμένη από τη γενική εξωτερική πολιτική, αποκομμένη από την ανάγκη ενίσχυσης των διεθνών μας συμμαχιών, από την παρουσία μας, την ολοένα και πιο κρίσιμη και αναβαθμισμένη –και έτσι πρέπει να είναι- στους διεθνείς οργανισμούς.

Η άμυνα εντάσσεται -οφείλει, τουλάχιστον, να εντάσσεται- σε μια γενική εθνική στρατηγική, όχι αποσπασματικά και επικοινωνιακά να προσεγγίζεται. Η εθνική ενότητα σφυρηλατείται, οι συναινέσεις οικοδομούνται και δεν εκβιάζονται. Και αυτό ισχύει ιδίως στους δύσκολους, στους χαλεπούς καιρούς στους οποίους η χώρα μας καλείται να κινηθεί το επόμενο διάστημα, σε ένα ολοένα και πιο επισφαλές διεθνές περιβάλλον, ιδίως μετά από τις μετεκλογικές εξελίξεις στις Ηνωμένες Πολιτείες της Αμερικής και τις πρώτες πολιτικές επιλογές της νέας αμερικανικής διοίκησης. Είναι σαφές ότι όλη η ιστορική πια ευθύνη πέφτει στους ώμους της Ευρώπης με αφορμή την Ουκρανία, τον συνεχιζόμενο πόλεμο, την επιθετικότητα, τη βάρβαρη εισβολή του ρωσικού στρατού στην ουκρανική επικράτεια, αλλά και το σύνολο της κοινής εξωτερικής πολιτικής και πολιτικής ασφάλειας της Ευρωπαϊκής Ένωσης, τη στρατηγική της αυτονομία.

Και σε αυτό η Ελλάδα δεν δικαιούται, κυρίες και κύριοι συνάδελφοι, να έχει ούτε αμφιβολίες ούτε αμφιταλαντεύσεις.

Γνώμη μας, άποψή μας, θέση μας είναι ότι ο προσανατολισμός της χώρας οφείλει να είναι ευρωπαϊκός, της Ευρώπης των ιδρυτικών της αρχών και αξιών. Η Ελλάδα δεν πρέπει να αποστεί από τον σκληρό πυρήνα της Ευρώπης, ως αποτέλεσμα υπολογισμών. Οφείλει να επιμείνει να συνδιαμορφώνει την κοινή εξωτερική πολιτική και πολιτική ασφάλειας της Ευρωπαϊκής Ένωσης, αξιοποιώντας το σπάνιο διπλωματικό κεφάλαιο που έχει συγκεντρώσει όλες τις προηγούμενες δεκαετίες, το διεθνές της αποτύπωμα, που είναι ένα και ευδιάκριτο: Η τήρηση των κανόνων του Διεθνούς Δικαίου, του Διεθνούς Ανθρωπιστικού Δικαίου, του Διεθνούς Δικαίου της Θάλασσας, των αποφάσεων της διεθνούς δικαιοσύνης, των κανόνων της διεθνούς κοινότητας εν γένει.

Σε έναν κόσμο ολοένα και πιο ταραγμένο και νεφελώδη, μόνο αυτές οι αρχές και οι αξίες μπορούν να επιτρέψουν στη χώρα μας να χαράξει μια καθαρή ρότα, ασφαλή ρότα σε έναν ολοένα και πιο δύσκολο χάρτη. Και αυτό εφαρμόζεται και στην περίπτωση της Μέσης Ανατολής, στην ανθρωπιστική κρίση και την τραγωδία της Παλαιστίνης, στο συριακό ζήτημα, στην απόπειρα ερμηνείας που πρέπει να κάνουμε των πρόσφατων εξελίξεων στη βορειοανατολική Συρία με τους Κούρδους, αλλά και στην προσέγγιση που πρέπει να κάνουμε, χωρίς μονομερή ανάγνωση, των αποτρόπαιων εκκαθαρίσεων από το νέο καθεστώς στα βορειοδυτικά της χώρας, εις βάρος μειονοτήτων και χριστιανών.

Όμως, η χώρα μας, εκτός από παλαιό κράτος-μέλος της Ευρωπαϊκής Ένωσης, με ιδιαίτερη γεωγραφική θέση και βαθιές διαχρονικές σχέσεις με τους λαούς της περιοχής, είναι και μη μόνιμο μέλος του Συμβουλίου Ασφαλείας του Οργανισμού Ηνωμένων Εθνών και αυτή η ιδιότητα δεν είναι διακοσμητική, αλλά αντιθέτως, είναι πολύ υπεύθυνη σε μια πρωτοφανή ιστορική συγκυρία, αναβαθμίζει τον διεθνή ρόλο της χώρας και γεννά ακόμα πιο σημαντικές και επιτακτικές διεθνείς υποχρεώσεις.

Επομένως, η χώρα μας οφείλει να αναγνωρίζει τα ζητήματα στη Μέση Ανατολή και παντού αλλού στις πραγματικές τους διαστάσεις και να αναλαμβάνει πρωτοβουλίες για την αντιμετώπισή τους. Αυτό επιτάσσει μια πραγματική ενεργητική εξωτερική πολιτική αρχών, που δεν θα είναι απλώς η εφαρμογή ιδεαλιστικών θεωριών -δεν είναι ποτέ κάτι τέτοιο- αλλά η μόνη ασφαλής οδός για την προάσπιση του πραγματικού εθνικού μας συμφέροντος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μάντζο.

Η Βουλευτής κ. Αγγελική Δεληκάρη ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ολοκληρώνουμε τον κύκλο των εισηγητών και ειδικών αγορητών με τον κ. Λιούτα από τη Νέα Δημοκρατία.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, είχα και έχω την τιμή από την πλευρά της Πλειοψηφίας να εισηγούμαι το νέο νομοσχέδιο του Υπουργείου Εξωτερικών, το νομοσχέδιο για την «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής».

Θα μου επιτρέψετε και από το Βήμα της Ολομέλειας να υπογραμμίσω ότι πρόκειται για μία συμφωνία μεγάλης και ειδικής σημασίας, καθώς επιλύει σημαντικά ζητήματα, ενώ θα λειτουργήσει και προς την κατεύθυνση της ενίσχυσης των δεσμών των δύο χωρών.

Υπό το πρίσμα των βραχυπρόθεσμων και μακροπρόθεσμων στόχων οι οποίοι τίθενται, γίνεται εύλογα αντιληπτό το αμοιβαίο και πολυεπίπεδο θετικό αποτύπωμα που η εφαρμογή της Συμφωνίας θα παράσχει.

Η θέσπιση του νομικού πλαισίου, όπως καθορίζεται και ορίζεται στο πλαίσιο της συμφωνίας, μπορεί να οδηγήσει στη βελτίωση των σχέσεων μεταξύ των συμβαλλομένων χωρών μέσω της διευκόλυνσης της εργασίας των συζύγων και των συντρόφων των υπηρετούντων στην έτερη χώρα.

Η δυνατότητα αυτή –επαναλαμβάνω- θα βοηθήσει σε πρόσθετο επίπεδο την οικογενειακή και επαγγελματική ζωή των υπαλλήλων, με σαφές αντίκτυπο στην ομαλή λειτουργία των διπλωματικών και προξενικών αρχών εκατέρωθεν. Επιπροσθέτως, θα αποτελέσει κίνητρο για τους εν λόγω υπαλλήλους για την επιλογή της αντισυμβαλλόμενης χώρας για την άσκηση των καθηκόντων τους.

Κυρίες και κύριοι συνάδελφοι, εδώ θα μου επιτρέψετε να κάνω ένα γενικότερο σχόλιο και να εστιάσω στις ευρύτερες γεωπολιτικές εξελίξεις οι οποίες λαμβάνουν χώρα στον παρόντα χρόνο.

Διανύουμε ένα πυκνό σε εξελίξεις χρονικό διάστημα, το οποίο ήδη επιτρέπει διαπιστώσεις σε σχέση με τον ανατρεπτικό χαρακτήρα που έχουν πολλά γεγονότα, συμβάντα και τεκταινόμενα σήμερα.

Συνεπώς, γίνεται αντιληπτό ότι πρόκειται για εθνικό μας χρέος η πλήρης αφύπνιση και η πλήρης αναγνώριση όλων των καταστάσεων όπως διαμορφώνονται, η συνέχιση, δηλαδή, της εξωτερικής μας πολιτικής, η οποία εξαρχής από το 2019 και έπειτα διαμορφώνει και παράγει ωφέλιμα και ιστορικά αποτελέσματα προς το συμφέρον της πατρίδας και των εθνικών μας συμφερόντων.

Η εξωτερική πολιτική της Κυβέρνησης του Κυριάκου Μητσοτάκη χαρακτηρίζεται υπό το πρίσμα της σπουδαιότητάς της, καθώς και από τον βαθύ και διαυγή μας στόχο η Ελλάδα να λειτουργεί ως φάρος σταθερότητας, ως μοχλός ανάπτυξης, καθώς και ως καθοριστικός γεωπολιτικός δρων.

Αυτή είναι η στρατηγική μας. Αυταπόδεικτα έχουμε επιτύχει κρίσιμα αποτελέσματα, ορόσημα, και συνεχίζουμε με σύνεση και αποφασιστικότητα, πάντοτε προς το συμφέρον της πατρίδας και της κοινωνίας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Λιούτα.

Έχει ζητήσει τον λόγο ο Προέδρος της Ελληνικής Λύσης, ο κ. Κυριάκος Βελόπουλος.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να ξεκινήσω πέρα από αυτό το ζήτημα της συμβάσεως και να υπενθυμίσω ότι ο πρώτος Πρόεδρος της Αργεντινής ήταν Έλληνας. Λεγόταν Μπαρτολομέ Μίτρε. Από την Ήπειρο ήταν η καταγωγή του. Πήρα το βιογραφικό του και το είδα σήμερα. Μπορείτε να μπείτε στη Wikipedia και να το βρείτε. Θα έχει ενδιαφέρον. Ήταν Πρόεδρος της Αργεντινής από το 1862 μέχρι το 1868.

Είναι πράγματα που δεν γνωρίζουμε, εν πάση περιπτώσει, όπως και ότι η λέξη «Αργεντινή» προέρχεται από την ελληνική γλώσσα, από τον άργυρο. Είχε πολλά ορυχεία ασημιού, γι’ αυτό και την έβγαλαν «Αργεντινή». Έτσι δεν είναι, κύριε συνάδελφε;

Πάμε τώρα στα υπόλοιπα. Πάμε στο κράτος «άρπα – κόλλα». Έτσι το αποκαλώ το νεοελληνικό κρατίδιο. Είναι απόδειξη της διπλής φορολόγησης, κύριε Υπουργέ. Απ’ ό,τι μου είπαν, θα το λύσουμε κι αυτό στην πορεία.

Φέρνετε μία σύμβαση στην οποία θέλετε κάποιοι να εργαστούν, αλλά πρέπει να φορολογούνται δύο φορές, και στο κράτος που εργάζονται και στο κράτος που κατάγονται.

Αυτό αποδεικνύει ότι νομοθετείτε «άρπα – κόλλα» και γι’ αυτό υπάρχει και η πολυνομία. Είμαστε ένα κράτος το οποίο έχει πολυνομία, αλλά ουδέποτε εφαρμόζονται οι νόμοι για τους ισχυρούς.

Εν πάση περιπτώσει, γι’ αυτό και λέμε εμείς ως Ελληνική Λύση ότι αν πραγματικά θέλουμε να επανιδρύσουμε το κράτος αυτό, πρέπει να καταργηθούν όλοι οι νόμοι και να υπάρχει ένας νόμος, να εφαρμόζεται ο νόμος. Μόνο έτσι η Ελλάς θα γίνει χώρα, να εφαρμόζονται οι νόμοι.

Έχω πει ότι αυτό το κράτος, το «άρπα-κόλλα», πέρα από «άρπα-κόλλα», είναι και βαθιά διεφθαρμένο, είναι άδικο απέναντι στους πολίτες. Θα σας το αποδείξω.

Έρχεται εδώ και δύο μέρες SMS σε όλους τους Έλληνες και, κυρίως, τους μεγάλους σε ηλικία να πληρώσουν τον ΕΝΦΙΑ. Όλα ωραία, ηλεκτρονικά, τους προειδοποιούν ότι πρέπει να πληρώσετε οπωσδήποτε τον ΕΝΦΙΑ σας, τον ΕΝΦΙΑ που επέβαλαν, παροδικά βέβαια, ο Βενιζέλος και Σαμαράς μαζί με τη Νέα Δημοκρατία, παροδικά το ΠΑΣΟΚ τον εφήρμοσε, παροδικά τον εφήρμοσε ο ΣΥΡΙΖΑ, παροδικά τον εφαρμόζει η Νέα Δημοκρατία. Αυτή η παροδικότητα, βέβαια, έχει γίνει εις το μέλλον, εις το διηνεκές.

Όταν είναι να πληρώσουμε τον ΕΝΦΙΑ, μας έρχεται SMS. Όταν είναι να πάει ο συνταξιούχος να πάρει τη σύνταξή του, περιμένει το SMS να έρθει σε πέντε χρόνια. Δηλαδή, από τη μία πλευρά, όταν είναι να πληρώσει ο Έλληνας, έρχεται το SMS. Και όταν είναι να πληρωθεί ο Έλληνας, περιμένει πέντε χρόνια να πάρει τη σύνταξή του. Είναι ένα βαθιά άδικο κράτος.

Τα λέω όλα αυτά, γιατί πραγματικά έχουμε μία Κυβέρνηση που είναι σε αποδρομή. Θα το πω άκομψα, αλλά νομίζω ότι το «κουφάρι» που λέγεται «Κυβέρνηση» αρχίζει πλέον και μυρίζει πτωμαΐνη.

Διαβάζουμε στον Τύπο: «Ο κ. Πιερρακάκης δεν φεύγει από το Υπουργείο του». Διαβάζουμε: «Ο κ. Δένδιας δεν φεύγει από το Υπουργείο του». Τους έχουν βιδωμένους στις καρέκλες και δεν μπορεί να τους τραβήξει ο Πρωθυπουργός έξω. Γιατί ετοιμάζει ανασχηματισμό.

Και εδώ έχουμε τον εξής, τον κήνσορα της δημοσιογραφίας, τον πρωτογλείφτη, να λέει σήμερα το πρωί –ο Πορτοσάλτε- υπόγεια ή ευθεία απειλή προς τον Πρωθυπουργό -από έναν δημοσιογράφο ενός καναλιού!- για τον Άδωνη Γεωργιάδη. Ακούστε τι είπε: «Έχει βάλει πλάτη στα δύσκολα, είτε παίρνει εντολή να το κάνει». Ακούστε τώρα τι λέει ο Πορτοσάλτε και προειδοποιεί την Κυβέρνηση, μην πειράξετε τον Άδωνη, «τον Άδωνη μου, τον φίλο μου».

Αναρωτιέμαι, είστε Κυβέρνηση υπό ομηρία ή σε αποδρομή; Ή ισχύει η ομηρεία ή η αποδρομή, είστε εθνικά επικίνδυνοι.

(Χειροκροτήματα από την πτέρυγα της Ελληνικής Λύσης)

Όταν απειλεί μεγαλοδημοσιογράφος ή στέλνει τα «βέλη» του στο Μαξίμου, τι μπορεί να είναι; Για πείτε μου εσείς. Θα σας το πω εγώ πιο λαϊκά. Θα σας πάρω μαζί μου, αν δε με βάλετε εκεί που ήμουν, λένε οι Υπουργοί σας. Και υπάρχουν και ονόματα, ξέρετε, που δεν μπορεί να τα μετακινήσει ο Πρωθυπουργός. Πρωθυπουργός υπό ομηρεία παύει να είναι Πρωθυπουργός.

Σας το λέω. Δεν τιμά τη μεγάλη παράταξη της Νέας Δημοκρατίας, αλλά αυτό είναι η ουσία της έλλειψης στρατηγικού σχεδιασμού από τη Νέα Δημοκρατία για να ασκήσει μια πολιτική σοβαρή.

Πάμε στον ανασχηματισμό τώρα. Το θέμα δεν είναι να αλλάξεις πολιτικά πρόσωπα και καρέκλες, δηλαδή να πάρεις τον έναν από εδώ και να τον πας από εκεί, ενώ η πολιτική σου είναι και αντιλαϊκή και αντικοινωνική και αντεθνική. Το θέμα είναι να αλλάξεις πολιτική. Και το ζήτημα για την Κυβέρνηση της Νέας Δημοκρατίας είναι ότι ούτε μπορεί να αλλάξει πολιτική, γιατί είναι δέσμια ολιγαρχών, καπιταλιστών, πλουτοκρατίας, ούτε και θέλει.

Άρα, λοιπόν, ο ανασχηματισμός είναι ένα «πυροτέχνημα», το οποίο θα περάσει σε ένα εικοσιτετράωρο, αν γίνει ποτέ. Γιατί όταν ο Πρωθυπουργός φοβάται τον Υπουργό του να τον μετακινήσει, σημαίνει ότι είναι ένας φοβισμένος Πρωθυπουργός. Άρα, ο ανασχηματισμός δεν θα προσφέρει τίποτα ούτε στη Νέα Δημοκρατία ούτε στην Ελλάδα.

Ποια είναι η λύση; Εκλογές εδώ και τώρα, πριν σαπίσει το «κορμί» της Κυβερνήσεως οριστικά και αμετάκλητα!

(Χειροκροτήματα από την πτέρυγα της Ελληνικής Λύσης)

Σας λέγαμε ότι εμείς δεν σας εμπιστευόμαστε. Σήμερα το πρωί ζήτησα σε ένα κανάλι που ήμουν -το ζητάω συνεχώς- στις επόμενες εθνικές εκλογές, κύριε Μάντζο μου, να έρθουν παρατηρητές σοβαροί. Με πέντε-έξι παρατηρητές που έρχονται στις εθνικές εκλογές μας έγιναν πράγματα και θαύματα στις προηγούμενες.

Καταγγείλαμε τις πεντακόσιες χιλιάδες νεκρούς. Ο κ. Λιβάνιος μας είπε ότι τους έχει διαγράψει μετά από εννέα μήνες. Έφερε νόμο και τους διέγραψε. Καταγγείλαμε κι άλλα πράγματα, διότι πολύ απλά δεν θέλουμε η Ελλάς να γίνει ό,τι έγινε και στη Ρουμανία, που εκλέχτηκε Πρόεδρος και τον έχουν ακόμα στο «ψυγείο».

Γιατί το καταγγείλαμε και ζητάμε παρατηρητές από τις Ηνωμένες Πολιτείες για τις εκλογές; Αμερικανούς παρατηρητές! Τους θέλουμε εδώ. Θα σας δώσω ένα παράδειγμα. Όσον αφορά στις ευρωεκλογές, πώς έγινε η αλλοίωση του εκλογικού αποτελέσματος; Πάμε στα αποτελέσματα των ευρωεκλογών.

Η Νέα Δημοκρατία πήρε στην επιστολική ψήφο 41%, αλλά πανελλαδικά πήρε 27%. Σας λέω τα νούμερα. Ο ΣΥΡΙΖΑ πήρε 14% και 14% στην επιστολή. Το ΚΚΕ πήρε 7%, αλλά στην επιστολική αντιστρόφως, πήρε 9%. Εμείς πήραμε -ακούστε το νούμερό μας- 9,54% πανελλαδικά και πήραμε στην επιστολική 3%.

Ενώ όλα τα κόμματα με την επιστολική ήταν περίπου στο ίδιο αποτέλεσμα με τις εθνικές εκλογές, στην επιστολική είχαμε έξι μονάδες λιγότερες, που δεν συμβαίνει στατιστικά. Ρωτήσαμε πέντε αναλυτές στατιστικών. Το καταθέτω στα Πρακτικά της Βουλής, είναι τα αποτελέσματα των εκλογών.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Και η Νέα Δημοκρατία 41%;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η Νέα Δημοκρατία πήρε 41% καρφί στις επιστολικές. Στις ευρωεκλογές πήρε 27%-28%, πόσο πήρε. Αυτό και αν κάνει υποψιασμένο το πολιτικό προσωπικό της χώρας. Και αν δεν ζητήσουμε πραγματικούς παρατηρητές -εμείς λέμε από την Αμερική, άλλος μπορεί να λέει από την Κίνα, άλλος από τη Ρωσία- να έρθουν εδώ, πραγματικά αυτό που θα γίνει στις επόμενες εκλογές, σας το λέω από τώρα, δεν θα είναι απλά καλπονοθεία, δεν θα είναι νοθεία, θα είναι ο βιασμός της ίδιας της δημοκρατίας και της βουλήσεως του ελληνικού λαού και υπάρχουν αποδείξεις.

(Χειροκροτήματα από την πτέρυγα της Ελληνικής Λύσης)

Ήδη η Εισαγγελέας του Αρείου Πάγου παρενέβη, ασκήθηκε δίωξη. Κάναμε εμείς την παρέμβαση και ήρθε η εισαγγελέας στο γραφείο μου και της έδωσα τα στοιχεία και συνεχίζει την έρευνα. Θα γίνουν τρομακτικά πράγματα.

**ΑΝΝΑ ΕΥΘΥΜΙΟΥ:** Ασκήθηκε δίωξη;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, ισχύει. Ρωτήστε τον κ. Λιβάνιο. Θα ασκηθούν διώξεις, θα ασκηθούν.

**ΑΝΝΑ ΕΥΘΥΜΙΟΥ:** Άλλο είναι αν ψάχνει και άλλο αν ασκήθηκε δίωξη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο, κύρια συνάδελφε, εγώ δεν διακόπτω κανέναν. Να είμαστε και λίγο συνεπείς με τη δημοκρατία.

Θα σας πω τούτο, αν βρίσκετε λογικό να έχω 9,5% και να παίρνω 3% στην επιστολική: Πείτε μου πού μάθατε αριθμητική να πάμε να διδαχθούμε και εμείς τα δικά σας μαθηματικά και αριθμητική! Δεν υπάρχει στατιστική με αυτό το γνώρισμα, τελεία και παύλα!

(Χειροκροτήματα από την πτέρυγα της Ελληνικής Λύσης)

Πάμε παρακάτω. Μου αρέσει αυτός ο τύπος που κοιτάει το δέντρο, αλλά χάνει το δάσος. Επιχειρείτε να κάνετε το ίδιο. Μην κοιτάτε το δέντρο, κοιτάξτε το δάσος.

Σας είπα για τον σιδηρόδρομο δεν θα ξαναμιλήσω. Θα πω το εξής, όμως, ότι έχουμε πραγματικά έναν πόλεμο, για τον οποίο κανείς δεν μιλάει εδώ μέσα. Γιατί δεν λέει κανείς την αλήθεια για το τι συμβαίνει με τον σιδηρόδρομο; Εδώ και επτά χρόνια η Ελλάς είναι σε έναν πόλεμο μεταξύ των κινεζικών, γαλλικών, γερμανικών και αμερικανικών συμφερόντων. Ο σιδηρόδρομος για τους Κινέζους είναι απαραίτητος. Το ξεχνάμε; Ελέγχουν τον σιδηρόδρομο στην Τουρκία, στη Βουλγαρία, στη Σερβία, σε όλα τα Βαλκάνια. Τι λείπει; Ο ελληνικός. Άρα οι Κινέζοι έχουν συμφέρον να πάρουν τον σιδηρόδρομο. Ποιος δεν θέλει; Οι Γερμανοί, οι Ευρωπαίοι και οι Αμερικανοί δεν βολεύονται να πάρουν οι Κινέζοι τον σιδηρόδρομο.

Το ίδιο δεν έκαναν με τα ναυπηγεία οι Κινέζοι όταν πήγαν να τα πάρουν και ο Πάιατ εδώ τριγυρνούσε και έψαχνε εδώ –συγγνώμη, κυρία Δούρου- τον κ. Τσίπρα; Γελάτε. Τον έψαχνε, για να μην πάρουν τα ναυπηγεία και, τελικά, οι Κινέζοι αποσύρθηκαν και τα πήραν οι Αμερικανοί. Όποιος ελέγχει λιμάνι, ελέγχει σιδηρόδρομο, ελέγχει το εμπόριο. Απλά λογάκια, να τα λέμε.

Άρα, λοιπόν, ο σιδηρόδρομος είναι το «α» και το «ω». Τα ίδια δεν έκαναν με τον Σαββίδη στο λιμάνι της Θεσσαλονίκης; Δεν επιχείρησαν να το κλέψουν το λιμάνι μέσω ενός τρίτου, μιας γαλλοτουρκικής κοινοπραξίας, και Τούρκοι από πίσω; Πήγαν να του πάρουν τις μετοχές περιέργως.

Τα λέω όλα αυτά, γιατί η Ελλάς είναι το μήλον της έριδος και αυτή η Κυβέρνηση δεν εκμεταλλεύεται το πλεονέκτημα αυτό. Αυτή η Κυβέρνηση δεν εκμεταλλεύεται τα πλεονεκτήματα που έχει η χώρα. Και τα πλεονεκτήματα είναι ανεκτίμητα. Αυτή η ανεκτίμητη χώρα έχει γίνει παίγνιο στα χέρια ενός ανθρώπου, του Πρωθυπουργού, που στα λόγια είναι ο μεγάλος ηγέτης, στην πράξη, όμως, έχει κάνει παρία τη χώρα μας, την έχει κάνει παρία στην Ευρώπη.

Πάμε και στο υπόλοιπο, για να κλείσουμε. Για τα Τέμπη έκανα ολόκληρο αγώνα, μεγάλο αγώνα. Θα συνεχίσουμε τον αγώνα. Αλλά, τουλάχιστον, εμείς, ως Ελληνική Λύση, όταν την πρώτη ημέρα έτρεχαν όλοι στον τόπο του εγκλήματος και αλλοίωναν τον τόπο του εγκλήματος, έβγαζαν τις κάμερες, τις φωτογραφίες, δεν πήγαμε. Και η δήλωσή μου ήταν αυτή: Δεν πηγαίνεις στον τόπο του εγκλήματος να βγάλεις φωτογραφίες και να πατήσεις επάνω, γιατί αυτό είναι παράνομο. Πήγαν ο κ. Μητσοτάκης, ο κ. Ανδρουλάκης, ο κ. Παπάς. Πήγαν όλοι να δουν, να ενημερωθούν. Το καταλαβαίνω, αλλά τόπος εγκλήματος ήταν. Άρα, λοιπόν, εμείς σεβαστήκαμε από την πρώτη στιγμή την ιστορία αυτή και συνεχίζουμε με τον ίδιο σεβασμό, με την ίδια ζέση, να παλεύουμε για τη δικαίωση των αδικοχαμένων παιδιών και κυρίως συγγενών και αυτών που τραυματίστηκαν και έχουν και ψυχικά τραύματα.

(Χειροκροτήματα από την πτέρυγα της Ελληνικής Λύσης)

Πάμε και στην αξιολόγηση, για να κλείνω. Αξιολόγηση πώς; Πείτε μου εσείς πώς. Με προσλήψεις κλαριντζήδων στον ΟΣΕ; Πήγατε και πήρατε έναν κλαριντζή -δεν έχω τίποτα με τους κλαριντζήδες, προς Θεού!- και τον βάλατε στον ΟΣΕ. Πείτε μου τώρα αν αυτό είναι αξιολόγηση. Πώς αξιολογήθηκε ο κλαριντζής για να πάει στον ΟΣΕ; Πείτε μου εσείς! Τουλάχιστον εννέα πρόσωπα τοποθετήθηκαν ελεγκτές - σταθμάρχες -πώς έγινε η αξιολόγηση;- άσχετα με τον σιδηρόδρομο, επειδή ήταν κολλητοί του Υπουργού. Δεν είναι λογική αυτή. Υπάρχουν και άλλα παιδιά πέρα από τα παιδιά τα δικά σας, των κολλητών και φίλων σας, τα παιδιά των υπολοίπων Ελλήνων που δεν εντάσσονται σε κόμματα.

(Χειροκροτήματα από την πτέρυγα της Ελληνικής Λύσης)

Τώρα για την αξιολόγηση να πω το εξής: Είσαι Πρωθυπουργός της χώρας από το 2019. Έρχεσαι το 2025 και λες: «Έγινε ένα δυστύχημα». Πολύ ωραία! Το «ωραία» εντός εισαγωγικών. Λες: «Σκοτώθηκαν άνθρωποι. Δεν αναλαμβάνω την ευθύνη, αλλά λέω το 2028 θα είναι ο σιδηρόδρομος έτοιμος. Άρα, απέτυχα». Ε, αξιολογήστε τον Πρωθυπουργό σας! Αξιολογήστε την παραδοχή του ότι απέτυχε να κάνει σιδηρόδρομο. Αν τον αξιολογήσει ο ελληνικός λαός, δεν πρέπει να είναι Πρωθυπουργός την επόμενη μέρα και δεν θα είναι Πρωθυπουργός. Γιατί θα μιλήσει ο ελληνικός λαός και θα τιμωρήσει αυτούς που είπαν ψέματα και συνεχίζουν να λένε ψέματα!

(Χειροκροτήματα από την πτέρυγα της Ελληνικής Λύσης)

Για τη Συρία εγώ δεν είμαι ούτε χριστιανοφοβικός ούτε ξενόφοβος, αλλά αυτό που γίνεται εκεί είναι μια κανονική σφαγή. Αναρωτιέμαι τι Υπουργείο Εξωτερικών είναι αυτό το οποίο σχοινοβατεί μεταξύ ισορροπίας ανισόρροπων δηλώσεων. Δεν μπορώ να καταλάβω τι δήλωση είναι αυτή. Πώς μπορείς να στηρίζεις τους σφαγείς, εκδορείς ανθρώπων, τους ισλαμοφασίστες; Πώς μπορείς έναν άνθρωπο, που ήταν επικηρυγμένος πριν από μερικά χρόνια με 10 εκατομμύρια δολάρια ο συγκεκριμένος με το μούσι, ο Τζολάνι ή όπως λέγεται, αυτός ο τύπος, ο σφαγέας, ο εκδορέας να είναι συνομιλητής του κ. Γεραπετρίτη την ώρα που σφάζονται οι Χριστιανοί, οι Αλαουίτες και οι υπόλοιπες μειονότητες ή οι αριστεροί, οι δεξιοί, δεν με ενδιαφέρει. Άνθρωποι είναι! Ανθρώπους σφάζουν! Πού είναι η Ευρώπη να κάνει παρέμβαση;

Και πάλι η Ελλάδα είναι η ουρά της Ευρώπης. Η Ευρώπη σε ουδέτερη στάση. Γιατί, αν σφάζονταν κάποιοι άλλοι δεν θα προστρέχαμε εκεί; Έπρεπε ήδη τους χριστιανούς της Λεβαντίνης, να το πω συνολικά όλης της περιοχής, να τους αγκαλιάσει, να τους προστατεύσει η Ελλάδα, η μάνα Ελλάδα! Είναι χριστιανοί ορθόδοξοι αφημένοι στο λεπίδι.

(Χειροκροτήματα από την πτέρυγα της Ελληνικής Λύσης)

Είχαμε και τον κ. Δένδια, ο οποίος πατάει σε δύο βάρκες. Μια βολεύεται με την Ευρώπη και μια κάνει και ένα retweet στον Ρούμπιο. Ακούστε, και με τον αστυφύλακα και με τον χωροφύλακα δεν μπορεί να είστε. Αποφασίστε, είστε με τον πλανητάρχη Τραμπ και τον Βλαντιμίρ Πούτιν, που θέλουν ειρήνη, ή είστε με τους Ευρωπαίους μαξιμαλιστές, που θέλουν πόλεμο; Αποφασίστε επιτέλους!

(Χειροκροτήματα από την πτέρυγα της Ελληνικής Λύσης)

Ο κ. Δένδιας πρέπει να αποφασίσει τι θέλει ο ίδιος. Γιατί καλό είναι να θες να κάνεις γέφυρες με τον Τραμπ, αλλά το όνομά του είναι στα κατάστιχα γραμμένο εκεί στην Ουάσιγκτον, όπως και των υπολοίπων, του κ. Μητσοτάκη, του κ. Ανδρουλάκη, του κ. Φάμελλου, ότι ήταν αντιτραμπικοί, όπως και της Πλεύσης Ελευθερίας και των υπολοίπων κομμάτων. Είστε εχθροί, είστε αντιτραμπικοί. Οι μόνοι που τα πάνε καλά με τους ρεπουμπλικάνους είμαστε εμείς στην Ελληνική Λύση, όπως και με τη Ρωσία. Εμείς θα καθορίσουμε τις εξελίξεις παρά το γεγονός ότι κάποιοι τώρα θυμήθηκαν τον Τραμπ ή θυμήθηκαν να γλείφουν τις Ηνωμένες Πολιτείες.

(Χειροκροτήματα από την πτέρυγα της Ελληνικής Λύσης)

Ακούστε, εμείς δεν λέμε λόγια. Ήδη στην Ευρωβουλή καταθέσαμε δύο προτάσεις. Ζητήσαμε ουσιαστικά από το Ευρωπαϊκό Κοινοβούλιο να παρέμβει στη σφαγή που γίνεται στη Συρία. Ο Ευρωβουλευτής μας, ο Μανώλης Φράγκος, έκανε παρεμβάσεις στο Ευρωκοινοβούλιο για τη σφαγή των χριστιανών στη Συρία και ζητάει επιτέλους το Ευρωκοινοβούλιο να πάρει θέση. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας θα ήθελα να πω κάτι. Στην πολιτική και στη ζωή έχεις δύο επιλογές. Η μία είναι να είσαι Οδυσσέας και η άλλη είναι να είσαι Αχιλλέας. Εμείς θέλουμε να είμαστε ο Οδυσσέας. Κάποιοι άλλοι θέλουν να είναι ο Αχιλλέας. Εμείς επιλέγουμε, δηλαδή, να αλώσουμε τα τείχη και να κυβερνήσουμε, όχι να μείνουμε απ’ έξω ως δήθεν ήρωες σφαγμένοι έξω από τα τείχη. Η πολιτική είναι πολύ σοβαρή υπόθεση, για να λειτουργείς με τη μέθοδο του πυροτεχνήματος. Συγκροτημένα, λοιπόν, με σχέδιο, θα αλώσουμε το τείχος αυτό που λέγεται «τείχη της Τροίας», «τείχη της διακυβέρνησης της χώρας», θα εισέλθουμε μέσα, θα κυβερνήσουμε για την Ελλάδα και τους Έλληνες, για το καλό της πατρίδας, για το καλό του έθνους!

(Χειροκροτήματα από την πτέρυγα της Ελληνικής Λύσης)

Όλοι εσείς σήμερα εδώ και οι υπόλοιποι, θα το πω, αποτύχατε, και το λέω δημοσίως. Όλοι ήσασταν υπέρ του Τραμπ και εναντίον του Πούτιν, όλοι σας ανεξαιρέτως, όλοι.

Μη βιάζεστε, αναφέρομαι στη Νέα Δημοκρατία, το ΠΑΣΟΚ, τον ΣΥΡΙΖΑ, Πλεύση Ελευθερίας και Νέα Αριστερά. Είναι δεδομένα αυτά. Εγώ δεν είμαι άδικος. Είμαι ακριβοδίκαιος με όλους.

Όλοι εναντίον τους. Και ρωτώ: Πώς τώρα θα ορθώσετε ανάστημα ως ισότιμο μέλος και συνομιλητής απέναντι στην Αμερική ή απέναντι στη Ρωσία, αν θα χρειαστεί ποτέ βοήθεια η Ελλάδα; Δεν μπορείτε. Ποιοι μπορούν; Αυτοί που έχουν πατριωτική, κοινωνική, εθνική γραμμή εδώ και χρόνια. Και αυτή είναι η Ελληνική Λύση από το 2019 παρακαλώ, από το 2019.

(Χειροκροτήματα από την πτέρυγα της Ελληνικής Λύσης)

Απόδειξη: Ο Τραμπ έκανε μια ανάρτηση. Μιλάει για τον East Med, που το Υπουργείο Εξωτερικών και o Πρωθυπουργός δεν τον ήθελαν. Είπε, δηλαδή, ότι πρέπει να γίνει και ο EastMed και ο νέος δρόμος απέναντι στον «Δρόμο του Μεταξιού» από την Ινδία. Αυτό λέγεται γεωστρατηγική πολιτική.

Εμείς, λοιπόν, δεν τα καταργήσαμε. Εμείς τα έχουμε σημαίες αυτά. Γι’ αυτό και πρέπει να αποφασίσει ο ελληνικός λαός με ποιους θα είναι. Με αυτούς που απέτυχαν ή με αυτούς που πέτυχαν και θα πετύχουν και πάλι για την Ελλάδα; Εδώ είναι η διαφορά μας.

Και πάμε στον Ευρωστρατό και στα άλλα παραμύθια σας. Παραμύθια με τον Ευρωστρατό. Για πείτε μου, κύριοι συνάδελφοι, τώρα το ποντίκι ξαφνικά βρυχάται; Τι πάθατε; Το ποντίκι βρυχάται. Βγαίνουν τώρα, ακούστε. Πού πάτε, ρε παιδιά; Δηλαδή η Ελλάς, η Ευρώπη δεν έχει ενέργεια. Δεν έχει στρατό η Ευρώπη. Τι πάτε να κάνετε; Να δώσετε 800 δισ. ως τι; Για πείτε μου.

Έχετε πει στους Έλληνες ότι η πρόταση της Φον ντερ Λάιεν είναι να εγγυηθούν οι καταθέσεις για να πάρουμε δάνειο για τα όπλα; Το έχετε πει αυτό; Συμφωνεί η Νέα Δημοκρατία, το ΠΑΣΟΚ και ο ΣΥΡΙΖΑ και τα υπόλοιπα κόμματα να μπουν εγγυήσεις οι καταθέσεις των Ελλήνων και των υπολοίπων Ευρωπαίων, σύμφωνα με την πρόταση που κατέθεσε η Φον ντερ Λάιεν για να κάνουμε εξοπλισμούς; Επιδιώκει, λέει, να αξιοποιήσει τις αποταμιεύσεις των Ευρωπαίων πολιτών για να ενισχύσει την αμυντική βιομηχανία. Δηλαδή, εννοείτε να βάλετε χέρι στις αποταμιεύσεις των Ελλήνων; Ποιος σας δίνει το δικαίωμα αυτό; Το κάνατε μία φορά, το κάνατε παλαιότερα με τα μνημόνια. Να το ξανακάνετε και τώρα; Τους πολίτες τους ενημερώσατε;

Εμείς είμαστε απέναντι σε όλα αυτά. Είμαστε υπέρ της ειρήνης, υπέρ της ευημερίας των λαών. Δεν υπάρχει Ευρώπη χωρίς τη Ρωσία. Καταλάβετέ το. Στο δόγμα του Ντε Γκωλ, η Ευρώπη ξεκινάει από τη Σιβηρία, τελειώνει στη Λισαβόνα. Ξεκινάει από Σκανδιναβία και τελειώνει στην Κύπρο. Αυτή είναι η Ευρώπη. Μην πολεμάτε την Ευρώπη με εξοπλιστικά σχήματα και περίεργες απόψεις.

(Χειροκροτήματα από την πτέρυγα της Ελληνικής Λύσης)

Και να πω και κάτι ακόμα. Γιατί δεν λέτε εσείς εδώ και οι δημοσιογράφοι ότι μαλώνει η Γαλλία με τη Γερμανία για τα 800 δισ.; Γιατί μαλώνουν; Γιατί αγάπησαν την Ευρώπη; Όχι. Κατασκευάζουν και οι Γερμανοί, κατασκευάζουν και οι Γάλλοι, κατασκευάζουν και οι Βρετανοί. Ποιος θα πάρει τα λεφτά; Θα δανειστούν δηλαδή οι Ευρωπαίοι 800 δισ. για να αγοράσει η Ελλάδα όπλα από Γερμανία, Γαλλία, Βρετανία. Γιατί αυτή η Κυβέρνηση δεν μας άφησε από το 2019 που λέγαμε «κάντε βιομηχανία όπλων και παρασκευάστε drones». Αν το είχαμε, θα πουλούσαμε και εμείς. Το χειρότερο δε, αποφασίζει για την Ευρώπη η Μεγάλη Βρετανία που δεν είναι στην Ευρώπη και βάζετε από το παράθυρο την Τουρκία για να πουλάει όπλα στην Ευρώπη. Και δεν ντρέπεστε. Όχι αποτύχατε, είναι εθνικά επικίνδυνο αυτό που πάτε να κάνετε. Σας το λέω απλά και κατανοητά. Εθνικά επικίνδυνο.

Ευρωπαϊκή άμυνα. Ακούστε τώρα την ευρωπαϊκή άμυνα, που σηκώνεται το ποντίκι και βρυχάται απέναντι στο λιοντάρι: Γερμανία, 296 άρματα μάχης, 105 πυροβόλα διαθέτει. Γαλλία, 254 τέσσερα άρματα μάχης, 96 πυροβόλα. Ιταλία, 150 άρματα μάχης και 154 πυροβόλα. Ισπανία, 300 άρματα μάχης, 382 πυροβόλα. Πού πας, ρε Καραμήτρο; Πού πας, ρε; Απέναντι στις Ηνωμένες Πολιτείες και στη Ρωσία; Πού πάτε; Μα ήδη τελείωσε η ιστορία. Είπαν ότι τα βρήκανε και θα τα βρούνε στην Ουκρανία. Θα πρυτανεύσει η ειρήνη. Χαιρόμαστε γι’ αυτό. Να μην σφάζονται οι Ουκρανοί ή οι Ρώσοι. Γιατί να δώσουμε 800 δισ.; Δώστε τα λεφτά αυτά στον ελληνικό λαό. Επιστρέψτε τα πίσω. Δεν θα τα φάνε οι κολλητοί σας έμποροι όπλων ή οι χώρες όπως η Τουρκία.

(Χειροκροτήματα από την πτέρυγα της Ελληνικής Λύσης)

Και πάμε στη λέξη προδοσία. Τι σημαίνει για εμάς εθνικό έγκλημα και προδοσία, για να τα ξεκαθαρίσουμε. Να βάζεις εκούσια σε θέση - κλειδί στον ΟΗΕ τον προαιώνιο εχθρό σου. Το έκανε ο κ. Γεραπετρίτης και ο κ. Μητσοτάκης. Το κρύβουν όλοι. Γιατί το κρύβετε όλοι σας; Δεν το μάθατε; Κύριε Μάντζο; Δεν το μάθατε; Γιατί δεν μιλάτε; Γιατί δεν μιλάτε τα υπόλοιπα κόμματα; Πού είναι οι αριστεροί, οι προοδευτικοί; Μόνο το ΚΚΕ μίλησε, επομένως δεν έκανα λάθος. Γιατί δεν μιλάτε; Βάζετε στον ΟΗΕ την Τουρκία, παρακαλώ, η Νέα Δημοκρατία, να συμμετέχει ως μόνιμο μέλος με δικαίωμα βέτο. Με εντολή Γεραπετρίτη - Μητσοτάκη η Νέα Δημοκρατία βάζει την Τουρκία, τον προαιώνιο εχθρό της χώρας, με δικαίωμα βέτο στον ΟΗΕ. Δηλαδή για το Κυπριακό θα μπορεί να θέτει όποτε θέλει βέτο η Τουρκία. Αναβαθμίζουμε και αναβαπτίζουμε την Τουρκία ως κυρίαρχο παράγοντα στον ΟΗΕ. Το κάνατε το λάθος, τους βάλατε μια φορά μέσα. Και τώρα να ρυθμίζουν αυτοί τις επιλογές μας στα εθνικά θέματα.

Λυπάμαι, αλλά αυτό για εμάς λέγεται εθνικό έγκλημα και προδοσία. Περιμένω από τα υπόλοιπα κόμματα να το χαρακτηρίσουν. Είναι προδοσία; Είναι εθνικό έγκλημα; Είναι ακούσιο; Εκούσιο; Δεν ξέρω. Αλλά αυτό που κάνατε με τους Τούρκους στον ΟΗΕ λέγεται προδοσία κατά την άποψή μας. Δεν μπορώ να το πω αλλιώς.

(Χειροκροτήματα από την πτέρυγα της Ελληνικής Λύσης)

Την ώρα που καταδικαστήκαμε χθες από την Ευρώπη, από το δικαστήριο γιατί δεν κάναμε αλιευτικές ζώνες και θα πληρώνουμε 90 εκατομμύρια ευρώ κάθε χρόνο γιατί αλιεύουν οι Τούρκοι αλιεύματα στο Αιγαίο, ενώ είναι ελληνικό έδαφος. Μας λέει Ευρώπη «κάντε αλιευτικές ζώνες», αλλά δεν το κάνετε, γιατί έχετε συμφωνήσει στη συνεκμετάλλευση του Αιγαίου και στη συνεκμετάλλευση του ορυκτού πλούτου, αλλά κυρίως του υποθαλάσσιου.

(Χειροκροτήματα από την πτέρυγα της Ελληνικής Λύσης)

Μια συμβουλή, λοιπόν, σε όλους τους Έλληνες και κλείνω, κύριε Πρόεδρε. Λαός που ψηφίζει «αντί» και μονοθεματικά είναι λαός που δεν σκέφτεται. Και ο λαός που δεν σκέφτεται θα έχει αποτυχίες, θα γεύεται αποτυχίες. Η Ελλάδα χρειάζεται μια κυβέρνηση ελληνική, μια κυβέρνηση που θα λύσει το λαθρομεταναστευτικό, τα προβλήματα της οικονομίας, προβλήματα με παρόχους ενέργειας, Χρηματιστήριο Ενέργειας, εξορύξεις. Μια κυβέρνηση που θα έχει καλές σχέσεις με τον Τραμπ και με τον Πούτιν. Μια κυβέρνηση που θα έχει λύσεις για τα Σκόπια, τη Βόρειο Ήπειρο, ακόμα και τα θέματα της Ορθοδοξίας μας. Το κυριότερο, μια κυβέρνηση που να έχει σχέδιο και πρόγραμμα. Εμείς το είπαμε από το 2019: Είμαστε έτοιμοι να κυβερνήσουμε. Έχουμε σχέδιο. Άλλοι δεν έχουν και δυστυχώς ο νεοέλληνας πάει και τους ψηφίζει.

(Χειροκροτήματα από την πτέρυγα της Ελληνικής Λύσης)

Και επειδή όλοι έχουμε απαιτήσεις από τους άλλους, το λέμε με εγκράτεια. Αν ήμασταν το ίδιο απαιτητικοί με τον εαυτό μας όπως είμαστε με τους άλλους, τότε τα πράγματα θα ήταν πολύ καλύτερα. Όλοι θέλουν να αλλάξουν την Ελλάδα. Όλοι θέλουν να αλλάξουν τον κόσμο. Δύσκολα αλλάζει ο καθένας ξεχωριστά. Εμείς, λοιπόν, θέλουμε να αλλάξουμε την Ελλάδα. Γι’ αυτό είμαστε απαιτητικοί πρώτα από εμάς και μετά από τους άλλους. Γι’ αυτό παλεύουμε για το καλύτερο για την Ελλάδα και τους Έλληνες.

Για εμάς άξονας είναι ένας: Να βελτιωνόμαστε μέρα με την ημέρα. Να είμαστε θεσμικοί, αλλά κυρίως παραγωγικοί. Το κυριότερο, να είμαστε τεκμηριωμένοι σε ό,τι λέμε. Σε ό,τι είπαμε επιβεβαιωθήκαμε. Ανοίξαμε δρόμους σε συγκεκριμένα θέματα. Ακολουθούν οι άλλοι. Αντιγράφουν. Δεν μας αφορά. Χαιρόμαστε γι’ αυτό. Δεν υπάρχει copy-paste. Υπάρχει αγώνας. Αν ενώσουμε τους ψηφοφόρους, λοιπόν, κάτω από μία πατριωτική, κοινωνική, λαϊκή, εθνική παράταξη, τότε το καλό της Ελλάδος θα ανατείλει και θα έρθει επιτέλους η λύση, μια λύση εθνική, πατριωτική, κοινωνική, λαϊκή.

(Χειροκροτήματα από την πτέρυγα της Ελληνικής Λύσης)

Οι εκλογές έρχονται. Εκεί θα μιλήσει ο λαός και όχι η διαπλοκή, οι ολιγάρχες πλουτοκράτες.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δώδεκα μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Παλαίρου Αιτωλοακαρνανίας, καθώς επίσης και σαράντα τρεις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Ερμιόνης.

Η Βουλή καλωσορίζει και τα δύο σχολεία.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο ο Πρόεδρος της Κοινοβουλευτικής Ομάδας της Νίκης, ο κ. Νατσιός.

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, κυρίες και κύριοι συνάδελφοι, το Κίνημά μας αυτές τις ημέρες βρίσκεται στο επίκεντρο της δημοσιότητας μετά τα γεγονότα της Εθνικής Πινακοθήκης. Ωστόσο, αυτό που συμβαίνει στην πραγματικότητα είναι ότι στο επίκεντρο βρίσκεται ο Χριστιανισμός, ο οποίος τελεί υπό δίωξη στην Ελλάδα και την ευρύτερη περιοχή μας. Στο επίκεντρο βρίσκεται ο Χριστιανισμός και η υποκριτική στάση της Κυβέρνησης τόσο στην Ελλάδα όσο και στη Συρία. Θέλω να είμαι σαφής. Δεν πρόκειται να παίξω ούτε εγώ ούτε το κίνημά μας στο κακόγουστο σίριαλ που έχουν στήσει από σήμερα το πρωί τα διάφορα κανάλια, τα διάφορα κέντρα, βαφτίζοντας το κίνημά μας και τους Βουλευτές μας ως Ταλιμπάν, ως ακραίους ισλαμιστές δηλαδή.

Και δεν θα παίξω, γιατί η αποστολή μας εδώ είναι να φωτίσουμε τι υφίσταται στον 21ο αιώνα ο Χριστιανισμός και τι έχει κάνει αυτή η Κυβέρνηση.

Ρίξτε μια ματιά σε κάποια επίσημα στοιχεία: Από το 2015 έως το 2023 έχουμε τρεις χιλιάδες οκτακόσια πενήντα τέσσερα περιστατικά βεβηλώσεων ορθόδοξων χώρων λατρείας. Μόνο το 2023 σημειώθηκαν πεντακόσια ενενήντα έξι περιστατικά. Και αν προσθέσουμε το 2024 και το 2025, ξεπερνούν τις τέσσερις χιλιάδες οι επιθέσεις. Εν τω μεταξύ, το ποσοστό των βεβηλώσεων που στρέφονται κατά της Ορθοδοξίας ανέχεται στο 96,4%.

Το μήνυμα είναι σαφές: Υπάρχει ένας ανελέητος πόλεμος κατά της Εκκλησίας, κατά της Ορθοδοξίας. Τώρα αναρωτηθείτε: Πού είναι όλοι αυτοί οι «προοδευτικοί» που σχίζουν τα ιμάτιά τους όταν κάποιο έργο τέχνης δέχεται κριτική; Πού είναι οι υπερασπιστές της ελευθερίας της έκφρασης που ωρύονται όταν θίγεται η αισθητική τους; Μήπως τους είδατε να καταδικάζουν τις βεβηλώσεις ναών ορθοδόξων, τις καταστροφές εικόνων, τις εμπρηστικές επιθέσεις κατά των εκκλησιών; Μήπως είδατε έστω και μια διαμαρτυρία από όλους αυτούς τους ακατάπαυστα ηθικολογούντες, υπερασπιστές των δικαιωμάτων;

Όχι, φυσικά, γιατί γι’ αυτούς η ελευθερία της έκφρασης είναι επιλεκτική, γι’ αυτούς η τέχνη επιτρέπεται να προσβάλλει την Ορθοδοξία, αλλά ποτέ δεν πρέπει να αμφισβητηθεί η δική τους ιερή πολιτική ορθότητα.

Θα πάω στα γεγονότα της Συρίας εν πρώτοις και μετά θα έρθω και στα γεγονότα της Ελλάδας.

Στη Συρία αυτή τη στιγμή, κυρίες και κύριοι συνάδελφοι, σφαγιάζονται χριστιανικές μειονότητες. Δολοφονήθηκε ένας ορθόδοξος ιερέας. Τίθενται εν κινδύνω τα πατριαρχεία μας. Τρεις πατριάρχες -γνωστό είναι αυτό- έκαναν δηλώσεις και εξέπεμψαν SOS.

Ποια θα έπρεπε να είναι, αλήθεια, η αντίδραση μιας Κυβέρνησης, τα μέλη της οποίας πήγαν υποκριτικά τα Χριστούγεννα να ανάψουν ένα κερί στις εκκλησίες και έπιασαν τον ιερό σταυρό στα χέρια τους κατά την Ακολουθία του Αγιασμού των Υδάτων στη Δεξαμενή; Δεν θα έπρεπε να χαλάνε τον κόσμο που αδελφοί μας ορθόδοξοι, μεταξύ των οποίων και Έλληνες, Ρωμιοί όπως ονομάζονται, εξοντώνονται και, μάλιστα, μια ανάσα από την Ελλάδα;

Μόνο αυτό δεν ακούσαμε. Ο Υπουργός Εξωτερικών κ. Γεραπετρίτης με δήλωσή του συνέστησε υπευθυνότητα σε όλα τα μέρη στη Συρία. Έτσι ακριβώς. Δηλαδή, ζήτησε υπευθυνότητα από αυτούς που σφάζουν, αλλά και από αυτούς που σφαγιάζονται.

Μα, καλά δεν ντρέπεστε; Υπευθυνότητα από τα θύματα; Τι τους λέτε, δηλαδή; Να σφάζονται υπεύθυνα και αδιαμαρτύρητα; Δεν πήρατε το μάθημά σας από την πρωτοφανή αποδοκιμασία σας στις τελευταίες ευρωεκλογές; Μάλλον, απ’ ότι φαίνεται, όχι. Ωστόσο, ο εμφύλιος που ξέσπασε στο εσωτερικό της Κυβέρνησής σας και της παράταξής σας αποκαλύπτει τι ακριβώς συμβαίνει και ποιο είναι ακριβώς το θέμα.

Εξηγώ: Δένδιας κατά Γεραπετρίτη για τις σφαγές, Σαμαράς κατά Μητσοτάκη και στο βάθος η πικρή αλήθεια. Σιωπάτε για τις σφαγές ορθοδόξων, γιατί δεν θέλετε να στεναχωρήσετε τους φίλους σας τους Τούρκους, οι οποίοι έχουν πατήσει πόδι στη Συρία. Σιωπάτε για τις σφαγές ορθοδόξων, επειδή η τουρκική και η ελληνική διαπλοκή των εργολάβων ενδιαφέρονται να πάρουν τη μερίδα του λέοντος από την ανοικοδόμηση της Συρίας. Σιωπάτε για τις κατασκευαστικές εταιρείες. Νομίζετε ότι δεν θα τα μαθαίναμε; Στη δική σας ζυγαριά τα δολάρια των κατασκευαστικών εταιρειών έχουν μεγαλύτερη αξία από τις ψυχές χιλιάδων ορθοδόξων.

Αυτό είναι, κυρίες και κύριοι, το μέγα θέμα των ημερών μας.

Να έρθουμε τώρα στα ελληνικά γεγονότα να μιλήσουμε για την τέχνη και τα απόνερά της. Διαβάζω ένα μικρό, θα το έλεγα προφητικό, κείμενο: «Καμαρώστε τι έργα παρουσιάζουν οι τέχνες σήμερα. Είναι να φράζει κανένας τα μάτια του. Ένα χαρακτηριστικό του καιρού μας, που υπάρχει μέσα σε όλα, είναι η αδιαντροπιά. Μπορεί κανένας πολύ σωστά να πει για την εποχή μας πως είναι η εποχή της τρέλας και της αδιαντροπιάς. Οι άνθρωποι κατάντησαν σαν τα άδεια κανάτια και προσπαθούν να γεμίσουν τον εαυτό τους ρίχνοντας μέσα ένα σωρό σκουπίδια, εκθέσεις με τερατουργήματα και διάφορα άλλα». Σταματώ εδώ το κείμενο. Είναι από τον σπουδαίο και μεγάλο Φώτη Κόντογλου από το βιβλίο του «Τα μυστικά άνθη».

Τι καταλάβαμε από ό,τι έγινε στην Εθνική Πινακοθήκη; Μα, αυτό που καταλάβαμε ότι έγινε πέρσι στο Φεστιβάλ Κινηματογράφου Θεσσαλονίκης -το θυμάστε- με το αντεθνικό σύνθημα «Destroy Greece», δηλαδή «Καταστρέψτε την Ελλάδα», αυτό που έγινε, επίσης, πέρσι στο Ελληνικό Προξενείο της Νέας Υόρκης όταν είχαν αναρτήσει -ελληνικό έδαφος είναι το προξενείο- μια σημαία, ροζ σημαία με λουλουδάκια, που διακωμωδούσε απροκάλυπτα αυτή η σημαία…

**ΕΙΡΗΝΗ (ΡΕΝΑ) ΔΟΥΡΟΥ:** Δεν διακωμωδούσε. Αφορούσε τις γυναικοκτονίες.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Διακωμωδούσε απροκάλυπτα αυτή η σημαία.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν έχουμε δικαίωμα σε επίσημα ελληνικό έδαφος να βάζουμε σημαίες κόκκινες, κίτρινες με λουλουδάκια. Είναι παραποίηση. Ας τα βάλει όπου θέλει αλλού.

**ΕΙΡΗΝΗ (ΡΕΝΑ) ΔΟΥΡΟΥ:** Μα, τι λέτε, κύριε Πρόεδρε;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Έχετε τις διαφωνίες σας.

**ΕΙΡΗΝΗ (ΡΕΝΑ) ΔΟΥΡΟΥ:** Εδώ μέσα είναι Ευρώπη.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Δούρου, παρακαλώ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ξέρουμε τι υπερασπίζεται ο Συνασπισμός. Δεν χρειάζεται να μας το λέει συνέχεια. Γνωρίζουμε τις ιδέες τους. Αν ήταν δυνατόν να καταργήσουν την ελληνική σημαία, θα το έκαναν.

Ο κάθε πικραμένος και ο κάθε αποτυχημένος παίζει με την ελληνική σημαία, με τον σταυρό, με τις εικόνες των αγίων και της Παναγίας μας για να παραστήσει τον δήθεν βαθυστόχαστο καλλιτέχνη, κρύβοντας την ατάλαντη ανθυπομετριότητά του. Όποιος είναι ανύπαρκτος επιτίθεται στον Χριστιανισμό για να πάρει αξία μέσα από τον Χριστιανισμό, γιατί μόνος του δεν μπορεί και, όπως αποδείχθηκε, η ελληνική πολιτεία του κόμματος των αθέων, όπως είναι η Νέα Δημοκρατία του κ. Μητσοτάκη, του παρέχει αφειδώς βήµα, δημόσιο βήμα σε δημόσια κτίρια, σε δημόσιες οργανώσεις, σε προξενεία, σε αίθουσες φεστιβάλ κινηματογράφου, ακόμη και σε χώρους που χαρακτηρίζονται εθνικοί, που συντηρείται με τα χρήματα των αλύπητα φορολογούμενων Ελλήνων πολιτών που χαρακτηρίζονται Εθνική Πινακοθήκη.

Όμως, τι σόι εθνική είναι μια πινακοθήκη και πόσο αγκαλιάζει το έθνος μας όταν υβρίζει τους χριστιανούς; Άριστα έπραξε, λοιπόν, το κίνημά μας που άσκησε κοινοβουλευτικό έλεγχο στο Υπουργείο Πολιτισμού και όταν δεν έλαβε απάντηση, ζήτησε διά του Βουλευτού Παπαδόπουλου εγγράφως από την Πινακοθήκη να αφαιρέσει τους πίνακες που εμφάνιζαν την Παναγία και τους αγίους μας ως δράκουλες, ως τέρατα της αβύσσου.

Να σας παραθέσω εδώ ένα σύντομο κείμενο που λέει ποιοι είναι οι σκοποί της Εθνικής Πινακοθήκης, ο θεσμικός της ρόλος: «Είναι η συλλογή, διαφύλαξη, συντήρηση, μελέτη και έκθεση έργων τέχνης με σκοπό την αισθητική καλλιέργεια του κοινού, τη διά βίου εκπαίδευση μέσα από την τέχνη και την ψυχαγωγία που αυτή προσφέρει, αλλά και την αυτογνωσία των Ελλήνων με τη βοήθεια της ιστορίας της τέχνης, η οποία εκφράζει σε συμβολικό επίπεδο τον εθνικό βίο».

Ποιους από αυτούς τους στόχους υπηρετεί η χυδαία και βλάσφημη έκθεση που βλέπαμε αυτές τις μέρες;

Ανεξαρτήτως του τι επακολούθησε, θέλω να ρωτήσω την Εθνική Αντιπροσωπεία: Είναι αυτό έργο τέχνης, κυρίες και κύριοι;

**ΕΙΡΗΝΗ (ΡΕΝΑ) ΔΟΥΡΟΥ:** Ναι, ωραιότατο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Το δείχνω ξανά. Είναι ζωγραφιά της Παναγίας με τσιγάρο στο στόμα. Θα εξηγήσω τι γίνεται. Δείτε αυτούς τους πίνακες με τον Άγιο Γεώργιο με νεκροκεφαλές. Είναι βλασφημία στο ζενίθ, ό,τι χειρότερο υπάρχει. Όλοι αιώνες δεν βλασφήμησαν με τέτοιο πρόσωπο το ιερότατο πρόσωπο της Παναγίας μας. Αυτές είναι αθλιότητες. Δεν είναι τέχνη. Ρωτάω και την Κυβέρνηση αν τις επιδοκιμάζετε.

**ΑΝΝΑ ΕΥΘΥΜΙΟΥ:** Απάντησε η Κυβέρνηση.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Πείτε μου αν αυτή η εικόνα συμβάλει, σύμφωνα με τον θεσμικό ρόλο της Πινακοθήκης, στην αισθητική καλλιέργεια του κοινού;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** … (Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διακοπές.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Το μόνο που καλλιεργούν αυτές οι άγριες ζωγραφιές είναι η οσμή του θανάτου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Παραπλανάτε τον λαό. Δεν είναι εικόνες.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Βλάσφημες εικόνες, τερατουργήματα, προάγουν τη διά βίου εκπαίδευση; Βλάσφημες εικόνες προάγουν τη διά βίου εκπαίδευση;

Καθημερινά παρήλαυναν από αυτή την έκθεση παιδιά. Τα παιδιά, οι μαθητές, που αντίκριζαν την εμετική διαπόμπευση του ιερού προσώπου της Παναγίας και των αγίων μας με τσιγάρο στο στόμα, τι διδάσκονται; Να σας πει ένας δάσκαλος τι διδάσκονται: την αθεΐα, την ασέβεια στο πρόσωπο της Θεοτόκου και της Εκκλησίας και τον πρόωρο εθισμό με το τσιγάρο στο στόμα, σε βλαβερότατα πάθη και την εκκλησιομαχία εν τέλει. «Σαγήνη του αλλόκοτου» ονομάστηκε. Σωστό. Σαγήνη στη γλώσσα μας, στα αρχαία ελληνικά, σημαίνει «παγίδα». Παγίδευση ήταν των παιδιών προς την ασέβεια.

Κάνω λάθος; Δεν κάνω λάθος. Συμφωνεί ο λαός. Μία εικόνα για τα παιδιά είναι χίλιες λέξεις. Και εσείς, η Κυβέρνηση, με το εντελώς ανυπόστατο επιχείρημα, τη χιλιομασημένη δικαιολογία «είναι τέχνη και δεν έχει όρια», διδάσκετε μια ύπουλη, θα έλεγα, εικονομαχία σήμερα. «Οι εικόνες είναι τα βιβλία των αγραμμάτων» έλεγε ο Άγιος Ιωάννης Δαμασκηνός, αλλά και τα βιβλία των μικρών παιδιών είναι εικόνες, που μαθαίνουν πρώτα με εικόνες. Καταλαβαίνετε πόση ζημιά γινόταν για εννέα μήνες που ήταν αναρτημένα αυτά εκεί εξαιτίας αυτού του ασύγνωστου εθνομηδενισμού σας και της εκκλησιομαχίας σε αθώες παιδικές ψυχές;

Συμβάλλει –διαβάζουμε- το ίδρυμα της Εθνικής Πινακοθήκης στην εθνική αυτογνωσία των Ελλήνων. Αυτογνωσία για έναν λαό σημαίνει γνώση της καταγωγής του, σημαίνει μνήμη, το πιο ισχυρό αμυντήριο ενός έθνους. Και ποιες είναι οι κολώνες του έθνους μας; Μα η πίστη και η γλώσσα. Αν είναι να προκόψουμε ως λαός, δεν θα μπορέσουμε να το κατορθώσουμε μακριά από την πίστη μας και τη γλώσσα μας. Μονάχα μέσα από αυτά τα δύο σωθήκαμε ως τα σήμερα και μονάχα μέσα από αυτά τα δύο θα σωθούμε και αύριο.

Εκφράζουν, σε συμβολικό επίπεδο, τον εθνικό μας βίο, όπως γράφει πάλι στους στόχους της Πινακοθήκης αυτές οι βλασφημίες που υπάρχουν εκεί; Όχι. Τουναντίον μάλιστα προσβάλλουν και χλευάζουν το θρησκευτικό μας βίο, την πίστη του απλού ορθόδοξου λαού, που ακόμη ο λαός μας –δεν μπορέσατε να το επιτύχετε αυτό- συνεχίζει να ανάβει το καντήλι μπροστά στην εικόνα της Παναγίας της Γλυκοφιλούσας και να προσεύχεται σε αυτήν.

Οι ζωγραφιές αυτές, αγαπητοί μου, αναδίδουν μίσος και μένος κατά της πίστεως μας και ο Χριστιανισμός δεν έχει σχέση ούτε με το μίσος ούτε με την οργή ούτε και με τη βία. Ο Χριστιανισμός είναι αγάπη, είναι καρτερία, είναι ειρήνη, είναι νηφαλιότητα, συγχώρεση, φιλότιμο και αρχοντιά και έτσι πρέπει να πορευόμαστε για όσους θέλουν να πορεύονται μαζί μας.

Το λέω προς πάσα κατεύθυνση: Και επειδή εμείς δεν είμαστε σαν κάτι άλλους και άλλους και άλλες που παριστάνουν τους χριστιανούς και τάσσονται ανεπιφύλακτα και υπέρ των αμβλώσεων, εμείς δεν είμαστε σαν κάτι άλλους και άλλες που θέλουν να χρησιμοποιούν την πίστη των Ελλήνων για να παίζουν σε παιχνίδια ειδικού σκοπού, ο δικός μας σκοπός είναι να τιμήσουμε την εντολή που μας έδωσαν διακόσιες χιλιάδες Έλληνες και Ελληνίδες στις προηγούμενες εθνικές εκλογές. Όστις θέλει οπίσω μας ελθείν. Διαφορετικά, ιδού η Ρόδος, ιδού και το απονενοημένο πήδημα.

Εμείς είμαστε επικεντρωμένοι στο να ξεσκεπάσουμε την Κυβέρνηση των αθέων και να αποκαλύψουμε σε όλους τους Έλληνες ότι βάζει τα συμφέροντά της πάνω από το Χριστιανισμό, ότι επιδιώκει –θα έλεγα ύπουλα- την αποχριστιανοποίηση. Δεκανίκι δεν θα γίνουμε κανενός. Τελεία και παύλα!

Και να κλείσω. Εμείς στη Νίκη εμπράκτως υπερασπιζόμαστε τους Έλληνες όπου γης. Η Νίκη είναι το μόνο κόμμα που έλαβε διεθνή πρωτοβουλία, για να προστατεύσει την ελληνική μειονότητα στην Ουκρανία. Διοργανώσαμε το προηγούμενο Σαββατοκύριακο στη Σερβία, με δική μας πρωτοβουλία, διάσκεψη για τις μειονότητες στην Ουκρανία. Στη διάσκεψη παρέστησαν κόμματα από χώρες της Ευρώπης που διαθέτουν μειονότητες στην Ουκρανία. Συμφωνήσαμε το προφανές, που εσείς στην Κυβέρνηση δεν τολμάτε τόσο καιρό να πράξετε: να πιέσουμε συντονισμένα, ώστε μετά την ειρήνη τα δικαιώματα των εθνικών μας μειονοτήτων να γίνουν απολύτως σεβαστά. Είναι αδιανόητο και εγκληματικό από την ελληνική εξωτερική πολιτική να αφήνει να καταλαμβάνουν χώρο στα δωμάτια των διαπραγματεύσεων χώρες που απλά θέλουν να αποκομίσουν οικονομικά οφέλη από την Ουκρανία και εμείς να μην είμαστε παρόντες.

Όμως, εσείς κηρύξατε πόλεμο σε μία πυρηνική υπερδύναμη, όπως η Ρωσία. Τι θα κάνετε τώρα, κύριε Μητσοτάκη, που η Ρωσία θα παγιώσει την κατάληψη των εδαφών; Θα παρατήσετε την ελληνική μειονότητα σύξυλη; Θα πληρώσουν οι Έλληνες της Μαριούπολης το τίμημα των δικών σας τραγικών χειρισμών;

Η Ελλάδα υπό την ηγεσία σας έχει καταστεί περίγελος και παρίας. Ποντάρατε εναντίον του Πούτιν και ο Πούτιν κέρδισε. Ποντάρατε εναντίον του Τραμπ και ο Τραμπ κέρδισε. Ποντάρετε και υπέρ του Μακρόν και ο Μακρόν σας άδειασε, μια με τους Meteor, μια που δεν σας προσκαλεί στο τραπέζι για το μέλλον της Ουκρανίας στην πρόσφατη διάσκεψη που έγινε στο Παρίσι. Ήσασταν το καλό και πρόθυμο παιδί των Γερμανών και οι Γερμανοί ετοιμάζονται να κάνουν την Τουρκία ομοτράπεζό τους ιδίως στους εξοπλισμούς. Στο τέλος θα καταφέρετε να αγοράζουμε εξοπλιστικά και από τους Τούρκους για να αμυνθούμε από τους Τούρκους και δεν ντρέπεστε γι’ αυτό! Κάλεσε ο Στάρμερ τους πάντες –τους πάντες, ακόμη και τον Φιντάν- κι εσάς δεν θέλει να σας δει κανείς.

Πείτε μου πού έχετε σημειώσει μία επιτυχία στην εξωτερική πολιτική της χώρας. Με αυτό το ερώτημα κλείνω: Πού κέρδισε η Ελλάδα με αυτή την άφρονα πολιτική της;

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Κυρίες και κύριοι συνάδελφοι, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Θα συνεχίσουμε τώρα με τον κύκλο των Κοινοβουλευτικών Εκπροσώπων, αν συμφωνείτε, με αντίστροφη κοινοβουλευτική σειρά.

Τον λόγο έχει ο κ. Ιωάννης Κόντης από τους Σπαρτιάτες.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, λένε ότι ο λαός που δεν διδάσκεται από την ιστορία του είναι αυτός που είναι καταδικασμένος να πάθει τα ίδια στο μέλλον. Και δυστυχώς η Ελλάδα έχει πάθει, αλλά οι νεότεροι Έλληνες δεν διδάσκονται απ’ όσα έχει πάθει.

Η Μικρασιατική Καταστροφή, οι σφαγές των Ελλήνων και όλα όσα έπαθαν οι πρόγονοί μας οργανώθηκαν από την τότε κυβέρνηση της Γερμανίας, από τους στρατιωτικούς της Γερμανίας. Οι αξιωματούχοι του νεοκεμαλισμού ήταν Γερμανοί αξιωματούχοι, Πρώσοι, Γερμανοί κ.λπ., οι οποίοι αργότερα ήταν εγκέφαλοι του ναζισμού.

Ο ναζισμός στην πορεία –πάλι Γερμανοί- εξανδραπόδισε την Ελλάδα, τη διέλυσε. Ήρθε εδώ, έκλεψε τα χρήματά μας με τη μορφή δανείου. Δεν επέστρεψε ποτέ αυτά τα χρήματα. Δεν αποζημίωσε τις δεκάδες περιοχές μας και τους Έλληνες για όσα υπέστησαν. Δύο εκατομμύρια Έλληνες πέθαναν από πείνα. Και στην πορεία έφυγαν και έγιναν οι σημερινοί ιδρυτές της Ευρωπαϊκής Ένωσης –γιατί είναι οι ίδιοι, είναι τα παιδιά αυτών οι οποίοι διέλυσαν την Ελλάδα- η οποία Ευρωπαϊκή Ένωση μας έχει με τα μνημόνια, μας με τις εντολές τις οποίες δίνει να κάνουμε τους κωφούς ή τους τυφλούς σε όσα συμβαίνουν στη Μέση Ανατολή ή σε άλλα μέρη.

Η Ευρωπαϊκή Ένωση είναι αυτή η οποία δεν ασχολείται καθόλου με τα όσα συμβαίνουν στη Συρία σήμερα υπό την ανοχή της. Είναι αυτή που αναγνώρισε τον αρχιδολοφόνο, αρχιτρομοκράτη Τζολάνι –και βγάζουν φωτογραφίες όλοι μαζί του-, τον μέχρι χτες επικηρυγμένο με 10 εκατομμύρια ευρώ.

Και ξέρετε τι μου θυμίζει αυτό; Σαν να τελείωνε ο Β΄ Παγκόσμιος Πόλεμος, να ζούσε ο Χίτλερ και να έβαζε μια άλλη φωτογραφία, μια άλλη στολή και να πήγαιναν να φωτογραφίζονται μετά όλοι οι αρχηγοί της Ευρώπης μαζί του και να λέγανε «άλλαξε ο άνθρωπος και είναι πλέον εκμοντερνισμένος και ξεχνάμε τα χτεσινά». Ένας δολοφόνος μέχρι χθες, παγκόσμια αναγνωρισμένος δολοφόνος, είναι συνομιλητής σήμερα της Ευρωπαϊκής Ένωσης και της Ελληνικής Κυβέρνησης, κύριε Υφυπουργέ! Είναι συνομιλητής ο Τζολάνι και καμαρώνουμε και βγάζουμε φωτογραφίες δίπλα του.

Εμείς τουλάχιστον με όσα βλέπουμε θα έπρεπε να πρωτοστατούμε, να αγκαλιάσουμε την περιοχή εκεί των λεβαντίνων και όλων των άλλων, γιατί και οι Αλεβίτες έχουν μια ιστορία εκεί πέρα, η οποία έχει πάρει στοιχεία και από τον Χριστιανισμό. Είναι μουσουλμάνοι με μία ιδιότυπη μορφή, είναι οι Σούφι, οι Σουφιστές, είναι άνθρωποι με ιστορία εκεί χιλιάδων ετών και εμείς αφήνουμε και τους κάνουν γενοκτονία. Αυτή τη στιγμή γίνεται γενοκτονία. Έχω δει βίντεο τα οποία δεν τολμάτε να δείτε. Σίγουρα κλείνετε τα μάτια, γιατί αυτό το κακό κάνει η ανθρωπότητα, όπως και στον Β΄ Παγκόσμιο Πόλεμο δεν αναγνωρίζουν οι Γερμανοί μέχρι σήμερα τη γενοκτονία των Ελλήνων στον Πόντο, στη Σμύρνη και όλη τη γενοκτονία των Ελλήνων και των Αρμενίων, κλείνει τα μάτια η ανθρωπότητα. Τρία κράτη την έχουν αναγνωρίσει, μόνο η Ολλανδία –νομίζω- και κάνα δυο άλλες χώρες.

Αυτά, λοιπόν, είναι που δεν βλέπουμε και είμαστε καταδικασμένοι να τα ξαναδούμε να επαναλαμβάνονται. Μπορεί σήμερα να είναι μακριά από εμάς -και δεν νομίζω να είναι και πολύ μακριά- και να είναι κάτω εκεί οι γενοκτονίες αυτές, αλλά εάν δεν αντιδράσουμε, είναι υποκριτικό να λέμε ότι είμαστε άνθρωποι και να ψάχνουμε και να μιλάμε για δημοκρατία και για ανάπτυξη και πράσινη ανάπτυξη και όλα αυτά τα «πράσσειν άλογα». Κάθε άνθρωπος που δολοφονείται είναι ένα θέμα για την ανθρωπότητα. Και εμείς κλείνουμε τα μάτια στο πλαίσιο ποιων συμφερόντων, στο πλαίσιο ποιας μελλοντικής προοπτικής; Στο να συμμετάσχουμε και εμείς, όπως είπε και κάποιος συνάδελφος πριν, στην ανοικοδόμηση της Συρίας ή σε κάποια πετρέλαια ή δεν ξέρω εγώ τι, ή να έχουμε καλή σχέση με την Τουρκία;

Αυτό, λοιπόν, πρέπει να το δει η Ευρωπαϊκή Ένωση χτες και πρέπει να στείλει αντιπροσώπους να δουν τι γίνεται, να παραμείνουν εκεί στην περιοχή, μια δύναμη ευρωπαϊκή, ίσως στρατιωτική περιφερειακή, τυπική δηλαδή δύναμη, όπως του ΟΗΕ. Καλά, για τον ΟΗΕ δεν μιλάμε, ο ΟΗΕ δεν υπάρχει –έτσι;- ο ΟΗΕ είναι για να μας λέει ιστορίες και να βγάζει διαγγέλματα κάθε έναν χρόνο για την ανεξαρτησία.

Και να θυμίσω επίσης σε όλους αυτούς που έχουν πάρει πλέον θέση από την Ευρώπη εναντίον της Ρωσίας και της Αμερικής, ότι την Ευρώπη την ελευθέρωσαν οι Ρώσοι και οι Αμερικάνοι. Οι Ευρωπαίοι ήταν αυτοί που πολέμησαν για να φέρουν το σκοτάδι, το μαύρο και όλες οι ευρωπαϊκές χώρες είχαν εθελοντές στον γερμανικό στρατό. Μην το ξεχνάτε, μην πάμε πιο πέρα, από την Ισπανία μέχρι την Εσθονία «SS» ήταν και έκαναν εισβολή στη Ρωσία και αυτοί, στη Σοβιετική Ένωση, ποια ήταν;

Να πω τέλος –για να κλείσω- και για αυτό το άθλιο γεγονός της δήθεν τέχνης αυτής. Κύριοι, εγώ να δεχτώ ότι όλα είναι τέχνη. Μην προσβάλλετε τα ιερά σύμβολα ενός λαού ο οποίος πιστεύει, καλώς ή κακώς πιστεύει. Κάποιος μπορεί να μην πιστεύει, αποδεκτό είναι και αυτό. Εγώ δεν μπορώ να πω σε αυτόν που δεν πιστεύει να πιστέψει. Όμως, πρέπει να σεβαστώ τα ιερά σύμβολα τα δικά του, με τα οποία κοιμάται και ξυπνάει. Όταν, λοιπόν, βλέπει κάθε άνθρωπος, καθένας πολίτης ότι ανεξέλεγκτα κάποιοι προσβάλλουν την πίστη του, αύριο μπορεί να σκεφθεί χειρότερα πράγματα. Και μπορεί να συμβεί, εάν πάμε ανάποδα, να προσβάλει κάποιος τα σημερινά αποδεκτά θέματα που έχουν έρθει, τους ΛΟΑΤΚΙ -δεν ξέρω τι- τους βίγκαν, τότε θα πάει φυλακή. Έχουν θεσπιστεί νόμοι. Εδώ βλέπουμε ότι όποιος αγγίζει τα ιερά και όσια των Ελλήνων δεν πηγαίνει φυλακή. Όποιος υπονοήσει κάτι για έναν ΛΟΑΤΚΙ φυλακή πηγαίνει. Υπάρχει νόμος ρατσιστικός. Δεν υπάρχει, όμως, ρατσιστικός νόμος…

**ΕΙΡΗΝΗ (ΡΕΝΑ) ΔΟΥΡΟΥ:** Δηλαδή δεν θα έπρεπε να πηγαίνει;

**ΙΩΑΝΝΗΣ ΚΟΝΤΗΣ:** Θα έπρεπε –όχι, δεν ξέρω αν θα έπρεπε- να υπάρχει ισομέρεια, να υπάρχει ισότητα, όλοι να πήγαιναν, αν προσέβαλαν ο ένας τον άλλον. Συμφωνείτε με αυτό;

Απορώ, όμως, με αυτούς τους καλλιτέχνες που δεν τολμούν να αγγίξουν την πίστη των ισλαμιστών ή των μουσουλμάνων, η οποία είναι καταπιεστική για τις γυναίκες, κυρία Δούρου. Έχετε δει τι κάνουν; Από κλειτοριδεκτομή που κάνουν σε πάρα πολλές μουσουλμανικές χώρες -και κανείς δεν έχει ασχοληθεί με αυτό- μέχρι που τους πετάνε από το μπαλκόνι τους ομοφυλόφιλους. Δεν ασχολούνται, όμως. Γιατί; Το έκαναν στο Σαρλί Εμπντό και έψαχναν να βρουν κεφάλια και δολοφονημένους ανθρώπους. Αγγίζουν, λοιπόν, τους πράους χριστιανούς. Είναι ντροπή! Δεν συμφωνώ.

Εγώ προσωπικά δεν θα πήγαινα να αντιδράσω έτσι. Όμως, δίνω όλα τα δίκαια σε έναν άνθρωπο που όταν αγανακτήσει, μπορεί να διαμαρτυρηθεί, να φωνάξει και να πει ότι «κύριοι, ως εδώ, προσβάλλετε την πίστη μου!». Αυτή είναι η μοναδική, δυστυχώς, που μας έχει μείνει. Δεν μας προστατεύει ούτε ο νόμος. Ο νόμος προστατεύει μόνο αυτούς οι οποίοι κάνουν αυτά που θέλουν εναντίον μας και αυτό είναι κάτι που θα πρέπει να σας προβληματίσει, γιατί σήμερα γίνεται εις βάρος μας. Αύριο τα πράγματα αλλάζουν –ξέρετε- καμιά φορά και ο κόσμος παίρνει βόλτες. Αύριο μπορεί να γίνονται πράγματα εναντίον σας και είναι αυτό που δεν θέλουμε. Είδατε, ο ναζισμός ήρθε πρώτη φορά το 1915. Εκεί ήταν, οι κεμαλοτούρκοι ήταν ναζί. Ήρθε μετά το 1940 και ξανάρχεται εδώ και ξεχνάει η Ευρωπαϊκή Ένωση –ξαναλέω- ποιοι την ελευθέρωσαν και τους πολεμάει σήμερα, Ρωσία και Αμερική. Σήμερα είναι εχθροί της.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κόντη.

Τον λόγο έχει ο κ. Ηλιόπουλος, Κοινοβουλευτικός Εκπρόσωπος από τη Νέα Αριστερά.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Τα της σύμβασης και κρίσιμες παρατηρήσεις για τα ζητήματα εξωτερικής πολιτικής τα έχει ήδη πει η εισηγήτριά μας, η Σία Αναγνωστοπούλου, όποτε επιτρέψτε μου να κάνω τρεις σύντομες παρατηρήσεις που προκύπτουν από τη συζήτηση.

Παρατήρηση πρώτη: Η χώρα δεν θα γυρίσει σε περίοδο ιεροεξεταστών όπου θα συζητάμε το τι μπορεί να ανέβει και τι δεν μπορεί να ανέβει σε μία εθνική πινακοθήκη και αυτό πρέπει όλες και όλοι λίγο να το κατανοήσουν.

Επιτρέψτε μου εδώ, όμως, να πω ότι το πρόβλημα δεν είναι εκεί. Το πρόβλημα είναι η Νέα Δημοκρατία.

Και είστε το πρόβλημα, γιατί όταν είχαν καταγγείλει το έργο της Γεωργίας Λαλέ για τις γυναικοκτονίες, είχατε βιαστεί, ο κ. Γεραπετρίτης, να το κατεβάσει. Εκεί τους δώσατε ένα ξεκάθαρο σήμα, ότι «εμείς ως Νέα Δημοκρατία την ακούμε τη Νίκη σε αυτά τα ζητήματα» και λειτουργήσατε και εσείς ως ιεροεξεταστές.

Είναι πρόβλημα γιατί δεν γίνεται σήμερα να ακούμε από τον κ. Πλεύρη ναι μεν, αλλά, ότι οι επιλογές της Εθνικής Πινακοθήκης κρίνονται. Τι είναι; ιστορικός τέχνης είναι ο κ. Πλεύρης και θα κρίνει τις επιλογές της Εθνικής Πινακοθήκης; Τελευταία φορά που τσέκαρα δεν ήταν ιστορικός τέχνης για να κρίνει τις επιλογές της Εθνικής Πινακοθήκης. Ούτε μπορεί το παράδειγμα το οποίο τυχαία ήρθε στο κεφάλι του κ. Πλεύρη να είναι «τι θα λέγαμε εμείς, αν κάποιος έκανε μια εγκωμιαστική έκθεση ζωγραφικής για τον Χίτλερ;». Τώρα σοβαρά; Ο κ. Πλεύρης με την ιστορία και τη διαδρομή που έχει καλύτερο παράδειγμα δεν σκέφτηκε; Έναν άνθρωπο να τον προστατεύσει δεν έχει; Το παράδειγμα που σκέφτηκε είναι η έκθεση ζωγραφικής για τον Χίτλερ;

Και ξαναλέω, δυστυχώς, ότι το πρόβλημα είναι ότι αυτόν τον δρόμο τον έχει ανοίξει η Νέα Δημοκρατία με τις επιλογές που έχει κάνει και έχουμε βρεθεί να συζητάμε πλέον. Κάποια πράγματα που πριν λίγα χρόνια θα ήταν αδιανόητα τα έχετε μετατρέψει εσείς σε αυτονόητα.

Έρχομαι, όμως, σε ένα σημερινό ζήτημα που αποκαλύφθηκε και για το οποίο η Κυβέρνηση πρέπει να απαντήσει και πρέπει να απαντήσετε πολύ συγκεκριμένα και σχετίζεται με την ανθρωπιστική αποστολή στη Λιβύη τον Σεπτέμβριο του 2023, η οποία μετατράπηκε σε αποστολή θανάτου, σε μία αποστολή στην οποία σκοτώθηκαν τρεις στρατιωτικοί και δύο πολίτες.

Σημερινό δημοσίευμα στους «Data Journalists» λέει ότι αγνοήθηκαν όλες οι προειδοποιήσεις που είχαν γίνει για τον κίνδυνο της αποστολής. Ποιος είχε κάνει τις προειδοποιήσεις; Τα στελέχη των Ειδικών Δυνάμεων. Τα στελέχη των Ειδικών Δυνάμεων είχαν προειδοποιήσει για αυτή την αποστολή, αγνοήθηκαν τα πάντα και είχαμε πέντε νεκρούς, ξαναλέω τρεις στρατιωτικούς και δύο πολίτες. Γιατί αγνοήθηκαν όλες οι προειδοποιήσεις και οργανώσατε μία επιχείρηση με εγκληματική αμέλεια, προχειρότητα και ανευθυνότητα;

Λέει ο Γενικός Πρόξενος της Ελλάδας στη Βεγγάζη Σταύρος Βενιζέλος ότι η απόφαση για την αποστολή πάρθηκε την Τετάρτη 13-9-2023 από τον Πρωθυπουργό, από τον Κυριάκο Μητσοτάκη. Τι είχε συμβεί και βιάστηκε η Κυβέρνηση; Ότι την προηγούμενη μέρα, στις 12 του μήνα, υπήρχε πληροφορία ότι έχει ήδη κάνει αντίστοιχη αποστολή η Τουρκία.

Για καθαρά επικοινωνιακούς λόγους στείλατε πέντε ανθρώπους στη σφαγή! Αυτό κάνατε! Και μην απαντήσετε σε εμάς. Απαντήστε στις οικογένειες αυτών των ανθρώπων και απαντήστε στα στοιχεία της δημοσιογραφικής έρευνας, τα οποία δεν τα έχετε διαψεύσει μέχρι σήμερα.

Για αυτόν τον λόγο εμείς ζητάμε ενημέρωση της Εθνικής Αντιπροσωπείας και συνεδρίαση της αρμόδιας επιτροπής. Δεν γίνεται να υπάρχει μία τέτοια αποκάλυψη, να φαίνεται ότι η Ελληνική Κυβέρνηση για καθαρά επικοινωνιακούς λόγους έστειλε τρεις στρατιωτικούς και δύο πολίτες στη σφαγή γιατί βιάστηκε, επειδή είχε προλάβει η Τουρκία να κάνει ανθρωπιστική αποστολή. Και είχατε προειδοποιηθεί για τους κινδύνους από στελέχη των Ειδικών Δυνάμεων. Καλό είναι να βρείτε μισή κουβέντα να πείτε.

Και κλείνω, όμως, με το εξής: Πριν λίγες ώρες, το πρωί εδώ, έγινε μία συμβολική διαμαρτυρία, μία συμβολική διαμαρτυρία γιατί πριν τέσσερα χρόνια ο αστυνομικός της κ. Μπακογιάννη παραβιάζοντας τον μισό Κώδικα Οδικής Κυκλοφορίας έκανε μία στροφή που δεν έπρεπε να κάνει και σκότωσε τον Ιάσονα Λαλαούνη. Πριν τέσσερα χρόνια έγινε αυτό.

Σήμερα σε αυτή τη συμβολική διαμαρτυρία, η οποία κρίθηκε πολύ επικίνδυνη προφανώς με εντολή του Φρούραρχου της Βουλής, είχαμε και μία διμοιρία ΜΑΤ πίσω από την οικογένεια και τους φίλους του αδικοχαμένου οι οποίοι είχαν έρθει για να κάνουν μία συμβολική διαμαρτυρία.

Η οικογένεια, όμως, καταγγέλλει κάτι πάρα πολύ συγκεκριμένο, στο οποίο πρέπει να απαντήσουν το Προεδρείο και ο Πρόεδρος της Βουλής. Η οικογένεια καταγγέλλει ότι ο εμπλεκόμενος αστυνομικός τέσσερα χρόνια μετά είναι ακόμα στη Βουλή. Και σας ρωτάω πολύ ψύχραιμα: Ισχύει η καταγγελία αυτή; Τέσσερα χρόνια μετά ο άνθρωπος, ο οδηγός της κ. Μπακογιάννη, ο οποίος σκότωσε τον Ιάσονα, είναι ακόμα κανονικά στη Βουλή σαν να μην τρέχει τίποτα; Λίγη ντροπή δεν υπάρχει;

Αυτό το ζήτημα δεν θα μείνει έτσι, δεν θα ξεπεραστεί, δεν θα ξεχαστεί και θα πρέπει να δώσετε συγκεκριμένες απαντήσεις για το αν αυτός ο αστυνομικός που οποίος παραβίασε τον μισό Κώδικα Οδικής Κυκλοφορίας βρίσκεται ακόμα στη θέση του στη Βουλή. Διότι αν ισχύει αυτό, δείχνει για άλλη μια φορά ότι υπάρχουν τα «δικά σας παιδιά» τα οποία έχουν ασυλία ό,τι κι αν κάνουν, ακόμα κι αν αυτό το «ό,τι κι αν κάνουν» κοστίζει ανθρώπινες ζωές.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Φυσιολογικό είναι η συζήτηση να γενικευτεί πέρα από τη συγκεκριμένη πρόταση νόμου-συμφωνία τέλος πάντων με την Αργεντινή, την οποία ανέλυσε ο Γιάννης Δελής αιτιολογώντας και το δικό μας «παρών» που δεν είναι ασήμαντο, κάτι που επαναλαμβάνω για τους υπόλοιπους.

Όμως, αλήθεια, σας ρωτάω, για να ακούει και ο κόσμος, για τους συμμάχους σας, στη συγκεκριμένη περίπτωση τους τζιχαντιστές, αυτούς που αντικειμενικά χαιρετίσατε ανεξάρτητα από προθέσεις με την πτώση της κυβέρνησης του Άσαντ. Εμείς δεν συμφωνούσαμε με τον Άσαντ, κάτι που ξέρετε πολύ καλά, όπως δεν συμφωνούμε και με πολλούς άλλους. Ωστόσο, θεωρούμε ότι δικαίωμα να τον ανατρέψουν, να τον αλλάξουν, να κάνουν λαϊκή επανάσταση ή οτιδήποτε έχουν οι ίδιοι οι λαοί.

Εσείς, λοιπόν, χαιρετίσατε τη συγκεκριμένη Κυβέρνηση. Σας ρωτάω, λοιπόν, το εξής: Καλά, δεν βλέπατε τι έρχεται; Αυτό ήταν το κύριο; Η πτώση του Άσαντ ή το τι έρχεται; Όμως, πανηγυρίζατε. Και βέβαια, αυτό που ήρθε τι ήταν; Για πείτε μας! Δεν το υποψιαστήκατε; Οι τζιχαντιστές δεν ήταν; Δεν τους ξέρατε; Πώς ήρθαν αυτοί; Ήρθαν, σφάζουν και από την πρώτη στιγμή δολοφονούν. Μάλιστα, υπάρχουν και πολλά βίντεο. Μιλάμε για απίστευτα πράγματα, όχι βέβαια γι’ αυτούς. Δεν τα ξέρατε αυτά; Δεν ξέρατε ποιοι έρχονται;

Οι σύμμαχοί σας, λοιπόν, οι σύμμαχοι όλων σας, όπως το Ισραήλ που πολεμάει τους τζιχαντιστές, που πολεμάει τη «Χεζμπολάχ», που πολεμάει, που πολεμάει, έκανε πρώτο συμφωνία με τους τζιχαντιστές. Οι Ηνωμένες πολιτείες, επίσης και η Ευρωπαϊκή Ένωση, όλοι είπαν ζήτω, γιατί έπεσε το καθεστώς Άσαντ. Έπεσε, αλλά το θέμα είναι τι έρχεται. Ποιο ήταν το κύριο; Το ότι έπεσε ή το τι έρχεται; Φώναξαν όλοι «ζήτω»! Όλοι μαζί και η Τουρκία επέβαλαν αυτή την ονομαζόμενη -εντός οκτακοσίων εισαγωγικών- «δημοκρατική» αλλαγή.

Και σας ρωτάμε ξανά: Είναι η πρώτη φορά που γίνεται αυτό; Είναι, δηλαδή, μία εξαίρεση το συριακό που έριξε ένα καθεστώς με τα προβλήματα που είχε, με ό,τι είχε και έφερε ένα καινούργιο; Όχι, βέβαια! Πόσα χρόνια, κυρίες και κύριοι, κράτησε ο πόλεμος κατά του Αφγανιστάν στον οποίο συμμετείχε και η Ελλάδα εν ονόματι του να πατάξει τους Ταλιμπάν που τους είχε φτιάξει η CIA; Και έχουν γραφτεί πάρα πολλά! Πού κατέληξε αυτός ο πόλεμος κατά της τρομοκρατίας των Ταλιμπάν, κύριε Υπουργέ; Στο να φύγουν οι Αμερικάνοι και να παραδώσουν την εξουσία σε ποιους; Στους Ταλιμπάν, σε αυτούς που πολεμούσαν πάνω από δεκαπέντε, υποτίθεται, χρόνια. Και αυτό που άνθισε πολύ στο Αφγανιστάν ήταν το εμπόριο ναρκωτικών. Κατέληξε, λοιπόν, εκεί.

Τι αποδεικνύουν, λοιπόν, αυτά τα δύο, γιατί μπορώ να πω και πάρα πολλά ακόμα, όπως το ουκρανικό για το οποίο θα πω στη συνέχεια; Αποδεικνύουν ότι αυτές οι θεωρίες της ξεφτίλας -το λέω εγώ!-, οι θεωρίες της δημοκρατίας και των αξιών της Δύσης -πω, πω, τι αξίες!- είναι μία μεγάλη απάτη. Δεν υπάρχουν αξίες. Μία είναι η αξία στον ιμπεριαλισμό, στον καπιταλισμό και αυτή είναι τα οικονομικά συμφέροντα της ολιγαρχίας του πλούτου που το 10% κατέχει το 90% του παγκόσμιου ΑΕΠ.

Τι είναι, λοιπόν, αυτά; Για να ψάχνουμε και λίγο περισσότερο, στο Αφγανιστάν είναι να εμποδίσουν τον δρόμο του μεταξιού σε ανταγωνισμό με την Κίνα, να δημιουργήσουν αστάθεια στην περιοχή και να την ελέγχουν, ώστε να μπορέσουν αν όχι να το ματαιώσουν, τουλάχιστον να το καθυστερήσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στη Συρία τι είναι; Το ενδιαφέρον των Ηνωμένων Πολιτειών, του Ισραήλ που -σκεφτείτε!- είναι μανιωμένο, υποτίθεται, κατά των ισλαμιστών και της Ευρωπαϊκής Ένωσης; Αυτό είναι; Όχι! Είναι ο έλεγχος των πλουτοπαραγωγικών πηγών και το μοίρασμά τους. Δεν είναι, λοιπόν, τίποτα διαφορετικό. Προέχουν τα συμφέροντα της ολιγαρχίας του πλούτου.

Τι κάνατε, λοιπόν; Οι δηλώσεις του Αρχηγού των τζιχαντιστών που ξαφνικά σε μία μέρα έβαλε γραβάτα -έλεος δηλαδή!- και των τζιχαντιστών που πριν από μερικά χρόνια δείχνατε φωτογραφίες να κόβουν κεφάλια, να σφάζουν ανθρώπους και να κάνουν απαγωγές μικρών κοριτσιών, όλοι αυτοί μπήκαν ξαφνικά στην Κολυμβήθρα του Σιλωάμ και έγιναν δημοκρατικοί και ανέτρεψαν την Κυβέρνηση, την εξουσία θα έλεγα, του Άσαντ;

Και πραγματικά αναρωτιόμαστε και ρωτάμε το εξής: Είστε όλοι τόσο αφελείς; Δεν ξέρατε τι θα προκύψει μετά; Τι νομίσατε, δηλαδή; Ότι επειδή έβαλε κοστούμι και γραβάτα, θα άλλαζε τη δική του λογική και αυτό που δημιούργησαν πάλι οι Ηνωμένες Πολιτείες της Αμερικής και κορυφαία στελέχη του «ISIS» που εκπαιδεύτηκαν σε βάσεις των Αμερικανών, στην Αμερική και στάλθηκαν εκεί; Αυτά δεν τα λέω εγώ, αυτά τα γράφουν οι εφημερίδες και άλλα μέσα ενημέρωσης που δεν είναι ΚΚΕ.

Εσείς, αλήθεια, πειστήκατε; Αν είστε τόσο αφελείς, να κάνετε άλλη δουλειά. Τι ήταν αυτά που έλεγε ο κ. Γεραπετρίτης, αλλά και οι υπόλοιποι, περί συμπεριληπτικής πολιτικής, δηλαδή ότι θα τους σεβαστεί όλους και περί ομαλής μετάβασης σε μια δημοκρατία, όταν οι σφαγές είχαν αρχίσει πριν καν μπουν και πριν -εντός εισαγωγικών- «πάρουν την εξουσία» που ήταν αποτέλεσμα και των προβλημάτων που είχε δημιουργήσει η κυβέρνηση Άσαντ, με αποτέλεσμα να μην αντισταθεί και ο κόσμος; Όλοι σας, Νέα Δημοκρατία, ΠΑΣΟΚ, ΣΥΡΙΖΑ, Νέα Αριστερά κ.λπ. χαιρετίζετε την αλλαγή του καθεστώτος του Άσαντ. Παρακάτω;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είχαμε πει για τους τζιχαντιστές, κύριε Παφίλη!

**ΑΘΑΝΑΣΙΟΣ ΠΑΦΙΛΗΣ:** Κυρία Αναγνωστοπούλου, μη διαμαρτύρεστε, γιατί μου κάνουν κριτική που απαντάω. Κι εσείς λέγατε ότι ελπίζετε. Τι ελπίζετε; Πλάκα κάνουμε; Ελπίζατε ότι θα έκαναν ποτέ μετάβαση στη δημοκρατία αυτοί οι δολοφόνοι, αυτοί οι τυφλοί που είναι όργανα διάφορων;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και η Κυβέρνηση; Πότε πήγε εκεί; Τώρα, στις 7 Φεβρουαρίου. Και γύρισε ο κ. Γεραπετρίτης και είπε ότι ελπίζουμε κ.λπ.. Και άρχισαν οι ανηλεείς σφαγές και μάλιστα χωρίς καμία διάκριση.

Και δεν είναι μόνο για τους χριστιανούς, κύριοι της Νίκης και των άλλων, αλλά για όλους όσοι αντιστέκονται στον σκοταδισμό άλλου είδους που αναπτύσσεται εκεί, είναι για τους κομμουνιστές που τους έκλεισαν τα γραφεία και τους δολοφονούν, γιατί είχαν διαφωνήσει με τον Άσαντ, είναι γι’ αυτούς που είναι στην πρώτη γραμμή, αλλά και για άλλους προοδευτικούς ανθρώπους που αντιστέκονται, όπως βεβαίως και για τους χριστιανούς. Διότι οι Αλαουίτες δεν είναι όλοι Χριστιανοί. Είναι μία διαφορετική …

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, με συγχωρείτε για τη διακοπή. Θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και δύο συνοδοί εκπαιδευτικοί από το Γενικό Λύκειο Νέας Κυδωνίας Χανίων.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Ορίστε, κύριε Παφίλη, συνεχίστε, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Και ύστερα από όλα αυτά και από τα γενικότερα, αρχίζει η πολύ σκληρή κριτική…

(Θόρυβος στην Αίθουσα)

Κύριε Πολάκη, μιλάω.

Και αρχίζει, λοιπόν, η πολύ σκληρή κριτική. ΣΥΡΙΖΑ: «Απουσιάζετε από τα fora. Δεν πήγατε στο Λονδίνο και δεν ξέρω πού αλλού», «Καταστράφηκε η Ελλάδα». Λες και άμα πήγαιναν, θα έλεγαν κάτι διαφορετικό! Αφού συμφωνούν εκ των προτέρων!

**ΠΑΥΛΟΣ ΠΟΛΑΚΗΣ:** Κύριε Παφίλη, εμείς δεν χαιρετίσαμε τον Άσαντ!

**ΑΘΑΝΑΣΙΟΣ ΠΑΦΙΛΗΣ:** Τα ίδια και η Νέα Αριστερά: «Μεγάλο πλήγμα που απουσιάζει η Ελλάδα από τα fora». Τι λες! Να μην πω τι έκανε η φοράδα στο αλώνι, γιατί θα θεωρηθεί και ακατάλληλο! Δηλαδή, κι αν πήγαινε η Ελλάδα; Η Ελλάδα πρωτοστατεί σε όλα αυτά. Το πιο πρόθυμο πρωτοπαλίκαρο είναι και στη Μέση Ανατολή και στο παλαιστινιακό. Και εσείς όταν ήσασταν κυβέρνηση, να μην πω πώς γίνατε με το Ισραήλ και το αναγορεύσατε στο δεν ξέρω τι και όλοι οι υπόλοιποι. Και για να δούμε τι ζούμε.

Να την, η κ. Δούρου! Κατά φωνή!

**ΕΙΡΗΝΗ (ΡΕΝΑ) ΔΟΥΡΟΥ:** Πρόσεξε τι θα πεις!

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι…

**ΑΘΑΝΑΣΙΟΣ ΠΑΦΙΛΗΣ:** Όχι, δεν πάω παρακάτω γιατί είναι λάθος.

Ζούμε, λέει, την επιτάχυνση της ιστορίας. Όχι! Ζούμε την προσωρινή κυριαρχία του καπιταλισμού και του ιμπεριαλισμού. Ζούμε τις ανταγωνιστικές αντιθέσεις για το μοίρασμα και το ξαναμοίρασμα των αγορών. Ζούμε -για να ξέρει και ο κόσμος- το ξαναμοίρασμα του κόσμου, που μόνο αυτός μπορεί να το ανατρέψει με την πάλη του και όχι με την παρουσία στα fora τα διεθνή. Τι λέτε; Πω-πω! Αν πήγαινε η Ελλάδα στα fora, θα ανατρεπόταν η παγκόσμια κατάσταση και θα ήταν παγκόσμια δύναμη!

Προσπαθείτε να αποστασιοποιηθείτε, γιατί τα πράγματα στην Ουκρανία έχουν αλλάξει, γιατί η Ελλάδα είναι μέρος του πολέμου, γιατί έχει κηρύξει και τον πόλεμο κατά της Ρωσίας. Όμως, δεν κατάλαβα. Εδώ ζούμε. Όλοι σας έχετε ψηφίσει όλες τις αποφάσεις της Ευρωπαϊκής Ένωσης και για τα οικονομικά μέτρα που τσάκισαν την Ελλάδα και αυτά στην ενέργεια και στην αγροτική οικονομία. Για ό,τι αποφάσισε η Ευρωπαϊκή Ένωση σηκώνετε -για να μην πω τίποτα άλλο- και τα δύο χέρια. Ναι ή όχι;

Και τώρα που άλλαξε η κατάσταση, προσπαθείτε να κρατήσετε κάποιες αποστάσεις. Για να κάνουμε, λοιπόν, λογαριασμό. Τι είπε το ΚΚΕ; Το ΚΚΕ από την αρχή είπε ότι ο πόλεμος είναι ιμπεριαλιστικός. Δεν παίρνουμε το μέρος ούτε του ενός ούτε του άλλου ληστή. Λέμε ότι ο πόλεμος δεν άρχισε τότε που άρχισε, αλλά άρχισε το 2014. Όταν, λοιπόν, το 2014 ο Ζελένσκι με τους δημοκράτες του Αζόφ που χειροκροτούσατε όλοι και που ήσασταν παρόντες…

**ΕΙΡΗΝΗ (ΡΕΝΑ) ΔΟΥΡΟΥ:** Ε, όχι κι όλοι!

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Όχι, δεν ήμασταν! Κι άλλοι δεν ήταν!

**ΠΑΥΛΟΣ ΠΟΛΑΚΗΣ:** Εγώ δεν ήμουν!

**ΑΘΑΝΑΣΙΟΣ ΠΑΦΙΛΗΣ:** Όσοι ήσασταν. Δεν ήσασταν όλοι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, σας παρακαλώ. Μην απευθύνεστε…

**ΑΘΑΝΑΣΙΟΣ ΠΑΦΙΛΗΣ:** Μόνο εμείς απουσιάζαμε. Ποιοι δεν ήσασταν; Δεν ήταν ο Τσίπρας εδώ; Δεν ήταν ο ΣΥΡΙΖΑ;

**ΠΑΥΛΟΣ ΠΟΛΑΚΗΣ:** Εγώ πάντως δεν ήμουν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πολάκη, σας παρακαλώ. Μη διακόπτετε.

**ΑΘΑΝΑΣΙΟΣ ΠΑΦΙΛΗΣ:** Αν δεν ήσουν εσύ, δεν έχει καμία σημασία. Σημασία έχει το κόμμα σου τι έκανε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, αν θέλετε, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Εμείς είπαμε ότι είναι ιμπεριαλιστικός πόλεμος. Όταν άρχισε το 2014, όταν γινόταν σφαγείο στις ρωσόφωνες περιοχές, όταν ήταν τα τάγματα Αζόφ, όταν έγινε το πραξικόπημα από την Ευρωπαϊκή Ένωση και τις Ηνωμένες Πολιτείες της Αμερικής και άλλα διάφορα, γι’ αυτό λέγαμε ότι εμείς δεν διαλέγουμε ληστή. Είμαστε με τους λαούς. Αυτό λέγαμε. Ποιος δικαιώθηκε; Σήμερα έχετε χάσει και τα αυγά και τα πασχάλια.

Και ο κ. Βελόπουλος -για να μην το πω στα αγγλικά- τι λέει; Λέει «Και με τον Τραμπ και με την Ευρωπαϊκή Ένωση».

**ΕΙΡΗΝΗ (ΡΕΝΑ) ΔΟΥΡΟΥ:** «Και με τον Τραμπ και με τον Πούτιν» λέει.

**ΑΘΑΝΑΣΙΟΣ ΠΑΦΙΛΗΣ:** Όπως και πριν, δηλαδή και ενάντια στα μέτρα και τα ψήφιζε στο Ευρωκοινοβούλιο!

Λέτε για τον ΟΗΕ. Ποιος ΟΗΕ; Είστε καλά; Έχετε συνειδητοποιήσει ότι μετά το 1990 -όχι ότι πριν ήταν καλύτερος- έχει αλλάξει τελείως ο συσχετισμός; Τι γίνεται στον ΟΗΕ και στο Συμβούλιο Ασφαλείας; Γίνεται ένας ανταγωνισμός ποιος από τους μεγάλους ιμπεριαλιστές που μοιράζουν και ξαναμοιράζουν τον κόσμο θα μπορέσει να πάρει ένα κομμάτι.

Και για την Κυβέρνηση -και τελειώνω με αυτό- μπαίνω στον πειρασμό να πω ότι δεν πάει η κυβέρνηση γιατί σέρνεται πίσω από τους Αμερικανούς και το ΝΑΤΟ, γιατί τα ίδια έκαναν και όσοι ήταν κυβέρνηση πριν. Εδώ, επιτυχία! Στρατηγική συμφωνία με τους Αμερικανούς, βάσεις αμερικανικές και ούτω καθεξής. Να μην συνεχίσω. Πάει γιατί υπάρχουν τα συμφέροντα της ελληνικής αστικής τάξης που είναι μεγάλα. Ήδη, εταιρείες πάνε στην Ουκρανία. Ήδη, διαπραγματεύονται από τώρα για τη Συρία. Γι’ αυτό συμμετέχει, πέρα από το γενικό πλαίσιο.

Εμείς, λοιπόν, είμαστε απέναντι. Και ο ελληνικός λαός βγάζει συμπεράσματα και θα τα βγάζει συνεχώς. Και θα καταδικάζει αυτούς που σήμερα παριστάνουν τους αθώους και αυτούς που είναι αμετανόητοι και συνεχίζουν την πολιτική τους και θα συνταχθεί με το λαϊκό κίνημα και με το ΚΚΕ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παφίλη.

Επόμενος ομιλητής είναι ο κ. Μιλτιάδης Ζαμπάρας, Κοινοβουλευτικός Εκπρόσωπος του ΣΥΡΙΖΑ.

Ορίστε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω και να εκφράσω τις ευχές μου για ταχεία ανάρρωση στον εργαζόμενο που σήμερα το πρωί στη Βούλα υπέστη ηλεκτροπληξία και νοσηλεύεται σε σοβαρή κατάσταση. Είναι ένα ακόμη εργατικό ατύχημα που προστίθεται σε μία μακρά και μαύρη λίστα. Μόνο το 2024, εκατόν πενήντα εργαζόμενοι έχασαν τη ζωή τους σε εργατικά ατυχήματα! Μόνο τον Ιανουάριο του 2025, τα θύματα έχουν ξεπεράσει τα δεκαπέντε!

Τα τελευταία χρόνια, η αύξηση των εργατικών ατυχημάτων, θανατηφόρων ή μη, είναι εφιαλτική. Οι αιτίες, όμως, είναι συγκεκριμένες και οι ευθύνες έχουν ονοματεπώνυμο. Διάλυση των συλλογικών συμβάσεων εργασίας, ελαστικοποίηση και εντατικοποίηση της εργασίας, αδιαφορία για τα ζητήματα υγείας και ασφάλειας στην εργασία.

Όλα αυτά δεν είναι, δυστυχώς, φυσικά φαινόμενα. Είναι πολιτικές επιλογές. Είναι οι δικές σας πολιτικές επιλογές. Αναλάβετε επιτέλους τις ευθύνες σας και προστατέψτε τους εργαζόμενους. Μην κάνετε αυτό που ξέρετε πολύ καλά να κάνετε, δηλαδή να προστατεύετε τους εργοδότες.

Κυρίες και κύριοι Βουλευτές, βρισκόμαστε αυτές τις ώρες, αυτές τις μέρες, εν αναμονή ενός ανασχηματισμού…

**ΕΙΡΗΝΗ (ΡΕΝΑ) ΔΟΥΡΟΥ:** Δυστυχώς, πέθανε ο εργαζόμενος!

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ναι, είναι σημαντική η ενημέρωση. Δυστυχώς, χάθηκε ο νεαρός εργαζόμενος! Πολλές φορές, μας ξεπερνούν και οι εξελίξεις. Ένα επιπλέον θανατηφόρο εργατικό ατύχημα! Περιέγραψα προηγουμένως τις αιτίες για τις οποίες συμβαίνουν αυτά τα ατυχήματα στη χώρα μας και θα πρέπει, επιτέλους, η Κυβέρνηση να προστατεύσει με πολύ συγκεκριμένο πλαίσιο τους εργαζόμενους και όχι μόνο να κοιτάζει τα συμφέροντα των εργοδοτών.

Βρισκόμαστε αυτές τις μέρες και στον δημόσιο λόγο εν αναμονή του ανασχηματισμού. Πράγματι -και μετά από όλα αυτά που έχουν συμβεί και όπως θέλει να το προβάλει η Κυβέρνηση για αλλαγή πολιτικής- είναι μία απέλπιδα, τελευταία, ως κύκνειο άσμα ενδεχομένως, προσπάθεια επικοινωνιακού αντιπερισπασμού. Ο Πρωθυπουργός νομίζει ότι με λίγες αλλαγές και με κάποιες αλλαγές σε υπουργικά έδρανα θα αλλάξει πολιτική ατζέντα.

Ματαιοπονείτε, κυρίες και κύριοι, της Κυβέρνησης. Ο κόσμος δεν ξεχνά το έγκλημα των Τεμπών. Ο κόσμος απαιτεί αλήθεια και δικαιοσύνη. Κι επειδή στην πρόσφατη συζήτηση, για την πρόταση δυσπιστίας, για την πρόταση μομφής, κανείς από την Κυβέρνηση -κανένας, εγώ δεν άκουσα κανέναν εδώ μέσα- δεν απάντησε για το ζήτημα της συγκάλυψης, ούτε ο ίδιος ο Πρωθυπουργός, στην τελευταία του ομιλία, «άλλα λόγια να αγαπιόμαστε» έλεγε- αναμένουμε τη στάση σας στην προανακριτική επιτροπή. Θα αποκλείσετε και εκεί βασικούς μάρτυρες; Θα την λήξετε με συνοπτικές διαδικασίες, έτσι όπως έχετε μάθει; Θα κάνετε ό,τι περνάει από το χέρι σας, για να «θάψετε» την αλήθεια στην υπόθεση του εγκλήματος των Τεμπών;

Και σας παρακαλώ, εδώ θα ήθελα να πω μία «καραμέλα», που τείνει να «λιώσει», αλλά συνεχώς την επαναφέρουν στελέχη της Νέας Δημοκρατίας, ότι «εμείς προσπαθούμε να διευκολύνουμε τη δικαιοσύνη». Ποια δικαιοσύνη προσπαθείτε να διευκολύνετε; Ξέρετε πολύ καλά, ότι ο ρόλος της Βουλής είναι πολύ συγκεκριμένος και εμποδίζετε τον ρόλο της δικαιοσύνης. Αυτό κάνετε δύο χρόνια, γιατί δεν θέλετε να αποκαλυφθεί η αλήθεια, γιατί είστε ένοχοι. Είστε ένοχοι! Και προφανώς, όσο αρνείστε την παραπομπή, τόσο επιβεβαιώνετε τη συγκάλυψη.

Ακούμε, μάλιστα, τελευταία στις τηλεοράσεις ότι πρόκειται ο κ. Χατζηδάκης να χριστεί αντιπρόεδρος, να γίνει αντιπρόεδρος της Κυβέρνησης. Δηλαδή, ο Πρωθυπουργός θα έχει ένα βήμα πίσω του τον αντιπρόεδρο της Κυβέρνησης, τον κ. Χατζηδάκη, ενώ ήταν αυτός που παρακολουθούσε ο ίδιος ο Πρωθυπουργός. Τον παρακολουθούσε ως ύποπτο και τώρα τον αναβαθμίζει, γιατί; Γιατί τον θεωρεί άξιο εμπιστοσύνης;

Αποφασίστε, λοιπόν, για ποιον λόγο, κατ’ αρχάς, -γιατί δεν μας έχετε πει, ακόμα, μετά από τόσα χρόνια- τον παρακολουθούσατε; Αυτά είναι στοιχεία, είναι ζητήματα που δείχνουν και αποκρυσταλλώνουν την έλλειψη εμπιστοσύνης του ελληνικού λαού, η οποία έχει πλήρως καταρρεύσει και νομίζω ότι το «ποτάμι δεν γυρίζει πίσω».

Έχετε εξευτελίσει τους θεσμούς με το σκάνδαλο των υποκλοπών, υποτιμάτε συνεχώς, τη νοημοσύνη του κόσμου με τις δικαιολογίες σας, τροφοδοτείτε την ακροδεξιά με την απογοήτευση και την οργή που προκαλείται στην ελληνική κοινωνία. Δεν βλέπετε τι «σπέρνετε» με τις πολιτικές σας; Θα δείτε, όμως, τι θα «θερίσετε» στο τέλος.

Σε σχέση με την εξωτερική πολιτική. Ειπώθηκαν πολλά και από την εισηγήτριά μας, τη Ρένα τη Δούρου, με πολύ μεγάλη επάρκεια, όχι μόνο για το νομοσχέδιο, όχι μόνο για την κύρωση της σύμβασης, αλλά συνολικά για την ευρύτατη ρευστή κατάσταση, που υπάρχει στη Μέση Ανατολή.

Σήμερα, λοιπόν, έρχεται στο φως μια αποκάλυψη -ειπώθηκε, προηγουμένως, για πέντε Έλληνες, που σκοτώθηκαν στη Λιβύη- από την «Εφημερίδα των Συντακτών», ότι αυτή η αποστολή στη Λιβύη έγινε με απόφαση του Κυριάκου Μητσοτάκη. Έτσι κατέθεσε ο Γενικός Πρόξενος της Ελλάδας, στη Βεγγάζη: «εγκληματική προχειρότητα, βιασύνη, με αποτέλεσμα πέντε άνθρωποι να σκοτωθούν». Και δεν έχετε απαντήσει ακόμα! Ούτε στην ερώτηση, που έχει καταθέσει εδώ και μήνες η Ρένα Δούρου, ως αρμόδια Τομεάρχης, για το ζήτημα αυτό. Δεν έχετε δώσει καμία, απολύτως, απάντηση και πέντε άνθρωποι χάθηκαν.

Παρατηρούμε μία πρωτοφανή απομόνωση της χώρας. Εγώ θεωρώ ότι η απομόνωση της χώρας μας, γεωπολιτικά, δεν έχει προηγούμενο. Δεν κληθήκαμε στις συναντήσεις, στο Παρίσι και στο Λονδίνο, για το ουκρανικό. Δεν έχουμε πάρει καμία -καμία απολύτως- διεθνή πρωτοβουλία για την ειρήνευση. Δεν έχουμε καμία παρέμβαση για τη Γάζα, παρά τη γενοκτονία που εξελίσσεται -σιωπηλά στηρίζουμε το Ισραήλ- και στη Συρία, σήμερα, κλείνουμε τα μάτια στις σφαγές των αμάχων χριστιανών και αλαουιτών.

Την ίδια στιγμή, από την άλλη μεριά, έχουμε τον Τραμπ, που παρεμβαίνει «ωμά» σε εκλογές των ευρωπαϊκών χωρών κι εσείς σιωπάτε. Επίσης, έχουμε την Ευρωπαϊκή Ένωση που προωθεί το «ReArm Europe», που ειπώθηκε κι από την εισηγήτριά μας, ένα εξοπλιστικό πρόγραμμα 800 δισεκατομμυρίων, την ώρα που οι κοινωνικές δαπάνες στην Ευρώπη μειώνονται, την ώρα που οι λαοί υποφέρουν από οικονομικές κρίσεις. Πού είναι η φωνή σας σε όλα αυτά; Πού είναι οι πρωτοβουλίες σας ως χώρα, ως Κυβέρνηση, σε σχέση με όλα αυτά, που παίζονται στο διεθνές στερέωμα; Πού είναι η στρατηγική σας; Την έχετε περιγράψει; Μας την έχετε πει, εδώ μέσα, για να γνωρίζουμε ποια είναι η στρατηγική της χώρας μας; Γιατί η χώρα μας είναι, συνεχώς, «απούσα» σε όλα τα μεγάλα ζητήματα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θέλω να πω πολλά για τη σημερινή κύρωση της συμφωνίας. Νομίζω ότι τα περιέγραψε, πολύ καλά, η Ρένα Δούρου. Δύο-τρία σημεία θέλω να πω και θα κλείσω, κύριε Πρόεδρε, και ευχαριστώ.

Όσον αφορά τη σημερινή συζήτηση, η συμφωνία έχουμε πει -παρά τις σοβαρές μας αιτιάσεις, οι οποίες ειπώθηκαν και στην αρμόδια επιτροπή από την εισηγήτρια- είναι σε μία θετική κατεύθυνση. Ωστόσο, όπως τόνισε και η ίδια, υπάρχουν ζητήματα που θα πρέπει, άμεσα, να διορθωθούν: Στήριξη των οικογενειών των μελών της διπλωματικής και προξενικής αρχής στην Αργεντινή, αναγνώριση των ενσήμων και των συντάξιμων ετών από την εργασία τους στο εξωτερικό, δυνατότητα εργασίας στον τόπο που διαμένουν οι οικογένειές τους, δυνατότητα πρόσληψης σε θέσεις επιτόπιου προσωπικού με συμβάσεις ορισμένου χρόνου και τέλος -το έχουμε πει ξανά αυτό- είναι επιτακτική ανάγκη να επαναπροσδιοριστεί ο προϋπολογισμός του Υπουργείου Εξωτερικών.

Κλείνω, κυρίες και κύριοι συνάδελφοι, λέγοντας ότι οι πολίτες με όλα αυτά συμβαίνουν και στο ζήτημα της εξωτερικής πολιτικής, της αφωνίας σας, σας έχουν καταλάβει. Οι επικοινωνιακοί ελιγμοί, όπως αυτό που προσπαθείτε να κάνετε και με τον ανασχηματισμό, δεν πείθουν πλέον κανέναν. Η κοινωνία, σας έχει βάλει απέναντι και θα σας πάει μέχρι τέλους, μέχρι να δικαιωθούν αυτοί οι άνθρωποι που χάθηκαν στα Τέμπη και μέχρι το ζήτημα της δικαιοσύνης -όχι μόνο για το έγκλημα των Τεμπών, αλλά και σε σχέση με τα προβλήματα που βιώνει ο μέσος άνθρωπος- να εγκαθιδρυθεί σε αυτή τη χώρα.

Η κοινωνία διψά για δικαιοσύνη για διαφάνεια και δημοκρατία και να είστε σίγουροι, κυρίες και κύριοι της Κυβέρνησης, ότι η αλήθεια δεν κρύβεται, η οργή δεν καταστέλλεται και η αλλαγή δεν αργεί!

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επόμενος ομιλητής ο κ. Παύλος Χρηστίδης, Κοινοβουλευτικός Εκπρόσωπος του ΠΑΣΟΚ.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, κυρίες και κύριοι συνάδελφοι, δεν θα μπορούσα να ξεκινήσω διαφορετικά την ομιλία μου σήμερα, από την τραγική απώλεια ενός νέου ανθρώπου την ώρα της εργασίας του. Είναι πάνω από δεκαπέντε τα εργατικά δυστυχήματα τα οποία βιώνουμε μόνο το Γενάρη του 2025. Είναι δεκάδες οι περιπτώσεις, τις οποίες έχουμε, με εργατικά ατυχήματα και αυτό, δυστυχώς, δείχνει ότι έχουμε ένα κράτος το οποίο δεν μπορεί να προστατεύσει τους εργαζομένους του στην καθημερινότητά τους.

Έχουμε ακούσει πάρα πολλές φορές τα αρμόδια υπουργεία αυτής της Κυβέρνησης με όλους τους υπουργούς, καθώς αλλάζουν με την πάροδο των ετών, να μιλάνε για την υγεία και την ασφάλεια στους χώρους εργασίας, αλλά το μοναδικό το οποίο βλέπουμε, είναι η πολύ μεγάλη αύξηση και στους σοβαρά τραυματίες. Εκατόν σαράντα το 2022, διπλασιάστηκαν σε διακόσιους ογδόντα επτά ένα χρόνο αργότερα, το 2023.

Αυτοί οι αριθμοί είναι συνάνθρωποί μας οι οποίοι είτε χάνουν τις ζωές τους είτε δεν μπορούν πια να αντεπεξέλθουν στον εργασιακό τους χώρο εξαιτίας των ατυχημάτων που βιώνουν και εδώ πρέπει να ανοίξουμε μια πολύ μεγάλη κουβέντα πώς μακριά από την επικοινωνιακή καταιγίδα, την οποία πολλές φορές εξαπολύετε, πρέπει να δούμε την ουσία των ζητημάτων και σε αυτή την ουσία έχετε αποτύχει.

Μιλάμε ότι το 2024 υπολογίζεται ότι έχουν τη ζωή τους περίπου εκατόν πενήντα συνάνθρωποί μας, εν ώρα εργασίας. Αν αυτό δεν δείχνει την αποτυχία του κράτους μας, αν αυτό δεν δείχνει την αποτυχία όλων των κυβερνητικών πολιτικών, τι το δείχνει; Το δείχνει ο τρόπος με τον οποίο πορεύεστε σε μια σειρά άλλων κρίσιμων ζητημάτων;

Νομίζω ότι όλοι όσοι παρακολούθησαν τη συζήτηση της προηγούμενης εβδομάδας, αντιλαμβάνονται, κύριε Υπουργέ, ότι σε μια σειρά θεμάτων είτε αυτά αφορούν το δυστύχημα των Τεμπών είτε αφορούν την πολιτική την οποία εκφράζεται στα θέματα εργασίας και ασφάλειας για τους εργαζόμενους, η αποτυχία σας είναι δεδομένη.

Και προφανώς σήμερα είμαστε εδώ για να αναφερθούμε και σε κάτι ακόμα, στην έναρξη της δίκης για το Μάτι, διότι αυτό το οποίο συνέβη έξι χρόνια πριν, είναι κάτι το οποίο έχει στιγματίσει όλη την ελληνική κοινωνία. Αποτελεί ένα βίωμα, μια πληγή, η οποία νομίζω ότι δεν θα κλείσει, εάν δεν αποδοθεί πλήρως η δικαιοσύνη.

Επομένως, και από το Βήμα της Βουλής, όπως κάναμε σήμερα και στο εφετείο, μαζί με εκατοντάδες φίλους, συγγενείς, γείτονες, τους γονείς των ανθρώπων οι οποίοι χάθηκαν με τόσο τραγικό τρόπο έξι χρόνια πριν, αυτό το οποίο ερχόμαστε να πούμε είναι ότι δεν θα σταματήσουμε να δηλώνουμε την έμπρακτη αλληλεγγύη και τη στήριξή μας μέχρι και σε αυτή την υπόθεση να υπάρξει πλήρης δικαιοσύνη, γιατί αυτό που αναγκάζει δεκάδες χιλιάδες και εκατοντάδες χιλιάδες ανθρώπους εν τέλει να βγαίνουν στους δρόμους, είναι η αίσθηση της ατιμωρησίας, της γενίκευσης των ευθυνών, κάτω από τις οποίες κρύβονται τα πολιτικά πρόσωπα καθ’ όλη τη διάρκεια των τελευταίων ετών.

Το ίδιο αποπειραθήκατε να κάνετε και εσείς την προηγούμενη εβδομάδα με όσα ακούσαμε από το στόμα του κ. Μητσοτάκη: γενικολογίες, την μπάλα στην εξέδρα, χωρίς καμία ουσιαστική απάντηση για τα κρίσιμα ζητήματα. Τι έκανε ο κ. Καραμανλής τα χρόνια τα οποία ήταν Υπουργός Μεταφορών και Υποδομών; Τι έκανε ο κ. Τριαντόπουλος ο οποίος πήγε και παρακολούθησε την υπόθεση προστασίας της ιερότητα του χώρου; Τι έκαναν τα τελευταία δύο χρόνια οι Υπουργοί οι οποίοι έβγαιναν και ειρωνεύονταν τα κόμματα της αντιπολίτευσης, αλλά ακόμα περισσότερο τους γονείς και τους συγγενείς της τραγωδίας των Τεμπών, με την αλαζονεία και την αμετροέπεια με την οποία εκφράζονταν γύρω από τα ζητήματα τα οποία είχαν να κάνουν με τα ερωτήματα που έβαζε όλη η ελληνική κοινωνία;

Και θέλω να πω, διαβεβαιώνοντας και τους γονείς, μιας και είναι ζήτημα ωρών, ημερών, να ξεκινήσει και η συζήτηση της προανακριτικής επιτροπής, ότι εμείς θα κάνουμε ό,τι περνάει από το χέρι μας μέσα και έξω από τη Βουλή για να χυθεί άπλετο φως σε αυτή την υπόθεση. Αυτό σημαίνει και διεύρυνση του κατηγορητηρίου και μια σειρά ακόμα πιθανών προανακριτικών επιτροπών για πολιτικά πρόσωπα τα οποία έχουν ποινικές ευθύνες με βάση αυτά που λέει η δικαιοσύνη.

Και είναι ακριβές αυτό που έχει αναφέρει πολλές φορές και ο αρμόδιος της Κοινοβουλευτικής μας Ομάδας, ο Δημήτρης ο Μάντζος, ο οποίος σήμερα είναι και εισηγητής μας, για μια σειρά κρίσιμων θεμάτων, ανάμεσα στα οποία είναι και το θέμα του θανάτου πέντε Ελλήνων πριν από λίγο καιρό και το οποίο σήμερα έρχεται στο φως της δημοσιότητας και από τις παρεμβάσεις άλλων Κοινοβουλευτικών Εκπροσώπων, αλλά και από την ερευνητική δημοσιογραφία.

Έχουμε ζητήσει, κύριε Υπουργέ, δύο φορές τη σύγκληση της αρμόδιας Επιτροπής Άμυνας και Εξωτερικών για το συγκεκριμένο ζήτημα, να μάθουμε τι ακριβώς συνέβη, να μάθουμε για ποιον λόγο οι άνθρωποι αυτοί πήγαν εκεί, αν είναι μόνο για τις επικοινωνιακές στιγμές του κ. Μητσοτάκη και να μάθουμε και το τι ακριβώς συνέβη, ποιος έχει την ευθύνη, ποιος πρέπει να λογοδοτήσει για το γεγονός ότι πέντε Έλληνες έχασαν τη ζωή τους εκατοντάδες χιλιάδες χιλιόμετρα μακριά από την πατρίδα μας και σήμερα δεν έχουμε μάθει και τις αιτίες και το ποιος έδωσε την εντολή.

Κλείνω λέγοντας τα εξής, κύριε Πρόεδρε: Είναι σαφές για όλους μας -την έχουμε βιώσει την ιστορία των τελευταίων είκοσι ετών- ότι οι τζιχαντιστές δεν μπορούν να αλλάξουν την αντίληψή τους και την πολιτική τους όταν απλά βγάζουν τα ρούχα τους και φοράνε κουστούμια. Γι’ αυτόν ακριβώς τον λόγο από την πρώτη στιγμή έχουμε τοποθετηθεί στα θέματα που έχουν προκύψει και για την απαραίτητη ενεργητική εξωτερική πολιτική, την οποία πρέπει να ακολουθήσει η Κυβέρνηση σε πολλά και διαφορετικά μέτωπα.

Η προστασία των μειονοτήτων στη Συρία είναι δεδομένη ανάγκη και πρέπει να αποτελέσει κομβικό κομμάτι οποιασδήποτε συζήτησης. Αναφέρομαι και στους χριστιανούς, αναφέρομαι και στους Αλαουίτες, αναφέρομαι προφανώς και στους Κούρδους. Αυτό είναι κάτι που βλέπουμε ότι η διεθνής κοινότητα το παρακολουθεί από πολύ μεγάλη απόσταση. Μας πληγώνει το γεγονός ότι την ώρα που θυσιάζονται άνθρωποι -πολλοί από αυτούς είναι ομόδοξοί μας, ορθόδοξοι- βλέπουμε τη διεθνή κοινότητα να παραμένει παρατηρητής.

Απέναντι σε αυτό πρέπει, κύριε Υπουργέ, να πάρετε αποφάσεις και όταν απευθύνεστε στο Ελληνικό Κοινοβούλιο θα πρέπει να αντιλαμβανόμαστε ότι υπάρχουν και πράγματα τα οποία υπερβαίνουν τις παραδοσιακές κομματικές αντιπαραθέσεις. Αυτά τα ζητήματα που αφορούν ειδικά τους χριστιανούς ορθόδοξους, αλλά και τις υπόλοιπες μειονότητες της Συρίας, είναι ζητήματα με τα οποία πρέπει να ασχοληθούμε πολύ ενεργά και πρέπει να πάρετε πρωτοβουλίες τώρα, έστω και στο «και πέντε», για να προστατέψουμε τους συνανθρώπους μας, αλλά και για να δούμε το πώς υπηρετούνται τα εθνικά μας συμφέροντα μέσα από μία ενεργητική εξωτερική πολιτική, από αυτές τις οποίες είχαμε σε περιόδους διακυβέρνησης της χώρας από το ΠΑΣΟΚ, αλλά χάσαμε όταν η λογική των επικοινωνιακών τεχνασμάτων υποχώρησε έναντι της πολιτικής.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Επόμενη ομιλήτρια είναι η κ. Άννα Ευθυμίου, Κοινοβουλευτική Εκπρόσωπος της Νέας Δημοκρατίας.

**ΑΝΝΑ ΕΥΘΥΜΙΟΥ:** Θα ξεκινήσω την ομιλία μου με τα θερμά μου συλλυπητήρια στην οικογένεια και στους οικείους του εικοσιοκτάχρονου εργαζόμενου που έχασε τη ζωή του. Είναι ένα πολύ θλιβερό γεγονός αδιαμφισβήτητα.

Να πούμε ότι η Επιθεώρηση Εργασίας, που είναι ανεξάρτητη αρχή, έχει προβεί όλες τις απαραίτητες ενέργειες, έχει επιληφθεί της διερεύνησης αυτού του δυστυχήματος από την πρώτη στιγμή και θα δοθούν και οι απαραίτητες απαντήσεις.

Να τονίσω βέβαια ότι ως Κυβέρνηση και ως παράταξη της Νέας Δημοκρατίας αυτή τη στιγμή υλοποιούμε και έχουμε ως προμετωπίδα την εθνική στρατηγική για την υγεία και την ασφάλεια στην εργασία, ένας χάρτης δηλαδή που έχει εκπονηθεί ύστερα από διαβούλευση με τους κοινωνικούς εταίρους, λαμβάνει υπ’ όψιν το στρατηγικό πλαίσιο της Ευρωπαϊκής Ένωσης -είναι πλήρως εναρμονισμένος- και πατάει στην πρόληψη -πολύ σημαντικό στοιχείο- των κινδύνων στην εργασία, στη βελτίωση του νομοθετικού πλαισίου και την ανάπτυξη ενός λειτουργικού εθνικού συστήματος διακυβέρνησης για την υγεία και την ασφάλεια στην εργασία. Κομβική είναι η θέσπιση του νέου ολοκληρωμένου πληροφορικού συστήματος «ΗΡΙΔΑΝΟΣ», που χρηματοδοτείται από το Ταμείο Ανάκαμψης.

Σε ό,τι αφορά τις αιτιάσεις του ΠΑΣΟΚ, εγώ θέλω να θέσω ένα ερώτημα: Τελικά ήταν μιας χρήσης η συμφωνία των τεσσάρων «προθύμων» και τώρα επικεντρώνεστε στην αυτόνομη πορεία σας; Τουλάχιστον εδώ είδα να επαναφέρετε ζητήματα της πρότασης δυσπιστίας, της προανακριτικής επιτροπής. Καταδείχθηκε όμως ότι αυτά ήταν πλήρως προσχηματικά διότι σε ό,τι αφορά την προανακριτική επιτροπή εσείς βάλατε το πόρισμα από πριν και φάνηκε από την εισήγησή σας: Ήταν η καταδίκη του κ. Τριαντόπουλου και ένα μεγάλο «κατηγορώ» στον Πρωθυπουργό μόνο και μόνο για τη δογματική στοχοποίηση της Νέας Δημοκρατίας, του Πρωθυπουργού και της Κυβέρνησης. Αυτό ήταν. Δεν σας ενδιαφέρει η αλήθεια. Αυτό φάνηκε και από την πρόταση δυσπιστίας. Κάνατε μια πρόταση δυσπιστίας και αυτό που φάνηκε, είναι ότι σας ενδιαφέρει στην ουσία η αποσταθεροποίηση, διότι δεν ήρθατε εδώ ούτε να πείτε «ζητάμε εκλογές» -δεν ήταν ξεκάθαρο το αφήγημά σας- ούτε έχετε μία σοβαρή εναλλακτική πρόταση, δεν εμφανίσατε ένα σχέδιο διακυβέρνησης της χώρας.

Επίσης -και αυτό αποτελεί και μια απάντηση και στον ΣΥΡΙΖΑ- όταν δεν έχει συσταθεί προανακριτική επιτροπή -τώρα βρίσκεται στις διαδικασίες όπως νομίμως θα ακολουθηθούν- νομίζω ότι δεν είναι δόκιμο να φέρνουμε την προανακριτική επιτροπή στην Ολομέλεια.

Αυτά είναι ζητήματα τα οποία θα εξετάσει η προανακριτική επιτροπή, η οποία -τονίζω- είναι ένα οιονεί δικαστικό σώμα, άρα πρέπει να το σεβόμαστε όλοι, να σεβαστούμε τη λειτουργία του, και αυτά είναι ακριβώς ζητήματα που θα διαπραγματευτεί η προανακριτική επιτροπή.

Τώρα σε ό,τι αφορά τον κ. Βελόπουλο, τον μετρ των fake news, καταθέτω ενδεικτικά τρία fake news του κ. Βελόπουλου στα Πρακτικά -δεν θα τα αναφέρω, τα έχουμε αναφέρει στην πρόταση δυσπιστίας- για το τραγικό δυστύχημα των Τεμπών.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι ήρθε να μας πει ο κ. Βελόπουλος; Να αμφισβητήσει το θεμέλιο της Μεταπολίτευσης και να ζητήσει παρατηρητές στις εκλογές, όταν θα γίνουν εκλογές. Πραγματικά, δηλαδή, κρεσέντο λαϊκισμού, δηλώσεις που δυναμιτίζουν τα θεμέλια της δημοκρατίας! Και θα απαντήσω σε αυτό ότι οι κρίσιμες λέξεις στις εκθέσεις του ΟΑΣΕ είναι «ελεύθερες και δίκαιες εκλογές». Αυτές οι δύο λέξεις υπάρχουν σε όλες τις εκθέσεις του ΟΑΣΕ για την Ελλάδα.

Τώρα, σε ό,τι αφορά την ομιλία του Προέδρου της Νίκης, του κ. Νατσιού, και το θέμα που έθεσε για τον βανδαλισμό του Βουλευτή του στην Εθνική Πινακοθήκη, θα σας μιλήσω για τη δική μας τη θέση, της Νέας Δημοκρατίας, όπως εκφράστηκε ξεκάθαρα διά της Γραμματέως της, της κ. Συρεγγέλα. Η πίστη μας σε καμία περίπτωση δεν ταυτίζεται με βία, ούτε μπορεί να εκφραστεί με βία, ούτε η διαφωνία μας φυσικά με βανδαλισμό. Αυτό είναι αυτονόητο. Επίσης αυτονόητο είναι ότι στη δημοκρατία η ελευθερία της Τέχνης είναι σεβαστή και είναι αδιαπραγμάτευτη. Επομένως μπορεί η διαφωνία ή η διαμαρτυρία να είναι θεμιτή, αλλά ποτέ αυτό δεν μπορεί να βρει έκφραση, έκφανση ή άλλο τρόπο είτε με βία είτε με βανδαλισμούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε δύο λεπτά θα τελειώσω, κύριε Πρόεδρε.

Η Κυβέρνηση της Νέας Δημοκρατίας ενημερώνει πάντοτε για τις εθνικές εξελίξεις και την εξωτερική πολιτική και απαντά όποτε πρέπει και εκεί που πρέπει και για τα θέματα αυτά θα μας απαντήσει και ο παριστάμενος εδώ αρμόδιος Υφυπουργός Εξωτερικών κ. Κώτσηρας.

Μπαίνοντας, λοιπόν, στο νομοσχέδιο αυτό και στην κύρωση της σύμβασης, θα πω ότι προάγει την αμοιβαία διευκόλυνση στην επικερδή απασχόληση των εξαρτώμενων ατόμων των μελών των διπλωματικών και προξενικών αρχών -είναι μια έμπρακτη απόδειξη της πρόθεσής μας να στηρίξουμε τους διπλωμάτες και τους προξενικούς μας υπαλλήλους διευκολύνοντας τη ζωή των οικογενειών τους- και παράλληλα εμπεδώνει ακόμα περισσότερο την εξωστρέφεια της εξωτερικής πολιτικής, δημιουργώντας συμμαχίες και ενισχύοντας τις σχέσεις μας και σε επίπεδο διμερές και σε επίπεδο άλλων οργάνων. Η δυνατότητα εργασίας για τους συζύγους και τους συντρόφους των διπλωματών μας εξασφαλίζει την ομαλή οικογενειακή τους ζωή, αποτρέπει επαγγελματικά και κοινωνικά αντικίνητρα, αλλά πάνω απ’ όλα διασφαλίζει ότι η ελληνική διπλωματική παρουσία στο εξωτερικό θα μπορεί να λειτουργεί απρόσκοπτα.

Οι επιδράσεις της συμφωνίας αυτής είναι θετικές και αποτελεί ένα σημαντικό επίσης βήμα στην ενίσχυση των διμερών μας σχέσεων με την Αργεντινή. Η αμοιβαιότητα που προβλέπεται στη συμφωνία αυτή διασφαλίζει ότι τόσο οι Έλληνες διπλωματικοί υπάλληλοι στην Αργεντινή όσο και οι Αργεντινοί συνάδελφοί τους στην Ελλάδα θα απολαμβάνουν τις ίδιες ιδιότητες.

Καταλήγοντας, η συμφωνία προάγει τις αρχές της βιώσιμης ανάπτυξης των Ηνωμένων Εθνών, συμβάλλοντας στη μείωση των ανισοτήτων και στην προώθηση της αξιοπρεπούς εργασίας για όλους.

Με τις σκέψεις, λοιπόν, αυτές υπερψηφίζουμε το νομοσχέδιο αυτό, προκειμένου να ενισχύσουμε τη διεθνή μας παρουσία, να βελτιώσουμε τις συνθήκες εργασίας των εκπροσώπων μας στο εξωτερικό και να διασφαλίσουμε την αμοιβαία επωφελή συνεργασία με την Αργεντινή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ευθυμίου.

Τη συνεδρίαση θα κλείσει ο Υφυπουργός Εξωτερικών κ. Γεώργιος Κώτσηρας.

Προτού όμως του δώσω τον λόγο, επιτρέψτε μου να αναγγείλω ένα σχολείο που παρακολουθεί τη συνεδρίαση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα πέντε μαθήτριες και μαθητές και τρεις συνοδοί εκπαιδευτικοί από το Γενικό Λύκειο Νίκαιας Λάρισας.

Η Βουλή σάς καλωσορίζει, παιδιά, και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Έχετε τον λόγο, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Ευχαριστώ πολύ κύριε Πρόεδρε.

Κυρίες και κύριοι συνάδελφοι Βουλευτές, είναι δεδομένο ότι ευρισκόμενοι πλέον σε μία κρίσιμη γεωπολιτική συγκυρία, σε μια εποχή σημαντικών και τεκτονικών γεωστρατηγικών αλλαγών αλλά και σύνθετων διεθνών προκλήσεων οποιαδήποτε συζήτηση που αφορά στα θέματα εξωτερικής πολιτικής παρουσιάζει ενδιαφέρον. Σήμερα βρισκόμαστε πράγματι εδώ ώστε να κυρώσουμε μια διεθνή συμφωνία, μια συμφωνία που υπέγραψε η χώρα μας με τη Δημοκρατία της Αργεντινής σχετικά με την επικερδή απασχόληση εξαρτωμένων ατόμων των μελών διπλωματικής ή προξενικής αρχής, μία σημαντική συμφωνία -θα επανέλθω σε αυτή και εν συνεχεία- η οποία πράγματι τονώνει και τις σχέσεις μας με μία τρίτη χώρα που έχει σημαντική Ομογένεια η πατρίδα μας εκεί, αλλά παραλλήλως δείχνει ότι η βούληση του Υπουργείου Εξωτερικών και της Ελληνικής Δημοκρατίας είναι να επεκτείνει όσο μπορεί τη στήριξή της στα μέλη του διπλωματικού σώματος της Ελλάδας και εν γένει του συνόλου των υπηρετούντων στο εξωτερικό. Θα επανέλθω και σε αυτό, γιατί και ο κ. Μάντζος και η κ. Δούρου και άλλοι συνάδελφοι έθεσαν γενικότερα θέματα που κρίνω ότι πρέπει να κάνω μια αναφορά.

Είναι δεδομένο επίσης ότι η χώρα μας σε αυτό το σύνθετο περιβάλλον που ανέφερα προηγουμένως είναι και θα συνεχίσει να είναι ένας παράγοντας σταθερότητας και ασφάλειας. Και λυπάμαι που σήμερα σε θέματα που έχουν να κάνουν με την εξωτερική πολιτική και ειδικότερα επειδή βρισκόμαστε σε ένα σύνθετο γεωπολιτικό περιβάλλον ακούστηκαν κάποιες φωνές του ελληνικού Κοινοβουλίου οι οποίες δεν είχαν μια συνολική συγκρότηση, είχαν πολλές αποσπασματικές, ad hoc προτάσεις που μπορεί να ακούγονται πολύ απλές και ευχάριστες, αλλά δεν έχουν να κάνουν σε τίποτα με μια συντεταγμένη εξωτερική πολιτική που εφαρμόζει η Ελλάδα όλα αυτά τα χρόνια.

Είναι δεδομένο ότι η διεθνής εικόνα της χώρας μας έχει αναβαθμιστεί. Το διπλωματικό της κεφάλαιο και το διπλωματικό της αποτύπωμα είναι ισχυρό. Η φωνή της Ελλάδας στην Ευρωπαϊκή Ένωση, στην ευρύτερη περιοχή μας και στον κόσμο ακούγεται δυνατά και ακούγεται ισχυρά, δεδομένης της πολύ δύσκολης συγκυρίας που βιώνουμε, του σύνθετου γεωπολιτικού περιβάλλοντος. Άκουσα προηγουμένως από κάποιον συνάδελφο να λέγεται «πείτε μας κάποια επιτυχία της Ελλάδας στην εξωτερική πολιτική». Δεν θα ήθελα να μπούμε σε αυτή τη λογική κομματικής αντιπαράθεσης για θέματα τα οποία είναι σύνθετα. Και επειδή τέθηκε το ζήτημα της ενημέρωσης της Βουλής, της επιτροπής και των κομμάτων, όπως είπα και χθες στην αρμόδια επιτροπή, ο Υπουργός Εξωτερικών κ. Γεραπετρίτης ενημερώνει τακτικά και τη Βουλή και τα κόμματα και αυτό θα συνεχίσει να κάνει.

Και επειδή σήμερα ήταν πολλά τα θέματα που τέθηκαν, προφανώς και θα υπάρξουν ενημερώσεις. Μετά την πενταμερή που θα υπάρξει, η ενημέρωση που έχω είναι ότι θα υπάρξει ενημέρωση και της επιτροπής της Βουλής και των κομμάτων, προκειμένου προφανώς να μπορεί η Εθνική Αντιπροσωπεία, τα κόμματα να γνωρίζουν πώς κινείται η Ελλάδα, ποια είναι η εξωτερική πολιτική που εφαρμόζει. Αλλά όχι και να ακούμε από τον Κοινοβουλευτικό Εκπρόσωπο του ΣΥΡΙΖΑ προηγουμένως ότι δεν υπάρχει καμία στρατηγική της Ελλάδας στην εξωτερική πολιτική! Τι να αναφέρω; Την αμυντική θωράκιση της χώρας; Την εκλογή μας ως μη μόνιμου μέλους του Συμβουλίου Ασφαλείας του ΟΗΕ, μια σύνθετη προσπάθεια που έληξε επιτυχώς επ’ ωφελεία της πατρίδας μας; Την φύλαξη των συνόρων; Την πρόσφατη επιτυχία του Πρωθυπουργού, καθότι αναγνωρίστηκε στο Ευρωπαϊκό Συμβούλιο η θέση της χώρας για την ευρωπαϊκή άμυνα, που πρώτος είχε θέσει ο Κυριάκος Μητσοτάκης, σε ένα σύνθετο περιβάλλον που απαιτεί πράγματι δράσεις από την Ευρωπαϊκή Ένωση;

Οπότε το να μπορούμε να συμφωνούμε τουλάχιστον, κυρίες και κύριοι συνάδελφοι, σε κάποια αυτονόητα πράγματα νομίζω ότι είναι η ελάχιστη βάση πάνω στην οποία θα στείλουμε και τα κατάλληλα μηνύματα. Διότι όταν είμαστε ένα Εθνικό Κοινοβούλιο που προσπαθεί, που δεν το πετυχαίνει πάντα και ούτε αναφέρομαι σε όλους, να αποκομίσει κομματικά οφέλη από θέματα εξωτερικής πολιτικής, νομίζω ότι δεν πράττουμε προς το συμφέρον της χώρας.

Είναι μια ευκαιρία, ειδικά αυτήν την κρίσιμη περίοδο, να αναγνωρίσουμε ότι η πατρίδα μας όλο αυτό το διάστημα εφαρμόζει μια πολιτική αρχών και όταν εφαρμόζει μια πολιτική αρχών μια χώρα, ειδικά όταν είναι ένα μη μόνιμο μέλος του Συμβουλίου Ασφαλείας του ΟΗΕ, ένας βασικός παράγοντας στην Ευρωπαϊκή Ένωση και ένας πόλος σταθερότητας σε μια ταραγμένη περιοχή, αυτό είναι επ’ ωφελεία της πατρίδας μας.

Ακούσαμε πολλά και σήμερα για το θέμα της Συρίας. Προφανώς η ανακοίνωση του Υπουργείου Εξωτερικών ήταν απολύτως σαφής, η τοποθέτηση του Πρωθυπουργού ήταν απολύτως σαφής. Καταδικάζουμε τις φρικαλεότητες που διαπράχθηκαν σε βάρος αθώων αμάχων, συμπεριλαμβανομένων των Χριστιανών και των Αλαουιτών. Αναμένουμε προφανώς επίσης από τις μεταβατικές αρχές να λάβουν όλα τα απαραίτητα μέτρα για να σταματήσει η βία, να προστατευθούν οι άμαχοι και να αχθούν ενώπιον της δικαιοσύνης οι υπεύθυνοι.

Είναι δεδομένο ότι σε ό,τι έχει να κάνει με τους Χριστιανούς -προφανώς αναφέρθηκα σε όλους τους αμάχους, γιατί είναι συνολικό το θέμα- οι οποίοι προφανώς είναι ένα τεράστιο κεφάλαιο, είναι από τα πρώτα θέματα που θέσαμε εξαρχής και ως μη μόνιμο μέλος του Συμβουλίου Ασφαλείας του ΟΗΕ και ως μέλος της Ευρωπαϊκής Ένωσης, με τακτικότατη επαφή με τον Πατριάρχη Αντιοχείας, με τον οποίο ο Υπουργός Εξωτερικών προ ημερών συνομίλησε εκ νέου. Δεν έχει κανένας εδώ την επιλεκτική ευαισθησία στα θέμα των Χριστιανών.

Η παρουσία της χώρας μας και η στήριξη των πρεσβυγενών πατριαρχείων, κύριε εισηγητή της Ελληνικής Λύσης, είναι ξεκάθαρη. Πρόσφατα σας υπενθυμίζω, αν δεν το γνωρίζετε, ότι από το Υπουργικό Συμβούλιο εγκρίθηκε η σύσταση εξακοσίων θέσεων για τα πρεσβυγενή πατριαρχεία, μια κίνηση που δείχνει το ενδιαφέρον της ελληνικής πολιτείας να στηριχθούν τα πολύ ευαίσθητα και γεωστρατηγικά και θρησκευτικά αυτά ζητήματα.

Οπότε, το να προσπαθούμε να παρουσιάσουμε μια εικόνα για πρόσκαιρα κομματικά οφέλη, για να ακουστεί μια δήθεν ευαισθησία αποσπασματική, νομίζω ότι δεν κάνει καλό.

**ΣΤΥΛΙΑΝΟΣ ΦΩΤΟΠΟΥΛΟΣ:**… (Δεν ακούστηκε)

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Δεν διέκοψα κανέναν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν διακόπτουμε, σας παρακαλώ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Σας άκουσα με πολλή προσοχή και προσπαθώ σε ό,τι είναι εφικτό στον χρόνο που διαθέτω να απαντήσω.

Νομίζω ότι ειδικά στο συγκεκριμένο θέμα η θέση της χώρας είναι πολύ καθαρή και θα συνεχίσουν ο Υπουργός Εξωτερικών και ο Έλληνας Πρωθυπουργός να θέτουν τα συγκεκριμένα θέματα σε όλα τα fora, στα οποία συμμετέχουμε με ισχυρό πολιτικό και γεωστρατηγικό ρόλο.

Το ξαναλέω, το ότι η χώρα μας σε αυτό το περιβάλλον, το οποίο είναι πράγματι σύνθετο, έχει αυτήν τη θέση, αυτήν τη σταθερότητα, αυτήν τη συντεταγμένη πολιτική αρχών βασισμένη στο Διεθνές Δίκαιο είναι σίγουρα ένας πυλώνας πάνω στον οποίο πρέπει να κινηθούμε και ένας γνώμονας πάνω στον οποίο πρέπει να σταθούμε. Διότι αυτή η πολιτική θα έχει διάρκεια και αυτή η πολιτική πραγματικά θα διασφαλίσει τα εθνικά συμφέροντα. Δεν θα διασφαλιστούν τα εθνικά συμφέροντα με κορώνες και με αποσπασματικές τοποθετήσεις. Η εξωτερική πολιτική, ειδικά σε τέτοια κρίσιμα ζητήματα, οφείλει να είναι υπεύθυνη, συντεταγμένη και να κινείται με άξονες και αρχές. Και αυτό ακριβώς κάνουμε, κινούμαστε σε μια πολιτική αρχών.

Αναφερθήκατε αρκετοί συνάδελφοι στη Μέση Ανατολή. Προφανώς και έχουμε ενεργό και εποικοδομητικό ρόλο συνολικά. Ο Υπουργός Εξωτερικών προσφάτως επισκέφθηκε επτά χώρες σε επτά μέρες, συνομιλούμε με όλους, είμαστε ένας παράγοντας αξιοπιστίας στο διεθνές γεωστρατηγικό περιβάλλον και ένας αξιόπιστος συνομιλητής. Χάρις στην ιστορική φιλία που έχουμε και με τις αραβικές χώρες, αλλά και τη στρατηγική σχέση μας με το Ισραήλ, έχουμε καταφέρει αυτήν τη στιγμή και να ακουγόμαστε και να τοποθετούμαστε με αξιοπιστία, υπευθυνότητα και αποτελεσματικότητα.

Πρόσφατα δε, επειδή αναφέρθηκαν και διάφοροι συνάδελφοι σε θέματα ανθρωπιστικών πρωτοβουλιών, στις 26 Φεβρουαρίου, με πρωτοβουλία του Υπουργού Εξωτερικών και υπό την οργάνωση και τον συντονισμό του Υπουργείου, ολοκληρώθηκε με επιτυχία η επιχείρηση ιατρικής εκκένωσης δέκα παιδιών ασθενών και τραυματιών από τη Λωρίδα της Γάζας, τα οποία θα νοσηλευτούν σε ιατρικές δομές της χώρας, ενώ οι συνοδοί τους θα φιλοξενηθούν σε δομές του Υπουργείου Μετανάστευσης και Ασύλου.

Δεν τα λέω όλα αυτά για κάποιον λόγο, πλην του να τονίσω ότι το να έχεις μια πολυεπίπεδη, μια πολυδιάστατη εξωτερική πολιτική, βασισμένη σε αρχές είναι αυτή, η οποία θα σε οδηγήσει στο τέλος στην πραγματική προστασία του εθνικού συμφέροντος.

Ακούω για τις σχέσεις με τις Ηνωμένες Πολιτείες που κάποιοι προσπαθούν αυτήν τη στιγμή να τις παρουσιάσουν ως ένα δικό τους αφήγημα, ως μια δική τους κατάκτηση. Η σχέση με τις Ηνωμένες Πολιτείες για την Ελλάδα είναι γεωστρατηγικών χαρακτηριστικών και αυτό θα συνεχίσουμε να κάνουμε.

Ο Υπουργός Εξωτερικών πρόσφατα ήταν εκ των πρώτων ηγετών της Ευρώπης, ο οποίος συναντήθηκε με τον Υπουργό Εξωτερικών των Ηνωμένων Πολιτειών και όλα αυτά δείχνουν ότι η χώρα μας έχει βασίσει την εξωτερική της πολιτική πάνω σε γερά θεμέλια. Αυτό νομίζω ότι είναι μια πολύ σημαντική επιτυχία, μια πολύ σημαντική παρακαταθήκη την οποία οφείλουμε να διαφυλάξουμε.

Είναι δεδομένο ότι μπορεί να υπάρχουν διάφορες διαφωνίες στην προσέγγιση. Ναι, αυτό είναι λογικό και γι’ αυτό γίνονται οι συζητήσεις. Αλλά το να προσπαθούμε να μηδενίσουμε και να ακούω «Δεν υπάρχει στρατηγική της Ελλάδας», όταν η Ελλάδα μεταξύ του 2019-2025 έχει αυξήσει τη διπλωματική της παρουσία, έχει αυξήσει το διπλωματικό της κεφάλαιο, αναγνωρίζεται ως αξιόπιστος εταίρος, συνομιλεί με όλους, προστατεύει τις χριστιανικές κοινότητες, έχει στρατηγικό σχέδιο για την ελληνική Διασπορά, έχουμε στρατηγικό σχέδιο για τη δημόσια διπλωματία, προσπαθούμε να ενισχύσουμε το δύσκολο θέμα του Υπουργείου Εξωτερικών και των δομών του, όλα αυτά είναι ακριβώς αυτό το σχέδιο το οποίο πρέπει να έχει η εξωτερική πολιτική της Ελλάδας, η οποία δεν είναι ενός κόμματος.

Εγώ θέλω να το πω αυτό. Τα θέματα εξωτερικής πολιτικής είναι θέματα σκυταλοδρομίας. Οφείλουμε να χτίζουμε ο ένας πάνω στην προσπάθεια που γίνεται. Διότι, εν τέλει, είναι η χώρα αυτή η οποία εκπροσωπείται και τα συμφέροντά της αυτά τα οποία πρέπει να προστατεύονται.

Νομίζω ότι σήμερα υπό αυτές τις κρίσιμες, δύσκολες και σύνθετες συνθήκες, το να έχουμε αυτόν τον ρόλο σταθερότητας και ασφάλειας πρέπει να το προστατεύσουμε ως κόρη οφθαλμού. Ναι, μπορεί το κάθε κόμμα να έχει μια δική του προσέγγιση σε θέματα εξωτερικής πολιτικής, αλλά, αν μη τι άλλο, όχι μηδενισμός και όχι καπηλεία κάποιων δήθεν ευαισθησιών, όταν η χώρα μας είναι αυτήν τη στιγμή αυτή η οποία προστατεύει και προσπαθεί να προστατεύσει όπου υπάρχει Ελληνισμός ανά τον κόσμο.

Και να πω και κάτι άλλο. Άκουσα για το μεγάλο ενδιαφέρον που έθεσαν πολλοί συνάδελφοι για τα θέματα του Ελληνισμού της διασποράς και της παρουσίας μας στο εξωτερικό. Παρουσιάσαμε πρόσφατα ένα ολοκληρωμένο στρατηγικό σχέδιο, με τα καλά του, τα προς κριτική που μπορεί να κάνει ο καθένας. Ελάχιστα κόμματα κατέθεσαν προτάσεις. Η Πλεύση Ελευθερίας ήταν η πρώτη που το έκανε και οφείλω να το αναγνωρίσω και δεχτήκαμε και προτάσεις που έκανε και στη συνέχεια στην αρμόδια επιτροπή της Βουλής πράγματι υπήρξαν προσεγγίσεις και από άλλα κόμματα. Τι θέλω να πω; Ότι για να έχεις μια πολυδιάστατη πολιτική η οποία στηρίζει τον Ελληνισμό σε όλες του τις διαστάσεις, οφείλεις να έχεις παντού ισχυρό το στίγμα και το αποτύπωμα σου.

Επειδή συζητούμε σήμερα ένα θέμα που έχει να κάνει με μια διεθνή συμφωνία με μια τρίτη χώρα και επειδή σωστά υπήρξαν προβληματισμοί και από την κ. Δούρου και από τον κ. Μάντζο και από άλλους συναδέλφους και στην επιτροπή για το θέμα του πώς οργανώνεται το Υπουργείο Εξωτερικών συνολικά, ένα θέμα το οποίο πρέπει να το δούμε για το πώς θα ενισχύσουμε τον προϋπολογισμό του, το προσωπικό του, την παρουσία μας σε όλες τις αρχές, οφείλω να σας πω ότι έχει γίνει μια πολύ μεγάλη προσπάθεια: Εκατό προσλήψεις το 2025 σε σχέση με τις διοικητικές και προξενικές υπηρεσίες, επιπλέον συμβάσεις ορισμένου χρόνου προκειμένου να μπορέσουμε να ενισχύσουμε ακόμα περισσότερο ειδικές αρχές που έχουν δυσκολίες -αναφερθήκαμε και χθες για το επιτόπιο προσωπικό, που είναι ένα σημαντικό εργαλείο το οποίο πρέπει να αξιοποιήσουμε-, αναβάθμιση των κτιριακών υποδομών των αρχών μας στο εξωτερικό, προφανώς μεγάλη επένδυση στις ψηφιακές υπηρεσίες του Υπουργείου Εξωτερικών και στις αρχές μας και στις πρεσβείες μας και στις προξενικές μας αρχές, αλλά και στην κεντρική μας διοίκηση. Και όλα αυτά γίνονται, προκειμένου ακριβώς να μπορέσουμε να χτίσουμε έναν κορμό πάνω στον οποίο θα μπορέσουμε να χτίσουμε πολιτικές.

Και η ίδια η σύμβαση που σήμερα κυρώνουμε, έχει ακριβώς αυτόν τον λόγο, μεταξύ άλλων, πλην των συμβολισμών, πλην της σχέσης με μία τρίτη χώρα. Επειδή αναφερθήκατε προηγουμένως σε θέματα ομογένειας και διασποράς, το Υπουργείο Εξωτερικών στηρίζει την Κληρικολαϊκή Συνέλευση που γίνεται στην Αργεντινή. Έχουμε ειδικά προγράμματα φιλοξενίας, τα οποία φέτος, μετά από πολλά χρόνια, επανεργοποιήθηκαν οριζόντια και ήρθαν πολλοί συμπατριώτες μας από το εξωτερικό στην Ελλάδα, ώστε να πάρουν αυτήν τη μυρωδιά, αυτήν τη μνήμη, αυτό το συναισθηματικό δέσιμο με την πατρίδα μας, προκειμένου να μπορέσουν να επιστρέψουν πίσω ως οι καλύτεροι πρεσβευτές της Ελλάδας. Θέλω να πω, λοιπόν, ότι τίποτα δεν γίνεται αποσπασματικά. Είναι μέρος ενός πλάνου, ενός σχεδίου, το οποίο οφείλουμε να υπηρετήσουμε.

Μετά από πολλά χρόνια εγκαινιάσαμε ένα καινούργιο προξενείο στο Μάντσεστερ, το οποίο είναι ένα άνοιγμα μιας καινούργιας αρχής. Ανοίγουμε Πρεσβεία στη Μολδαβία. Υπάρχει Πρεσβεία στο Ουζμπεκιστάν. Υπάρχουν προσπάθειες να ενισχύσουμε τις αρχές μας.

Όλα αυτά είναι προφανώς συνάρτηση και των οικονομικών αντοχών που όλοι συμφωνούμε ότι οφείλουμε συνεχώς να προσπαθούμε να αυξάνουμε. Όμως, η προσπάθεια που γίνεται τα τελευταία χρόνια για πολυδιάστατη και πολυμερή άσκηση της εξωτερικής πολιτικής, νομίζω ότι πρέπει να αναγνωριστεί και να μπορέσουμε να χτίσουμε πάνω σε αυτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κλείνω, κύριε Πρόεδρε, γιατί βλέπω ότι έχω ξεφύγει από τον χρόνο. Όμως, προσπάθησα, τουλάχιστον, κάποια πράγματα που τέθηκαν -πλην της ενημέρωσης που θα κάνει ο Υπουργός Εξωτερικών το επόμενο διάστημα- να τα τονίσω.

Όμως, επειδή τέθηκαν ζητήματα που έχουν να κάνουν με την ίδια τη σύμβαση, θέλω να πω δυο κουβέντες προς σεβασμό στους συναδέλφους από την Αντιπολίτευση που τα έθεσαν: Το θέμα της κοινωνικοασφαλιστικής πρόβλεψης. Όπως είπα και στην επιτροπή, υπάρχει ειδική, αυτοτελής σύμβαση από το 1986 για την Αργεντινή, η οποία προβλέπει, πράγματι, την αναγνώριση η οποία οφείλει να υπάρχει. Τώρα, εάν υπάρξουν περαιτέρω ζητήματα -σε αυτές τις περιπτώσεις που θα χρειαστεί να δούμε να εφαρμόζεται η σύμβαση που είναι σήμερα υπό κύρωση- νομίζω ότι θα μπορέσουμε να βρούμε έναν τρόπο. Όμως, υπάρχει ήδη σύμβαση, η οποία είναι ενεργή. Μπορείτε να το διαπιστώσετε αυτό και με μια απλή αναζήτηση στο site του ΕΦΚΑ, προκειμένου να μπορέσουμε να προχωρήσουμε.

Ξέρω -και οφείλω να το τονίσω σήμερα- ότι είπε η κ. Δούρου χθες για τους ΣΟΧ, για τους επιτόπιους, αν μπορούν οι ίδιοι. Ο νόμος λέει ότι πρέπει να είναι μόνιμοι κάτοικοι της περιοχής. Όμως, επ’ αφορμή του σχολίου που κάνατε, εγώ σας ξαναλέω ότι υπήρξε μια ενισχυμένη φέτος προσπάθεια του Υπουργείου Εξωτερικών να ενισχύσουμε το επιτόπιο προσωπικό -το οποίο είναι ένα σημαντικό εργαλείο- γιατί είναι πράγματι άνθρωποι, οι οποίοι μπορούν να βοηθήσουν με τη γνώση τους στην περιοχή που διαμένουν.

Κυρίες και κύριοι συνάδελφοι, κλείνοντας θέλω να επαναλάβω ότι η χώρα μας σε ένα σύνθετο περιβάλλον είναι μια δύναμη σταθερότητας. Διαφορετικές προσεγγίσεις από κάθε κόμμα μπορεί να υπάρχει. Όμως, το εθνικό συμφέρον οφείλει να υπηρετείται από μια εξωτερική πολιτική βασισμένη σε αρχές, βασισμένη στο Διεθνές Δίκαιο, βασισμένη στην προστασία των αμάχων, βασισμένη στις στρατηγικές σχέσεις που έχει η πατρίδα μας με χώρες, οι οποίες πραγματικά μπορούν να βοηθήσουν το επόμενο χρονικό διάστημα στο να έχουμε μια πολυδιάστατη και πολυμερή εξωτερική πολιτική.

Τα υπόλοιπα νομίζω ότι μπορούμε να τα βρίσκουμε. Διαφωνίες μπορεί να υπάρχουν, αλλά οφείλουμε να αναγνωρίσουμε ότι σήμερα, το 2025, η πατρίδα μας, όταν γίνονται τεκτονικές αλλαγές, είναι ένας παράγοντας ασφάλειας, αξιοπιστίας, συνομιλητής όλων. Αυτό θα συνεχίσει να κάνει ως ένα μέλος της Ευρωπαϊκής Ένωσης ως ένα μη μόνιμο μέλος του Συμβουλίου Ασφαλείας του ΟΗΕ και ως ένας ισχυρός πόλος δημοκρατίας, ασφάλειας και σταθερότητας.

Να είστε καλά. Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα οκτώ μαθήτριες και μαθητές και τρεις συνοδοί εκπαιδευτικοί από το Γενικό Λύκειο Νέας Κυδωνίας Χανίων (δεύτερο τμήμα).

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 240α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 15.28΄ λύεται η συνεδρίαση για αύριο, ημέρα Πέμπτη 13 Μαρτίου 2025 και ώρα 11.00΄, με αντικείμενο εργασιών του Σώματος: Ορκωμοσία, σύμφωνα με το άρθρο 33 του Συντάγματος, του εκλεγέντος Προέδρου της Δημοκρατίας κ. Κωνσταντίνου Αν. Τασούλα, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**